
Plėšikų plėšikas 


Gyveno kartą du broliai. Juodu buvo plėšikai. Vienas brolis mirė, liko 
du jo sūnūs našlaičiai. Antrasis brolis neturėjo vaikų, tai ir paėmė juos 
auginti. Kai vaikai paaugo, dėdė parsisamdė kaimo galvijus ganyti, o vai- 
kus atidavė aviganiui į pagalbininkus. 

Kartą vyresnysis sūnus klausia dėdės: 

— O ką mano tėvas veikė? 

Dėdė jam sako: 

— Mudu su tavo tėvu plėšikaudavome. 

Tada jis sako: 

— Tai ir mudu, dėde, plėšikaukime. 

Dėdė sako: 

— Ne, sūnau, plėšikauti sunku. Tu neištversi, daug kartų be duonos 
kąsnio burnoj tenka būti per dieną. 

— Ne, — sako sūnus, — aš ištversiu. 

Dėdė sako: 

— Jeigu manai ištversiąs, eik vieną dieną be duonos avių ganyti. Pa- 
žiūrėsime, kaip seksis. 

Sūnus išėjo. Dėdė įdėjo duonos kepalą į krepšį ir slapta pakabino jį 
medyje. Išbuvo sūnus iki vėlumos, išalko. Ogi žvilgt į medį — ten krep- 
šys su duona. Sako: 


— Ana kur duona! Reikia ją nusikabinti. 

Ir šiaip mėgina, ir taip, niekaip negali duonos pasiekti. Taip ir liko 
alkanas. Parbėgo namo duonos. Dėdė jam ir sako: 

— Ar matai kaip sunku? 

Tada jaunesnysis sūnus sako: 

— Dėde, aš su tavimi eisiu plėšikauti. 

— Aha,— sako dėdė, — jeigu jau vyresnysis neištvėrė, tai kaip tu iš- 
tversi. 

Jaunėlis jam vėl sako: 

— Leisk pabandyti, jei ištversiu — gerai, neištversiu— nereikia. 

Ir sūnus, nepasiėmęs duonos, iškeliavo avių ganyti. Dėdė paslapčiom 
nunešė duonos ir pakabino su krepšiu medyje. Jaunikaitis išbuvo iki vė- 
lumos ir išalko. Pamatė medyje krepšį su duona. Mėtė mėtė akmenimis, 
daužė daužė lazda ir numušė krepšį su duona. Pavalgė ir parėjo namo. 
Dėdė galvoja: jeigu jis rado duoną, tai tiks į plėšikus. 

Jaunėlis sūnus sako dėdei: 

— Matai, dėde, aš ištvermingas. 

Ir dėdė patraukė su juo plėšikauti. Dėdė nori eiti į kalnus, o sūnus 
sako jam: | 

— Kokia čia gudrybė kalnuose plėšikauti. Mieste reikia plėšikauti. 

Dėdė jam sako: 

— Bet kaip mieste plėšikausi? 

— Eik su manimi, jeigu vedu,— sako sūnus. 

Pirmiausiai nuėjo juodu į turgų batų vogti. Prie turgaus gyveno bat- 
siuvys, o šalia — balnius. Jaunikaitis įsigavo į balniaus dirbtuvę ir pade- 
gė šiaudų kūlį. 

Subėgo žmonės gaisro gesinti, atbėgo ir batsiuvys. Tada jaunikaitis 
paėmė dvi poras batų ir nuėjo lyg niekur nieko. Sako dėdei: 

— Štai tau batai. O dabar pasiimsime duonos ir keliausime į kalnus. 

Nuėjo jis į kepyklą ir sako kepėjui: 

— Kam tu pirkėjus apgaudinėji? Duok kepalą duonos, patikrinsiu, ar 
jis sveria tiek, kiek reikia. Jeigu nesvers, tave į teismą paduosiu. 

Išsigando kepėjas ir davė jaunikaičiui kepalą duonos. Jaunikaitis pa- 
ėmė duoną ir išėjo. Taip perėjo kelias kepyklas ir prisidėjo pilną krep- 
šį duonos. Paskui drožia jis su dėde į kalnus plėšikauti. 

Eina ir randa artoją dviem jaučiais beariantį. Jaunikaitis ir sako 
dėdei: 

— Dabar pamatysi, kaip aš paimsiu jaučius, o jis net nepajus. 

Jaunikaitis pasuko iš kelio, pasislėpė ir šaukia iš tolo: 

— Kas ten aria vienu jaučiu? 

Išgirdo artojas jaunikaičio šaukimą, dairosi, kas ten galėtų arti vie- 
nu jaučiu. „Nagi paliksiu jaučius ir eisiu pažiūrėti“, — galvoja artojas. 
Paleido jaučius pasiganyti ir nuėjo. Tuo tarpu jaunikaitis ir nusivedė 
vieną jautį. Valstietis Žiūri — jam pačiam vienas jautis belikęs, ir sako: 

— Viešpatie, juk aš ariu vienu jaučiu. O turėjau du. Kurgi din- 
go antrasis? Nagi, iškinkysiu ir tą, gal atsiras antrasis. 

Iškinkė valstietis jautį ir atsigulė pamiegoti. 

Jaunikaitis prisėlino, paėmė antrąjį jautį, nuvedė dėdei ir sako: 

— Matei, kaip pavogiau jaučius? 

Valstietis atsibudo, žiūri — nėra nė vieno jaučio. 

Eina jaunikaitis su dėde ir sutinka žmogų, ant pečių aviną nešantį. 
Sako jis dėdei: 

— Dėde, ar paimti tą aviną? 

— Kaip tu jį paimsi?— sako dėdė. 

— Nori, parodysiu? i | 

Jaunikaitis užbėgo žmogui už akių, nusiavė batą ir padėjo ant kelio. 
Paėjęs toliau, padėjo ir antrą batą. Valstietis su avinu ant pečių eina pro 
šalį, žiūri — batas pamestas. Kadangi batas buvo vienas, tai valstietis jo 
neėmė. Eina toliau, mato — antras batas begulįs. 

— Kad jį kur bala,— sako valstietis — būčiau paėmęs aną batą, turė- 
čiau du. Paliksiu čia aviną ir eisiu ano atsinešti. 

Kol valstietis ėjo atsinešti bato, jaunikaitis spėjo paimti ir batus, ir 
aviną. Valstietis, neradęs bato, grįžta atgal. Dairosi dairosi — avino nėra. 
Grižta atgal ir sako: 

— Varge tu mano, kurgi tas avinas dingo? Ką aš dabar darysiu? 
Juk manęs laukia su avinu. Pas poną svečių atėjo, reikia jiems aviną 
papjauti. 

Jaunikaitis pasislėpęs klausosi ir tyli. Valstietis nuėjo kito avino. 
Jaunikaitis laukia krūmuose. Vėl eina valstietis kitu avinu nešinas. 

— Tuojau aš iš jo atimsiu ir tą aviną,— sako jaunikaitis dėdei ir su- 
bliovė krūmuose avino balsu: 


— M-e-e! 

Valstietis išgirdo ir sako: 

— Mat, kur pasislėpė avinas. Aš jį tuojau surasiu. 

Valstietis nusiėmė nuo pečių aviną ir nuėjo ieškoti pirmojo. O jau- 
nikaitis apibėgo iš kitos pusės ir paėmė aviną. Dabar jis jau turėjo du 
avinus. Valstietis ieško ieško avino, kaip nėra, taip nėra. 

— Ak, kvaileli, kurgi tu pasislėpei? Juk ką tik čia bliovei? 

Valstietis sugrįžta, — nėra ir antrojo. Ką beveiks, eina dar vieno avino 
atsinešti. Nuėjo į aptvarą, susigavo aviną ir neša. O jaunikaitis ir sako. 
dėdei: 

— Dar ir tą aviną paimsiu. 

Jaunikaitis užbėga valstiečiui už akių ir sako: 

— Kur tu buvai dingęs, kad taip ilgai negrįžai? Tavęs sulaukti nie- 
kaip negali. Pas poną daug svečių susirinko, kodėl tik vieną aviną te- 
neši? Tą duok man, o pats eik dar vieno. 

Valstietis padavė jaunikaičiui aviną, o pats eina kito atnešti. Jauni- 
kaitis užsimetė aviną ant pečių ir drožia pas dėdę. Sako: 

— Čia tau, dėde! 

Paskui juodu pardavė tuos jaučius ir avinus. Jaunikaitis ir sako dėdei: 

— Koks čia plėšikavimas? Geriau keliaukime į Stambulą ir išplėški- 
me karaliaus iždą. 

Dėdė jam sako: 

— Gerai. Stambule gyvena tavo teta, mano sesuo. Ji turi užeigą. 

Nukeliavo abu į Stambulą, susirado tetą ir sako: 

— Mes atvykome čia dirbti, gyvensime pas tave. 

Jaunikaitis pasiėmė didelių vinių krepšį, kirvį ir nuėjo prie kara- 
liaus rūmų. Kala į sieną vinis ir lipa, kala ir lipa. Taip ir įsibrovė iždan. 
Prisikrovė pinigų, kiek tik tilpo, ir nuėjo namo. Ir taip darė kokius du 
ar tris vakarus. Pamatė dvariškiai, kad kasa apiplėšta, šoko plėšiko gau- 
dyti. Tik niekaip negalėjo rasti. Tuo metu kalėjime buvo vienas garsus 
plėšikas. Dvariškiai jo klausia: 

— Pasakyk, kaip galėtume sužinoti, kas tas vagis? 

— Toje vietoje, kur jis įlindo, pastatykite statinę su derva. Jeigu 
kartą jis buvo atėjęs, ateis ir vėl, tada ir įkris į statinę. Taip jį ir su- 
gausite, 

Dvariškiai taip ir padarė. O tą vakarą dėdė sako jaunikaičiui: 

— Šįvakar aš eisiu iždo plėšti, o tu manęs palauk. 

— Gerai,— sako jaunikaitis. 

Kai dėdė lindo vidun, įkrito į statinę su derva, ir nė iš vietos. Jau- 
nikaitis laukia laukia, o dėdės vis nėra. Nesulaukęs eina ieškoti. Belip- 
damas užkliudė galvą ir klausia: 

— Ar tai tu, dėde? 

— Aš,— sako dėdė. 

Tada jaunikaitis išsitraukė peilį, nupjovė dėdės galvą ir namo parsi- 
nešė. | 

Rytą ateina dvariškiai, žiūri — statinėje žmogus be galvos. Tada jie 
viską papasakojo plėšikui, kuris juos buvo pamokęs. Tas sako: 

— Čia neprityręs plėšikas, dar tik mokinys. Tikrasis plėšikas yra 
kitas. 

— O kaip jį surasti? 

— Nuneškite ir pakabinkite vagies kūną kokios nors užeigos kieme. 
Liepkit jį gerai saugoti ir neišleisti iš kiemo nieko, kas tik įeis. Ir tegul 
žiūri, kas dėl jo pravirks. 

Jaunikaitis viską perprato. Nusipirko asilą, persirengė elgeta, papa- 
sakojo tetai, kodėl taip daro, ir sako: 

— Ateik prie užeigos ir parsivesk mano asilą namo, bet vartus palik 
atvirus. Aš pagrobsiu dėdės kūną. 

Dvariškiai pakabino dėdės kūną vienos užeigos kieme. Jaunikaitis su 
asilu nuėjo prie užeigos ir prašo šeimininko atverti vartus. Bet šeimi- 
ninkas nejsileidžia, sako: 

— Tiek ir tiek turiu rūpesčių. Negaliu kiekvieno čia įsileisti. 

Jaunikaitis prašė prašė šeimininko, tas ir įsileido. 

Jaunikaitis sako: 

— Aš atsigulsiu ten pakrašty, prie arklių. 

Taip jaunikaitis apsinakvojo užeigos kieme. Atėjo naktis. Jaunikaitis 
paėmė dėdės kūną, užkėlė ant asilo ir paleido namo, o pats atsigulė. 
Rytą atsikėlė ir ieško asilo, rauda, o užeigos šeimininkas ieško jo dėdės 
kūno, klausinėja, kas jį galėjęs pagrobti. O jaunikaitis vis verkšlena savo 
asilo. Įgriso šeimininkui jo verkšlenimas, ir sako: 

— Kad tu sprandą nusisuktum su savo asilu. Nei kas jį matė, nei kas 
žino, kur jis yra. 

Jaunikaitis parėjo namo ir paslėpė dėdės kūną. 

Dvariškiai vėl viską papasakojo įkalintajam plėšikui. Tas ir sako: 

— Paimkite kupranugarį, užkabinkite ant jo maišą pinigų ir pastatykite 
du sargus. Tegul jie nieko neprileidžia. O tą, kuris prilįs artyn prie kup- 
ranugario, tegul suima. 

Jaunikaitis sužinojo, ką plėšikas sakė, pasiėmė daug pinigų, nuėjo 
į smuklę ir lošia kartomis, statydamas didelius pinigus. Kupranugario 
sargai panoro sulošti su jaunikaičiu ir paliko kupranugarį. Tada jauni- 
kaitis nuginė jį už namo ir paslėpė, o pats sugrįžo ir lošia toliau. Baigę 
lošti, sargai eina pažiūrėti kupranugario. O jo nė kvapo. Dvariškiai vėl 
eina į kalėjimą pas plėšiką patarimo. Tas ir sako: 

— Pasiųskite moteriškę į miestą kupranugario mėsos pirkti. Kai su- 
žinos, kas turi kupranugario mėsos, tegul paženklina tų namų duris. 

Dvariškiai taip ir padarė. Nuėjo moteriškė ir į jaunikaičio tetos na- 
mus. Teta davė jai mėsos ir išlydėjo. Išeidama moteriškė ir paženklino 
duris. Pareina jaunikaitis, žiūri — durys paženklintos. Jaunikaitis supra- 
to kodėl ir paženklino visų aplinkinių duris. Paskui klausia tetos: 

— Kas šiandien buvo atėjęs? 

Ta ir papasakojo, kad buvo atėjusi moteriškė kupranugario mėsos. 

— Ar davei jai mėsos?— klausia jaunikaitis. 

— Daviau,— sako toji. 

— Na ir pridarei rūpesčių, — sako jaunikaitis. 

Atvyko dvariškiai ieškoti pažymėtų durų, žiūri — visų namų durys 
išteptos. Supyko ant tos moteriškės, kam juos apgavo. 

— Štai, žiūrėk, visos durys vienodos, — sako jai. 

Ir nuėjo sau nieko nepešę. O kalinys plėšikas vėl sako: 

— Pameskite ant tilto pinigų ir saugokite. Kas pasilenks jų paimti, 
tą ir sulaikykite. 

Jaunikaitis vėl viską perprato. Užsidėjo čalmą kaip koks efendis !, 
pasiėmė ilgą pypkę, ištepė derva jos apačią, vieną kartą perėjo per 
tiltą, kitą kartą ir surinko pinigus net nepasilenkdamas. Sargai stebisi — 
pinigai dingo, nors nematė nieko jų imant. Dvariškiai vėl nuėjo pas 
plėšiką į kalėjimą ir viską papasakojo. Tas jiems sako: 

— Tasai, kurio ieškote, kur kas gudresnis už mane. Todėl palikite 
jį ramybėje. 


!Efendis — turkų didikas. 

Karalius liepė tam plėšikui pačiam pasirodyti, žadėdamas viską dova- 
noti. Jaunikaitis nuėjo pas karalių ir sako: 

— Aš esu tas plėšikas. 

Karalius paliko jaunikaitį rūmuose ir paskyrė aukštu valdininku. 

Kartą kaimyninės karalystės karalius parašė Stambulo karaliui: , Koks 
tu karalius, jeigu negali menko plėšikėlio įveikti?" 

Karalius tai papasakojo jaunikaičiui. Šis sako: 

— Maloningasis karaliau, duok man keturis vyrus, burlaivį ir paauk- 
suotą skrynią, aš pagrobsiu tą karalių ir čia pargabensiu, — tegul mane 
įveikia, jeigu toks gudrus. 

Karalius davė jaunikaičiui viską, ko tas prašė. Jaunikaitis su palyda 
sėdo į laivą ir nuplaukė į Andžemą. Paskui įsisupo į arklio odą, pasiėmė 
storą lazdą, įlindo į skrynią ir liepė palydai nešti jį pas karalių. Paly- 
da nunešė skrynią į karaliaus rūmus ir sako sargybiniams, kad čia esanti 
dovana jų karaliui. Pagaliau skrynia buvo įnešta kambarin, kur karalius 
miegojo. Jaunikaitis išlindo iš skrynios ir sako: 

— Kelkis, tave viešpats kviečia į dangų. Ten vyksta taryba, o tu pa- 
skirtas jos nariu. 

Karalius sako: 

— Gerai, rytą keliausiu. 

— Ne,— sako jaunikaitis— jeigu tuojau pat neisi, tai apkulsiu štai 
ta lazda. Tučtuojau lįsk į skrynią. Aš esu angelas, mane viešpats atsiun- 
tė tavęs paimti. 

Įlindo karalius į skrynią. Bemat jis buvo nugabentas į Stambulą. Rū- 
muose jaunikaitis atvožė skrynią ir išleido Andžemo karalių. Stambulo 
karalius jam sako: 

— Ko čia tau reikia? 

— Juk, viešpatie, tu mane šaukei. 

Karalius jam sako: 

— Nagi, gerai apsidairyk, ar nematai, kur esi? 

Pamatęs, kur esąs, Andžemo karalius nustebo. Tada Stambulo kara- 
lius jam sako: 

— Dabar matai, koks tasai plėšikėlis? Ne tik tu jo nesugavai, bet dar 
jis tave pagrobė. 


Koks darbas, toks ir užmokestis 


Gyveno kartą labai turtingas pirklys. Tas pirklys prekiavo kava, cuk- 
rum, arbata, šilku, raštuotais audiniais ir kitais brangiais daiktais. Jis tu- 
rėjo tris tarnus. Vienam mokėjo du šimtus grašių per metus, kitam 
penkis šimtus, o trečiam — tūkstantį grašių. Dėl to tarnai dažnai ginčy- 
davosi: 

— Kodėl tu gauni tūkstantį grašių? Juk ir tu Žmogus, ir aš žmogus. 

Tas, kuris gaudavo du šimtus grašių, kalbėjo: 

— O kodėl aš tegaunu tik du šimtus grašių? Juk ir aš žmogus, kaip 
ir jūs! 

Kartą jų ginčą išgirdo šeimininkas. Jis nieko tarnams nesakė, tik su- 
manė padaryti taip, kad jie patys įsitikintų, kiek kuris vertas. 

Vieną žiemos vakarą pas pirklį susirinko svečiai. Šeimininkas sako 
tarnui, kuris gaudavo du šimtus grašių: 

— Atnešk malkų. 

Tarnas atnešė šeimininkui malkų ir klausia: 

— Kur jas dėti? 

— Dėk man ant galvos, — sako šeimininkas. 

Tarnas ir padėjo malkas šeimininkui ant galvos. 

— Gerai, — sako šeimininkas, — tegul jos būna, o tu čia palauk. 


12 


Paskui pasišaukė tą, kuris gaudavo penkis šimtus grašių per metus. 
Sako jam: 

— Eik atnešk malkų. 

Tarnas nuėjo, atnešė malkų ir padėjo šalia šeimininko. Pirklys lie- 
pia ir jam truputį palaukti. Paskui liepia trečiajam tarnui, tam, kuris 
gaudavo tūkstantį grašių per metus, atnešti malkų. Tas atnešė malkų 
į kambarį, kur sėdėjo svečiai, ir pamatė, kad žvakių dagčiai nudegę 
(mat, tais laikais žmonės žvakėmis pasišviesdavo). Tarnas nukarpė žva- 
kių dagčius, paskui pakurstė židinį, kaip ir derėjo. 

— Matote,— sako pirklys, — jūs vis ginčijatės, kodėl vienas daugiau 
atlyginimo gauna, o kitas mažiau. Dabar matote, kiek kuris esate ver- 
tas! Todėl ir gaunate vienas daugiau, kitas mažiau. Ir kad daugiau jūsų 
ginčų negirdėčiau!.. 

Taip pirklys parodė tarnams, kiek kuriam iš jų verta mokėti at- 
lyginimo. 


Elgeta ir popas 


Kartą gyveno vienas žmogelis. Jis buvo toks neturtingas, net valgyti ne- 
turėjo nieko. „Kas bus, tas bus — eisiu elgetauti“,— kartą jis tarė sau. 
Eina nuo durų prie durų ir maldauja duonos žiauberės. Iš pradžių vargšui 
buvo gėda elgetauti, bet ką beveiksi, reikėjo kaip nors gyventi, vaikus 
maitinti, o sunkesnio darbo dirbti nebuvo pratęs. Taip bevaikštinėdamas 
nuo durų prie durų, vargšas priėjo popo namus. Pasibeldė ir prašo duo- 
nos riekelės, miltų saujelės arba šiaip ko nors. Į kiemą išėjo pats po- 
pas, atvėrė vartus ir klausia: 

— Ko nori, sūnau? 

— Dėl dievo meilės, dvasiškas tėveli, duokite duonos žiauberėlę arba 
miltų saujelę, — sako elgeta.— Maži mano vaikai badmiriauja. 

Popas mato, kad elgeta sveikas kaip ridikas, ir klausia: 

— Matau, tvirtas vyras esi, tai kodėl neini dirbti? Vaikštai nuo durų 
prie durų kaip koks, atleisk viešpatie, luošys. Viešpats tau davė sveika- 
tos, rankas ir kojas, kad dirbtum. 

Tai girdėdamas vargšas elgeta iš gėdos vos žemėn neprasmego. Nu- 
leido akis ir sako: 

— Žinau, dvasiškas tėveli, sveikam vyrui gėda elgetauti, bet ką da- 
ryti? Darbo nėra. Dienų dienas stovėjau turguje, ieškodamas darbo, 
bet negalėjau rasti. Dievas davė mažų vaikučių, kad jie sveiki augtų, 
o jie valgyti nori, neklausia, ar yra, ar ne. 

Popas ir sako: 

— Eikš pas mane, rasiu tau darbo ir kasdien mokėsiu atlyginimą. 

Vargšas pasiliko pas popą. O kad šis neelgetautų, davė jam darbo. 
Jis tarė vargšui: 

— Ar matai, sūnau, tas malkas? Noriu, kad tu jas iš tos vietos per- 
neštum į aną ir gražiai sudėtum. 

Vargšas pasidėjo patvory krepšį ir lazdą, pasiraitojo rankoves ir iki 
vakaro visas malkas pernešė ir sudėjo, kur popas liepė. Vakare popas 
sumokėjo vargšui už darbą ir sako: 

— Rytoj vėl ateik dirbti. 

Kitą dieną elgeta vėl atėjo dirbti. Popas jam ir sako: 

— O dabar pernešk malkas iš ten į čia. Ir gražiai sudėk. 

Vargšas vėl visą dieną dirbo, visas malkas pernešė ir sukrovė, kur 
popas buvo liepęs. Vakare popas sumokėjo už darbą ir liepė kitą die- 
ną vėl ateiti. 

Taip vargšas ilgai vaikščiojo pas popą ir nešiojo malkas iš vienos 
vietos į kitą, o popas jam mokėjo atlyginimą. Pagaliau jis įprato dirbti 
ir nereikėjo elgetauti. 


Gudruolė 


Kadai kadės gyveno senis. Jis turėjo sūnų, kuriam jau laikas buvo vesti. 
Tačiau senis gerai pažinojo visas kaimo merginas ir nė vienos nelaikė 
tinkama sūnui į žmonas. Jis sumanė marčios ieškoti kitame kaime. 

Senis iškeliavo į kitą kaimą pažiūrėti merginos, kuri protu ir suma- 
numu garsėjo. Nuėjo į kaimą ir beldžiasi į tos merginos duris. Toji ati- 
darė duris, pakvietė senį į vidų. Mergina turėjo tėvą, motiną, senelę ir 
senelį. Bet tuo metu namie buvo tik motina, kuri susilenkusi kampe 
marškinius lopė. 

Senis įėjo, atsisėdo ir pradėjo kalbą: 

— Ar turi tėvą?— klausia merginos. 

— Turiu,— sako toji. 

— O kur jis?— klausia senis. 

— Išėjo į malūną grūdų malti — sako mergina. 

— Ar greit pareis?— vėl klausia senis. 

— Jeigu tiesiai eis, tai užtruks, o jeigu eis aplink, tai greit pareis — 
sako mergina. 

Senis nesuprato tokio merginos atsakymo. Vėl klausia: 

— O senelį ar turi? 

— Turiu, — sako ji. 

— O kur jis? 

— Lauke, — sako mergina. 

— O ką jis ten veikia? 

— Taiso vieną — bus du. 

Senis ir to merginos atsakymo nesuprato. Klausinėja toliau: 

— Ar turi senelę? 

— Turiu, — sako mergina. 

— O kur ji yra? 

— Pas kaimyną. 

— O ką ji ten veikia? 

— Daro tą, ko niekada nedarė ir niekada nedarys. 

Senis vėl nieko nesuprato. Nusistebėjo tokiais merginos atsakymais, 
vėl klausia: 

— Ar turi motiną? 

— Turiu, — sako mergina. 

— O kur ji yra? 

— Čia, namie,— sako toji. 

— Ką ji veikia? 

— Iš dviejų senų daro vieną naują, — sako mergina. 

Taip senis ir nesuprato nė vieno merginos atsakymo. Eina namo ir 
galvoja: „Ar ta mergina labai protinga, ar visai kvaila?“ 

Taip besvarstydamas senis sutinka bičiulį. Papasakoja jam, ką mergi- 
na atsakiusi, ir prašo, kad tas padėtų išaiškinti. 

Bičiuliui labai patiko gudrūs ir sumanūs merginos atsakymai. Jis sa- 
ko seniui: 

— Kokios dar protingesnės tu ieškai? Juk ši yra gudriausia ir suma- 
niausia. O štai ką reiškia jos atsakymai, kurių tu nesupratai. | 

Ji tau sakė, kad tėvas pareis iš malūno greičiau, jeigu keliaus aplin- 
kui, ir užtruks, jeigu keliaus tiesiai. Matai, tiesusis kelias yra siauras, 
vingiuotas, duobėtas, o aplinkinis — platus, tiesus, lygus. Jeigu tėvas va- 
žiuos tiesiai keliu, gali vežimas apvirsti ir sulūžti, tada, žinoma, jis par- 
keliaus vėliau. Jeigu važiuos plačiuoju keliu, tai jam nieko neatsitiks, 
kad ir tolimas kelias, parvažiuos greičiau. 

Mergina pasakė, kad senelis lauke taiso vieną — bus du. Ji sakė 
teisybę: senelis taiso spragą tvoroje, kurią pralaužė galvijai. Ji žino, 
kad galvijai, įpratę landyti pro spragą ir radę ją užtaisytą, prasilauš ki- 
tą. Ir pralauš ne vieną, o dvi spragas — vieną vienoj pusėj senosios, ki- 

tą — kitoj pusėj. Vieni galvijai landys pro vieną, kiti pro kitą spragą. 
Taip vietoj vienos spragos pasidarys dvi. Todėl mergina ir sakė, kad 
senelis taiso vieną — bus du. 

Mergina sakė, kad senelė pas kaimyną daro tai, ko niekada nedarė 
ir niekada nedarys. Ji norėjo pasakyti, kad kaimynas mirė, ir senelė nu- 
ėjo jam akių užspausti. Ji niekada nebuvo jam to dariusi. 

Mergina tau sakė, kad jos motina iš dviejų senų daro vieną naują. 
Jos motina lopė marškinius — iš dviejų suplyšusių siuvo vienus sveikus. 

Senis labai apsidžiaugė ir po kelių dienų ją sutuokė su savo sūnumi. 


DAS 


Mokytas sūnus ir nemokytas tėvas 


Kartą viename kaime gyveno žmogus. Matydamas, kad kiti moka skai- 
tyti, jis labai liūdėjo dėl savo tamsumo. Tas žmogus turėjo sūnų ir manė 
jį išleisiąs į mokslus. 

Sūnus paaugo, tėvas nuvedė jį mokyklon ir kasdien su džiaugsmu 
laukdavo jo pareinant. Sūnus išmoko, ko mokytojai mokė. Paskui tėvas 
atidavė jį kiton mokyklon, kur buvo dar geresni mokytojai. 

Sūnus, baigęs tą mokyklą, sugrįžo namo. Tėvai labai džiaugėsi mo- 
kytu sūnumi ir kalbėjo vienas kitam, kad kito tokio visam pasauly nėra. 

Bet mokytasis sūnus pradėjo tėvą su motina niekinti, prastuoliais lai- 
kyti. Kartą įsidrąsinęs sako: 

— Et, jūs nieko nežinote, nieko neišmanote. Ir tas ne taip, kaip jūs 
sakote, ir anas ne taip. Aš mokytas, aš žinau. 

Tėvai niekaip sūnui neįtinka: nemoka nei valgyti, nei gerti, nei sė- 
dėti, nei gulėti. Sūnus vis juos moko. 

Taip vieną dieną, kitą. Pagaliau tėvui įgriso klausytis sūnaus prie- 
kaištų. Tiek daug vargo, kol sūnų išleido mokslan, o dabar sūnus tėvus 
žemina, vadina juos neišmanėliais. 

— Palauk, sūnau, — kartą sako tėvas, — tuojau pamatysime, ką tu 
moki. 

Tėvas liepia žmonai pietums iškepti pyragą. Toji užmaišė tešlą, iškepė 
pyragą su įdaru, o kai atėjo pietų metas, padėjo pyragą ant sofros. ! Tė- 
vas atsisėdo garbingiausioj vietoj. Prieš pradėdamas valgyti pietus, ne- 
mokytasis tėvas sako mokytajam sūnui: 

— Sūnau, tu vis sakai, kad mes nemokyti, neišmanėliai, o tu esi mo- 
kytas, viską žinai. Tavo tiesa, taip ir yra. Mes — paprasti žmonės, nemo- 
kyti, neišmanėliai. Todėl tave leidom į mokyklą, norėjome, kad bent tu 
būtum gudresnis. Jei būtume neleidę, ir tu būtum toks pat nemokytas, 
kaip ir tavo tėvai. Tu esi mokytas, viską žinai, tai pasakyk man, nuo kur 
pradėta pyragą vynioti ir kur užbaigta? Kur yra jo galas? 

Mokytasis sūnus žiūri šiaip, žiūri taip, ieško, kur pyrago pradžia ir 
kur galas, bet taip ir neranda. Sako tėvui: 

— Nežinau, tėve, nerandu. 

Tada tėvas ir sako: 

— Tu, sūnau, nerandi pyrago galo, tai ko giriesi viską žinąs, o mudu 
su motina laikai neišmanėliais. Niekada vyresniam už save nesakyk, kad 
išmanai daugiau už jį. 


1! Sofra — makedonietiškas žemas, apvalus stalas. 

Kaip pasiklosi, taip išmiegosi 


Gyveno kartą trys broliai ir sesuo. Pagaliau sesuo ištekėjo ir persikėlė 
gyventi į vyro namus. Uošviai marčią visaip skriaudė, net duonos kąsnio 
gailėdavo. 

Kartą vyriausiasis brolis sumanė aplankyti seserį, pažiūrėti, kaip jai 
sekasi. Sesuo gyveno netoli, gretimame kaime. Kai brolis nuėjo, sesers 
uošviai jį maloniausiai pasitiko. Uošvis garsiai sako marčiai: 

— Martele, žiūrėk, tavo brolis atsilankė. Pasveikink jį ir pavaišink. 
Tuojau iškepk didelę gražią pogačą ! ir banicą*?. Gaidį papjauk ir gar- 
džiai jį pataisyk. 

— (Gerai, — sako marti. Ir išėjo į kiemą vakarienės taisyti. 

Brolis išgirdo uošvį taip kalbant, labai apsidžiaugė, galvoja: „Pas ko- 
kius gerus Žmones sesuo pateko. Jeigu turės proto, galės gerai su jais 
gyventi." 

Vos marti išėjo į kiemą, uošvė iš paskos ir kužda paslapčiom: 

— Martel, neklausyk, ką tau senis sako. Mes ne kokie turtuoliai, kad 
dideles pogačas ir banicas keptume. Tavo brolis savas žmogus, neturime 
ko nuo jo slėpti. Iškepk bandelę ir paplotėlį, užteks vakarienei. 


|! Pogača— paplotis be druskos. 
2 Banica— sluoksniuotas pyragas, paprastai su brinza. 

Vargšė marti įmaišė ir iškepė bandelę su paplotėliu, kaip uošvė liepė. 

Vakare marti padengė sofrą, padėjo ant jos ruginę bandelę ir paplo- 
tėlį, taip pat ruginį, o gal ir maišytų miltų. Uošvis pamatė vaišes, supy- 
ko ir šaukia: 

— Kas čia dabar, martele? Ką tau liepiau pagaminti vakarienei, ir ką 
tu pagaminai? Argi taip myli savo brolį? Argi taip jį vaišini? Pirmą kar- 
tą mus aplankė, o kaip tu jį vaišini! Argi kas taip daro? 

Marti tyli lyg be žado. Uošvis sako broliui: 

— Ar matai, kas dedasi? Šitaip visą laiką su tavo seseria ir kariauja- 
me. Jei nori, tai vis lakstyk iš paskos, lyg neturėtum, ko veikti — aiš- 
kink, nurodinėk,— lūpos sutinsta nuo pamokymų. Kepurė ir ta suprastų, 
o ji nesupranta, ir gana! 

Brolis labai supyko ant sesers už tokį vaišingumą. Visi susėdo vaka- 
rieniauti. Atsisėdo ir marti. Uošvis ir sako: 

— Martel, eik galvijų pašerti. Paskui pavakarieniausi. 

Vargšė marti tylėdama atsistojo ir nuėjo galvijų šerti. Kol pašėrė 
galvijus, kol apsiruošė, viskas buvo suvalgyta. Grįžta marti — ant stalo 
nė duonos kąsnelio. Nieko niekam nesakiusi, tyliai apsiverkė, sutvarkė 
sofrą ir nuėjo gulti. Niekaip ji neužmiega, iš alkio paširdžius maudžia, 
Kadangi nebuvo ko valgyti, tai marti atsikėlė ir suvalgė duonos maišy- 
mą. O kaime būdavo taip įprasta — duonos kepdavo tiek, kiek reikėda- 
vo vienai dienai arba vienam pavalgymui. Jeigu ateidavo svečias, tuo- 
jau būdavo iškepama pogača arba paplotis. 

Pareina brolis namo supykęs ant sesers ir pasakoja broliams, pas ko- 
kius gerus žmones sesuo patekusi, tik pati esanti nevykėlė, jų neklausan- 
ti. Brolis nežinojo, kad tie gerieji žmonės paliko seserį be vakarienės, 
o ta iš alkio turėjo duonos maišymą valgyti. 

Vidurinysis brolis ir sako broliams: 

— Dabar aš einu sesers lankyti, pažiūrėsiu, kas ten dedasi. Regis, se- 
suo tokia nevykėlė nebuvo. 

Išėjo vidurinysis brolis. Ir jį sesers uošviai taip sutiko, kaip vyriau- 
siąjį. Ir tas brolis parėjo namo labai supykęs ant sesers. Bet ir šis nieko 
nežinojo, kad seseriai iš alkio teko valgyti duonos maišymą. 

Jauniausiąjį brolį jie visi laikydavo neišmanėliu. Bet jis nujautė, kad 
sesers gyvenimas ne toks, kaip. broliai pasakojo. Jis tarė: 

— Dabar aš keliausiu sesers lankyti! Noriu pamatyti, kaip ten iš tik- 
rųjų yra. Jūs sakote, kad sesuo pateko pas gerus žmones, o ji pati tokia 
neprotinga, negali su uošviais sugyventi. 

Broliai šaiposi iš jo: 

— Negi tu, kvaileli, geriau suprasi už mus? Jeigu mes nieko nesuži- 
nojome, tai iš kur tu sužinosi. Ir ką tu ten sužinosi? Patys matėme, kad 
sesuo kalta. Uošviai tikrai geri žmonės. 

— Ne, ne,— šaukia jaunėlis— aš pats nueisiu, savo akimis įsitikin- 
siu, kieno kaltė. Netikiu, kad sesuo būtų kalta. 

Jaunėlis susiginčijo su broliais ir išdrožė sesers aplankyti. Nuėjo, se- 
sers uošviai jį sutiko maloniai, kaip ir anuos brolius. Bet kai tie paliepė 
seseriai iškepti pogačą ir banicą, brolis pašoko ir sako: 

— Kam jai vienai kepti, ji nepratusi, aš jai padėsiu. 

Ir nuėjo drauge su ja. 

Brolis prisėmė geldą vandens, supylė visus miltus, kiek tik rado, ir 
liepia seseriai iš jų iškepti pyragą. Iškepė juodu pyragą, padengė sofrą 
vakarienei. Uošviai, kaip paprastai, dabar siunčia marčią galvijų šerti. 
Brolis ir sako: 

— Nesiųskit jos prie galvijų. Kartą per gyvenimą atėjau aplankyti 
sesers, tai noriu pabūti su ja. Tegul ji pasėdi su manim. Sesuo ir taip vi- 
sada galvijus šeria, tai šiandien jūs ją užvaduokit. Nueikite ir pašerkite 
galvijus, 0 sesuo tegul pasėdi su manim. 

Ką darys uošviai, nuėjo galvijų šerti. Kol uošviai galvijus šėrė, kol 
sugrįžo, brolis su seserim susėdo ir viską suvalgė. O kas liko, brolis su- 
sidėjo į krepšį, — bus rytoj kelionei. 

Sugrįžo seniai, o vakarienės nelikę nė duonos kąsnio. 

Brolis atsigulė, bet nemiega. Seniai irgi atsigulė, bet negali užmigti — 
iš alkio pilvai maršą groja. Nebuvo duonos nė kąsnelio, tai seniai susi- 
rado duonos maišymo, susiminkė kepaliuką ir pakepė krosnyje. Patys 
susėdo prie ugnies, šildosi ir laukia, kol duona iškeps. 

Svečias apsimetė, kad jam šalta, atsikėlė ir nuėjo prie ugnies pasi- 
šildyti. Pasiėmė pagaikštį ir krapšto artyn žarijas, kad šilčiau būtų. Be- 
krapštydamas nejučiomis ir sumaišė tešlą su pelenais, kad seniai nega- 
lėtų valgyti. 

Brolis pasėdėjo, pasišildė ir nuėjo gulti. O seniai vėl alkani liko. Ra- 
do miltų — virs kačamaką !. Užkaitė katilą su vandeniu, vanduo užvirė, 
subėrė miltus ir verda kačamaką. Svečias vėl atsikėlė, mieguistas kasi- 
nėjasi užantį ir klausia senės: 

— Kam tą vandenį užkaitei? Ar skalbti žadi? 

— Taigi, — sako senė, — žadu skalbti. 

Svečias besikasinėdamas pagavo utėlę. 

— Ak tu, bjaurybe, daugiau manęs nekandžiosi. — sako svečias. Ir 
įmetė utėlę į verdantį kačamaką. 

Kačamako su utėle nevalgysi. Seniai ir vėl liko alkani. O svečias vėl 
atsigulė. 

Seniai vaikščiojo, ieškojo, bet miltų kačamakui daugiau nerado. Taip 
ir liko nei valgę, nei gėrę. Ką darys vargšai. Alkanas nebūsi. Pirkioje 
buvo sudėti kopūstai. Kai tik svečias užmigo, seniai pasiėmė kopūstla- 
pių ir graužia lyg kokios alkanos ožkos: gružt gružt gružt. 

Svečias išgirdo kopūstlapius graužiant, pamanė, kad ožkos įsisuko. 
Pabudęs šoko iš patalo ir šaukia seseriai: 

— Sesut, žiūrėk, ožkos kopūstus suės. 

Brolis su seseria pasiėmė pagaikščius ir pradėjo patamsyje švaistytis, 
ožkas baidyti. Šaukia: 

— Lauk, bjaurybės, lauk, kopūstus suėdėte!-— Ir duoda, kad net kau- 
lai braška. 

Seniai vos išnešė kudašių. Išbėgo ir pasislėpė, kad marti su broliu 
nesuprastų juos buvus. 

Taip jaunėlis, brolių kvaileliu laikomas, sužinojo, kaip jo sesuo ken- 
tėjo nuo uošvio ir uošvės — ir jiems atkeršijo. 

Sugrįžo jaunėlis namo ir sako broliams: 

— Ek jūs, protingieji! Buvote pas seserį nuėję, bet ką ten sužinojote 
ir ką padarėte jos labui? Nieko! Mane jūs laikėte kvaileliu. Tad nueiki- 
te ir pažiūrėkite, ką aš sužinojau ir ką padariau. 


'Kačamakas — mamalyga, niltų košė, 


Užsispyręs turtuolis 


Kartą turtingas, bet nenuovokus čorbadžija! arkliui prie vienos balno 
pusės pririšo ryšulį, o kad būtų atsvara, kitoje pusėje pats atsisėdo. Jo- 
ja joja, prijoja šulinį. Sustojo arklio pagirdyti ir pats pavėsyje pasė- 
dėti. 

Prie šulinio ilsėjosi vargšas. Čorbadžija jį pašaukė, kad tas ateitų 
padėti jam nuo arklio nulipti. Atėjo vargšas ir nulaipino čorbadžiją nuo 
arklio, 

Čorbadžija pasiilsėjo ir vėl šaukia vargšą, kad padėtų ant arklio už- 
sėsti. Vargšas, pamatęs, kad čorbadžija nei šiaip, nei taip maišą ant ark- 
lio uždėjęs, sako: 

— Čorbadžija, kodėl maišą pririšai iš vienos pusės balno? Juk pats 
negalėsi ant arklio atsisėsti. 

— (O kaip reikia tą maišą uždėti? — klausia čorbadžija. 

— Padalink maišą į dvi dalis ir perrišk. Tada permesk per balną ir 
"pats raitas ant arklio atsisėsk,— sako vargšas. 

— Gera mintis tau atėjo į galvą, žmogau, — sako čorbadžija ir liepia 
vargšui sutvarkyti jo ryšulį. 

Joja čorbadžija ir pavydžiai galvoja: „Palauk, grįšiu ir paklausiu žmo- 
gaus, kur išmokė mane taip joti, ar jis labai turtingas. Juk toks protin- 
gas žmogus turi būti labai turtingas.“ 


! Čorbadžija — šeimininkas, turtuolis, ponas. 


25 


— Ei žmogau,— šaukia vargšui,— jeigu tu man davei tokį gudrų pa- 
tarimą, tu turi būti labai turtingas. 

— Cha cha cha, — juokiasi vargšas, — viešpats yra turtingas, čorba- 
džija, 0 mes esame vargšai, bernai. 

— Tai tu esi vargšas, a?— tarė čorbadžija ir nulipo nuo arklio.— Na- 
gi, perdėkime maišą, kaip buvo. Nenoriu iš vargšo proto mokytis! 

Vargšas nuėjo prie turtuolio arklio, nuėmė maišą ir pririšo arkliui 
prie šono. Čorbadžija sėdo ant arklio nuleidęs kojas į vieną pusę, kaip 
Vokietijoje moterys kad jodinėja, ir nukeliavo. 


Bėda per moterį 


Gyveno kartą vyras su pačia. Pati vis sakydavo vyrui: 

— Vyre, kai žegnosies ar melsies, vis sakyk: „Viešpatie, apsaugok 
mane nuo bėdos per moterį.“ 

Vyras nenorėdavo nė klausyti. Jis sakydavo: 

— Ar tu galvą peršalai? Kam aš turiu taip sakyti? Ką moteris gali 
man padaryti? 

O pati jam vėl sako: 

— Aš tau sakau, — kai žegnosies ar melsies, visada sakyk: „Viešpatie. 
apsaugok mane nuo bėdos per moterį.“ 

— Eik tu sau! Kodėl aš turėčiau taip sakyti? — sako jai vyras. 

— Na, gerai, — sako pati — pamatysi ir tu, kas yra ta bėda per mo- 
terį. 

Vieną rytą ji atsikėlė, išleido vyrą lauko arti, o pati nuėjo ir nusipir- 
ko keletą žuvų. Parėjo namo, vienas žuvis iškepė, o kitas susidėjo į pri- 
juostę ir išėjo į laukus pažiūrėti, ką vyras veikia. Ir pietus jam nunešė. 
Ji nuėjo į lauką, o vyras aria. Pati jam sako: 

— Sėsk, vyreli, pasiilsėk truputį, papietauk, 0 aš paarsiu. 

Vyras atsisėdo, valgo, o pati paėmė plūgą ir aria. Beardama žuvis iš 
prijuostės išmėtė vagose. Pamatė, kad vyras baigia pietauti, paėmė žuvį 
iš vagos ir šaukia: 

— Žiūrėk, vyreli, žuvį radau! 

Kiek paarus, moteris paėmė kitą žuvį ir vėl šaukia: 

— Žiūrėk, dar vieną radau! 

Taip moteris ir surinko visas žuvis iš vagų. Vyras stebisi ir negali 
atsistebėti. Sako pačiai: 

— Kaipgi čia dabar būtų, žmonele? Tiek laukų suariau, nė vienos žu- 
vies neradau, tai iš kur tu jų tiek pririnkai? 

Nori tikėk, nori ne, bet vyras savo akimis žuvis mato. Ir patikėjo 
pačia. 

Po kiek laiko pati sako: 

— Aš einu namo, vyreli. 

— Eik, — sako vyras,— ir iškepk žuvį vakarienei. 

Pati eina namo. Vakarienę jau pirma buvo pataisiusi, tik paslėpė. 

Vakare vyras pareina namo pavargęs, liepia pačiai duoti vakarienę. 
Ta padėjo ant stalo duonos ir druskos, o apie žuvį net neužsimena. 

— Nešk vakarienę — sako vyras. 

— Štai valgyk,— sako pati. 

— Ką aš valgysiu, ar duoną su druska?— sako vyras. 

— O ką aš tau daugiau duosiu, jeigu nieko neparnešei?— sako pati. 

— O kur padėjai žuvį, kur liepiau iškepti? 

— Kokią žuvį?— klausia pati. — Kokios žuvies aš tau turėčiau iškepti? 

Vyras su pačia susiginčijo ir ėmė peštis. Vyras sako: 

— Kur padėjai žuvį? Juk lauke radai! 

O pati šaukia: 

— Viešpatie... vyras mane muša! Ar girdėta, ar matyta, kad kas 
žuvį lauke būtų radęs? 

Kaimynai išgirdo moterį šaukiant ir dejuojant, atbėgo pažiūrėti, kas 
ten dedasi, mano, gal sutaikys. O pati vis šaukia: 

— Viešpats mato... vyras mane muša. 

Vyras ją ramina: 

— Na, nerėk! Gėda juk. Nerėk! 

Bet pati vis šaukia, kaimynams sako: 

— Viešpatie, pasigailėk! Tas žmogus nori mane primušti! Jis reika- 
lauja vakarienei žuvų, kurias aš, girdi, arime radusi. Matote, tas žmogus 
iš proto kraustosi! 

Vargšas vyras kaimynams pasakoja, kaip buvo: 

— Broliai, šiandien ariu,— ateina pati. Atneša pietus. Kol aš pieta- 
vau, pati nuėjo arti. Beardama dirvoje rado tris ar keturias žuvis. Tas 
žuvis aš ir liepiau iškepti vakarienei. Visą dieną dirbęs išalkau, noriu 
vakarienės. 

Pati vėl šaukia: 

— Tas žmogus išprotėjo! Kur matyta, kad žuvys dirvoje veistųsi? 

Pagaliau vyras su pačia nusiramino, kaimynai rengiasi eiti namo. Pa- 
ti prašo kaimynus, kad tie ką nors padarytų, kad vyras jos nepriluptų, 
kai jie išeis. 

— Paimkit virvę ir pririškit jį prie stulpo, kad manęs neprimuštų 
naktį, kai liksime vieni, — sako pati — O tada ir eikite namo. 

Kaimynai paėmė virvę, pririšo vyrą prie stulpo ir nuėjo namo. 

Pririštas prie stulpo vargšas vyras šaukė, dejavo, maldavo atrišti, bet 
niekas jo neklausė. Visi manė, kad jis iš proto išsikraustė. 

Vyras stovėjo stovėjo pririštas, šaukė, dejavo, mato, kad nėra kitos 
išeities, ėmė prašyti pačios, kad atrištų. Sako: 

— Pasigailėk, žmonele! Ką aš dabar darysiu? 

— Ką nori, tą ir daryk!— sako pati — Juk tau sakiau: ,„Vyre, kai 
žegnosies, vis sakyk: „Viešpatie, apsaugok mane nuo bėdos per moterį." 
O tu nė klausyti nenorėjai. 

Pati laikė laikė vyrą prie stulpo pririštą, paskui paleido ir sako: 

— Aha! Ar dabar patikėsi, kad yra bėdų per moterį? 

— Taip, žmonele! Iš tikrųjų tegul viešpats apsaugo nuo bėdos per 
moterį. 

Paskui pati padėjo ant stalo keptą žuvį, kur buvo dieną iškepusi, ir 
abu susėdo vakarieniauti. Vakarieniaudama pati ir papasakojo, kaip ji 
privertė vyrą patikėti, kad moteris iš tikrųjų gali pridaryti vyrui daug 
bėdos, nors tas būtų ir nekaltas. 


Nuovoki mergina 


Kartą pas vieną merginą atėjo sumanus jaunikaitis. Tos merginos dantys 
buvo reti, nosis kreiva ir akys žvairos. Jaunikaitis ir sako: 

— Mergaite, jūsų dūmtraukis šiek tiek pakrypęs. 

Mergina iškart suprato, kad jaunikaitis kalba apie jos nosį, ir sako: 

— Taip, pakrypęs, bet dūmus traukia gerai, nerūksta. 

Jaunikaitis apsidairė ir sako: 

— Gražus namas, gražiai pastatytas, bet langai kreivoki. 

Mergina tuojau suprato, kad jaunikaitis kalba apie jos akis, ir sako: 

— Kad ir kreivoki, bet per juos gerai matyti kelias ir kas tuo keliu 
eina. 

Jaunikaitis mano sau: „Nejaugi ji nutuokia, apie ką kalbu. Pala, dar 
apie dantis užsiminsiu.“ 

Mergina buvo labai jauna. Jaunikaitis čia žvilgt, ten žvilgt ir sako: 

— Mergaite, tas namas naujas, bet, matyt, paskubom statytas. Rąstai 
retai sukrauti. 

Mergina vėl suprato, ką jaunikaitis norėjo pasakyti, ir tarė: 

— Retai, tai retai sukrauti rąstai, bet laikosi stipriai. 

Jaunikaitis pagyrė merginą. Sako: 

— Einu į smuklę nakvynės, o tu man vakarienę pataisyk. 

— Pataisysiu vakarienę ir įduosiu bernui,— sako mergina. 

Iškepė mergina kiaušinienės, pogačą ir pasiuntė berną, kad nuneštų 
jaunikaičiui ir pasakytų: 

— Atnešiau mėnulį ir žvaigždžių. 

Bernas beeidamas ėmė ir suvalgė pusę pogačos ir pusę kiaušinienės. 
Jaunikaitis paėmė vakarienę ir liepia pasakyti merginai, kad jis gavęs 
pusę mėnulio ir pusę žvaigždžių. Bernas grįžo ir pasakė jai, ką jaunikai- 
tis buvo liepęs. Mergina paėmė lazdą, taukšt taukšt bernui per nugarą 
ir sako: 

— Kam suvalgei pusę pogačos ir pusę kiaušinienės? 


Meistras, kuris nuvertė kaminą 


Kartą meistras sumūrijo vienam žmogui kaminą. Į pavakarę kaminas 
pradėjo svirti. Kad nenuvirstų, meistras jį parėmė pečiais. Bet plytos 
buvo sunkios, meistras negalėjo išlaikyti griūvančio kamino, šaukia šei- 
mininkui: 

— Ei šeimininke, štai kaminą sumūrijau. Sumokėk man už darbą, o jei 
ne, nuversiu. 

— Gerai, meistre, gerai. Lipk žemėn, sumokėsiu,— sako šeimininkas. 

— Nagi tuojau nešk pinigus čia, o jei ne — verčiu kaminą, — sako 
meistras. 

Kad ir kaip prašė šeimininkas, bet meistras jokiu būdu nesutiko nu- 
lipti nuo stogo. Pamatė meistras, kad kamino neišlaikys, pasitraukė į šo- 
ną, tas ir nuvirto. Šeimininkas sako meistrui: 

— Meistre, kad tave bala, kam tu kaminą nuvertei? 

— Kai aš tau liepiau čia atnešti užmokestį, tu nė girdėti nenorėjai,— 
sako meistras. — Aš jį mūrijau, aš jį nuverčiau, aš jį vėl sumūrysių. 


Kaip turtuolis tinginį dirbti išmokė 


Kartą gyveno didelis tinginys. Jokio darbo nedirbo, tai nė surūdijusio 
skatiko neturėjo, vaikus badu marino. Kad nereikėtų matyti, kaip vaikai 
iš bado kankinasi, žmogus ėmė kaimynus prašyti, kad jį gyvą palaidotų. 

Valstiečiai paguldė jį į karstą, uždengė kaip kokį numirėlį, pakvietė 
popą ir neša į kapus. Priešais beateinąs turtuolis. Tasai ir klausia, kodėl 
valstiečiai neša gyvą žmogų karste. Kaimynai viską papasakojo. Tada 
turtuolis pasiūlė tinginiui kilogramą kviečių ir liepė eiti namo. 

Tinginys klausia turtuolio, ar kviečiai sumalti. Sužinojęs, kad nemal- 
ti, sako: 

— Ne, ne! Neškite mane į kapus. Kviečius reikia sumalti, paskui 
tešlą užmaišyti, iškepti. Kas gali iškentėti tiek kančių. 

Turtuolis mato, kad čia tikras tinginys, liepė jį nunešti į kapus ir 
užkasti. 

Valstiečiai nunešė tinginį į kapus ir užkasė. Tik paliko skylutę, kad 
tas galėtų kvėpuoti, kol ateis mirtis ir nusineš tinginio sielą. Naktį, ko- 
kią antrą ar trečią valandą, turtuolis atėjo kastuvu nešinas ir atkasė 
tinginį. Sušėrė keletą kartų tinginiui lazda ir liepė visą naktį akmenis 
iš vieno kapų galo į kitą nešioti. Prieš aušrą vėl paguldė tinginį į karstą 
ir nuėjo. 

Vos tik turtuolis nuėjo, tinginys atsikėlė iš karsto, pardrožė namo. 
pasiėmė kirvį ir kibo į darbą. 

Kaimynai jo klausia: 

— Ko tu atsikėlei? 

— O ką aš darysiu, brolyčiai,— sako tinginys. — Maniau, kad ten ge- 
riau, negu čia, bet pasirodo, kad ten dar sunkiau. Čia žmogus kada nori 
dirbi, kada nori nedirbi. O ten kitaip: nori nenori, jėga priverčia dirbti. 
Naktį atėjo mirtis, liepė nei valgius, nei gėrus lig aušros akmenis nešioti 
iš vienos vietos į kitą. Todėl, kas bus — tas, atsikėliau ir parėjau. Geriau 
jau dirbsiu, kai pats norėsiu. 

Nuo to laiko tinginys tapo darbščiu žmogumi. 

Tinginė 


— Dukrele, nebūk tinginė. Štai visos tavo draugės sėdo į stakles, pri- 
siaudė drobių, susikrovė kraičius ir ištekėjo. Tik tu nenori kraičio krau- 
tis. Sėsk, dukrele, į stakles ir išsiausk drobelę. Žmonės išgirs, kad moki 
austi, pagirs, tada galėsiu tave už vyro leisti. 

Klausėsi duktė motinos kalbos, klausėsi ir sėdo į stakles drobių austi. 
O kad buvo tinginė, tai austi nemokėjo. Visus metus prastovėjo staklės, 
bet motina taip nė karto ir neišgirdo jų trinksint. Daug kartų motina no- 
rėjo eiti į kamarą pažiūrėti, kodėl duktė neaudžia, kodėl skrysčiai ne- 
girgžda. Bet duktė, būdavo, užšauna duris ir motinos neįsileidžia. 

— Nagi, leisk, dukrele, noriu pamatyti, kaip tu moki austi, — saky- 
davo motina.— Aš nueisiu į kaimą ir pagirsiu tave. 

— Nesirūpink, mama, — sakydavo duktė— Kol neišausiu tos drobės, 
neįleisiu. 

Kartą atėjo į kaimą jaunas vienuolis duoklės vienuolynui rinkti. Ei- 
damas pro šalį, išgirdo motiną dukteriai sakant: 

— Dukreie, dukrele, kai pro šalį eis vienuolis, bent sutrinksėk stak- 
lėmis. 

— Tegul eina nors ir pats velnias, motin — atsiliepė duktė iš kama- 
ros.— Kaip aš sutrinksėsiu, jeigu tik vienas siūlas teliko. 

Išgirdo motina tokius dukters žodžius, per jėgą įėjo į kamarą, žiūri, 
kad tik vienas apmatų siūlas telikes. 

— Eik, dukrele, — sako motina,— kas ne iš širdies, tai ir ne prie šir- 
dies. Dėl to ir nenorėjai leisti manęs į kamarą, kad nepamatyčiau tuščių 
staklių. 


Liežuvis be kaulų, bet kaulus laužo 


Viena moteris visą laiką kentėjo nuo vyro kumščių, neturėjo per jį ra- 
mybės. Kartą ji galvoja, ką čia padarius, kad vyras liautųsi ją kamavęs. 
Nuėjo pas burtininkę ir prašo, kad ši ką sugalvotų: 

— Ką daryti, senele, kad vyras liautųsi kumščiavęs? Nebegaliu ken- 
tėti. Pamokyk mane. 

Senė mano sau: „Jeigu vyras tai moteriai kailį karšia, ji, matyt, labai 
plepi. Turbūt vyras žodį pasako, o ji jam du, nemoka patylėti.“ Ir sako 
ji moteriškei: 

— Dukrele, rasiu burtą, kad vyras tavęs nekultų. Tu nupirk naują 
ąsotį, pripilk vandens, įberk į jį saują druskos ir atnešk man. 

Moteris su džiaugsmu nubėgo į turgų, nupirko naują ąsotį, pripylė 
vandens, įbėrė saują druskos ir nunešė burtininkei. Toji kažką pamur- 
mėjo ir sako: 

— Dabar, dukrele, imk ąsotį, parsinešk namo ir pastatyk, kad pa- 
stovėtų tris dienas ir tris naktis. Kai vyras pradės bartis, tu nė žodžio 
nesakyk, paimk ąsotį, abiem rankom prisikišk prie lūpų ir laikyk, lyg 
gertum vandenį. Laikyk ąsotį, kol vyras barsis. Ir taip daryk visada, 
kai tik jis pradės bartis. Tada vyras tavęs nekumščiuos. 

Plepioji moteris labai apsidžiaugė, sužinojusi burtą, kaip išsigelbėti 
nuo vyro kumščių. Pasiėmė ąsotį ir eina namo. Parsinešė ąsotį, pastatė 

po suolu ir laiko tris dienas ir tris naktis. Kai vyras pradėjo bartis, žmo- 
na pribėgo prie ąsočio, paėmė jį abiem rankom ir prisispaudė prie lūpų, 
kaip burtininkė buvo pamokiusi. Taip ir išsigelbėjo ji nuo mušimo. Nuo 
to laiko žmona visada taip darydavo, ir vyras jos daugiau niekada ne- 
mušdavo. Melsdamasi žmona dėkojo dievui, kad burtininkė padarė gerą 
darbą — išgelbėjo ją nuo vyro kumščių. 


Protingi čigonai 


Į sostą atsisėdo naujas karalius. Nuėjo pas tą karalių čigonai prašyti, 
kad atleistų juos nuo mokesčių. Kiekvieneriais metais mokėti po tris- 
dešimt penkis parus nuo galvos buvo sunku. Nuėjo čigonai pas karalių 
ir sako: 

— Tegul bus laiminga tavo karalystė, valdove! 

— Ačiū už linkėjimus. Ko atėjote?— klausia karalius. 

— Atėjome prašyti, kad sumažintumei mums mokesčius. 

— O kiek jūs mokate?— klausia karalius. 

— Po trisdešimt penkis parus per metus už galvą. 

— Tai mokėkite po trisdešimt. 

— Oi ne, karaliau! Tegul būna po grašį, tada galėsime lengvai at- 
siskaityti. 

— Gerai, — sako karalius, — tegul bus taip. 

Eina čigonai namo ir kalbasi: 

— Karalius padarė mums gera, sumažino mokesčius. Eime dar pas 
jį ir paprašykime, tegu padaro, kad per metus būtų dvi vasaros ir viena 
žiema. 

Nuėjo vėl jie pas karalių ir sako: 

— Tegul bus laiminga tavo karalystė, karaliau. 

— Ačiū jums. Ko atėjote? 

— Atėjome prašyti, kad padarytum dvi vasaras ir vieną žiemą per 
metus. 

Karalius sako: 

— Gerai, dabar yra vasara, paskui bus žiema ir vėl vasara. 

Eina čigonai namo. Beeidami sumanė kurbaną ! paskersti. Nuėjo į kal- 
nus pas piemenį ir sako: 

— Duok mums avį, stambią, bet nebrangią. 

Piemuo sako: 

— Gerai. 

— Kiek nori už avį? 

— Po trisdešimt parų nuo žmogaus. 

O čigonų buvo šimtas. 

— Ne, ne, — sako, — po grašį nuo žmogaus, ir viskas. 

— Gerai, — sako piemuo, — išsirinkite avį. 

Caribašija Žž sako: 

— Leiskite man, aš gerą avį išrinksiu. 

Caribašija išrinko avį, o piemuo ištepė jai snukį taukais. 

— Matai, tai aviai iš nosies taukai teka, — sako piemuo. 

— Tegul avys eina per šitą griovį — sako caribašija piemeniui— Aš 
išrinksiu, kuri tinkama. 

Piemuo paginė avis per griovį, visos avys peršoko, o ta, kurią buvo 
išsirinkęs caribašija, įkrito griovin. 

— Matote, ta avis riebiausia, todėl ir neperšoko griovio,— sako jis 
čigonams. 

Čigonai užkūrė laužą ir kepa avį. Kai tik avis iškepė, piemuo paleido 
nuo kalno uolos luitą, čigonai išsigando ir pabėgo. Piemuo pasiėmė avį 
ir nuėjo. Caribašija įlipo į medį. Ant to medžio nutūpė žvirblis ir ėmė 
čirkšti. Caribašija jam sako: 

— Ei paukšteli, jeigu prišauksi mešką, aš tave užmušiu, 

Bet žvirblis vis tiek čirškia. Tada caribašija išsitraukė peilį ir jį nu- 
dūrė. Išlipo iš medžio, užkūrė ugnį ir iškepė žvirblį. Pats caribašija pri- 
valgė ir kitiems davė po gabalėlį. Paskui giriasi: 

— Tai laimikis buvo. Visiems po gabalą mėsos daviau ir dar liku- 
čiais šunis devynis mėnesius šėriau. 


! Kurbanas— gyvulys, skiriamas aukai. 
2 Caribašija — čigonų taboro vyresnysis. 


Vėžlys ir valstiečiai 


Kartą Mariovos gyventojai pamatė per kaimą einantį vėžlį ir labai nu- 
stebo. 

— Kas čia per padaras, toks keistas?— klausia vienas. 

— Matyt, jis viešpaties siųstas, — sako antras. 

— Brolyčiai — sako trečias — jeigu nežinote, paklauskite Itromano 
Pėjo, jis tikrai paaiškins. 

Pašaukė Itromaną Pėją ir klausia, koks čia padaras. 

— Nagi, Itromanai Pėjau, tu du kartus turguje ir tris kartus cerkvėje 
esi buvęs, tai pasakyk, ar tas gyvis dievo siųstas, ar iš žemės išlindęs. 

— Ei jūs, Mariovos galvos, ar nematote, kad tas padaras viešpaties 
siųstas. Juk čia dievo motina nusileido pas mus, kad uždegtume jos gar- 
bei žvakes! Nagi, šaukite visus kaimiečius, didelius ir mažus, tegul už- 
dega žvakes, tegul žegnojasi ir lenkiasi, tegul prašo, kad padėtų gausų 
derlių suvalyti. | 

Išgirdo marioviečiai iš Itromano Pėjo tokią naujieną, ėjo per kaimą 
ir liepė visiems degti žvakes dievo motinai. 

Subėgo visas kaimas, atnešė degančias žvakes ir sustatė ant vėžlio 
kiauto. Pastatė žvakes, žegnojasi ir lenkiasi vėžliui. Nuo žvakių vėžliui 
pasidarė labai karšta, negali kentėti. Vėžlys pradėjo šliaužti. Šliaužė 
šliaužė, įšliaužė į javų lauką ir uždegė javus. Suliepsnojo visas laukas, 

ugnis greitai persimetė ir į kitą. Marioviečiai stovi ir žiūri, kaip dega 
javai. 

— Kaimynai, — sako Itromanas Pėjas,— ko stovite, ko žiūrite! Mels- 
kite šviesiausią dievo motiną, šaukite: „Šviesiausioji dievo motina, tu 
uždegei javus, tu ir užgesink!“ Šaukite ir žegnokitės. 

Išgirdo kaimiečiai tokius Itromano Pėjo žodžius ir šaukia: 

— Šviesiausioji dievo motina, tu uždegei, tu ir užgesink! 

Marioviečiams bešaukiant sudegė dar vienas javų laukas. O toliau 
buvo gilus griovys, ugnis negalėjo persimesti į kitą lauką ir užgeso. 

Vargšai marioviečiai su didele pagarba paėmė vėžlį, nunešė į cerkvę, 
uždegė žvakes ir žegnojosi prieš jį. 


Gudriojo Pėjo patarimas 


Kartą gyveno du broliai. Jiems atrodė, kad druska labai brangiai kai- 
nuoja, sumanė jos pasisėti ir užsiauginti. Sėjo sėjo kiekvienais metais, 
bet vis niekas neaugo. Vieną rytą atsikėlė, pasiėmė kastuvą ir nuėjo 
į lauką pažiūrėti, ar auga druska. Kasė kasė, bekasdami rado gyvatę. 
Vienas brolis ir sako: 

— Nagi palaižykime, pažiūrėkime, ar sūri. Gal čia druska auga? 

Vienas brolis atsigulė ir lyžtelėjo gyvatę. Ta jam cakt ir įkando 
į liežuvį. Brolis pradėjo spjaudyti. Antrasis jam ir sako: 

— Matai, sūri! Gal nori duonos gabaliuką suvalgyti? 

Padavė broliui duonos, bet tas dar labiau spjaudosi. 

— (Gal nori svogūno?— klausia brolis. 

Padavė ir svogūno, ir tas nieko nepadeda. Susirinko giminės ir sako: 

— Pašaukit gudrųjį Pėją. 

Tas atėjo, pažiūrėjo ir sako: 

— Nukirskite jam galvą, kitą dėsime. 


Gudriojo Pėjo kerštas 


Gudrųjį Pėją kaime labai gerbė, laikė protingu ir sumaniu žmogumi. 
O tame kaime gyveno trys žmonės, kurie labai pavydėjo Pėjui garbės. 
Susitarė tas trejetas apjuodinti Pėją, sugalvodami dar didesnę gudrybę. 

Gretimame kaime kiekvienais metais vykdavo turgus, kur valstie- 
čiai parduodavo gyvulius. 

Gudrusis Pėjas turėjo gerą karvę. Veda ją į turgų parduoti ir sutinka 
tuos tris pavyduolius. Tie tyčia buvo susitarę po vieną grįžti iš turgaus. 

Pirmasis pavyduolis sutiko Gudrųjį Pėją, pasisveikino ir klausia, kur 
tas karvę vedąs. Gudrusis Pėjas nieko nežinojo apie suokalbį, tai ir pasi- 
sakė, kad vedąs karvę į turgų parduoti. Pavyduolis jam ir sako: 

— Tavo karvė labai graži. Jeigu ji būtų be uodegos, parduotum už 
didelius pinigus. Turguje visi tik ir ieško beuodegės karvės. 

Gudrusis Pėjas nupjovė karvei uodegą ir veda toliau. Sutinka antrąjį 
pavyduolį. Tas pasisveikina su Gudriuoju Pėju ir sako, kad, girdi, turgu- 
je labai brangios karvės be ragų. Gudrusis Pėjas ir nulaužė karvei ragus. 

Eina toliau ir sutinka trečiąjį pavyduolį. Tas liepė nupjaustyti kar- 
vei ausis. Gudrusis Pėjas nupjaustė karvei ausis ir nuvedė ją į turgų. 
Karvė buvo labai riebi, bet be uodegos, be ragų ir ausų. 

Turguje apstojo karvę pirkėjai, daug kam ji patiko, bet veislei nega- 
lėjo pirkti, nes buvo apipjaustyta. 

Ką darys Gudrusis Pėjas, pardavė karvę mėsai. Parduoti pardavė, tik 
niekaip negali užmiršti apgavystės. Galvoja, Kaip čia tiems melagiams 
atkeršijus. 


II 


Grįžta Gudrusis Pėjas iš turgaus ir sutinka tuos pavyduolius. Tie 
džiaugiasi Pėją apgavę. Gudrusis Pėjas apsimetė esąs labai dėkingas, kad 
pamokė karvę apipjaustyti, nes pardavęs ją už didelius pinigus. Pakvietė 
melagius pas save vakarienės. 

Gudrusis Pėjas turėjo du zuikius. Pakvietęs melagius, išėjo į lauką, 
bet netoli, kad girdėtų, kai kieme sušneks. O žmonai liepia, kai tik svečiai 
ateis, pasodinti juos, kad palauktų, ir pasiųsti zuikį jo pakviesti. Jis greit 
grįšiąs. 

Atėjo svečiai, o Gudrusis Pėjas jau buvo lauke. Žmona pakvietė sve- 
čius pasėdėti ir palaukti, vyras tuojau pareisiąs. Svečiai susėdo, o žmona 
atnešė zuikį ir liepia jam bėgti į lauką, pasakyti Gudriajam Pėjui, kad 
pas jį svečių atėję. Ir paleido zuikį. 

Kaimo šunys pamatė zuikį, ėmė jį vytis smarkiai lodami. Tas iš bai- 
mės pasileido bėgti, šunys jį pasivijo ir sudraskė. Gudrusis Pėjas išgirdo 
šunis lojant, tuojau ir parėjo namo. 

Gudrusis Pėjas pasisveikino su svečiais, tie ir klausia, kas jam prane- 
šę apie juos, kad taip greitai parėjęs. Gudrusis Pėjas sako turįs zuikį, tas 
atbėgęs į lauką ir pranešęs. Svečiai prašo parodyti tą zuikį. Gudrusis Pė- 
jas atnešė antrąjį zuikį ir parodė svečiams. Tie pamatė zuikį ir užsigeidė 
jį nupirkti. Iš pradžių Gudrusis Pėjas nė į kalbas nesileido, bet po ilgų 
prašymų sutiko. Gavo brangiau, negu už apipjaustytą karvę. 

Svečiai pasiėmė zuikį ir eina namo. Kadangi buvo trise, tai niekaip 
negali to zuikio pasidalinti. Ginčijosi ginčijosi ir pagaliau susitarė, kad 
zuikį laikys kiekvienas iš eilės. 

Eina jie toliau ir sumano zuikį išbandyti. Paėjo kiek vienas nuo kito, 
pirmasis ir liepia Zuikiui nubėgti pas antrąjį su pranešimu, o tas pas tre- 
čiąjį. Bet vos tik pirmasis paleido zuikį iš rankų, tas ėmė bėgti, kur akys 
mato, o ne ten, kur buvo liepta. Ir dingo. 

Taip pavyduoliai brangiai sumokėjo Gudriajam Pėjui už karvę. Bet 
čia buvo tik pusė Gudriojo Pėjo keršto. 


III 


Pavyduoliai labai supyko ant Gudriojo Pėjo, kad šis juos apgavo su 
zuikiu, ir sumanė jį prilupti. Gudrusis Pėjas, perpratęs jų sumanymą, kvie- 
čiasi juos svečiuosna susitaikyti, o iš tikrųjų nori brangiai atsilyginti už 
apgavystę. Pavyduoliai eina pas Gudrųjį Pėją, ketindami jį primušti. Stai- 
ga išgirsta, kad Pėjas liepia pačiai pagaminti skanią ir saldžią vakariene, 
ir sako vienas kitam: 

— Pirmiausiai pavakarieniaukime, o paskui prilupkime. 

Gudrusis Pėjas atnešė svečiams rakijos ! ir užkandos, tie geria ir links- 
minasi. Atėjo laikas ir vakarieniauti. 

Gudrusis Pėjas liepia pačiai dengti sofrą ir nešti valgį. Žmona paden- 
gė soirą ir atnešė pirmąjį patiekalą. Kai tą suvalgė, vyras liepia atnešti 
antrąjį. Bet pati, kaip buvo su vyru susitarusi, sako, kad ji antro patie- 
kalo nepagaminusi. Vyras supyko ant jos, išbarė ir liepia nešti trečią pa- 
tiekalą. Žmona atnešė, o kai ir tą suvalgė, vyras liepia nešti ketvirtąjį. 
Žmona sako, kad ketvirtojo irgi nepagaminusi. Gudrusis Pėjas įsiuto 
ant pačios, kam garbingų svečių akyse jam gėdą daro, pašoko, išsitraukė 
peilį ir nudūrė ją. Pati griuvo, apsipylė kraujais ir mirė. Svečiai persi- 
gando. Pagailo jiems vargšės moteriškės, ir ėmė barti Gudrųjį Pėją. Gud- 
rusis Pėjas ramina svečius: 

— Brolyčiai, nenusiminkit. Jeigu nebūčiau taip padaręs, ji man ant 
sprando būtų užsėdusi. Truputį palaukite, tegul paguli. O paskui pama-- 
tysite. Aš turiu tokią dūdelę, kai uždūduoju, ji bemat atsigauna. 

Ir iš tikrųjų Gudrusis Pėjas išsitraukė iš už juostos dūdelę ir uždūda- 
vo. Pati tuojau atsigavo ir atsistojo, kaip su vyru buvo susitarusi. 

Svečiai atsistebėti negali, kad dūdelė tokią galią turi — mirusius žmo- 
nes atgaivina. Panoro jie tą dūdelę nusipirkti. Gudrusis Pėjas kratosi. 
neparduosiąs dūdelės, ir gana. Bet svečiai taip prašė, kad Gudrusis Pė- 
jas pagaliau nusileido ir pardavė ją už didelius pinigus. 


!Rakija— ryžių degtinė. 

Parsinešė dūdelę vienas pavyduolis,— išmėginsiąs. Susipyko su pačia 
ir nudūrė ją. Paskui paėmė dūdelę ir dūduoja. Dūdavo dūdavo, bet pati 
neatsigavo. Suprato, kad Gudrusis Pėjas jį apgavo. Atidavė dūdelę antra- 
jam draugui. Ir tas tą patį padarė. Paėmė dūdelę trečiasis draugas. Ir tas 
nugalabijo savo pačią. 

Suėjo draugėn pavyduoliai ir pasipasakojo vienas kitam, kas nutiko. 
Visi krimtosi, bet Gudriojo Pėjo primušti daugiau neketino, bijojo, kad 
tas nepadarytų ko nors dar piktesnio. Susitarė jie pasiskųsti kaimui, kad 
rastų būdą Pėjui nubausti. 


IV 


Kai trys draugai apskundė kaimui Gudrųjį Pėją už žiaurią apgavys- 
tę, susirinkę žmonės nuteisė jį įmesti į jūrą. 

Sugavo jie Gudrųjį Pėją, įkišo maišan, užrišo ir neša prie jūros. Nu- 
nešė ir pastatė ant kranto. O patys kažkur nuėjo — vieni į vieną, kiti 
į kitą pusę. Žmonės nuėjo, aplink negirdėti nė žodžio, nematyti nė gy- 
vos dvasios. Gudrusis Pėjas šaukia iš maišo: 

— Nenoriu, nebūsiu! Nenoriu, nebūsiu! 

Netoliese piemuo ganė avis. Piemuo pamatė maišą, priėjo, girdi — 
kažkas maiše šaukia: 

— Nenoriu, nebūsiu! Nenoriu, nebūsiu! 

Piemuo mato, kad maiše žmogus. Klausia jo: 

— Ko nenori? Kuo nebūsi? 

Gudrusis Pėjas iš maišo sako: 

— Žmonės nutarė mane karalium rinkti. O aš nenoriu karalium būti. 
"Tada sumanė mane įmesti į jūrą. 

Piemuo jam ir sako: 

— Jeigu tu nenori, tai aš noriu būti karalium. 

— Na, tada atrišk maišą ir lįsk į jį, — sako Gudrusis Pėjas.— Kai ateis 
"žmonės, tu jiems sakyk, kad nori būti karalium. Tegul tave renka. 

Piemuo atrišo maišą, Gudrusis Pėjas išlindo laukan, o vietoj jo įlin- 
«do piemuo. Gudrusis Pėjas užrišo maišą, pasiėmė piemens lazdą ir nuėjo 
prie avių. 

Tuo metu grįžo kaimiečiai. Užsimetė maišą ant pečių ir neša mesti 
į jūrą. Piemuo iš maišo šaukia: 

— Noriu, noriu būti karalium. 

Žmonės išgirdo tokius žodžius ir mano, kad Gudrusis Pėjas iš proto 
išsikraustė. Nuskubėjo prie jūros ir įmetė maišą į vandenį, taip ir nepa- 
sižiūrėję, kas jame yra. 

Netrukus žmonės pamato Gudrųjį Pėją avis ganantį ir stebisi — iš kur 
jis tų avių gavo? Klausia: 

— Kaip čia dabar? Juk mes tave nuskandinome jūroje. Iš kur tas avis 
gavai? 

— Jūs mane įmetėte į jūrą, o aš ten visą kaimenę avių radau, — sako 
Gudrusis Pėjas. 

— Ar daug ten avių yra?— klausia žmonės. 

— Daug, labai daug, — sako Pėjas.— Daugiausia juodų. 

Kaimiečiai pasigodėjo avių ir patraukė prie jūros — mano, šoksią 
į vandenį ir prisigaudysią avių. 

— Pirmiausiai, — sako jie,— tegul šoka popas.— Jeigu jis ištrauks avį, 
tada ir mes šoksime. 

Šoko popas su kamilavka ! į jūrą ir nugarmėjo į dugną, tik kamilavka 
liko plūduriuoti vandens paviršiuje. 

Žmonės pamatė kamilavką ir mano, kad popas avį traukia iš dugno. 
Šoko visi į jūrą ir nuskendo. 

Taip Gudrusis Pėjas atkeršijo kaimiečiams už tai, kad jį norėjo nu- 
skandinti. 


!Kamilavka — aukšta juoda stačiatikių dvasininko kepurė. 


Pelenė Mara 


Kartą gyveno vyras su pačia. Turėjo juodu dukterį Marą. Motina su duk- 
teria vis sėdėdavo prie židinio ir verpdavo. Vieną dieną Mara prašo mo- 
tiną, kad leistų ją pas kaimynus, norinti drauge su jų dukterimis verpti. 
Motina leido dukterį eiti pas drauges ir padavė glėbį vilnų, liepdama 
suverpti per dieną. Sako: 

— Jeigu šiandien nesuverpsi tų vilnų, tai aš pavirsiu karve. 

Mara nuėjo pas kaimynus, verpė verpė visą dieną, bet niekaip nega- 
lėjo visų vilnų suverpti. Kas liko nesuverpta, pasiėmė ir nešasi namo. 
Parėjo, beldžia į duris: 

— Mama, atidaryk! Mama, atidaryk! 

Bet durų niekas neatidaro. Išgirdo Mara kambary karvės balsą: „Mū 
mū mū!“ Motina iš tikrųjų buvo virtusi karve. Tėvo tuo metu nebuvo 
namie. Jis ėjo iš turgaus ir nešėsi pynę svogūnų. Parėjo, ir jam nie- 
kas neatidaro durų. Tėvas išlaužė duris ir įėjo į vidų. Žiūri — žmona kar- 
ve virtusi. 

Netrukus tėvas vėl vedė, parvedė Marai pamotę. Kartą pamotė sako 
vyrui: 

— Papjaukime karvę, kam ji mums. Tiek laiko stovi bergždžia, tai 
kam ją be reikalo šerti? 

Vyras sutiko. Papjovė karvę, kasdien verda mėsą ir valgo. Tik Mara, 
kad ir kiek ją kvietė prie mėsos, vis atsisakydavo. Mat, ji žinojo, kad čia 

ne karvės, o tikros jos motinos mėsa. Valydama stalą, Mara surinkdavo 
kaulus ir paslėpdavo pelenuose. Taip Mara suslėpė visus kaulus. Jai 
buvo labai gaila motinos, tai vis prie židinio pelenuose sėdėjo, niekur iš 
namų nėjo. Dėl to pamotė ją praminė Pelene Mara. 

Kartą tėvas su pamote susiruošė į vestuves. Kviečia ir Marą eiti kar- 
tu. Ji sako: 

— Ką aš, Pelenė, ten veiksiu? Eikite vieni. 

Tėvas su pamote išėjo į vestuves, o Mara liko namie. 

Tada Mara iškasė iš pelenų motinos kaulus ir pati nustebo — kaulai 
buvo virtę aukso papuošalais ir gražiausiais drabužiais. Mara persirengė 
tais drabužiais, apsiavė aukso kurpaitėmis ir nuėjo į vestuves. Stojo į ra- 
telį ir šoka. Visi vestuvininkai gėrisi gražiais Maros drabužiais, puikiu 
jos šokimu. Bet niekas, netgi tėvas su pamote, jos neatpažino. 

Vestuvininkai prisišoko, prisilinksmino, laikas ir namo eiti. Mara pa- 
liko šokančius ir nuskubėjo namo. Parėjo anksčiau už tėvą su pamote, 
greitai persirengė senaisiais drabužiais, naujuosius vėl paslėpė, o pati 
nuėjo prie židinio ir atsisėdo į pelenus. Parėjo iš vestuvių tėvas su pa- 
mote, rado Marą pelenuose sėdinčią ir pasakoja: 

— Mara, dukrele! Nėjai į vestuves, būtum mačiusi stebuklų stebuk- 
lą — atėjo mergelė, baltais drabužiais vilkėdama, aukso kurpaitėm avė- 
dama. Įėjo pro duris ir tiesiai į ratelį. Ir kad ims šokti. Šoko šoko, o pas- 
kui staiga dingo. Visi žavėjosi jos grožiu, jos dailiais drabužiais ir šo- 
kimu. 

Taip tris vakarus Mara ėjo į vestuves, ir niekas jos nepažino. Trečią 
vakarą ji namo labai skubėjo, bijojo, kad neaplenktų tėvas su pamote. 
Bebėgant jai per tiltą, viena kurpaitė nusmuko ir įkrito į upę. Kitą dieną 
karaliaus tarnai atvedė čia arklius girdyti. Arkliai baidosi, bijo prie 
vandens eiti — taip Maros kurpaitė šviečia, taip žėri. Karalius klausia 
tarnų, ar arkliai pagirdyti. Tarnai sako, kad nepagirdyti, nes iš upės 
sklindanti labai ryški šviesa. Pats karalius nuėjo prie upės pažiūrėti, kas 
per šviesa galėtų būti. Liepia tarnams ištraukti tą daiktą, kuris vandeny- 
je taip šviečia. Ištraukia, žiūri — aukso kurpaitė. Karalius labai nustebo 
ir sako: | | 

— Kieno čia darbas? Aš esu karalius, bet tokios kurpaitės neturiu! 

Sumanė karalius sužinoti, kieno ta kurpaitė. Liepia susirinkti visiems 
karalystės vyrams ir moterims jos pasimatuoti: kam ji tiks, to ir bus. Su- 

sirinko visi karalystės vyrai ir moterys, bet kurpaitė nė vienai kojai 
netinka. Tada karalius klausia, ar visi karalystės vyrai ir moterys susi- 
rinko. O gal kas nors neatėjo. 

Karaliaus tarnai sako, kad visi susirinko, neatėjusi tik viena mergelė, 
Pelenė Mara. 

— Kam ją kviesti — sako tarnai, — sėdi pelenuose, padoraus fustano ! 
neturi, ką čia kalbėti apie tokias kurpaites. Ji niekur nekelia kojos iš 
namų. 

— Nagi,— sako karalius — pakvieskit ir ją, tegul ateina! 

Karaliaus liepiami tarnai nuėjo ir atvedė Marą. Atėjo mergelė pas 
karalių, pasimatavo kurpaitę, ta kaip nuo jos kojos. 

Tada karalius vedė ją. Mara pasiėmė paslėptus gražiuosius savo dra- 
bužius ir apsirengė kaip tikra karalienė. 


1! Fustanas— viršutinis moters drabužis iš namie austos medžiagos. 


Pagrobta karalienė 


Senų senovėje gyveno karalius. Jis turėjo labai gražią žmoną. Kartą ka- 
ralienė vaikščiojo po sodą, drakonas pagriebė ją ir nusinešė į savo rū- 
mus. Toji karalienė turėjo mažą sūnų. Tas ir liko be motinos. Pats ka- 
ralius jį augino. Sūnus paaugo, mato, kad tėvas kiekvieną rytą, kai tik 
eina šukuotis, žvilgteli į veidrodį, ir iš akių jam byra ašaros. Sūnus sykį 
žiūrėjo žiūrėjo, įsidrąsino ir klausia tėvo: 

— Ko verki, tėve? 

Karalius paglostė sūnų ir sako: 

— Nenorėk, sūneli, žinoti. 

O sūnus vis klausinėja ir klausinėja. Kartą jis sako tėvui: 

— Pasakyk man, ko verki, nes aš neturiu ramybės. 

Ką darys tėvas — pasakė: 

— Tu turėjai motiną, bet ją pagrobė drakonas. 

Išgirdo tuos žodžius sūnus ir klausia: 

— Ar aš turėjau motiną? 

— Taip, sūnau, turėjai, bet dabar neturi, — sako tėvas. 

Sūnus vėl klausia: 

— O kur dabar mano motina? 

— Ji dabar drakono rūmuose, — sako karalius. 

— Eisiu ir pareikalausiu drakono, kad ją atiduotų, o jeigu neatiduos, 
aš jį nugalabysiu,— sako sūnus. 

Karalius jam ir sako: 

— Aš praradau tiek kariuomenės ir tai jos neišgelbėjau, tai kaip tu 
išplėši ją iš drakono nagų? Ne, aš tavęs neleisiu. Netekau tavo motinos, 
tai dar ir tavęs neteksiu. 

Sūnus apkabino tėvą ir maldauja: 

— Leisk mane, tėveli, leisk. 

Ką darys karalius. Davė sūnui kariuomenės ir išleido. 

Keliauja karalaitis su kariuomene, randa trejus drakono rūmus: vie- 
ni — žali, antri — raudoni, o treti — balti. Karalaitis liepia kariuomenei 
pasiruošti puolimui. Vos tik kariuomenė patraukė rūmų link, išėjo der- 
višas, mostelėjo vėzdu ir išguldė visą kariuomenę. Karalaitis liko vienas 
ir verkia. Pamatė jį viena senutė ir pakvietė į savo namus. Karalaitis 
nuėjo pas senutę ir verkdamas papasakojo, kas jam nutiko. Senutė sako 
jam: 

— Palauk čia, penktadienį dervišas išeis, tai tu nueisi ir aplankysi 
motiną. 

Karalaitis laukia penktadienio. Kai tik dervišas išėjo, karalaitis ir nu- 
ėjo į rūmus. Pamatė jį motina ir sako: | 

— Tau dar visas gyvenimas prieš akis. Ko tu čia atėjai? 

Karalaitis sako: 

— Maldauju tavęs, pasakyk, kuri čia karalienė. 

— Aš esu karalienė, — sako ta. 

Karalaitis jai ir sako: 

— Aš esu karaliaus sūnus, tu esi mano motina. 

Apsikabino motina su sūnum ir verkė tris dienas ir tris naktis. Kai 
apsiramino, motina sako: 

— Eik, sūnau, iš čia. Grįš drakonas ir suės tave. 

Sūnus sako: 

— Dabar drakono nėra. Bėkime iš čia. 

Vos tik ištarė tuos žodžius, prasiskyrė rūmų siena, įėjo drakonas ir 
sako: 

— Ko tau čia reikia? 

— Aš atėjau savo motinos. Atiduok man ją, — sako karalaitis. 

Drakonas jam ir sako: 

— Eik iš čia, O jei ne, tave suėsiu. 

Karalaitis išsitraukė kardą ir perkirto drakoną, sakydamas: 

— Mirk, prakeiktas žvėrie! 

Motina sako sūnui: 

— Dabar bėkime iš čia. 

Vos tik spėjo ištarti ji tuos žodžius, drakonas vėl atgijo ir sako ka- 
ralaičiui: | 

— Ar dabar tave suėsti? 

Karalaitis pamatė atgijusį drakoną ir išsigando. Drakonas jam sako: 

— Sukrauk krūvą malkų. Aš ant jų atsigulsiu, o tu padek. Aš su- 
degsiu, o paskui vėl atgysiu. 

Karalaitis sukrovė malkas, drakonas ir atsigulė ant jų. Karalaitis pa- 
degė malkas, drakonas ir sudegė. Karalaitis sako motinai: 

— Bėkime iš čia! 

— Bet jis gyvas — sako motina, — matai tuos dūmus, tai jis. 

Karalaitis su motina sėdi ir žiūri. Dūmai palengva susirinko į vieną 
vietą, drakonas atgijo ir sako karalaičiui: 

— Matai? O dabar eik sau, kad nesuėsčiau tavęs! 

Tada motina su sūnum sumanė išgauti iš drakono, kodėl jis nemir- 
tingas. | 

Karalaitis atsisveikino su motina ir nuėjo pas senutę laukti penkta- 
dienio. 

Vos tik karalaitis išėjo, parsirado drakonas. Įėjo pas karalienę, ta iIr 
sako jam: 

— Atėjo mano vyras, prarado visą kariuomenę, bet manęs negalėjo 
išgelbėti. Tikėjausi, kad sūnus išgelbės. Bet ir tas nieko nelaimėjo. Nuo 
šiol aš būsiu tavo, tik pasakyk, kur tavo mirtis. 

Drakonas sako: 

— Tik tada mirsiu, kai kas nors užmuš tą drakoną, kuris gyvena že- 
mutiniame pasaulyje. Jo pilve yra aukso dėžė. Toje dėžėje yra trys 
aukso paukščiai. Kol tie paukščiai gyvi, aš niekada nemirsiu. O kai jie 
mirs, tada ir aš mirsiu. Tie paukščiai yra mano gyvybė. 

Tada karalaičio motina klausia drakono: 

— O kaip ten nueiti? 

Drakonas sako: 

— Per šulinį. Apatiniame pasaulyje yra du avinai — baltas ir juodas. 
Jeigu pataikysi ant baltojo avino, tai sugrįši į šį pasaulį, o jei ant juo- 
dojo, tai amžinai liksi tenai. 

Taip pasakęs, drakonas vėl iškeliavo. 

Atėjo karalaitis pas motiną, ta ir papasakojo, ką iš drakono buvo 
girdėjusi. Karalaitis nuėjo prie šulinio, šoko žemyn ir pataikė ant bal- 
tojo avino. Eina eina, prieina miestą. Tame mieste gyveno karalius. Ka- 
ralaitis užėjo į vieną karčemą, ten ir pernakvojo. Kitą dieną karalaitis 
mato, kad netoli miesto prie šaltinio žmonės renkasi. Ir jis ten nuėjo. 
Pamatė verkiančią mergelę. Karalaitis priėjo prie jos ir klausia: 

— Ko verki? 

— Tas šaltinis kas metai išsenka. Mat, drakonas vandenį sulaiko ir 
laukia, kol jam paaukos mergelę. O dabar atėjo eilė mane paaukoti dra- 
konui. Aš esu karalaitė, — sako mergelė. 

Karalaitis jai sako: 

— Kai tave ves drakonui, ir aš eisiu drauge. 

Karalaitė padėkojo jaunikaičiui už gerumą. Po kiek laiko sudundėjo 
žemė, ir atėjo drakonas. Visi žmonės išbėgiojo, liko tik karalaitis. Dra- 
konas jau stvers karalaitę, bet karalaitis išsitraukė kardą ir nukir- 
to jam galvą. Paskui perkirto drakoną ir išėmė dėžutę su paukščiais. Iš 
šaltinio pasipylė vanduo. Tada karalaitis su karalaite nuėjo į miestą. Pa- 
matė karalius ir žmonės karalaitę grįžtančią, labai apsidžiaugė. Karalaitis 
ir papasakojo viską. Sužinojo žmonės, kad šaltinyje vėl teka vanduo, 
nubėgo pasisemti. Karalius kviečia karalaitį vakarienės, žada atiduoti 
dukterį jam į žmonas, bet tas nesutinka, sakosi turįs darbų viršutiniame 
pasaulyje. 

Karalaitis grįžo prie šulinio, kur stovėjo du avinai, įsikibo baltajam 
avinui į ragus, tas ir užnešė jį į viršutinį pasaulį. Išlipęs iš šulinio, ka- 
ralaitis atidarė dėžutę ir nusuko vienam paukščiui galvą. Drakonas bemat 
sunegalavo, atsigulė po medžiu ir taip ėmė riaumoti, net žemė pradėjo 
drebėti. Karalaitis priėjo prie drakono, tas ir sako: 

— Prisiekiu, gausi, ko panorėsi, tik atiduok man dėžutę, nenužudyk 
paukščių. 

O karalaitis jam sako: 

— Gerai, atiduosiu dėžutę, jeigu atgaivinsi kariuomenę, kurią sunai- 
kino dervišas. 

Drakonas jam sako: 

— Eik prie miško, ten ir yra tavo kariuomenė. Pamatysi šulinį. Pa- 
semk iš jo vandens ir pašlakstyk mišką. 

Karalaitis taip ir padarė. Vos tik pašlakstė mišką, visa kariuomenė 
atgijo. Tada karalaitis pasiėmė motiną ir eina namo. Paskui nusuko gal- 
vas ir kitiems paukščiams. 

Drakonas sušuko: 

— Oi, oi, širdis. 

Sudrebėjo žemė ir kalnai, ir drakonas nusigalavo. 

O karalaitis su motina ir kariuomene namo pargrįžo. .. 


Karalienė ir jos sūnus su žvaigžde kaktoje 


Kartą vienas karalaitis išjojo pasijodinėti. Joja pro vieną namą, o tame 
name prie lango stovi trys seserys. Pamatė jos karalaitį ir kalbasi: 

— Ak, sesutės, jeigu karalaitis žinotų, ką aš galiu, tuojau vestų ma- 
ne. Jam nereikėtų miltų duonai kepti. Aš iškepčiau tokį pogačą, kad 
visa kariuomenė pavalgytų ir dar liktų, — sako vyriausioji. 

— O jeigu mane karalaitis vestų, tai aš jam išausčiau palapinę, kad 
visa kariuomenė sutilptų — sako vidurinioji. 

Jauniausioji sako: 

— O jeigu mane karalaitis vestų, aš jam pagimdyčiau sūnų su 
žvaigžde kaktoje. 

Tą seserų kalbą karalaitis išgirdo. Netrukus atsiuntė jis piršlius ir 
vedė jauniausiąją seserį. Po metų jai gimė sūnus su žvaigžde kaktoje. 
Bet pavyduolės seserys paėmė berniuką, o vietoj jo paguldė šuniuką. 

Ateina karalaitis pažiūrėti, ką žmona turi, seserys jam ir sako: 

— Būk pagarbintas, maloningasis karaliau! Mūsų sesuo tau pagimdė 
ne berniuką, o šuniuką. 

— Šuniuką? Atimkite iš jos tą šuniuką, o ją įmeskite į tamsų kalėji- 
mą,— sako karalaitis tarnams. 

Tarnai sugriebė vargšę karalienę ir nugabeno į tamsų kalėjimą. O kū- 
dikį seserys įmetė jūron. Bet banga pagavo jį ir išmetė į krantą. Netoli 

tos vietos, kur banga išmetė kūdikį, buvo ola. Toje oloje gulėjo stirna. 
Stirna išgirdo kūdikį verkiant, pakilo ir nuėjo pažiūrėti, kas ten galėtų 
būti. Parsinešė stirna kūdikį į olą, pagirdė savo pienu ir paguldė sausuo- 
se lapuose, o pati atsigulė šalia, kad galėtų šildyti jį savo kūno šiluma. 
Taip ir augino stirna kūdikį. Praėjo penkeri ar šešeri metai. Berniukas 
bėgiojo po salą ir žaidė su brangakmeniais, kuriuos buvo rades jūros pa- 
kraštyje. 

Kartą prie salos audra atnešė burlaivį. Gemidžija ! išlipo į krantą ir 
pamatė prie olos bėgiojantį berniuką. Priėjo prie berniuko ir kalbina, 
bet tas nemoka kalbėti. Gemidžija duoda berniukui obuolį. Berniukas 
priėjo artyn, gemidžija paėmė jam už rankos ir glosto. Ir pamatė ber- 
niuko kaktoje žvaigždę. Nustebo gemidžija, galvoja, iš kur galėtų būti 
tas berniukas. Tuo metu atbėgo stirna. Ji visai nenusigando jūreivio, 
pasisukinėjo ir ėmė maitinti berniuką savo pienu. Jūreivis stebisi, kaip 
berniukas galėjo patekti į tą salą. Jis buvo gailestingas žmogus ir paėmė 
berniuką į burlaivį. Vargšei stirnai pasidarė gaila savo augintinio, šoko 
į jūrą ir plaukia paskui. Pamatė jūreivis, kad ir stirna nori vykti drauge 
su berniuku, ir paėmė ją į burlaivį. Keliauja visi trys. 

Pakilo palankus vėjas ir ėmė nešti laivą. Netrukus jie priplaukė uos- 
tą. Jūreivis parsivedė berniuką ir stirną namo ir niekam nieko apie juos 
nepasakoja. Pardavė vieną brangakmenį ir labai praturtėjo. Ėmė mokyti 
berniuką kalbėti, aprengė gražiausiais drabužiais, o ant galvos uždėjo 
kepuraitę, kad žvaigždės nebūtų matyti. 

Taip kasdien jis mokė berniuką. Berniukas buvo sumatus, greitai vis- 
ką išmokdavo. Davė jam vardą Rastinukas. 

Rastinukas susidraugavo su kaimynų vaikais, ėmė su jais Žaisti. Kar- 
tą jis sušilęs atsmaukė kepuraitę, norėjo nusišluostyti prakaitą. Vos tik 
Rastinukas kilstelėjo kepuraitę, žvaigždė kaktoje sužėrėjo, ir ją pamatė 
vaikai. 

Vakare vaikai ir papasakojo savo namiškiams, kad gemidžijos Ras- 
tinukas kaktoje žvaigždę turi. Netrukus tas garsas pasiekė karalaitį. Tam 
tuojau kilo mintis, ar nebus kartais ten jo vaikas, nes kadaise karalienė 
buvo žadėjusi pagimdyti jam sūnų su žvaigžde kaktoje. Siunčia tarnus, 
kad atvestų berniuką pas jį, norįs pamatyti, kas per vaikas su žvaigžde 
kaktoje. 


I Gemidžija— burinio laivo savininkas, 

Gemidžija nuvedė Rastinuką pas karalaitį ir nusilenkė jam, kaip pri- 
dera. Berniukas irgi nusiėmė kepuraitę. Pamatė karalaitis ir senasis kara- 
lius žvaigždę jo kaktoje ir atsistebėti negalėjo. Įsižiūrėjo senasis kara- 
lius berniukui į veidą, į lūpas, į apgamą ant dešiniojo skruosto ir supra- 
to, kad čia jo anūkas, nes buvo į tėvą atsigimęs. 

— Kieno tu esi, mielasis vaike? Kas tavo tėvas? Kas tavo motina?— 
klausia senasis karalius. 

— Šviesusis karaliau, žinau, kad mano tėvas yra gemidžija. Jis mane 
augina ir maitina. O mano motina — stirna. Ji mane savo pienu maitino, 
kaip tikra motina globojo. 


Išgirdo karalaitis tuos berniuko žodžius, pašoko, apkabino verkda- 
mas, glamonėja ir bučiuoja. Liepia tarnams tuojau iš kalėjimo atvesti ka- 
Ialienę. 

Tarnai atveda karalienę pas karalių. Toji įėjo į menę, nusilenkė ka- 
raliui ir pamatė savo sūnų. Apkabino jį, glamonėja ir sako: 

— Mielasis mano kūdiki, ar tu prisimeni savo mamytę, kuri tiek metų 
išbuvo tamsiame kalėjime? Aš tave, sūneli, kiekvieną naktį sapnuoda- 
vau, kaip dabar tave matydavau. Ak, tos mano pavyduolės seserys, tai 
jos taip padarė. Teisybės nenuslėpsi, anksčiau ar vėliau ji pasirodys. Pa- 
kelk, mano vaikeli, kepurėlę, noriu pamatyti žvaigždutę ant tavo kaktos. 

Rastinukas nusiėmė kepuraitę, ir motina pamatė žvaigždę. 

— Miela mano martele,— sako uošvis — kaip tu atpažinai savo kū- 
dikį? 

— Aš jau sakiau, mielasis tėve, kad sapne jį sapnuodavau. Sapne 
matyta žvaigždutė man tamsiame kalėjime švietė. Todėl ir atpažinau jį 
iš karto. 

Karalius liepia atvesti seseris, nori sužinoti, kodėl jos taip padarė. 
Seserys atėjo, karalius piktai klausia jų, kodėl taip padariusios. Seserys 
iš baimės tyli, nieko nesako. Tada karalius liepia jas nužudyti. 

— Sesytės,— sako joms karalienė, — aš radau savo kūdikį. Aš jums at- 
leidžiu, neatiduosiu pražūčiai. Tik maldauju, pasakykit teisybę, kodėl taip 
padarėte?— Ir prašo karalių:— Šviesiausias valdove, aš su tavo sūnum 
Rastinuku maldaujam, nežudyk mano seserų. Jos todėl padarė tą pik- 
tybę, kad mūsų, moterų, plaukai ilgi, o protas trumpas. 

— Tegul bus taip, kaip nori, — sako karalius. 

Tada karalienės seserys papasakojo, kad jos iš pavydo, kam kūdikis 
gimė su žvaigžde kaktoje, įmetė jį į jūrą, o į jo vietą padėjo šuniuką. 

Taip karalius atgavo žmoną ir sūnų su žvaigžde kaktoje. O seserys už 
savo juodą darbą buvo labai sugėdintos. 


Trys velniai ir karalius Saliamonas 


Gyveno trys broliai velniai. Jų tėvas mirdamas paliko keturis daiktus: 
kepurę, lazdą, porą geležinių batų ir dūdelę. Kadangi jie buvo trys, nie- 
kaip negalėjo pasidalinti tų keturių daiktų. Ginčijosi ginčijosi ir pradėjo 
peštis. 

— Broliai, — sako vyriausias — ką darote! Negi geruoju negalima su- 
sitarti. Juk turėjo viešpats tarp dviejų ar trijų kvailių palikti vieną pro- 
tingą. Eime pas karalių, jis ir išspręs mūsų ginčą. 

— Gerai, eime,— sutinka broliai, — pasakykime jam savo bėdą. Dar 
mūsų velionis tėvas yra sakęs, kad už tą karalių nėra pasaulyje gudres- 
nio Žmogaus. 

Broliai pasiėmė daiktus ir eina pas karalių Saliamoną. 

Nueina broliai į Saliamono rūmus, randa karalių sode tarp gražiausių 
gėlių vaikščiojantį. Broliai papasakojo, ko atėję. Karalius Saliamonas 
stebisi: „Kokie keistuoliai. Atsinešė niekam vertus daiktus ir prašo, kad 
padalinčiau. Jie, matyt, nori iš manęs pasišaipyti.“ 

— Žiūriu į jus ir suprasti nieko negaliu, — sako karalius Saliamo- 
nas.— Dėl niekam vertų daiktų negalėjote susitarti — norėjote vienas ki- 
tą primušti. O dabar prašote, kad aš juos padalinčiau. Gėda dėl tokių 
niekų eiti pas Mane. Imkite ir patys pasidalinkite. Dėl tokių niekų nėra 
ko manęs gaišinti. 

— Kaip tai niekų— sako Saliamonui velniai — mums tie daiktai la- 
bai brangūs. Juos dar prosenelis ir senelis turėjo. 

— O kodėl jie jums brangūs? — klausia Saliamonas. — Papasakokite, 
tada gal ir suprasiu. 

— Štai kodėl jie mums brangūs, šviesusis karaliau,— sako velniai.—- 
Jeigu užsidėsi tą kepurę, niekas negalės tavęs matyti. Apsiausi batus, 
per parą visą žemę apeisi. Uždūduosi dūdele — visi velniai subėgs. O 
jeigu paimsi lazdą, vienu užsimojimu tris šimtus žmonių paklosi. Matai, 
šviesusis karaliau, kokie čia daiktai. Dėl to ir negalime pasidalinti. 

— Ė,— sako karalius, — jeigu tie daiktai tokie stebuklingi, tai yra ko 
varžytis. Jeigu taip norite, aš padalinsiu. Lipkite visi trys štai ant ano 
kalno ir bėkite čionai. Kas pirmas atbėgs, tas ir pasiims du daiktus, ku- 
Iie jam patiks. Kas atbėgs antras, tas pasiims vieną iš dviejų likusių 
daiktų. O kas atbėgs paskutinis, tam klius paskutinis daiktas. 

Velniai taip ir padarė. Užlipo ant kalno ir pasileido prie karaliaus 
Saliamono. Saliamonas paėmė lazdą, užsimojo ir paklojo visus tris bro- 
lius. O tie daiktai jam atiteko. Karalius Saliamonas iš velnių pasakojimo 
žinojo, kokią galią turi tie daiktai, todėl žmonės jį vadino išmintinguo- 
ju. Kai jis sudūdavo dūdele, subėgo visi velniai ir sako: 

— Sakyk, ko nori, šviesusis karaliau, mes viską padarysime! 

Karalius Saliamonas liepė velniams pastatyti Visų Šventųjų cerkvę ir 
tenai padėti akmenį, kuris per amžius orą spėtų. 


Velnias ir velnių bobutė 


Gyveno kartą jaunavedžių pora. Jie vienas kitą labai mylėjo. Visi žmo- 
nės negalėjo atsistebėti tokia jų meile. Bet, kaip sakoma, velnias nei 
aria, nei sėja, tik namų židinius ardo. Vieną vakarą velnių vyresnysis 
sušaukė visus velnius, išklausinėjo jų, kaip sekasi žmonėms šunybes 
krėsti, ir liepia vienam velniui užgesinti jaunosios poros meilę. Velnias 
atsigulė prie jų namo slenksčio ir krečia visokias šunybes, nori jaunuo- 
sius supykinti. Bet jaunavedžiai myli vienas kitą, kaip mylėję. Kad vel- 
nias jaunavedžių nesukiršino, vyresnysis jį visaip baudė, o vieną vaka- 
rą netgi prilupo. 

Kartą vakare velnias vaikščioja gatve ir sutinka senę. O ta senė 
buvo velnių bobutė. Jeigu būtų išgaišę visi velniai, tai ta senė vėl jų 
būtų prigimdžiusi. Velnias pamatė senę ir aimanuoja, verkia, rankas 
laužo. 

— Sūnau, ko tu aimanuoji, ko rankas laužai?— klausia senė. 

— Ak senute, ak močiute, kaip aš neaimanuosiu, kaip nelaužysiu 
rankų, jeigu vakar tėvas man kailį iškaršė, — sako velnias. 

— Už ką, sūnau, tau kailį karšė, kuo tu jam nusikaltai?— klausia senė. 

— Liepė jis man nueiti pas tuos jaunavedžius ir sukiršinti juos. Bet 
ligi šiol aš niekaip negaliu jų meilės užgesinti. Už tai vakar tėvas ir 
prilupo mane. 

— Sūnau, duok man batų porą, kad per velykas galėčiau apsiauti. 
Aš bemat, dar per pietus, juos sukiršinsiu — sako senė. 

— Duosiu tau, senele, batus. Galiu prisiekti. Tik tu jaunavedžius su- 
kirškink, mane nuo tėvo rykščių išgelbėk,— sako velnias. 

Tada senė sako: 

— Na, jeigu taip, tai eik, atnešk batus ir atsisėsk priešais jų duris. 
Tenai tu išgirsi, kaip juos sukiršinsiu. 

Velnias nuėjo, nupirko porą raudonų batų ir atsisėdo priešais jauna- 
vedžių duris. Žiūri, kaip senė juos kiršins. 

Įeina senė pas jaunąją, pasisako teta esanti ir prašo jaunosios išvirti 
plovo. Sakosi esanti ligota, neturtinga, neturinti pinigų ryžiams nusi- 
pirkti, todėl ir atėjusi prašyti malonės. Jaunoji šeimininkė išvirė plovo 
ir prašo senės palaukti, kol pareis vyras iš parduotuvės, tada visi kartu 
pavalgysią. Bet senė nenori laukti, prašo nešti plovo. Ką darys moteriš- 
kė — atnešė. Senė prašo duoti du šaukštus, valgysianti abiem rankom, 
nes taip esą jai sveikiau. Senė kabina plovą dviem šaukštais, iškabino 
ji dvi duobutes, o jaunoji vieną. Tada senė atsistojo ir drožia namo, nes 
išgirdo jaunąjį šeimininką pareinant. Tasai sutiko senę kieme, klausia, 
ko ji pas juos buvo atsilankiusi. 

— Ak sūnau,— sako senė, — buvau atėjusi tavo jaunosios pačios 
aplankyti, pažiūrėti, kaip ji gyvena. Bet tavo pati su jaunikaičiu plovu 
besivaišinanti, aš ir išėjau. Tegul juodu vieni baigia pietauti. 

Nuo tokių senės žodžių nusmelkė jam širdį. Mano sau: „Vargšas aš, 
žmona kitą parsivedė!“ Parėjo namo, mato — ant stalo trys šaukštai 
guli, plove trys duobutės iškabintos. Supyko vyras, griebė pačią už 
plaukų ir ėmė mušti. Taip ir baigėsi jų meilė. 

Pamatė velnias, kad senė baisesnė ir už jį patį, ir išsigando. Susirado 
ilgą lazdą, užkabino ant jos batus ir kiša senei: 

— Štai tau, sene, batus. Imk juos nuo lazdos, nesiartink prie manęs, 
nes tu esi tris šimtus kartų baisesnė už mane. Bijau, kad man pikta ne- 
padarytum. 

Taip pasakęs velnias nubėgo sau. 


Kaip velnias žmogaus pabūgo 


Kartą žiemą keliu ėjo doras ir sumanus žmogus. Beeidamas pasivijo kitą 
keleivį. O tenai velnio būta. 

— Sveikas, bičiuli, kur keliauji?— klausia žmogus. 

— Sveikas, sveikas, bičiuli — sako velnias,— einu į miestą. 

— Tai eime kartu, — sako žmogus. 

Eina juodu ir kalbasi. O velnias jam ir pakiša blogas mintis, gundo, 
kad žmogus nusidėtų. Žmogus suprato, kad jo bendrakeleivis — blogas 
žmogus. Tikriausiai čia pats velnias, pagalvojo jis. Ir sumanė iškrėsti 
velniui tokį pokštą, kad bemat nusigąstų ir paliktų jį ramybėje. 

Buvo labai šalta, tai žmogus ėmė pustyti rankas, kad tos sušiltų. Vel- 
nias ir klausia Žmogaus, ką šis daro: 

— Šildau rankas, bičiuli — sako žmogus. 

Vakare juodu priėjo miestą ir apsinakvojo užeigos namuose. Susėdo 
prie židinio ir šildosi rankas. Nuo šilumos žmogaus rankos ėmė pra- 
kaituoti, tas pradėjo jas pūsti, kad atvėstų. Velnias pasižiūrėjo. ir stebisi: 

— Žmogau, ką tu darai? 

— Pustau rankas, kad atvėstų — sako Žmogus. 

„Žiūrėk,— mano velnias — to žmogaus burnoje yra ir šilto, ir šalto 
oro. Žmonės už Mus gudresni.“ 

— Eik sau sveikas, — sako velnias, — aš tavęs daugiau nė matyti 
nenoriu. 


5. Gyvatės drevė 65 


Velnias mokytojas 


Gyveno kartą moteriškė. Turėjo ji sūnų. Tas sūnus augo našlaitis, be 
tėvo. Atidavė ji sūnų į mokyklą, bet tas pabėgo. Nuvedė pas amatininką 
amato mokytis, bet tas ir vėl pabėgo. 

Kartą eina moteriškė su sūnum per tiltą. Beeidama pavargo, atsisė- 
do ant akmens pasilsėti ir atsiduso: 

— Ak, aš vargšė! Ką man daryti? 

Prieš ją atsirado žmogus ir klausia: 

— Ko dūsauji? Kas tave kankina? 

Moteriškė jam ir sako: 

— Sūnų buvau atidavusi į mokyklą, paskui amatininkui, bet tas nie- 
kur nepabūna. Dabar nežinau, ką ir bedaryti. 

— Duok jį man, — sako žmogus, — per vienerius metus aš jį išmokysiu 
visokiausių gudrybių. 

— Gerai, — sako moteriškė— O kuo tu vardu? Ir kada ateiti vaiko 
atsiimti? 

— Mano vardas Ufas,— sako žmogus.— O vaiko atsiimti ateik lygiai 
po metų čia. Atėjusi pašauk mane, aš ir ateisiu. 

Kitais metais tą pačią dieną moteriškė nuėjo ant tilto, atsisėdo ant 
akmens ir šaukia: 

— Ufai, kur tu? 

Atsirado tas pats žmogus, atidavė jai sūnų ir sako: 

— Nieko jam į galvą negalėjau įkalti. 

Moteriškė pasiėmė ir parsivedė sūnų namo. Sūnus jai sako: 

— Mamyte, aš daug visokių gudrybių išmokau, tik apsimečiau neiš- 
manėliu, nes supratau mano mokytoją velniu esant. Dabar aš pasiversiu 
buliukų, o tu mane brangiai parduok. Tik žiūrėk, neatiduok manęs su 
sietu, nes tada negalėsiu grįžti. 

Moteriškė pardavė buliuką, o po savaitės tas vėl sugrįžo. Taip mo- 
teriškė jį pardavinėjo kelis kartus ir susitaupė krūvą pinigų. 

Kartą sūnus pasivertė gražiu žirgu. Jį panoro pirkti vienas gražiai 
apsirengęs ponas. Duoda moteriškei daug pinigų, bet nori gauti žirgą su 
kamanom. Moteriškė neduoda kamanų, tada žmogus supykęs atėmė jas 
jėga. Sūnus atpažino, kad čia jo mokytojas velnias, ir pasivertė kiškiu. 
Velnias pasivertė šunim ir vejasi kiškį. Šuo jau buvo bepasivejąs kiškį, 
bet tas pavirto balandžiu. Velnias pavirto sakalu ir vejasi balandį. Ba- 
landis skrenda skrenda, priskrido bokštą. Įlindo pro kaminą į tą bokštą 
ir pavirto stebuklingu obuoliu. Tame bokšte buvo žmonių. Jie paėmė tą 
obuolį ir uosto. Velnias, pasivertęs žmogum, įėjo į bokštą, paėmė obuo- 
lį, irgi uosto. Kai tik velnias paėmė obuolį, tas pavirto soromis ir pabiro 
ant grindų. Velnias pavirto višta su viščiukais ir sulesė soras. Liko tik 
du ar trys grūdeliai po vieno žmogaus padu. Grūdeliai pavirto lape ir 
sudraskė vištą su viščiukais. 

Taip mokinys pergudravo savo mokytoją velnią. 


Jaunikaitis, kartas už vagystes 


Gyveno kartą moteriškė. Ji buvo pikto būdo. Ir turėjo sūnų, labai dro- 
vų ir gerą berniuką. Kaip žmonės sako, ant dygaus krūmo pražydo rožė. 

Nedorėlė motina sūnų norėjo išmokyti visokių blogybių. Liepia jam 
eiti pas kaimynus ir pavogti iš lizdo kiaušinį. 

— Eik, sūneli, — sako ji, — parnešk kiaušinį, nes aš sergu ir labai noriu 
valgyti. 

Nuėjo jis, drebėdamas iš baimės, paėmė kiaušinį ir parnešė motinai. 

Kitą kartą motina užsigeidė obuolio. Kai kaimynų sode nebuvo, mo- 
tina pasiuntė drovųjį sūnų nuskinti obuolio. Nuėjo berniukas ir nuskynė 
obuolį. Tik šį kartą jau ne taip bijojo, kaip kiaušinį vogdamas. 

Trečią kartą motina užsigeidė vynuogių. Pamokė sūnų, kaip į sveti- 
mą vynuogyną įlįsti. Nuėjo sūnus jau ne taip bijodamas, įlindo vynuo- 
gynan, priraškė vynuogių ir parnešė motinai. 

Tris kartus vogęs, sūnus visai nustojo bijoti. Pradėjo vogti ir nešti 
motinai stambesnius daiktus. O motina jį vis gyrė: 

— Nešk, nešk, sūneli. Apsukrus būsi, praturtėsi, nevargsi kaip kai- 
mynų berniukas. Duonos kąsnio neturi, o pasivogti nesugeba. 

Augo sūnus ne metais, o dienomis, ir vis daugiau ėmė vogti. Pagaliau 
pasidarė didžiausias plėšikas apylinkėje. Daug prisikentėjo žmonės nuo 
jo. Bet, kaip sako seni žmonės, prieina ožka liepto galą. Arba dar 

sako: sekasi, kol velnias batų nesunešiojo, sunešios ir į kartuves nu- 
sitemps. 

Taip atsitiko ir tam bernaičiui. Vieną naktį žmonės nutvėrė jį vienuo- 
se namuose bevagiantį. Parvedė namo, o ten rado daug visokių vogtų 
daiktų. Ir nuteisė ant tilto pakarti. Užnėrė kilpą ant kaklo, tas pakėlė 
akis į viršų ir pamatė velnią su glėbiu suavėtų batų. 

— Bičiuli, ko stovi virš manęs, suavėtais batais apsiavęs,— sako ber- 
naitis velniui. — Leiskis žemyn, gelbėk mane. 

— Bernužėli, — sako velnias, — aš suavėjau visą glėbį batų, kol tave 
ligi kartuvių atitempiau, o tu nori, kad tave gelbėčiau. Virš tavęs stoviu, 
kad tau greičiau kilpą suveržtų, nes mūsų pareiga — žmonėms šunybes, 
o ne gera daryti. 

Išgirdo bernaitis tokius velnio žodžius ir susimąstė: Galvoja apie mo- 
tiną, kuri jį vogti išmokė. O motina stovi prieš jį, verkia, plaukus rau- 
nasi ir maldauja sūnaus nekarti. 

— Motin,— sako bernaitis — pasibučiuokime dar kartą, nes aš tuojau 
mirsiu. 

Motina priėjo, o sūnus ir sako jai: | 

— Motin, iškišk liežuvį, noriu jį pabučiuoti, nes jis mokė mane 
vogti. 

Motina, gailėdama sūnaus, iškišo liežuvį, o tas sugriebė dantimis ir 
išrovė jį. 

Sargybiniai pamatė ir šaukia: 

— Ei plėšike, ką darai? Kam motinai liežuvį ištraukei? 

— Jeigu tas liežuvis nebūtų manęs mokęs vogti, nebūčiau dabar kar- 
tuvėse. Tas liežuvis mane mokė vogti ir gyrė, kai aš vogiau. O štai 
dabar jo nėra. Jeigu manęs pasigailėsite, paliksite gyvą, tai prižadu at- 
gailauti už tas blogybes, kurias padariau, motinos išmokytas. 

Išgirdo teisėjas tuos bernaičio žodžius, išklausinėjo, kaip viskas buvo, 
ir dovanojo jam. Bernaitis tapo doru žmogum ir geru šeimininku. 


Trys broliai meistrai 


Gyveno kartą trys broliai. Jie buvo garsūs meistrai. Išgirdo apie juos 
karalius. Siunčia tarnus jų pakviesti. Karaliui reikia tiltą per upę staty- 
dintis. Atėjo meistrai pas karalių. Tas ir sako jiems: 

— Pasikviečiau jus visus tris brolius. Girdėjau, kad esate sumanūs 
meistrai, geriausi meistrai visoje mano karalystėje. Noriu, kad pastaty- 
tumėte mieste tiltą per upę. Jį turite pastatyti per trejus metus. Jeigu per 
trejus metus nepastatysite, visiems trims galvas nukaposiu. 

Vargšai meistrai, išgirdę karaliaus valią, paprašo leisti namolei žmo- 
nų atsivesti. Pradėjo jie statyti tiltą. Dieną iškasa pamatams duobę, o nak- 
tį ta ir užgriūva. Dvejus metus statė, bet niekaip negalėjo pastatyti. Jau 
ir tretieji metai baigiasi, o tiltas dar negatavas. Meistrai dreba, kad ka- 
ralius iiems galvų nenukapotų. 

Vieną rytą vyriausiasis brolis atsikėlė anksti ir meldžiasi, prašo die- 
vą, kad padėtų tiltą pastatyti. Ir išgirdo jis juodą paukštį giedant: 

— Vyriausiasis broli meistre, gerai, kad dievui meldiesi, tik kol ne- 
užkasi pamatų duobėj gyvos jauniausiojo brolio žmonos, tol tilto nepa- 
statysi. 

Išgirdo vyriausiasis brolis tokius paukščio žodžius, pagailo jam bro- 
lio žmonos. Pasikvietė jauniausiąjį brolį, kad ir tas pasiklausytų. Kai iš- 
girdo ir jauniausiasis brolis paukščio žodžius, pasitarė su broliais ir lie- 
pė savo pačiai pietus atnešti, ketindamas užkasti ją gyvą duobėje. 

Išvirė moteriškė pietus, užmigdė sūnų Milošėlį ir neša vyrams pietus. 
Išdalino jiems pyragą ir jau rengiasi eiti namo. 

— Neskubėk namo, mano miela šeimininkėle, lipk į duobe, pažiūrėk, 
kodėl tiek metų negalim tilto pastatyti — sako vyras. 

— Ak, mano mielas šeimininke, negaišink manes, mažasis Milošas 
atsibus ir verks, valgyti prašys. 

— Nagi, miela mano šeimininkėle, įlipk į duobę, paduok mano aukso 
žiedą, kur įkrito, ir eik sau namo. 

Vargšė moteriškė įlipo paimti žiedo, broliai ir užvertė ją dideliais ak- 
menimis. Akmenys prispaudė moteriškę. 

— Ak, mielas mano šeimininke, jeigu tiltui pastatyti reikėjo mano 
gyvybės, tai aš mirsiu duobėje, kad tik jūs gyvi liktumėte. Tik vieno 
tavęs prašau, Mano šeimininke, — palikite neužmūrytą mano dešinę krūtį 
ir atneškite mano mažąjį Milošėlį, kad galėčiau jį maitinti, kol paaugs, 
kad mano kapą atsimintų. O kai per tą tiltą eis Žmogus, tai tegul tas 
tiltas dreba, kaip aš dabar drebu dėl savo mylimo kūdikėlio Milošėlio. 

Taip pasakė moteriškė ir mirė. 

Žmonės pasakoja, kad ir dabar tilto pamatuose matyti suakmenėjusi 
krūtis. O kai per tiltą eina žmogus, tiltas ima drebėti. 


Sparnuotas meistras 


Sumanė turkų karalius Suleimanas, karaliaus Idermano sūnus, mečetę 
statyti. Ieško jis meistrų meistro, kad tą mečetę pastatytų. Rado meist- 
rą, nusamdė jį ir liepia pastatyti tokią mečetę, kad visame pasaulyje ki- 
tos tokios nebūtų. Davė meistrui iš iždo aukso, kiek tas panorėjo, ir lie- 
pė gražią mečetę pastatyti. Meistras statė mečetę kaip mokėjo, pastatė 
su tūkstančiu langų, su keturiais labai aukštais minaretais. Kai meistras 
baigė darbą, karalius jo klausia: 

— Klausyk, meistre, jeigu tau liepčiau pastatyti dar vieną mečetę, 
ar galėtum pastatyti gražesnę už šitą? 

— Galėčiau, šviesusis karaliau,— sako meistras, — dar gražesnę pa- 
statyčiau, tik labai daug pinigų reikėtų. 

Karalius išgirdo tokius meistro žodžius ir labai susikrimto. 

— Jeigu, meistre, tu gali pastatyti gražesnę mečetę už šitą, tai ko- 
dėl nepastatei? Ar aš tau pinigų nedaviau? Ar ko nors trūko? 

Vargšas meistras dreba, nežino nė ką sakyti. Karalius šaukia budelį, 
liepia melagį meistrą nužudyti. 

Pirma meistras manė, kad karalius lieps jam pastatyti kitą, dar gra- 
žesnę mečetę, o dabar suprato visą teisybę. Bet karalius nė neketino ki- 
tos mečetės statyti, jis tik norėjo meistrą nužudyti, kad šis kam nors 
nepastatytų kitos tokios mečetės. 

Meistras sugalvojo gudrybę, kaip išsigelbėti. Prašo karaliaus palikti 
jį dar kelias dienas gyvą, jam reikia užbaigtį minareto viršūnę. Karalius 
pastatė sargybinius ir leido meistrui užbaigti darbus. Meistras pasiėmė 
maisto, užlipo į minaretą, labai sumaniai pasidarė sparnus, prisirišo juos 
prie rankų ir šoko nuo minareto. Nuskrido ir krito į vynuogyną. Ten 
griuvo ant dešiniojo šono, kur kabėjo kirvis, persikirto krūtinę ir mirė. 
Meistro sparnai neišgelbėjo. Meistrą ten ir palaidojo, kur jis žuvo. Jo 
karstas ir šiandien ten tebėra. O jei kas netiki, tegul nuvyksta į Edreną 
ir tegul pasižiūri. 


Canė ir lamia ! 


Kartą kalnuose gyveno pabaisa lamia. Daug pikta ji darė aplinkiniams 
žmonėms, naikino jų turtą. Žmonių dejonės pasiekė karalių. Karalius 
daug kartų siuntė kariuomenę, — norėjo sunaikinti baisiąją lamią, bet 
niekaip jos neįveikė: ji buvo labai galinga, nebijojo nei kulkos, nei kar- 
do. Karalius labai graužėsi, negalėdamas sunaikinti pabaisos. Kartą ka- 
ralius visai karalystei paskelbė, kad tam, kuris nugalabys lamią, atiduos 
į žmonas savo dukterį. Daug jaunikaičių susigundė karaliaus pažadu ir 
iškeliavo grumtis su lamia. Visi jie žuvo, nė vienas gyvas negrįžo. 

Gyveno vienas jaunikaitis. Nebuvo jis stiprus, tik labai gudrus. Iš- 
girdo karaliaus pažadą ir sako motinai: 

— Mama, ar žinai, ką žadu daryti? Einu ir nugalabysiu lamią. O gal 
gyvą ją pagausiu ir karaliui nugabensiu,— tada vesčiau jo dukterį ir 
būčiau turtingas. Nusibodo skurdą kęsti. 

— Ką tu, sūneli Cane, ar iš proto išsikraustei, atleisk tau viešpatie? 
Besigrumdamas su lamia, pats jauną galvą padėsi. Gal tu, sūneli Cane, 
negirdėjai, kad iš ten negrįžo nė vienas jaunikaitis? Neik, sūneli, pats 
jaunas pražūsi ir mane vieną vargšę paliksi — sako motina. 

Bet Canė nė klausyti nenori, sako: 


!Lamia-— fantastinis padaras, kuris geria žmonių kraują. 

— Atleisk man, mama, ir nebijok, nepražūsiu, o karaliaus žentu 
būsiu. 

Taip pasakęs, jaunikaitis išėjo. Nuėjo pas karalių ir prašo, kad jam 
leistų lamią nugalabyti. 

— Eik, Cane, gudrusis vaike,— sako karalius, — tik lamios neužmušk. 
Gyvą sugauk, įdėk į skrynią ir atnešk, kad manęs neišgąsdintum, nes aš 
labai bijau lamios. Atneši, galėsi žentu būti. 

Canė nusilenkė karaliui ir išėjo į kalnus lamios ieškoti. Ėjo ėjo per 
kalnus ir priėjo lamios rūmus. Priėjo prie rūmų vartų ir beldžiasi lyg 
koks elgeta. Po kiemą vaikščiojo lamios duktė. Pamatė ji Canę ir eina 
artyn. 

— Ko ieškai čia, jaunikaiti? Ar nebijai lamios?— klausia ji. 

— Bijau, sesute, — sako Canė,— bet didelis skurdas ir badas verčia 
eiti prie priešo vartų. Kaip seni žmonės sako, skęstantis ir už šiaudo grie- 
biasi. Todėl maldauju tavęs, sesute, priglausk mane ir duok pavalgyti, 
jeigu nori, kad tau tarnaučiau, kol gyvas esu. Tik nuo savo motinos pa- 
slėpk arba išmelsk, kad ji manęs nesuėstų. 

Pasigailėjo lamios duktė jaunikaičio ir įsileido pro vartus. Įėjo Canė 
į lamios rūmus, atsiraitojo rankoves, paėmė šluotą, iššlavė visus kamba- 
rius, nušlavė plačius kiemus, visą namą išpuošė. Pamatė lamios duktė, 
kaip Canė viską sutvarkė, ir galvoja: „Pats dievas atsiuntė man tą jau- 
nikaitį, kad pavaduotų mane sunkiuose namų darbuose.“ 

Kelis vakarus iš eilės lamios duktė slėpė jaunikaitį nuo motinos. Pa- 
galiau ji išmeldė, kad motina jaunikaičiui nieko nedarytų. O Canė to ir 
telaukė. Kai nereikėjo slapstytis nuo lamios, jis galėjo klausytis, ką mo- 
tina su dukteria kalbasi. Praėjo kelios dienos, ir, nežinia dėl ko, motina 
su dukteria susipyko. Motina ėmė ir apkūlė dukterį. Duktė pravirko iš 
širdgėlos ir kalba pati sau: „Ak motin, ak tu, ragana, kad aš mažesnė, 
tai ir skriaudi. Pala, nueisiu pas karalių ir pasakysiu, kad padarytų skry- 
nią be plyšelio, be skylutės, kad joje tave uždarytų ir nugalabytų. Tu to 
verta, tik visa bėda, nėra kam tai padaryti. Tada žinotum, kaip savo 
dukterį be jokio reikalo mušti.“ 

Canė išgirdo lamios dukters žodžius ir galvoja, kokią čia gudrybę 
sumanius, kad lamia įkliūtų į pinkles. Vieną vakarą pabėgo jis iš la- 
mios rūmų. Ėjo ėjo ir rado anglininką, medžio anglis degantį. Jaunikaitis 
paprašė, kad jam leistų kelias dienas drauge anglis degti. Dirbo Canė, 

kol veidas pajuodo, kol drabužiai suodžių prisigėrė. Ir pajuodo jis lyg 
mauras,— niekas jo pažinti negalėjo. Canė pasiėmė iš anglininko kirvį 
ir nuėjo į kalnus, kur buvo lamios valdos. Rado sausą medį ir kerta — 
tuk tuk tuk. Lamia išgirdo kirvį stuksint ir atėjo pažiūrėti. 

— Kam kerti tą medį, anglininke?— klausia lamia. 

— Tetule, karalius mirė, tai mane pasiuntė jam karsto padaryti. Tik 
nežinau, ar nėra kartais plyšių. Tetule, padaryk gerą darbą, įlįsk vidun 
tos skrynios ir pažiūrėk, ar nėra kur plyšelio. 

Lamia labai nekentė karaliaus, tai bemat šmakštelėjo skrynion pažiū- 
rėti, ar nėra plyšio. Gudrusis Canė to ir telaukė,— uždarė dangtį ir už- 
kalė. Užsimetė skrynią ant pečių ir nunešė karaliui. 

— Štai, šviesusis karaliau, lamia. Dabar atiduok dukterį man į žmo- 
nas, — sako Canė. 

— Man patinka, Cane, kad tu narsus esi. Būk mano žentas, — sako 
karalius. 

Canė vedė karaliaus dukterį, 0 žmonės atsikratė lamios. 


Varnas ir užkurys 


Kartą varnas nutūpė ant sausos uosio šakos ir kranksi. Netoli to uosio 
gyveno užkurys su pačia. Įgriso užkuriui kranksėjimas, paėmė jis akmenį 
ir paleido į varną. 

— Kad tu kur galą gautum, nelaimingasai varne, ko čia kranksi— 
sako užkurys.— Manai, kad visiems tavo balsas malonus, o nežinai, kad 
jį išgirdę, visi į tave kaip į didžiausią priešą žiūri — mano, kad tu žiemą 
pIranašaujį. 

— Užkury, užkury, tu neturi teisės man linkėti blogo ir baidyti 
mane nuo šakos. Juk šaka ne tavo. Aš turėčiau tau blogo linkėti, nes 
namas, kuriame gyveni, ne tavo, o tavo žmonos. Žinok, brolyti, kad 
užkurys nelaimingiausias žmogus pasaulyje. O jeigu mano kranksėjimas 
kam nepatinka, tegul užsikemša ausis ir nesiklauso. Tu, užkury, tik pa- 
mėgink namie pakelti balsą, namiškiai tuojau tau pasakys: ,„Nutilk, žmo- 
geli, nerėkauk, čia ne tu šeimininkas.“ O jeigu kada nors uždainuosi ir 
nepaklausysi draudimo dainuoti, tau pasakys: „„Nutilk, ko bliauni kaip 
asilas. Atsimink, kad esi ne savo tėvo namuose.“ Taigi, brolyti, ne tau 
mane tramdyti. 

Taip pasakė varnas ir nuskrido ant kitos šakos kranksėti. 

Išklausė užkurys varno ir susigėdęs nutilo. Pagalvojo, kad iš tikrųjų 
užkurio gyvenimas blogesnis, negu varno. Ir pravirko. 

Lapė, ežys ir kurmis 


Kartą ežys ir kurmis sumanė javus auginti. 

— Nagi, kurmi, ką tu dirbsi?— klausia ežys. 

— Ką gi dirbsi — sako kurmis,— pirmiausia reikia lauką suarti. Aš 
suarsiu, O tu paskui pasėsi. 

— Gerai, — sako ežys, — tu suaIk, 0 aš pasėsiu... 

Kurmis įsikinkė į plūgą ir suarė lauką, ežys pasėjo grūdus, savo 
spygliais užakėjo lauką. Užaugo javai kaip mūras. Ežys su kurmiu nu- 
kirto juos ir iškūlė. Paėmė sieką, dalinsis grūdus. Bet ėmė ir susiginčijo. 
Ežys sako, kad jam reikią pilnesnius siekus pilti, nes jis labai pavargęs 
beakėdamas lauką. Kurmis sako, kad jam pilnesnius siekus reikią seikė- 
ti, nes jis beardamas nagus nusilaužęs. Ežys su kurmiu ginčijosi ginčijosi 
ir susipešė. Nebuvo kam juos išskirti. O čia kaip tyčia pro šalį ėjo lapė. 
Sustojo niekieno nekviesta pažiūrėti, kas čia per triukšmas. 

— Ei ežy ir tu, kurmi, ko baratės? Kuo nepasidalinate? — klausia 
lapė. 

Kurmis su ežiu papasakojo viską lapei lyg kokiam teisėjui ir paprašė 
padalinti kviečius, kad nereikėtų bartis. Kaip padalins, girdi, taip bus 
gerai. 

— Tu, ežy kežy, ir tu, kurmi akly, turite devynis kilogramus ir gor- 
čių grūdų ir šiaudus. Štai kaip aš teisingai padalinsiu: tau, ežy kežy 
duosiu šiaudus, kad turėtum kur gulėti, o tau, kurmi akly, duosiu gorčių 
kviečių, užteks tau jų per visą žiemą. O laputei kūmutei tegul bus de- 
vyni kilogramai kviečių — bus ką į malūną nuvežti. Štai jums teisingos 
dalybos. Pataikyta kaip pirštu į dangų, — tarė lapė, pasiėmė grūdus ir 
nuėjo. 


Kodėl asilo ausys ilgos 


Nojus pastatė laivą, pabarškino kirviu į lentą, kad susirinktų visi gy- 
vūnai. Tie susirinko į laivą ir gyveno, kol buvo tvanas. Kai tvanas baigė- 
si ir laivas pateko ant sausumos, Nojus išleido gyvūnus. Kiekvienas 
gyvūnas, palikdamas laivą, linki Nojui geros sveikatos. Nojus, išlydėda- 
mas juos, visus vardais vadina. 

— Lik sveikas, liūte,— sako Nojus liūtui. 

— Lik sveikas,— sako ir vilkui, ir elniui, ir stirnai, ir meškai, ir ark- 
liui, ir jaučiui, ir karvei, ir aviai, ir kitiems. 

Eina dar vienas gyvūnas, kurio vardo Nojus nežino. Jis ir sako: 

— Lik sveikas, asile! 

Išgirdo kiti gyvūnai asilo vardą minint, pasileido juoktis ir šaipytis. 
Šaukia jam: 

— Asile, asile, ė ė, asile... 

Nuo pašaipų vargšas gyvulėlis ėmė graudžiai bliauti. Gyvūnai girdi 
bliovimą, bet nežino, kas bliauna. Eina jie pažiūrėti. Pamatė, kad bliauna 
asilas, ir nuėjo kas sau. Asilas bliaudamas nuėjo pas Nojų ir sako: 

— Pasigailėk, dėde Nojau, vadink mane bent kiškiu, nes visi iš ma- 
no vardo šaiposi. 

— Eik sau, nelaimingas padare, nenorėk kiškiu būti, — sako Nojus.— 
Užaugs tau didelės ausys, tai iš gėdos nežinosi, kur dingti, tada galėsi 
bliauti, kad esi nei asilas, nei kiškis. 

Bet asilas nenori nė girdėti, prašo Nojaus vadinti jį kiškiu, ir gana. 

— Na, kad neklausai, tai būk su kiškio ausimis — sako Nojus. 

Vos tik Nojus ištarė tuos žodžius, asilui ir išaugo didelės ausys. Asi- 
las eina, 0 visi dar labiau šaiposi, kad jam tokios didelės ausys išaugo. 
Asilas vėl subliuvo. 

Nuo to laiko asilas vis bliauna, kam jį Nojus tokiu vardu pavadino. 
O kai tik sueina du ar keli asilai, tuojau ima bliauti iš gailesčio, kam 
jiems Nojus tokį negražų vardą ir ilgas ausis davė. 


6. Gyvatės drevė 


Trys undinės, aklas senis ir skurdžius 


Gyveno kartą kalnuose aklas senis. Jis turėjo didelius rūmus. O tuose 
rūmuose buvo dvylika kambarių, užrakintų dvylika raktų. 

Gyveno toje karalystėje jaunikaitis. Buvo jis labai sumanus, tik labai 
neturtingas, todėl išėjo laimės ieškoti. Ėjo ėjo per miškus ir kalnus, pri- 
ėjo senio rūmus ir vidun įžengė. Senis ir sako jam: 

— Noriu, jaunikaiti, kad tu man už sūnų būtum, tik leisk tau, gu- 
linčiam, iš visų jėgų tris kartus lazda sušerti. 

— Šerk, seneli, jeigu nori ir šešis kartus, ne tik tris, tik imk mane 
už sūnų, — sako jaunikaitis. 

Jaunikaitis paėmė šiaudų prikimštą maišą, atsigulė šalia jo ir liepia 
seniui šerti lazda. Senis šėrė lazda per maišą, o jaunikaitis šaukia: 

— Oi oi oi, seneli, nekankink taip manęs! 

Senis sušėrė jaunikaičiui antrą ir trečią kartą, 0 tas vis šaukia: 

— Oi oi oi, seneli, nemušk manęs, nekankink taip! 

Senis sušėrė jaunikaičiui lazda tris kartus, davė jam raktus nuo de- 
šimties kambarių. Jaunikaitis atrakino vieną kambarį, rado pilną sidabro, 
antrą — pilną aukso, trečią — pilną perlų. Atrakino visus dešimt kamba- 
rių, rado pilnus visokių brangenybių, kokių tik pasaulyje yra. Jaunikaitis 
pamatė tas brangenybes, panoro atidaryti ir likusius du kambarius, pa- 
žiūrėti, kas ten yra. Bet senis neduoda raktų. Sako: 

— Imk, sūnau, avis ir gink į ganyklą. Visur ganyk, tik negink ant 
laumių kalno. Ant to kalno gyvena trys laumės, kurios man akis išlupo. 

Jaunikaitis užsimetė ant pečių lazdą, užsikišo už juostos dūdelę ir 
gena avis tiesiai ant laumių kalno. Nuginė avis į gražiausią pievą, pats 
atsisėdo pavėsyje ir groja dūdele. Laumės išgirdo grojimą ir atbėgo ra- 
telio šokti. 

— Klausyk, jaunikaiti, — sako laumės, — eime lažybų. Tu mums grosi, 
o mes šoksime. Jeigu nepavargsi, mes tau duosime, ko tik tu pageidausi, 
bet jeigu pralaimėsi, mes tau abi akis išlupsime. 

— Gerai, tegul bus taip. Aš grosiu, o jūs šokite,— sako jaunikaitis. 

Jaunikaitis groja, o laumės šoka, tas vis groja, o tos vis šoka. Pagaliau 
jaunikaičiui pirštai tirpti pradėjo. 

— Ei jaunikaiti, jau, matyt, pavargai, kad taip lėtai groji — sako 
laumės. 

— Ne, nepavargau, sesutės laumės, — sako jaunikaitis— tik prisimi- 
niau, kaip vakar tėvui galvą ieškojau. Pirštais plaukus sklaidžiau, tai ir 
dabar jie per dūdelę kaip per plaukus slysta. 

— Jeigu moki, tai paieškok ir mums galvas,— sako laumės, — ir mes 
norime pamatyti, kaip tu ieškai. 

— Prašom, sesutės, — sako jaunikaitis,— pamatysite, kaip gražiai jū- 
sų galvas paieškosiu. 

Priėjo laumės prie jaunikaičio ir padėjo galvas ant kelių. Kai tik jos 
paleido kasas, jaunikaitis tuoj pat surišo visų trijų plaukus ir pakabino 
jas ant medžio šakos. Laumės pradėjo prašyti, kad paleistų. 

— Paleisiu, jeigu atiduosite tėvo akis, — sako jaunikaitis. 

Laumės sako: 

— Eik į aną olą, ten yra mūsų namai. Įeisi, rasi ant lentynos du 
paauksuotus obuolius. Ten ir yra tavo tėvo akys. Parnešk tuos obuolius 
"namo, tegul tėvas suvalgo, ir akys tuojau pat atgis. Tik į mūsų namus 
eik tyliai, kad neišgąsdintum vaikų. Jei jie išsigąs, sušoks į ugnį ir su- 
degs. 

Nuėjo jaunikaitis į olą ir ėmė trankytis. Laumių vaikai išsigando, šoko 
į ugnį ir sudegė. Jaunikaitis pasiėmė nuo lentynos obuolius, atėjo ir nu- 
kabino laumes. Tos pareina namo, žiūri — vaikai sudegę. 

— Oi oi, sesutės, — bėkime iš čia,— sako viena kitai. 

Laumės nuo jaunikaičio išbėgo i tolimas šalis. O jaunikaitis parnešė 
obuolius ir padavė vieną įtėviui suvalgyti. Tas suvalgė obuolį ir viena 
akim praregėjo. Tada jaunikaitis sako: 

— Jeigu nori praregėti ir antra akim, tėve, duok raktus nuo tų dvie- 
jų kambarių. Noriu pažiūrėti, kas ten yra. 

Senis padavė raktus jaunikaičiui, o šis seniui — antrą obuolį. 

Jaunikaitis atidarė pirmą kambarį ir rado česmą !, iš kurios tekėjo auk- 
sinis vanduo. Jaunikaitis pasilenkė prie česmos, išsiplovė galvą ir tapo 
nuo galvos iki juostos auksinis. Prie česmos stovėjo pririštas sparnuotas 
žirgas. Jaunikaitis apžiūrėjo tą žirgą ir nuėjo į antrą kambarį. Atidaro 
duris, o ten česma — su sidabriniu vandeniu. Prie česmos pririštas spar- 
nuotas mulas. Jaunikaitis nusiplovė tame vandenyje kojas ir pasidarė 
nuo kojų iki juostos sidabrinis. 

Jaunikaitis pagyveno kiek, nusibodo jam būti vienam ir panoro ke- 
liauti į kokį miestą, kur daug žmonių. 

Vieną vakarą nuėjo prie sparnuotojo žirgo ir susitarė su juo bėgti. 

— Gerai, jaunikaiti, kad nori su manim bėgti, — sako žirgas. — Aš irgi 
noriu bėgti, kad tik nereiktų būti šiame kalėjime. Bet žinok, kad senis 
turi sparnuotą mulą. O jis greitesnis už mane. Senis mus pavys ir sugrą- 
Žins atgal. 

— Tai ką darome, žirge?— klausia jaunikaitis.— Pasakyk, jeigu tavo 
protas išneša. 

— Pasiimk šepetį, saują druskos, butelį aliejaus, ir bėkime, — sako 
žirgas. 

Jaunikaitis pasiėmė šepetį, druskos, butelį aliejaus, sėdo ant žirgo 
ir bėga. 

Senis, pajutęs, kad jie pabėgo, sėdo ant mulo ir vejasi. Vijosi vijosi, 
jau visai arti prisivijo. Žirgas sako jaunikaičiui: 

— Mesk šepetį ant žemės, kad senis nepavytų. 

Jaunikaitis metė šepetį, ir tučtuojau išaugo erškėčių miškas. Senis ra- 
gina mulą, bet tas per erškėčius niekaip neina. Teko joti aplinkui. Mu- 
las buvo labai greitas, tai senis netrukus vėl prisivijo jaunikaitį. 

— Žerk, jaunikaiti, druską, kad senis nepavytų,— sako žirgas. 

Jaunikaitis sviedė druską, ir tučtuojau atsirado didžiulis kalnas, visas 
uolėtas, akmenuotas. Ragina ragina senis mulą, kad šoktų per kalną, bet 


! Česma— mūrinis įrenginys su čiaupu iš kalno tekančiam šaltinio vandeniui. 

tas nešoka, ir gana. Teko joti aplinkui. Senis vėl buvo bepasivejąs jau- 
nikaitį. Žirgas jam sako: 

— Paliek, jaunikaiti, aliejų. 

Jaunikaitis paliejo aliejų, tučtuojau sutvisko didžiulė upė. Senis ragi-- 
na mulą, bet nė iš vietos. Tada senis šaukia: 

— Sustok, sūnau, nebėk, klausyk, ką pasakysiu! 

Jaunikaitis sustojo pasiklausyti, ką senis pasakys. 

— Ką pasakysi, tėve?— klausia. 

o nuo juosmens iki kojų sidabrinis. Užsidenk, nes bus sunku keliauti — 
sako senis. Taip pasakęs sugrįžo atgal. 

Jaunikaitis pasižiūrėjo,— iš tikrųjų nuo galvos iki juosmens auksinis, 
o nuo juosmens iki kojų sidabrinis. Gavo iš elgetos suplyšusius drabu- 
žius ir persirengė. Ant galvos vietoj kepurės užsimovė išdžiovintą avies 
skrandį, kad atrodytų nušašėlis. 

O tos šalies karalius turėjo tris dukteris. Kiekviena duktė turėjo po 
sodą, o kiekvieną sodą prižiūrėjo sodininkas. Vieną vakarą jaunikaitis. 
sėdo ant žirgo ir nujojo į jauniausiosios karalaitės sodą. Atsidūręs sode, 
jaunikaitis išpešė žirgui plauką ir sako: 

— Na, žirgeli, dabar keliauk. Kai prireiks tavęs, aš pašauksiu. 

Jaunikaitis atsisėdo kampe, susikryžiavęs rankas, ir sėdi kaip koks. 
elgeta. Per sodą ėjo sodininkas. Pamatė jaunikaitį, palaikė elgeta ir sako: 

— Ko atėjai į karalaitės sodą? 

— Atleisk man, dėdule, ir tegul man atleidžia viešpats! Esu didelis 
vargšas. Priimk mane pagalbininku, už duonos kriaukšlelę tau tarnausiu. 

Sodininkui pagailo jaunikaičio, ir priėmė jį pagalbininku. Jaunikaitis 
dieną dirbdavo sode, o naktį miegodavo vištidėje. Keletą dienų jauni- 
kaitis matė karalaitę prie lango stovinčią, į sodą žiūrinčią. Jaunikaitis 
žiūrėjo į ją iš savo vištidės, žiūrėjo ir sumanė žirgą pasišaukti. Paėmė 
žirgo plauką, suspaudė, žirgas bemat ir atsirado. Jaunikaitis numetė su- 
plyšusius drabužius, sėdo ant žirgo ir jodinėja po sodą. Pamatė jį ka- 
ralaitė, suvirpėjo jos širdis. „Ak, vargšė aš,— mąsto karalaitė— kad ir 
kas būtų tas jaunikaitis, aš už jo tekėsiu“. O jaunikaitis pasijodinėjo, pa- 
leido žirgą ir nuėjo į vištidę miegoti. Karalaitė buvo mačiusi jaunikaiti 
dirbantį su sodininku ir suprato, kas jis toksai. Rytą atėjo sodininkas, 
rado žirgo ištryptą sodą ir sako: | 

— Skurdžiau, kas čia naktį taip sodą ištrypė? 

— Nežinau. Atjojo koks jaunikaitis ant žirgo, pajodinėjo po sodą ir 
vėl išjojo. 

Tuo metu atėjo karalaitė. Sako sodininkui: 

— Ko bari jį, sodininke, ką jis tau padarė? 

— Kaip nebarsiu, šviesioji karalaite, jeigu jis naktimis nebudi. Štai 
šiąnakt kažkas atjojo ir ištrypė sodą, už tūkstantį grašių žalos padarė. 

— Imk du tūkstančius grašių, tik nebark savo padėjėjo. 

Sodininkas paėmė pinigus ir nutilo. Antrą ir trečią vakarą jaunikai- 
tis vėl jodinėja po sodą. Karalaitė kiekvieną kartą sodininkui sumoka 
dvigubai daugiau, negu tas paprašo. 

Vieną vakarą karalaitė atėjo pas jaunikaitį ir padovanojo jam aukso 
žiedą. O tas žiedas buvo ženklas, kad karalaitė galėtų atskirti jaunikaitį. 
Jauniausioji karalaitė kursto seseris prašyti karaliaus, kad jas leistų už 
vyrų. Visos trys seserys susitarė ir nuėjo pas karalių. Tas išklausė jų pra- 
šymo, davė joms po aukso obuolį ir sušaukė visus miesto jaunikaičius. 
Karalius liepia jaunikaičiams eiti pro karalaites. Vyriausiajai karalaitei 
patiko turtingas jaunikaitis. Ji metė obuolį, pataikė į jaunikaitį ir pa- 
ėmė jį sau už vyrą. Vidurinioji karalaitė pasirinko jaunikaitį iš turtingų 
namų. Jauniausiajai nepatiko nė vienas jaunikaitis. Tik kai ėjo pro šalį 
sodininko padėjėjas, ji metė obuolį ir pataikė į jį. Karalius šaukia: 

— Ne į tą pataikei, ne į tą pataikei, karalaite! 

Karalius liepia iš naujo eiti jaunikaičiams. Bet karalaitė ir vėl pataikė 
į sodininko padėjėją. Karalius labai mylėjo jauniausiąją dukterį, bet kai 
ta trečią kartą metė obuolį į skurdžių, jis tarė: 

— Kad tu kur galą gautum su tuo savo skurdžium, dukra. Jeigu jis 
tau patinka, tai pasiimk jį ir nešdinkis iš akių, nedaryk man gėdos. 

Karalaitė su savo išrinktuoju ir nuėjo gyventi į vištidę. 

Po kiek laiko karaliui į akis kažkokia liga įsimetė. Kiek begydė, nie- 
kas nepadėjo. Kažkas karaliui patarė gauti dramblio pieno, įlašinti du 
tris lašus į akis, ir jos išgysiančios. Bet kas keliaus parnešti dramblio 
pieno? Žentai. Išgirdo jauniausioji karalaitė, nuėjo pas karalių ir prašo, 
kad tas duotų skurdžiui koki nors arklį, ir jis josiąs dramblio pieno 
ieškoti. 

— Eik tu sau su savo nuskurėliu vyru, — sako karalius, — irgi atsira- 
do pieno ieškotojas. 

— Maldauju tavęs, tėve,— sako duktė, — duok arklį, kad ir skurdžius 
galėtų keliauti vaistų ieškoti. 

— Imkit arklį ir nešdinkitės man iš akių, — sako karalius. 

Skurdžius pasibalnojo patį blogiausią arklį ir išjojo. Pakely rado 
raistą ir laukia svainių. Po kiek laiko atjoja ir svainiai. Pamatė skur- 
džiaus arklį, ligi papilvės raiste įklimpusį, ir sako: 

— Tai ir tu, skurdžiau, išsirengei į kelionę! 

— Susimildami, svainiai, padėkite iš raisto arklį ištraukti, — prašo 
skurdžius. | 

Svainiai pasišaipė iš skurdžiaus ir nujojo sau. Kai tik svainiai nujojo, 
skurdžius išsiėmė sparnuotojo žirgo plauką, suspaudė jį, žirgas tuojau ir 
atsirado. Skurdžius nusimetė suplyšusius drabužius, sėdo ant žirgo ir nu- 
skrido ten, kur gyvena drambliai. Pripylė vieną butelį dramblio pieno, 
o kitą šerno, ir laukia grįžtančių svainių. 

— Kur keliaujate, jaunikaičiai? — klausia skurdžius. 

Svainiai pamatė, kad jaunikaitis ligi pusės auksinis, o nuo pusės si- 
dabrinis, ir be žado sustojo. 

— Mes keliaujame ieškoti dramblio pieno, jaunikaiti — sako tie— 
O pieno reikia vaistams nuo akių skausmo. 

— Tai jūs jau radote dramblio pieno,— sako jaunikaitis— aš jo tu- 
riu ir, jeigu norite, galiu duoti. 

— Susimildamas, kiek nori, tiek užmokėsime, tik duok mums dramb- 
lio pieno, — sako svainiai. 

Jaunikaitis sako: 

— Pinigų, bičiuliai, man nereikia, pats esu labai turtingas. Jeigu su- 
tinkate, kad po antspaudą ant sėdynių uždėčiau, tai tas butelis pieno — 
jūsų. 

— Tegul uždeda,— sako vyresnysis jaunesniajam, — juk niekas nema- 
to. Svarbu, kad radome, ko ieškojome. 

Svainiai atsuko sėdynes, skurdžius uždėjo antspaudus ir atidavė šerno 
pieno butelį. 

Svainiai keliauja namo, o skurdžius vėl iš raisto arklį traukia. 

— Tu vis dar čia,— sako svainiai — Mes jau spėjome nukeliauti ir 
atgal sugrįžti, o tu vis arklį tebetrauki. 

Jaunikaičiai parkeliavo namo, davė butelį pieno karaliui, tas įsilaši- 
no į akis ir dar blogiau pasidarė. Atėjo jauniausioji duktė, siūlo tėvui 
savo Vyro parnešto pieno. 

— Bėk sau iš čia, — sako karalius — abu žentai į pasaulio kraštą bu- 
vo nukeliavę ir tai nerado dramblio pieno, o tavo skurdžius negi rais- 
te pasėmė. 

— Maldauju tavęs, tėve,— sako karalaitė, — įsilašink lašelį, pamatysi, 
kaip geriau pasidarys. 

— Na, tai atnešk, pamatysime, — sako karalius. 

Karalaitė atnešė dramblio pieno, įlašino tėvui po lašelį į abi akis, 
karalius ir praregėjo. 

— Ak, dukrele, tegu tau dievas duoda ilgą amželį, tu man regėjimą 
grąžinai, — sako karalius. 

Karalius davė dukteriai kambarį, bet skurdžiaus žento vis nenori aky- 
se matyti. 

Kilo karas su kaimynine karalyste. Karalius surinko kariuomenę, pa- 
siėmė du žentus ir išvyko į karą. Išbėgo karaliaus jaunėlė duktė, prašo 
tėvo, kad duotų žirgą ir jos vyrui joti karan. Ji taip gailiai prašė, kad 
karalius nusileido: liepė duoti žirgą, bet įsakė nušašėliui joti paskui ka- 
riuomenę. Sėdo jaunikaitis ant žirgo ir įklampino jį raiste. Joja karalius 
su žentais ir visa kariuomene pro šalį ir mato jaunėlės vyrą purvyne 
besikapstantį. Karalius labai susigėdo, apsimetė jo nepažįstąs. Kareiviai, 
pamatę įklimpusį raitelį, pradėjo iš jo šaipytis. 

Prasidėjo mūšis. Karaliaus kariuomenė išsigando ir pradėjo trauktis. 
Tada atlėkė jaunėlės karalaitės vyras ant sparnuotojo žirgo, įsisuko 
į priešo kariuomenę ir kad ims kapoti kardu. Priešo kareiviai, pamatę 
tokį drąsuolį, nusigando ir išbėgiojo. Tada drąsusis kovotojas, eidamas 
pro karalių, įsipjovė mažąjį pirščiuką, ir pradėjo kraujas tekėti. Karalius 
pamatė kraują, išsiėmė auksu siuvinėtą nosinaitę ir aprišo pirštą. Svai- 
niai nusimovė ir padovanojo jam po aukso žiedą. Karalius su kariuo- 
mene žygiuoja namo. Tada jaunikaitis aplink nuskrido į raistą žirgo 
traukti. Karalius joja pro šalį, pamato jį ir sako: 

— Kad jis kur galą gautų, tasai skurdžius. Prikibo ir tik gėdą daro. 

Sugrįžo karalius namo. Sukvietė. visus didikus ir iškėlė puotą. Atėjo 
jauniausioji karalaitė, prašo tėvo, kad leistų pasisvečiuoti ir jos vyrui. 
Karalius sutiko, tik liepė jį pasodinti nuošaly. Prie stalo aplink karalių 

susėdo didikai, o jaunėlės vyras atsisėdo nuošaly. Tarnai visiems padavė 
vandens rankoms nusiplauti. Didikai išsitraukė skepetaites rankoms nu- 
sišluostyti. Skurdžius išsitraukė karaliaus dovanotą auksu siuvinėtą no- 
sinaitę. Karalius pamatė ją ir labai nustebo. 

— Iš kur gavai tą nosinaitę, žente?— klausia. 

— Tu pats ją man davei, šviesusis karaliau— sako skurdžius, — kai 
mūšyje pirštą susižeidžiau. 

— Tai tu ten buvai, ženteė— nustebo karalius. 

Skurdžius išbėgo lauk, suspaudė sparnuotojo žirgo plauką, tas bemat 
ir atsirado. Skurdžius sėdo ant žirgo, nusimetė suplyšusius drabužius ir 
įjojo į karaliaus rūmus. Visi, jį pamatę, labai nustebo. 

— Šviesusis karaliau, pažiūrėk, ar ant tavo žentų dešiniųjų šlaunų 
nėra antspaudų, kuriuos palikau, duodamas šerno pieno tavo akims. 

Karalius apžiūrėjo,— iš tikrųjų Žžentams ant šlaunų antspaudai. Tada 
karalius pasisodino jaunėlės dukters vyrą šalia savęs, o kitus žentus 
nuošaly. Ir taip vėliau visą laiką sodindavo. 

Piemuo ir trys undinės 


Kartą krūmuose prie sraunios upės piemuo ganė avis. Vieną rytą pama- 
tė jis upėje besimaudančias tris gražias mergeles. Piemuo stovi ir negali 
nuo jų akių atitraukti — tokios jos buvo gražios. 

— Ak, kad būčiau arčiau upės, — mąsto piemuo, — griebčiau vieną 
gražuolę ir vesčiau. 

Mergelės nusimaudė, apsirengė ir dingo. Kitą rytą, dar saulei netekė- 
jus, piemuo vėl atginė avis ton pačion vieton, o pats pasislėpė krūmuo- 
se, norėjo vėl pamatyti besimaudančias mergeles. Vos tik patekėjo saulė, ' 
trys gražuolės vėl atėjo maudytis. Bet nė vienos mergelės piemeniui taip 
ir nepavyko pagrobti, nes jis buvo nuo jų per toli. 

Trečią rytą piemuo pasislėpė krūmuose dar arčiau upės ir laukia jų 
ateinant. Vos tik saulė patekėjo, vėl atėjo trys mergelės. Buvo jos tokios 
linksmos ir skaisčios, lyg aušrinės. Mergelės nusimetė drabužius ir sušo- 
ko į vandenį. O piemuo sėdi ir suka galvą, kaip čia jam kurią gražuolę 
pagavus. Ir sumanė paimti jų drabužius. Kai mergelės ateis prašyti dra- 
bužių, gal kuri ir paklius jam į rankas. Sumanyta — padaryta. Pamatė 
mergelės, kad drabužių nėra, ir labai nustebo. Sustojo upės vidury ir mal- 
dauja piemens, kad atiduotų drabužius. Piemuo nusprendė, kad viena 
mergelė bus jo, ir sako: 

— Atiduosiu jums drabužius, mergelės, jeigu kuri viena už manęs 
tekėsit. O jei ne, užkursiu laužą ir sudeginsiu jūsų drabužius. Tada galė- 
site eiti namo nuogos. 

— Sakai, jaunikaiti, kad nori vieną iš mūsų imti už žmoną,— sako 
mergelės.— Bet žinok, kad mes esame trys seserys undinės. Tau nedera 
mūsų vesti: žmonės tave išjuoks, kad tavo žmona bus undinė. 

— Kad ir undinės esate, vis tiek noriu, jog viena iš jūsų būtų mano 
žmona. Kol nesutiksite, tol drabužių neatiduosiu. 

Mato undinės, kad drabužių neatgaus, ir sako: 

— Jeigu jau taip, tai išsirink, kurią nori, ir atiduok drabužius. Mums 
į namus kelias tolimas. 

„Piemuo panoro vesti jauniausiąją. Vyresniosios seserys sutiko, pasi- 
šaukė piemenį į šalį ir sako, kad jai neduotų drabužių, nes kai tik ji ap- 
sirengsianti, tuojau ir pabėgsianti. Tuose drabužiuose esanti jos galia. Te- 
gul dėvinti kitus drabužius. Piemuo įsidėmėjo tuos žodžius. Vyresnio- 
sioms seserims jaunikaitis atidavė drabužius, tos apsirengė ir nuėjo 
namo. O jauniausiąją undinę vakare parsivedė, aprengė savais drabu- 
žiais, o netrukus susituokė su ja. Undinė buvo gražiausia nuotaka iš vi- 
sų nuotakų. 

Gyveno piemuo su undine kokius metus. Kartą juos į vestuves pa- 
kvietė piemens giminaitis. 

Vestuvėsna susirinko visos jaunamartės ratelio šokti, tik piemens 
žmona neatėjo. Visos jaunamartės labai norėjo, kad ir undinė ateitų šokti, 
bet ši atsisakė, girdi, neturiu savo undinės drabužių. Jaunamartės prašo 
piemens, kad tas duotų žmonai drabužius, norinčios pamatyti, kaip un- 
dinė šoka. Jaunamartės taip prašė, kad pagaliau piemuo nusileido, parėjo 
namo, paėmė undinės drabužius, kuriuos buvo paslėpęs, ir atnešė. Pie- 
muo uždarė visas duris, visus langus ir padavė undinei jos drabužius. 

Undinė pradėjo šokti, ir dideli, ir maži jos šokimu negalėjo atsigėrėti. 
Bešokdama priėjo prie vyro ir sako: 

— Gyvenk sau sveikas, šeimininke! 

Undinė pasakė tuos žodžius ir išskrido pro kaminą. Piemuo pamatė, 
kad žmona pabėgo, ir šaukia: 

— Žmonele, žmonele, kam tu skaudini man širdį, kam bėgi pro kami- 
ną, kurį buvau palikęs atvirą? Gražioji žmonele, sakyk, kur tave rasti, 
kad dar bent kartą galėčiau pamatyti? . 

— Ieškok Kuškundalevo kaime. Tenai mane rasi,— tarė undinė ir nu- 
skrido į padebesius. 

Po kelių dienų piemuo išsirengė į ilgą kelionę ieškoti Kuškundalevo 
kaimo. Ėjo per kaimus ir miestus ir vis klausinėjo, kur yra Kuškundalevo 
kaimas. Žmonės, išgirdę minint tokį kaimą, tik pečius traukė, niekas ne- 
galėjo pasakyti, kur jis yra. Išvaikščiojęs visus kaimus ir miestus, piemuo 
patraukė į kalnus ir dykumas. Ėjo ėjo per kalnus ir pamatė senį su 
lazda stovintį prie buko. 

— Ko ieškai, jaunikaiti, toje dykynėje, kur gaidžiai negieda, kur žmo-- 
gaus koja nėra įžengusi?— klausia senis piemens. 

— Iš širdgėlos po dykynę klajoju, seneli — sako piemuo.— Gal ga- 
lėtum pasakyti, ar nėra čia Kuškundalevo kaimo? 

— Nesu girdėjęs, kad tame krašte būtų toks kaimas, nors pragyvenau 
du šimtus metų. O kam tau reikia, jaunikaiti, to kaimo?— klausia senis. 

Piemuo sako: 

— Prieš metus prie upės ganiau avis ir pamačiau upėje besimaudan- 
čias tris mergeles. Trečią rytą paėmiau jų drabužius ir neatidaviau, kol 
jauniausioji sutiko už manęs tekėti. Mergelės buvo undinės. Vyresniosios 
seserys liepė neduoti jaunėlei drabužių, kad nepabėgtų, nes drabužiuose 
visa jos galia. Aš taip ir padariau; paslėpiau drabužius ir nedaviau 
jai. Bet kartą nuėjome į vestuves. Jaunamartės prašė, kad duočiau žmo- 
nai undinės drabužius. Aš ir nusileidau. Uždariau visas duris, bet užmir- 
šau uždaryti kaminą. Undinė per tą kaminą ir išskrido. Kai paklausiau, 
kur jos ieškoti, ji pasakė, kad ieškočiau jos Kuškundalevo kaime. Štai 
kokia nelaimė mane ištiko, seneli. Padėk man, jei gali. 

— Tokio kaimo aš nežinau. Bet jeigu eisi tuo keliu mėnesį, rasi senį 
už mane senesnį. Jam dabar kokie trys šimtai metų. Tu pasveikink jį 
nuo manęs. Jis yra kalnų žvėrių karalius. Gal jis žinos, — sako senis. 

Piemuo keliavo visą mėnesį, pamatė prie šaltinio sėdintį senį. Pie- 
muo pasveikino jį ir papasakojo viską, kaip anam seniui buvo pasakojęs. 
Senis sako: 

— Pasėdėk, jaunikaiti, aš sušauksiu visus žvėris ir paklausiu, ar neži- 
no jie tokio kaimo. 

Senis davė ženklą, netrukus susirinko visi žvėrys. Senis jiems sako: 

— Klausykite jūs, liūtai, ir jūs, meškos, ir jūs, vilkai, ir jūs, lapės, ir 
visi kiti žvėrys, ar negirdėjote, kur yra Kuškundalevo kaimas? 


92 


— Negirdėjome, šviesusis karaliau, tokio negirdėjome, — sutartinai 
sako žvėrys. 

Tada senis tarė: 

— Matai, jaunikaiti, nėra tokio kaimo. Jeigu netingi, keliauk tuo 
keliu dar mėnesį. Rasi mano vyresnįjį brolį. Jis yra visų paukščių ka- 
ralius. Paukščiai skraido padangėmis, gal jie girdėjo, kur yra tas kaimas. 

Piemuo keliauja toliau. Po mėnesio randa paukščių karalių. Piemuo 
pasveikino jį, perdavė linkėjimus nuo brolio ir papasakojo savo bėdą. 
Senis davė ženklą, kad susirinktų visi ereliai ir visos varnos, ir visi ki- 
ti paukščiai. Po paros suskrido visi paukščiai, sutūpė prieš karalių ir 
laukia, ką jiems pasakys. 

— Klausykite jūs, ereliai, ir jūs, juodvarniai, ir jūs, visi paukščiai! 
Ar negirdėjote, kur yra Kuškundalevo kaimas?— klausia senis. 

— Ne, šviesusis karaliau, iki šiol tokio kaimo negirdėjome, — sako 
paukščiai. 

— Matyt, kad tokio kaimo nėra, jaunikaiti. Nei pilkieji ereliai, nei 
kiti paukščiai tokio kaimo nėra girdėję. Aš jau pragyvenau tris ar ke- 
turis šimtus metų, bet irgi negirdėjau, — sako senis. 

Jiems bekalbant atskrido šluba šarka. Senis pamatė ją ir sako: 

— Kodėl pavėlavai, šarkele? Iš visų paukščių paskutinė atskridai. 

— Šviesusis karaliau, todėl pavėlavau, kad šluba esu ir labai toli gy- 
venu, net Kuškundalevo kaime pas undines. Kai gavau žinią skristi pas 
tave, šviesusis karaliau, kūliau javus. Bekuliant viena bjauri undinė ir 
sudavė per koją, tai iš skausmo negalėjau greitai paskristi — sako šarka. 

— Girdi, jaunikaiti — sako senis, — ką šarka sako? Ji kaip tik iš to 
kaimo, kurio tu ieškai. Jeigu nori keliauti su šarka, tai ruoškis. Aš tau 
duosiu erelį, sėsi ant jo, jis ir nuneš tave į Kuškundalevo kaimą. 

— Jeigu padarysi tokį gerą, — sako piemuo,— aš tavęs niekada neuž- 
miršiu. 

Senis tuojau liepė didžiausiam ereliui nunešti piemenį į Kuškundale- 
vo kaimą. Šarka skrenda pirma, o erelis iš paskos. Nuskrido rytą prie 
kaimo ir nusileido. Piemuo nulipo nuo erelio ir įėjo į vieną namą pa- 
siklausti, kur gyvena trys seserys undinės. Kaip tik tame name ir gyve- 
no undinės. Vos piemuo įėjo į kaimą, vyresniosios seserys pamatė jį, ir 
joms pagailo jaunikaičio. „Oi, oi, vargšas svainis, nuplyšo, kol klausinė- 
damas atėjo ligi čia, kol surado savo neištikimą žmoną, — galvoja undi- 

nės.— Kiek kančių vargšas prisikentėjo. Reikia seserį pririšti prie balno, 
ir tegul jis nešasi namo.“ 

Seserys išėjo į kiemą, pasitiko piemenį kaip svainį ir išklausinėjo, ko- 
dėl atidavė žmonai drabužius, kad ta galėtų pabėgti. Piemuo viską papa- 
sakojo ir prašo atiduoti jam žmoną. Seserys sako: 

— Nebijok, svaini, mes tau padėsime. Tuojau pririšime ją prie skrai- 
dančio balno, tu sėsk ant jo ir lėk iš visų jėgų, kol atsidursi už anų 
trijų kalnų. O ten jau vargo neturėsi. Dabar eime į kambarį ir, kol sesuo 
miega, pririšime ją prie balno. Kelyje ji gali atsibusti ir sušvilpti. Tada 
žirgas išgirstų ir pasivijęs išgelbėtų ją. Jeigu spėsi nulėkti už tų trijų 
kalnų, tai tau nieko nepadarys, bet jeigu pavys prieš kalnus, tai tave 
į gabalus sudraskys, o tavo žmoną atgal parneš. 

Piemuo sėdo ant balno su pririšta žmona. Vėjas pagriebė balną ir ėmė 
nešti. Vos tik perskrido tris kalnus, atsibudo undinė ir sušvilpė savo žir- 
gui. Žirgas išgirdo undinės švilpimą ir ėmė vytis. Vijosi vijosi ligi trijų 
kalnų, čia jo jėgos išseko, ir grįžo atgal. Piemuo parkeliavo su žmona 
namo, tuojau ir sudegino undinės drabužius, kad daugiau ji nepabėgtų. 
Tada laimingai su ja gyveno ir susilaukė kelių gražių gražutėlių dukte- 
rų. Tos dukterys buvo pačios gražiausios moterys nuo senų senovės ligi 
šių dienų. 


Mergaitė ir vilkas 


Senų senovėje gyveno moteris. Ji turėjo vienintelį sūnų, o dukterys vi- 
sos, kiek tik gimė, tiek ir mirė. Kartą, būdama nėščia, moteris nuėjo mal- 
kų. Eidama nuo kalno su malkų ryšuliu paslydo, įkrito į pelkę ir niekaip 
negali išlipti. Tuo metu pro šalį ėjo vilkas. Moteris jį pamatė ir prašo, 
kad iš pelkės ištrauktų: 

— Vilke, vilke, atsuk uodegą, aš įsikibsiu į ją ir išlipsiu iš pelkės. 

— O ką tu man už tai duosi?— klausia vilkas. 

— Ką aš, vargšė, tau duosiu, jeigu nieko neturiu, — sako moteris.— 
Jeigu turėčiau, duočiau. 

— Duok, ką savyje nešioji — sako vilkas.— Kai išnešiosi, pagimdysi, 
atiduok man. Jeigu bus berniukas, tegul bus tavo, o jeigu mergaitė — 
mano. 

Moteris nusigando, galvoja, ką čia vilkui atsakyti. Bet mato, kad iš 
pelkės neišsikapstys, ir sako: 

— Gerai, jeigu bus mergaitė, tau atiduosiu. 

Vilkas atkišo uodegą, moteris įsikibo į ją, išlipo iš pelkės ir nuėjo 
namo su malkų ryšuliu. 

Po kiek laiko gimė mergaitė. Pakrikštijo ją Tentelina. Mergaitė pa- 
augo ir bėgioja takais. Tik motina jai uždraudė ką nors vilkui žadėti. 
Vieną dieną mergaitė eina taku ir sutinka vilką. Vilkas liepia mergaitei 

eiti ir pasakyti motinai: „Buvau sutikusi vilką, jis nori, kad jam atiduo- 
tum, ką žadėjai.“ 

— Gerai, — sako mergaitė. Bet užmiršo motinai pasakyti. 

Kitą dieną vilkas vėl sutiko mergaitę ir klausia, ar toji pasakiusi mo- 
tinai, ką jis buvo liepęs. 

— Ne, nepasakiau, — sako mergaitė, — užmiršau. 

Vilkas vėl liepia pasakyti motinai, kad atiduotų, ką buvo pažadėjusi. 
Jeigu nepasakysianti, tai kitą kartą vilkas ją suėsiąs. 

Mergaitė parėjo namo ir sako motinai: 

— Mama, aš sutikau vilką, jis liepė pasakyti, kad atiduotum, ką bu- 
vai pažadėjusi. 

Motina labai nusigando ir sako: 

— Kai kitą kartą sutiksi vilką, tai sakyk, kad užmiršai. 

Mergaitė tarė: 

— Ne, mama, negaliu. Jis kartą jau buvo liepęs tau pasakyti, bet aš 
užmiršau. Jeigu dabar nepasakysiu, tai kitą kartą sutikęs vilkas žadėjo 
mane suėsti. 

— Ne, ne, sakyk, kad užmiršai, — liepia motina. 

Vilkas sutiko Tenteliną trečią kartą ir klausia, ar ta pasakiusi motinai, 
ką jis buvo liepęs. 

Mergaitė vėl jam sako: 

— Užmiršau. 

Vilkas paskutinį kartą liepia pasakyti motinai, tardamas: 

— Jeigu dar kartą tave sutiksiu, tikrai suėsiu. 

Mergaitė parėjo namo ir papasakojo viską motinai. Ką darys motina, 
mato, kad vilkas vis tiek suės mergaitę. Motina išbučiavo, išglamonėjo 
mergaitę, davė obuolį ir sako: 

— Kai sutiksi vilką, sakyk jam: „Pasiimk, kas tau buvo žadėta.“ 

Vilkas sutiko Tenteliną ir vėl klausia, ar ji pasakiusi motinai, ką jis 
buvo liepęs. 

Vargšė mergaitė nė nežinojo, kad apie ją buvo kalbama. Tarė: 

— Pasakiau. 

— O ką ji atsakė?— klausia vilkas. 

— Mama sakė pasiimti, kas buvo žadėta,— sako mergaitė. 

— Ė, jeigu taip, tai eime su manim, — sako vilkas. 

Vilkas paėmė mergaitę, nunešė ir įkėlė į aukštą drebulę. Dieną vil- 
kas vaikščiodavo po mišką, o vakare sugrįždavo ir šaukdavo mergaite: 

— Tentelina, Tentelina, Tentelina! Nuleisk kasas, kad galėčiau už- 
lipti. 

Mergaitė turėjo ilgus plaukus, nuleisdavo kasas, vilkas ir įlipdavo 
į drebulę. 

Tentelina turėjo vienintelį brolį Kostadiną. Vieną dieną brolis klausia 
motinos: 

— Mama, o kur yra mano sesuo Tentelina? Kodėl ji nepareina? Tiek 
seserų turėjau, ir visos mirė. Pasakyk, kas atsitiko Tentelinai? 

Motina pradėjo verkti, nenori pasakyti teisybės. O sūnus vis neat- 
lyžta: 

— Pasakyk, kas atsitiko Tentelinai, o jei ne — neduosiu tau ramybės. 

Motina mato, nėra, kas daryti, ir papasakojo viską. 

— Buvau pažadėjusi ją vilkui, tai jis ir pasiėmė, — sako motina. 

Kostadinas labai nuliūdo ir sako: 

— Sakyk, ant kurio kalno tas vilkas gyvena, aš eisiu ir atimsiu 
seseIį. 

— Ką tu, sūneli, vilkas jau seniai ją suėdė. Nori, kad ir tave suėstų, 
kad likčiau viena kaip gegutė, — sako motina. 

— Ne, vis tiek eisiu, — nenusileidžia sūnus, — tik tu pasakyk, ant ku- 
rio kalno vilkas gyvena. 

Motina pasakė, kur vilkas gyvena, sūnus ir išėjo. 

Eidamas prie kalno, kur vilkas gyvena, Tentelinos brolis Kostadinas 
sutiko senutę ir klausia: 

— Senele, gal žinai, kur gyvena vilkas, mergaitę pagrobęs? Jeigu Ži- 
nai, pasakyk, aš gerai užmokėsiu. 

Senutė jam sako: 

— Štai anoje aukštoje drebulėje. Ten jis užkėlė mergaitę. Vakare at- 
eina ir šaukia jai: „„Tentelina, Tentelina, nuleisk kasas, kad galėčiau 
užlipti!" Mergaitė nuleidžia kasas, vilkas ir užlipa pas ją. 

Kostadinas jai sako: 

— Senele, o kaip įlipti į drebulę, kad galėčiau išvaduoti sesutę. 

— Aš tave pamokysiu, — sako senutė. Ir nusivedė Kostadiną prie 
drebulės. “ 

Senutė prie pat drebulės užkūrė ugnį ir deda atvirkščią dangtį. Mer- 
gaitė iš medžio pamatė atvirkščią dangtį dedant ir sako senutei: 

— Ne taip, ne taip dedi, senele! 

— O kaip reikia dėti, dukrele?— klausia senutė.— Nulipk ir parodyk, 
kaip reikia dėti. 

— Nulipčiau— sako mergaitė, — bet tuojau ateis vilkas, ras mane iš 
medžio išlipusią ir sudraskys. 

O brolis klausosi už medžio. Senutė vėl sako mergaitei: 

— Žinau, dukrele, kad tiesą kalbi. Bet aš tau pasakysiu teisybę — at- 
ėjo brolis tavęs pasiimti. 

— Senele, jeigu ateis vilkas, ras mus čia, tai suės ir mane, ir mano 
brolį. Kas liks motulės namuose? Kaip aš nulipsiu, kaip ateisiu pas bro- 
lį, jeigu šarkos žada paskųsti vilkui. 

— Aš tave pamokysiu,— sako senutė.— Iškepk po paplotėlį kiekvie- 
nai šarkai, tos ir nutils. Tada ir ateik pas brolį. 

Tentelina iškepė paplotėlių ir išdalino šarkoms. Bet viena šarka buvo 
pasislėpusi. Tentelina išlipo iš drebulės ir eina su broliu. Senutė jiems 
ir sako: 

— Pasiimkite šepetį, molio gumulą ir muilą. Kai pamatysite, kad vil- 
kas atsiveja, meskite už savęs molį, atsiras didelė pelkė. Vilkas negalės 
per ją pereiti, ir jūs spėsite nueiti kelio galą. Jeigu vėl pamatysite vilką 
prisivejantį, meskite už savęs šepetį. Atsiras tankus erškėtynas, vilkas 
įklius į spygliuotas šakas ir negalės jūsų pavyti. Jeigu ir vėl jus pavys, 
tada meskite muilą. Išaugs didelis kalnas, vilkas negalės per jį pereiti, 
ir jūs pasislėpsite. 

— Na, Tentelina, o dabar eime, — sako brolis. — Namie liko viena 
motina. | 

Kostadinas atsilygino senutei, kaip buvo žadėjęs, pasiėmė muilo ga- 
balą, molio ir šepetį ir nuėjo su seseria. 

Tą dieną vilkas pakvietė savo bičiulius vilkus pasivaišinti Tentelina. 
Ateina vilkas su bičiuliais prie drebulės ir šaukia: „Tentelina, Tentelina, 
nuleisk kasas, užlipti noriu.“ O Tentelina nei atsiliepia, nei kasas nulei- 
džia. Tada šarka sako vilkui: 

— Tenteliną brolis nusivedė. 

Vilkas išgirdo tokius žodžius ir sako bičiuliams: 

— Vykimės! Pasiimsime Tenteliną, ir bus mums vakarienė, 

Vilkai vejasi vejasi Tenteliną su broliu, jau visai prisivijo. Tada se- 
suo su broliu metė atgal molio gumulą. Atsirado didžiulė pelkė. Vilkas 
negali per ją pereiti. Tuo tarpu Tentelina su broliu spėjo toli nubėgti. 
Vilkai šiaip taip perbrido pelkę ir vėl prisivijo bėglius. Tentelina su bro- 
liu pamatė, kad vilkai netoli, metė šepetį, ir atsirado erškėtynas. Kol vil- 
kai išsigavo iš erškėtyno, brolis su seseria spėjo toli nubėgti. Vilkai vėl 
pasivijo Tenteliną su Kostadinu. Tentelina atsisuko, pamatė vilkus ir 
sako: 

— Broliuk, vilkai jau visai netoli. Mesk muilą! 

Brolis metė muilą, ir išaugo aukšti kalnai. Pamatę kalnus, vilkai nu- 
vargę ir pikti apsisuko ir nuėjo atgal. Grįždami susiriejo ir sudraskė vil- 
ką, kuris bičiulius buvo pakvietęs Tentelina pasivaišinti. 

Brolis su seseria parėjo namo ir beldžia į duris. O motina sėdi iš 
širdgėlos susigūžusi, tik ašaras braukia, Išgirdusi beldimą, klausia: 

— Kas ten beldžiasi? Jei pareitų sūnus Kostadinas ir duktė Tentelina, 
tai atidaryčiau duris. 

Motina manė, kad jos vaikus vilkai suėdė. O vaikai šaukia: 

— Mama, atidaryk, aš čia, tavo sūnus Kostadinas, parvedžiau tavo 
dukteri Tenteliną. 

Tada motina pakilo ir atidarė duris. Pamatė sūnų su dukteria ir labai 
apsidžiaugė, puolė juos glamonėti. Džiaugėsi visi —ir motina, ir vaikai. 


Karalius ir trys jo sūnūs 


Gyveno kartą karalius ir turėjo tris sūnus. Karalius susirgo ir sumanė 
palikti karalystę geriausiam sūnui. Kartą pasišaukė vaikus ir sako: 

— Matote, aš sergu. Vienas iš jūsų turės užimti mano vietą. Tam pa- 
liksiu sostą, kas padarys man vieną darbą. Ar sutinkate? 

— Sutinkame, tėve,— sako sūnūs. 

— Girdėjau, kad pasaulyje yra toks paukštis — lakštingala Intizalas. 
Jeigu kuris iš jūsų ras jį, aš pagysiu. O jeigu mirsiu, tai tam paliksiu 
karalystę. 

Broliai išėjo paukščio ieškoti. Ėjo ėjo ir priėjo kryžkelę. Nuo tos 
kryžkelės ėjo trys keliai. Viduryje kryžkelės stovėjo didelis akmuo. Jau- 
niausiasis brolis ir sako: 

— Kad rastume vienas kitą, palikime po akmeniu žiedus. 

Broliai jo pasiūlymui pritarė, sutiko padėti žiedus po akmeniu. At- 
vertė akmenį, dės žiedus, žiūri — ant akmens užrašas: „Kas eis tuo keliu, 
sugrįš atgal. Kas keliaus viduriniuoju keliu, gali sugrįžti, gali ir nesu- 
grįžti. Kas eis tiesiuoju keliu, tas negrįš.“ Vyriausiasis brolis nuėjo tuo 
keliu, kur užrašyta, kad grįš. Vidurinysis patraukė tuo keliu, kur užrašy- 
ta, kad gali grįžti, gali negrįžti. Jaunėlis nukeliavo tuo keliu, kur para- 
šyta, kad negrįš. 

Jaunėlis ėjo ėjo ir sutiko senutę. 

— Labas rytas, senele, — sako bernaitis. 

Senutė pakėlė akis ir sako: 

— Tegul tau dievas padeda, sūneli. Jeigu labo ryto nebūtum pasa- 
kęs, aš tave būčiau suvalgiusi. 

O jis jai sako: 

— Jeigu tu, senele, nebūtum man palinkėjusi, kad dievas padėtų, ta- 
ve būtų drakonai suėdę. Senele, noriu paklausti, ar kas nežino, kur yra 
paukštis Intizalas. 

Senutė sako: 

— Aš turiu keturiasdešimt sūnų. Jeigu nori, pasilik nakvoti, aš pa- 
klausiu. Jeigu žinos, pasakys. 

Karalaitis mato, kad jau vėlus laikas, sutiko pasilikti nakvynės ir 
sako: 

— Pasiliksiu, senele, tik bijau, kad tavo sūnūs manęs nesuėstų. 

— Paslėpsiu tave ant aukšto,— sako senutė. 

Ir karalaitis pasiliko. Atėjo laikas sūnums grįžti, senė paslėpė kara- 
laitį ant aukšto. Parėjo sūnūs ir sako motinai: 

— Labas vakaras, sengalvėle. 

-— Tegul jums dievas padeda, — atsakė senutė. 

Sūnūs susėdo, klausinėja, kaip diena prabėgo, ar niekas nebuvo at- 
ėjęs. Senutė sako: 

— Diena prabėgo gerai, o ateiti niekas nebuvo atėjęs. 

Staiga visi broliai pašoko, išvertė akis ir sako: 

— Čia yra žmogus, užuodžiame jo kvapą. 

— Nieko nėra, — sako motina. 

Sūnūs vėl sako: 

— Yra! 

— (Gerai, pasakysiu teisybę, — sako motina, — jeigu jo nesuėsite. 

— Nesuėsime,— sako sūnūs. 

Senė pašaukė karalaitį, tas ir nulipo nuo aukšto. Karalaitis pamatė 
drakonus, nusigando. Pasisveikino su drakonais, tie pasislinko, pasisodino 
karalaitį, klausinėja, iš kur ir kur eina. Karalaitis jiems sako: 


— Esu karaliaus sūnus. Tėvas susirgo ir pasiuntė mane ieškoti paukš- 
čio Intizalo. Gal žinote, kur jį rasti. 
Pasitarė broliai ir sako: 

— Mes nė vienas nežinome, bet gal kitur sužinosi. Toliau gyvena aš- 
tuoniasdešimt brolių, mūsų pusbrolių, tai gal jie žino, kur tas paukštis 
gyvena. 

Susėdo visi, pavakarieniavo. Eidami gulti broliai sako karalaičiui: 

— Rytą vienas iš mūsų tave nuves tenai. 

Rytą broliai atsikėlė ir išsivaikščiojo kas kur. O jauniausiasis brolis 
nuvedė karalaitį pas savo pusbrolius. Nuėję namie rado senę. Pasisveiki- 
no su ja. Jaunėlis drakonas ir sako: 

— Teta, štai mūsų žmogus. Kai grįš pusbroliai, tegul jam nieko pik- 
to nedaro. 

Karalaitis pasiliko pas senę, o drakonas namo sugrįžo. Pradėjo temti. 
Senė jam ir sako: 

— Sūneli, tuojau pareis mano sūnūs, tai aš tave paslėpsiu. Mano jau- 
niausiasis sūnus yra pusiaužmogis, tai tu jo nebijok. 

Karalaitis sutiko. Senė paslėpė jį už durų, už didžiulės šluotos. 

Sugrįžo sūnūs, pasisveikino su motina. 

Motina jiems sako: 

— Diena, ačiū dievui, praėjo labai gerai. Atėjo vienas karalaitis, jį 
jūsų jauniausiasis pusbrolis atvedė. Jis prašė tam karalaičiui nieko pikto 
nedaryti ir pasakyti, kur gyvena paukštis Intizalas. 

Broliai sako: 

— Kur tasai karalaitis? Tegul pasirodo. 

Motina nuėjo už durų, atitraukė šluotą, karalaitis ir išlindo. Atėjęs 
pasisveikino ir sėdo vakarieniauti. Po vakarienės broliai klausia, ko jis 
ieškąs. Karalaitis jiems viską papasakojo. Broliai sako: 

— Ne, negirdėjome, nežinome, kur rasti Intizalą. 

Tik jauniausiasis tarė: 

— Aš žinau, aš tau pasakysiu. 

Kitą rytą visi atsisveikino su karalaičiu ir išėjo. Jauniausiasis brolis 
liko lydėti karalaičio. 

Ėjo ėjo juodu ir priėjo plačius vandenis. Drakonas sako karalaičiui: 

— Sėskime, aš tau viską papasakosiu. 

Juodu susėdo. Drakonas tarė: | 

— Štai anoje vietoje susirenka ant vandens putos. Tu pagriebk putų, 
ir jos virs tiltu. Tuo tiltu ir pereisi per vandenis. Rasi vartus. Paimk kai- 
riąją vartų pusę, perstatyk į dešinę, o dešinę į kairę ir įeik į kiemą. Ten 

rasi češmą. Iš jos teka kraujas ir srutos. Atsigerk iš tos češmos ir sakyk: 
„Ak, koks skanus vanduo.“ Tada įeik į rūmus. Ten rasi liūtą ir aviną. 
Prie avino pamatysi mėsą, tai ją padėk prie liūto. Prie liūto pamatysi 
šieną, tai jį padėk prie avino. Paskui nuplauk laiptus ir užlipk ant aukšto. 
Pamatysi duris, o ant jų du kardus. Paimk iš kairės pusės kardą ir paka- 
bink dešinėje, o iš dešinės — pakabink kairėje. Tada eik į kambarį. Ten 
Iasi mergelę. Kai ji žiūri — miega, kai užsimerkusi — žiūri. Tada ir nu- 
kabink narvelį su paukščiu. 

Karalaitis paėmė putų, tos virto tiltu, ir perėjo per vandenis. Atėjo 
prie vartų ir sukeitė puses. Įėjęs į kiemą, atsigėrė iš šaltinio kraujo ir 
srutų ir sako: ,„Ak, koks skanus vanduo.“ Tada paėmė nuo avino mėsą 
ir padėjo liūtui, o šieną padėjo avinui. Paskui nuplovė laiptus, užlipo 
ant aukšto ir sukeitė kardus. Įėjo į kambarį, pamatė miegančią mergelę. 
Karalaitis persižegnojo ir nukabino narvelį su paukščiu. 

Mergelė atsibudo, čiupo karalaitį, bet nesugriebė. Ėmė šaukti: 

— Nukirskite jį, kardai, kad pamatyčiau, kas jis toksai! 

Kardai atsako: 

— Devynerius metus mūsų niekas nejudino, net surūdijome. O jis 
atėjo ir perkabino iš vietos į vietą. 

Kardai nepaklausė mergelės. Paskui mergelė šaukia laiptams: 

— Sugriūkite, laiptai, ir užmuškite jį. Noriu sužinoti, kas jis toksai. 

Laiptai sako: 

— Tu mūsų nešlavei devynerius metus, o jis šiandieną atėjo ir nu- 
plovė. 

Ir laiptai nepaklausė jos. Mergelė šaukia: 

— Liūte, nutrauk grandinę ir sudraskyk jį, noriu žinoti, kas jis. 

Bet ir liūtas sako: 

— Devynerius metus prieš mane gulėjo šienas, o prieš aviną mėsa, 
bet tu jų nesukeitei. O jis šiandien atėjo ir sukeitė. 

Ir liūtas nepaklausė. Tada mergelė sako: 

— Češma, nugriūk ir prislėk jį, noriu sužinoti, kas jis. 

Češma jai tarė: 

— Štai aš jau devyneri metai stoviu, o tu į mano pusę nė karto net 
nepažiūrėjai. O jis šiandien atėjo ir atsigėrė. 

Ir češma jos nepaklausė. Tada mergelė šaukia: 

— Užsiverkit, vartai, noriu sužinoti, kas jis. 

O vartai sako: 

— Devynerius metus stovėjome niekam nereikalingi. O jis šiandien 
atėjo ir perstatė dešiniąja pusę į kairę, o kairiąją — į dešinę. 

Ir vartai mergelės nepaklausė. Tada mergelė griebėsi už galvos. Ka- 
ralaitis eina pro vartus, o mergelė seka iš paskos ir maldauja: 

— Paimk ir mane kartu su paukščiu. Be jo aš mirsiu. Paimk mane, aš 
būsiu tavo žmona. 

Karalaitis paėmė mergelę ir keliauja namo. Priėjo aštuoniasdešimt, 
paskui keturiasdešimt brolių ir padėkojo jiems už pagalbą. Pagaliau pri- 
ėjo akmenį, kur broliai žiedus buvo paslėpę, ir laukia tris dienas. Atėjo 
broliai ir jo nepažino. Paskui visi parėjo namo ir papasakojo tėvui, kas 
jiems nutiko ir ką jie nuveikė. Karalius atidavė jauniausiajam sūnui pusę 
karalystės ir leido vesti mergelę. 


Našlės sūnus ir lapė 


Seniai, labai seniai viename mieste netoli karaliaus rūmų gyveno našlė. 
Ji turėjo sūnų. Berniukas buvo labai gražus ir stiprus, visi vaikai jo bi- 
jojo. Tik karalaitis jo nebijojo, su berniuku dažnai visokius žaidimus 
žaisdavo. 

Kartą, taip jiems bežaidžiant, berniukas netyčia praskėlė karalaičiui 
galvą. Iš žaizdos pradėjo kraujas čiurkšle tekėti. Karalaitis pravirko iš 
skausmo, nuėjo namo ir pasiskundė karaliui. Berniukas taip pat parbėgo 
namo ir pasipasakojo motinai, kad karalaičiui galvą praskėlęs. 

— Ak, sūneli, kam tu taip padarei, — sako verkdama motina.— Dabar 
tau nebus gyvenimo. Greit lipk ant aukšto, pasiimk tėvo šautuvą su 
šoviniais ir keliauk, kur akys mato. Jeigu išsigelbėsi, gyvensi, o jeigu 
nutvers, tai gausi, ko nusipelnęs. 

Sūnus išklausė motinos, pasiėmė tėvo šautuvą, šovinines su šoviniais 
ir leidosi bėgti, kur akys mato. 

Bėgo jis visą dieną, net neatsisukdamas pasižiūrėti, ar kas nesiveja. 
Bebėgant sutemo. Prisiglaudė bernaitis prie medžio, nusnūdo kelias va- 
landas, pašoko ir vėl bėga. Taip bėgo kelias dienas. Priėjo ežerą. Tame 
ežere plaukiojo daugybė laukinių ančių. 

„Tai pasisekė, — galvoja bernaitis.— Tuojau sumedžiosiu vieną ir pa- 
valgysiu.“ 

Šovė iš šautuvo, nušovė antį ir pavalgė. 

„Iš čia niekur neisiu — mano sau bernaitis— Čia galima gyventi kad 
ir tris šimtus metų,— tiek daug ančių yra.“ 

Netoli ežero jis rado didelę olą. Prie tos olos pasistatė namelį ir apsi- 
gyveno. Praėjo diena kita, ir bernaitis įsikūrė geriau, negu namuose. 
Šaudė antis, kiek širdis geidė, ir maitinosi. 

Vieną žiemą užėjo smarkūs šalčiai, privertė daug sniego. Šaltis jam 
buvo nebaisu,— dar vasarą pasirūpino malkų, tai kūreno ugnį ir šildėsi. 
Nuo šalčio labai kentėjo žvėrys. Kartą lapė pamatė dūmus kylant iš ber- 
naičio trobelės ir pasileido prie jos per gilų sniegą. ,„Nueisiu ir pasišil- 
dysiu prie ugnies, — galvoja lapė.— Geriau tegul mane užmuša, jeigu no- 
Ii, negu šaltyje galą gauti.“ Lapė nuėjo prie trobelės ir prašo bernaitį, 
kad įsileistų pasišildyti. Bernaičiui pagailo lapės ir įsileido. 

Lapė sušilo, pasitraukė toliau nuo ugnies ir dairosi po trobelę. Pama- 
tė pakabintą antį ir užsigeidė mėsos. 

— Jaunikaiti, duok man kąsnelį anties alkiui numarinti. Gal kada 
nors ir aš tau galėsiu būti naudinga. Aš esu lapių karalienė, — sako ji. 

Bernaitis buvo gailestingas, davė lapei anties. Praėjo diena, kita, 
o lapė vis neina iš trobelės, ėda antieną ir galvoja: „Jeigu eisiu geriau 
ieškoti, tik bėdą rasiu.“ Ir bernaičiui linksmiau radosi gyventi — lapė su 
juo paplepa, sukasi po trobelę kaip tikra šeimininkė. 

Netrukus trobelės dūmus pamatė vilkas. Ir tas atėjo prašytis, kad įsi- 
leistų pasišildyti. 

— Broleli, ir tu, sesute lapute, įleiskite mane pasišildyti, jau stimpu 
nuo šalčio, 

Bernaitis pamatė vilką ir nustėro iš baimės. Vilkas buvo labai didelis, 
didžiausias iš visų vilkų. 

— Kaip sakai, lapute, ar įsileisti vilką?— klausia jis. 

— Leisk, jeigu jau atėjo, — sako lapė.— Tik liepkime nesižvalgyti po 
trobelę. 

— Kad atėjai, tai prašom vidun, šildykis— sako bernaitis. 

Vilkas įėjo į trobelę, lapė jam ir sako: 

— Klausyk, ponas vilke, jaunikaitis tave įsileido, bet tu nesidairyk 
po trobelę, nes paskui turėsi negarbingai išeiti. 

„Gudruolė lapė, liepia nesidairyti po trobelę. Na, palauk, pažiūrėsiu, 
kas ten yra“, — mąsto sau vilkas. 

Lapė įsmeigė akis į vilką ir žiūri, kad tas nesidairytų, bijo, kad tas 
nepamatytų palubėje kabančios anties. Tuo tarpu vilkas dirst į viršų ir 
pamatė antį. 

— Atsiprašau, jaunikaiti, gal duotum kąsnelį anties, nes žarna žarną 
ryja. Gal kada tau reikės mano pagalbos, aš esu vilkų karalius, — sa- 
ko jis. | 

Ką bedarysi, davė vilkui anties. Kad ir pyko lapė, bernaitis pamaitino 
vilką ir išėjo ančių medžioti. Sumedžiojęs parnešė ančių ir vėl pakabino 
trobelėje. Vilkas mato, kad bernaitis parnešė ančių, sako sau: „Ir aš gy- 
vensiu čia su kūma lape ir tuo geruoju jaunikaičiu.“ Sumanyta — pada- 
ryta. Ir gyvena vilkas kaip šeimininkas, o lapė kaip šeimininkė. Bernai- 
tis irgi apsiprato su vilku, jam pasidarė linksmiau gyventi, turėjo su kuo 
pasikalbėti. 

Po kiek laiko pamatė dūmus ir lokys. Atėjo prie trobelės durų, — žiū- 
ri ugnis kūrenasi. Net nesibeldęs pastūmė duris, tos virst atsidarė, lokys 
įgriuvo vidun ir sako: 

— Ei bičiuliai, ir aš atėjau. Norite, nenorite, būsiu jūsų svečias. 

— Būk svečias, loky, sėsk prie ugnies pasišildyti — sako bernaitis. 

— Gerai, kad atėjai svečiuosna, dėdule loky, tik meldžiu tavęs, ne- 
žiūrėk į viršų, — sako lapė. 

Lokys stipresnis už lapę ir vilką. Išgirdo tuos lapės žodžius, žvilgt 
į viršų ir pamatė antį pakabintą. Ir lokys prašo bernaičio anties: 

— Jaunikaiti, žinau, kad tu esi tų namų šeimininkas, o lapė su vilku 
tavo svečiai. Lapė labai godi, todėl ir liepė man į viršų nežiūrėti, kad ne- 
pamatyčiau anties ir nepaprašyčiau. Bet tu jos neklausyk, jeigu turi gal- 
vą. Duok man antį, nes mirštu iš alkio. Žinok, aš esu lokių karalius, ir kai 
tau bus bėda,— padėsiu. 

— Tegul bus taip, — sako bernaitis. 

Liepia jis lokiui sėsti prie ugnies, šildytis ir valgyti antį. 

Lokys atsitūpė prie ugnies, patiko jam trobelėje ir pasiliko gyventi. 

Dar po kelių dienų dūmus pamatė erelis. Atskrido pažiūrėti, ar nėra 
kokio maisto. Erelis įėjo į trobelę, bernaitis priėmė jį kaip svečią. Lapė 
ir ereliui liepia nežiūrėti į viršų. Bet visada taip būna, — kai sakai kam 
ko nedaryti, tai būtinai padarys. Taip ir erelis neiškentė nepažiūrėjęs 
į viršų. Pamatė antį pakabintą ir užsigeidė jos. Sako bernaičiui: 

— Jaunikaiti, duok man anties, esu labai išalkęs. Jeigu tau kada bus 
didelė bėda, galėsiu padėti, nes esu erelių karalius. 

Ereliui patiko trobelėje, ir liko gyventi. 

Netrukus ir kiškių karalius atėjo prie trobelės, ir jis prašo bernaičio 
įsileisti. 

— Jaunikaiti, įsileisk į trobelę pasišildyti, labai sušalau,— sako kiškis. 

Lapė žinojo, kad kiškis mėsos neėda. Ir suka ji galvą, kaip čia jį su- 
ėdus. Pribėgo prie bernaičio ir ragina, kad tas kiškį įsileistų. 

— Kaip čia tavęs neleisi, kiškuti, — sako lapė.— Eik į vidų ir šildy- 
kis, juk ir tu esi gyvas sutvėrimas. Jeigu mums prireiks laiškininko, tai 
tu mums pasitarnausi. 

— Lapute kūmutė, — sako kiškis, — kokios tik paslaugos jums pri- 
reiks, sakykite, aš padarysiu. 

Įėjo kiškis į trobelę, patiko ir pasiliko gyventi. Ir jis jaučiasi kaip šei- 
mininkas. 

Bernaitis tik neša antis, tik kūrena ugnį, o žvėrys šildosi, šnekučiuoja 
ir linksminasi. Lapė visokias išdaigas krečia, visiems tik nurodinėja ir 
tvarką daro. Prie jos išmonių visi priprato, jos klausė ir darė taip, kaip 
ji sakė. Lapė buvo tikra namelio ir žvėrių karalių šeimininkė. 

Praėjo žiema, atėjo pavasaris. Žvėrys vis tebegyvena bernaičio name- 
lyje ir iš ten savo valdinių reikalus tvarko. Kiškis, kad ir buvo kiškių 
karalius, bet dar ir paštininko pareigas ėjo. Kai tik kam koks reikalas, ir 
siunčia kiškį. 

Bernaitis priprato prie žvėrių, juos savais laikė ir pagarbiai su jais 
apsiėjo. Labiausiai gerbė lapę. Lapė už tai norėjo atsilyginti geru darbu, 
nes visada taip yra — už gera geru atsimoka. Lapė suka galvą, ką čia 
gero bernaičiui padarius. Ir sugalvojo. Vieną dieną pasišaukė bernaitį 
į šalį ir sako: 

— Ar žinai, jaunikaiti, ką sugalvojau? 

— Iš kur galiu žinoti, ką tu sugalvojai, lapute kūmutė, — sako bernai- 
tis.— Pasakyk, tada žinosiu. 

— Sugalvojau pagrobti karalaitę ir tau į žmonas atiduoti, — sako la- 
pė.— Pasakyk, ar nori būti karaliaus žentas? 

— Kokia meška nenori žuvies, kaip aš nenorėsiu karaliaus dukters, 
lapute kūmute. Tik kaip tu prie jos prieisi, jei ji rūmuose uždaryta;— 
sako bernaitis. į 

— Tik pasakyk man, ar nori, ir daugiau nesirūpink, — sako lapė. — 
Kaip aš padarysiu, — ar gerumu, ar blogumu,— karalaitė bus čia. 

Lapė pamatė, kad jaunikaitis nori karalaitę vesti, pasišaukė į šalį 10- 
kį, vilką, erelį ir kiškį, papasakojo viską jiems. 

— Garbingieji karaliai, taip jau įprasta,— sako ji, — jeigu tau kas pa- 
darė gerą darbą, ir tu jam turi atsilyginti tuo pačiu. Už tą gerą, kur jau- 
nikaitis šią žiemą mums padarė, turime jam dvigubai atsilyginti. Eime pas 
karalių, pagrobkime dukterį ir atveskime jaunikaičiui į žmonas. Geres- 
nio atpildo ir nesugalvosime, broliai. O dabar paklausykite, kaip suma- 
niau grobti karalaitę. Aš pasiversiu artoju, o judu, loky ir vilke, jaučiais. 
Judu įkinkysiu į plūgą. O tu, kiški, būsi jaučių varovas. Nueisime į kara- 
liaus kiemą ir arsime. Jeigu vartai bus uždaryti, tu, kiški, įlįsi pro plyšį 
ir atversi vartus. O tu, ereli, atsitūpk ant rūmų stogo ir žiūrėk, išpūtęs 
akis, kada karalaitė išeis pažiūrėti, kaip mes ariame, nes mūsų arimas 
karaliui ir karalaitei bus labai keistas. Kai tik karalaitė išeis iš rūmų, tu 
pagriebk ją ir atnešk jaunikaičiui. Tik žiūrėk, atsargiai nešk, kad nagais 
jos nesudraskytum.-Kai tik pagrobsi karalaitę, brolau ereli, mes atbėgsi- 
me čia. Tai matote, brolyčiai, ką aš sumaniau. O dabar pasakykite, ar 
jums patinka mano sumanymas. Jeigu kas ką geriau sugalvojote, tai pa- 
sakykite, 

— Lapute kūmute, argi mes galime už tave ką geriau sugalvoti?— sa- 
ko žvėrys.— Geresnio būdo mes nė nesugalvotume, juk mes nesame to- 
kie protingi, kaip tu. O dabar skubėkime karalaitės grobti. 

Lapė mato, kad žvėrys sutinka, ir išsirengė į kelionę. Vieną naktį pri- 
ėjo jie karaliaus rūmus. Vartai buvo uždaryti, tai kiškis įlindo pro tvorą 
ir atidarė juos. Žvėrys suėjo į karaliaus rūmų kiemą ir aria. O dvariškiai 
ką tik buvo atsikėlę. Karalius sėdėjo prie lango ir gėrė kavą. Pamatė 
žvėris ariančius. „Kas čia dabar per keistybės,— sako karalius — ar čia 
iš tikrųjų taip yra, ar man vaidenasi. Pala, pašauksiu karalienę su dukte- 
ria, tegul jos pažiūri.“ Išėjo karalienė su dukteria į balkoną, erelis capt 
nutvėrė karalaitę, pakilo į padangę ir nunešė ją į bernaičio trobelę. Ka- 
ralienė ėmė klykti, atbėgo karalius pažiūrėti, kas ten dedasi. Sužinojęs, 
kas atsitiko, karalius net žado neteko. Visi dvariškiai raudojo dingusios 
karalaitės. Kol dvariškiai raudojo, lapė, lokys, vilkas ir kiškis išbėgo iš 
rūmų kiemo ir nukūrė į kalnus, į bernaičio trobelę. Ir bernaitis tapo ka- 
raliaus žentu. 

Keletą dienų karalaitė buvo nei gyva, nei mirusi iš baimės, kad su 
žvėrimis reikia gyventi. Bet žmogus prie visko pripranta. Netrukus ir 
karalaitė priprato ir jautėsi geriau, negu namuose. Netrukus ji pamilo 
jaunikaitį. Žvėrių karaliai visko prinešdavo, karalaitė galėjo valgyti ir 
gerti, ko tik širdis geidė. Karalaitė su žvėrimis labai gražiai sugyveno, 
ir žvėrys ją labai gerbė. Ji puikiai šeimininkavo, net lapei neliko, ko 
veikti. 

Tuo tarpu karalius išsiuntinėjo žmones į visas šalis ieškoti karalaitės 
po kalnus, miškus ir uolas. Tą, kuris ją ras, žadėjo gausiai apdovanoti. 
Kaip žmonės sako, karaliaus ranka ilga, toli siekia. Žmonės rado kara- 
laitę trobelėje su jaunikaičiu ir žvėrimis gyvenančią. Žvėrys pamatė 
žmones ir norėjo juos sudraskyti. Karalaitė paprašė, kad nieko jiems ne- 
darytų, jeigu prižadės daugiau neateiti prie trobelės. Žvėrys paklausė ka- 
ralaitės prašymo ir paleido žmones. Tie nuėjo pas karalių ir papasakojo 
radę karalaitę trobelėje su žvėrimis gyvenančią. Karalius, sužinojęs, kur 
yra duktė, pasiuntė kariuomenę, kad žvėris užmuštų ir karalaitę išva- 
duotų. 

Kariuomenė susiruošė ir iškeliavo prie trobelės. Žygiuoja ir nė ne- 
įtaria, kad žvėrys apie tą žygį žino. Kai, karalaitės prašomi, žvėrys pa- 
leido dvariškius, ir tie nuėjo namo, lapė sušaukė žvėris ir pasakė, kad 
karalius pasiųsiąs kariuomenę dukters vaduoti. 

— Žinote, bičiuliai, karaliaus kariuomenė greitai bus čia,— sako ji 
jiems. 

— Kaip karaliaus kariuomenė greitai bus čia?— klausia žvėrys.— Pa- 
sakyk mums. 

— Karalius rengia dideles gaudynės, nori dukterį išvaduoti. Paklau- 
sykit, ką aš pasakysiu. Tegul erelis skrenda į miestą ir tegul pažiūri, ar 
nežygiuoja karaliaus kariuomenė. Jeigu žygiuoja, tai tegul grįžta ir duo- 
da mums ženklą, kad ir mes savo kariuomenę spėtume paruošti — sa- 
ko lapė. 

Žvėrys pritarė lapei. Skrenda erelis pažiūrėti, ar nežygiuoja karaliaus 
kariuomenė. Nuskrido pusiaukelę, žiūri — kariuomenė žygiuoja. Erelis 
greitai sugrįžo ir pranešė žvėrims. Tie išgirdo, kad karaliaus kariuomenė 
atžygiuoja, klausia lapės, ką daryti. Lapė sako: 

— O štai ką darysime. Mes visi esame karaliai. Liepkime savo val- 
diniams, kas tik ginklą gali pakelti, čia susirinkti, ir kausimės su karaliaus 


110 


kariuomene. Ereliai iš viršaus mėtys akmenis, o mūsų kariuomenė že- 
mėje iš visų keturių pusių puls karaliaus kariuomenę ir nesunkiai ją nu- 
galės. Tegul kiškis skuba ir visiems praneša, kad čia susirinktų. Ir tu, 
ereli, duok žinią saviesiems, kad tuojau pat čia atskristų. 

Kiškis pasileido kaip kulka, erelis nuskrido ir pranešė visiems, kad 
susirinktų. 

— Jus sveikina karalius — sako jis lokiams.— Visi, kas tik pakeliat 
ginklą, kuo greičiau eikite pas jį, nes didelis pavojus ištiko. 

— Jus sveikina karalius, — sako vilkams, — visi, kas tik pakeliat 
ginklą, skubiai bėkite pas jį, nes didelis pavojus ištiko. 

— Jus sveikina karalienė, — sako lapėms,— visi, kas gali ginklą val- 
dyti, bėkime pas ją, nes didelis pavojus ištiko. 

Kiškis dar pakvietė savuosius, ir erelis savuosius. Susirinko penkios 
didžiulės ir stiprios žvėrių kariuomenės ir patraukė prieš karaliaus ka- 
riuomenę. Lapė buvo iš visų gudriausia, tai žvėrys ją išrinko visų kariuo- 
menių vadu, kad vadovautų, nurodinėtų, kuriai kariuomenei laukti, o ku- 
riai pulti. Vos tik prisiartino karaliaus kariuomenė, ereliai pakilo ir ėmė 
mėtyti iš viršaus į ją akmenis. Karaliaus kariai pamatė erelius akmenis 
mėtant, labai nustebo ir išsigando. Karaliaus kariai pradėjo šaudyti į ere- 
lius iš patrankų, manė numušią. Bet argi sviedinys pasieks erelį, pade- 
besiais skraidantį? Kol ereliai skrido akmenų pasiimti, lapė pasiuntė 
prieš karaliaus kariuomenę iš visų keturių pusių žvėris. Žvėrys puolė, 
kareiviai išsigando ir leidosi bėgti. Nė pusės kareivių namo negrįžo. Ka- 
ralius, pamatęs sutriuškintą kariuomenę, siunčia prieš žvėris dvigubai 
didesnę. Bet ir ta negalėjo žvėrių įveikti. Trečią kartą karalius siunčia 
triskart didesnę kariuomenę, bet ir trečią kartą karaliaus kariuomenė 
buvo sutriuškinta ir grįžo atgal nieko nepešusi. 

Mato karalius, kad žvėrių jėga neįveiks, mano, gal burtininkai padės. 
Mat, filosofai jam buvo sakę, kad dukterį pagrobė žvėrių karaliai ir pa- 
statė žvėris jos saugoti. Ieškojo visur, ieškojo ir rado senę, didelę bur- 
tininkę. Karalius žada jai gerai užmokėti, kad tik išvaduotų dukterį. Senė 
pasiėmė stebuklingą didžiulį ąsotį, nusinešė į dykynę prie trobelės ir ten 
pasidėjo. Vakare senė nuėjo prie trobelės ir prašo, kad karalaitė įsileistų 
ją vidun. Karalaitei pagailo senės ir įsileido. 

Gyvena senė trobelėje ir laukia, kada pasitaikys proga karalaitę pa- 
grobti. | 

— Laiminga esi, dukrele, turi trobelę ir gyveni, — sako senė — o aš 
kaip kokia užkeiktoji gyvenu ne name, o ąsotyje. 

— Kaip tu, senele, gali gyventi ąsotyje?— stebisi karalaitė.— Nepa- 
tikėsiu, kol savo akimis pamatysiu. 

— Dukrele, jeigu netiki, eik ir pažiūrėk, — sako senė. 

Ji tik to ir laukė. Senė nuėjo prie ąsočio ir įlindo į jį. Karalaitė pri- 
ėjo prie ąsočio pažiūrėti senės. Ta griebė ją už rankos ir įtraukė į ąsotį. 
Tada pakilo vėjas, pagriebė ąsotį ir nunešė tiesiai pas karalių. 

Karalius džiaugiasi, atgavęs dukterį, o jaunikaitis ir žvėrys liūdi, ne- 
radę trobelėje karalaitės. 

— Ak, ta prakeikta senė, — sako lapė Žžvėrims,— tai ji pagrobė kara- 
laitę. Pala, karalius dar pamatys, ką aš galiu. Arba aš pagrobsiu jo duk- 
terį, arba galą gausiu. 

Supykusi lapė vėl pasiėmė plūgą ir nuėjo karaliaus kiemo arti. Ere- 
lis pasislėpė prie rūmų. Kai tik karalaitė pamatė lapę ariant, suprato, kad 
jos atėjo. Kai karalaitė kalbėjosi su lape, erelis ją pagriebė ir nunešė 
į jaunikaičio trobelę. 

Karalius, sužinojęs, kad duktė vėl pagrobta, siunčia kariuomenę jos 
vaduoti. Bet nė vienas karys negrįžo. Karalius mato, kad piktumu nieko 
nepadarys, siunčia pasiuntinius pas jaunikaitį, siūlo žentu būti. Jaunikai- 
tis sutiko keliauti pas karalių, bet tik su visais žvėrimis. Karalius atsiun- 
tė karietą ir parvežė visus į rūmus. Žvėrys su savo kariuomenėmis irgi 
patraukė iš paskos. Karalius sutiko visus su didžiausia pagarba, ir gy- 
veno visi laimingai, kol gyvi buvo. 


Karalaitis ir velnias 


Kartą vienas karalaitis išėjo tarnauti kariuomenėn. Tenai bebūdamas pa- 
milo vieną mergelę ir vedė. Netrukus jo žmona ėmė lauktis kūdikio. 
Baigęs tarnybą, karalaitis rengiasi namo ir sako žmonai: 

— Kai gims kūdikis ir paaugs, pasiųsk jį į sostinę. Kad jį atpažin- 
čiau, įduok savo ranka rašytą laišką. į 

Gimė sūnus, paaugo, motina ir padarė, kaip karalaitis buvo sakęs — 
įdavė laišką ir pasiuntė į sostinę. Eina jaunikaitis ir sutinka senį. O to 
senio būta velnio. Eina juodu toliau abu. Priėjo šulinį. Jaunikaitis labai 
gerti užsigeidė, bet nebuvo kuo vandens pasisemti. Senis sako: 

— Šuliny yra kopėčios. Jei nori, įlipk ir atsigersi. 

Jaunikaitis susigundė, įlipo į šulinį ir atsigėrė vandens. Atsigėręs lipa 
lauk. Tuo tarpu senis uždengė šulinį dangčiu ir užritino didelį akmenį, 
kad jaunikaitis negalėtų išlipti. Mat, velnias jo labai nekentė ir norėjo 
pražudyti. Jaunikaitis su ašaromis prašo išleisti, o velnias sako: 

— Jeigu atiduosi laišką, tarnausi man, kol gyvas būsi, ir jeigu pri- 
sieksi niekam Nepasakoti, kas esi, tai išleisiu. 

Ką darys jaunikaitis, atidavė laišką ir prisiekė tarnauti velniui visą 
gyvenimą ir niekam nepasakoti, kas esąs. Velnias išleido jaunikaitį iš 
šulinio, ir keliauja juodu pas jaunikaičio tėvą — karalių. Nukeliavo į sos- 
tine. Velnias pasivertė jaunikaičiu ir eina pas karalių. Padavė jam jau- 
nikaičio motinos laišką, karalius ir priėmė jį už sūnų. O tikrasis sūnus 

tapo velnio tarnu. Kad jaunikaitis kam nors neišpasakotų teisybės, vel- 
nias vis suka galvą, kaip čia juo atsikračius. Vieną dieną sako karaliui: 

— Tėve, noriu vandens iš ano ežero. 

— Gerai,— sako karalius, — bet tu neisi jo parsinešti. 

— Ne,— sako velnias, — pasiųsiu tarną. 

O to vandens niekas negalėdavo pasemti. Kas tik nueidavo, tas gyvas 
negrįždavo. Prie to ežero gyveno didžiulis drakonas, jis buvo apjuosęs 
visą ežerą. Kas tik ateidavo vandens, tą drakonas ir prarydavo. 

Liepia karalius jaunikaičiui eiti vandens parnešti. Duoda ąsotį ir siun- 
čia du tarnus: liepia jiems žiūrėti, kad iš kitur vandens nepasemtų. Kad 
ir kaip sunku buvo tą vandenį atnešti, ką darys jaunikaitis, nori nenori 
turėjo eiti. Ir iškeliavo. Eidamas prie ežero, jaunikaitis galvoja ne kaip 
vandenį sems, o kaip jį drakonas praris. Bet drakonas jo neprarijo. At- 
simerkė ir sako jaunikaičiui: 

— Nebijok, pasisemk vandens. Žinok, kad tas, kas tave siuntė van- 
dens, nori tave pražudyti. Kai parneši vandens, kitur siųs. O kai eisi, pa- 
siimk rūkytos mėsos, sorų ir medaus. 

Jaunikaitis pasėmė vandens ir grįžo su palydovais namo. Velnias pa- 
matė jaunikaitį gyvą ir sveiką, labai nustebo, mat, nesitikėjo, kad grįš. 
Velnias vėl nori jaunikaitį pražudyti. Vėl su palydovais siunčia ieškoti 
jam nuotakos. Jaunikaitis pasiėmė rūkytos mėsos, sorų, medaus, kaip 
drakonas buvo sakęs, ir iškeliavo. Niekas taip ir nesuprato, kad jis yra 
tikrasis karalaitis, kadangi buvo prisiekęs niekam nepasakoti, kas esąs. 
Bekeliaudamas jaunikaitis sutiko alkanų erelių, kiškių, meškų ir kitokių 
žvėrių. Tie būtų suėdę ir jį, ir jo palydovus. Jaunikaitis numetė žvėrims 
mėsos, tie pasisotino, padėkojo ir leido toliau keliauti. Seniausias žvėris 
atsidėkodamas davė jaunikaičiui plauką. Kai bus bėda, tegul suspaudžiąs 
jį, jie ir ateisią į pagalbą. 

Jaunikaitis eina toliau. Jam kelią pastojo skruzdžių devynios galybės. 
Nei nuo jų pabėgti, nei jas sutrypti. O skruzdėlės aplipo visą kūną — 
lenda į ausis, į akis, bemat graužti pradės. Tada jaunikaitis atrišo sorų 
maišą, skurzdėlės ir sulindo tenai. Prisiėdė sorų ir atsidėkodamos davė 
jaunikaičiui plunksnelę. Jaunikaitis keliauja toliau. Vėl jam kelią pastoja 
širšių spiečius. Tos puolė jaunikaitį ir palydovus gelti. Tada jaunikaitis 
numetė medaus. Širšės bemat puolė prie medaus. Prisisotino ir atsidėko- 
damos davė jaunikaičiui sparnelį. 

Jaunikaitis su palydovais nukeliavo į miestą, iš kur turėjo parvesti 
nuotaką. Tame mieste gyveno trys seserys ir turėjo tris brolius. Keliau- 
ninkai pasibeldė į duris, išėjo jauniausias brolis ir klausia: 

— Kas tokie esate? Ko norite? 

— Atėjome prašyti, kad leistumėte jauniausiąją seserį karalaičiui už 
žmoną, — sako jaunikaitis. 

Brolis jam tarė: 

— Prašom į vidų. 

Jaunėlis nuėjo ir viską papasakojo broliams. Kai jaunikaitis įėjo, bro- 
liai jam sako: 

— Duosiu tau seserį, jeigu padarysi tris darbus. Pirma, sunešk visus 
kiškius, kad mums čia pašokinėtų. Antra, sumaišysime dešimt kilogramų 
avižų, dešimt kilogramų ryžių, dešimt kilogramų sorų ir dešimt kilogra- 
mų vikių. Tu juos išskirstyk. Trečia, atspėk, kuri. iš seserų yra jauniausia. 
Ir viską turi padaryti per vieną dieną. 

Broliai išsakė, kokius darbus jaunikaičiui reikia nudirbti, ir kva- 
tojasi. 

Jaunikaitis paėmė plauką, kur žvėris buvo davęs, suspaudė, ir susirin- 
ko visi kiškiai. Jaunikaitis groja dūdele, o tie šoka. Vyriausias brolis 
sako kitiems: 

— Mielieji, ar nenužudėte to jaunikaičio? : 

Mat, jeigu jaunikaitis bent vieno darbo nepadarytų, tai broliai jį nu- 
žudytų. Jauniausias brolis nuėjo pažiūrėti, ką jaunikaitis veikia. Žiūri ir 
savo akimis netiki. — visi kiškiai susirinkę šoka ratelį. Jaunėlis sako 
broliams: 

— Pamatysite, jis išsives mūsų seselę. Tik pažiūrėkite. 

Broliai žiūri ir atsistebėti negali. Liepia jaunikaičiui per penkias va- 
landas išskirstyti tuos keturiasdešimt kilogramų sorų, avižų, ryžių ir vi- 
kių. Ir vėl nuėjo sau. Po kiek laiko sumanė pažiūrėti, ką jaunikaitis vei- 
kia. Eina į vidų, žiūri — pilna troba skruzdėlių. Išeina į kiemą — ir ten 
skruzdėlių mirga marga. Supuolusios renka grūdus. Nepraėjo nė valan- 
da, ir visi grūdai buvo atskirti. Mat, skruzdėlės buvo tos pačios, kurioms 
jaunikaitis sorų davė. Kai tik jaunikaitis jas pašaukė pagalbon, jos ir su- 
bėgo. 

Atėjo trys seserys, kad jaunikaitis atspėtų, kuri iš jų yra jauniausioji. 
Visos trys seserys kaip vandens lašai panašios ir vienodai apsirengusios, 

ir veidai vienodi. Jaunikaitis prisiminė širšės sparnelį. Nespėjo suspaus- 
ti sparnelio, širšė ir atsirado. Jaunikaitis papasakojo jai savo bėdą. Šir- 
šė ir sako: 

— Žiūrėk, ant kurios nutūpsiu, tą ir griebk. 

Jaunikaitis taip ir padarė. Kai tik širšė nutūpė, jaunikaitis paėmė sese- 
riai už rankos ir sako: 

— Štai toji. 

Broliai atidavė jam jauniausiąją seserį, palinkėjo laimės, sveikatos ir 
išlydėjo. 

Velnias, sužinojęs, kad jaunikaitis sveikas ir gyvas pargrįžta, labai 
įsiuto. Išėjo pasitikti jaunikaičio, ketindamas jam sakyti, kad ne tą seserį 
parveda, ir taip jį pražudyti. Bet jaunikaitis smogė jam kardu ir perkir- 
to galvą. Bet velnias nemirė, tik kūnas tapo nematomas. Taip jaunikaitis 
išsivadavo iš duotos priesaikos. 

Jaunikaitis viską papasakojo karaliui, tas atpažino jį ir parsivežė jo 
motiną. Paskui iškėlė sūnui vestuves su parsivestąja mergele. 


AU 


Žmogus ir velnio duktė 


Vienas žmogus buvo daug blogybių padaręs, bet taip mokėjo slėptis, 
kad žmonės jį kone šventu laikė. Velnias sumanė parodyti žmonėms, 
koks jis iš tikrųjų yra. Kartą eina tas žmogus iš savo miesto į vieną 
kaimą. Pusiaukelėje jį užklupo smarkus lietus. Velnias pasirodė žmogui 
visai sausais drabužiais. Žmogus pamatė velnią ir stebisi. — tas irgi per 
lietų ėjo, o drabužiai sausi. Velnias sako: 

— Bičiuli, stebiesi, kad per lietų nesušlapau. Kai žinai gudrybę, tai 
lietaus nebijai. 

— Kokią gudrybę žinai? Gal pasakytum ir man?— sako žmogus. 

Velnias tik to ir telaukė, jis sako: 

— Gudrybė paprasta. Kitą kartą taip padaryk. Kai užklups smarkus 
lietus, nusirenk ir atsisėk ant drabužių. Kai lietus praeis, vėl apsirenk. 
Drabužiai bus sausi, o kūnas kaip po pirties. 

Žmogus įsidėmėjo tą pamokymą. Kitą dieną jį vėl užklupo lietus. 
Tada jis nusirengė viršutinius drabužius, jau vilksis marškinius, o velnias 
atsistojo jam Už nugaros, capt viską ir pavogė. ,Kur mano drabužiai 
dingo?" — galvoja žmogus. Žvilgt šen, žvilgt ten,— niekur nėra. Velnias, 
apsimetęs keliauninku, ateina su dukteria ir atneša žmogui drabužius. 

— Kodėl, bičiuli, tu nuogas? — klausia žmogaus. — Ar ne tavo čia 
drabužius atėmiau iš vilko? Jeigu tavo, tai imk juos. Palaikyk mano 

dukterį už rankos, o aš eisiu šautuvo atsinešti. Noriu vilką nušauti, jis 
norėjo mano dukterį suėsti. 

Žmogus paėmė velnio dukterį už rankos, velnias tuojau ir dingo. 
Žmogus turėjo įprotį — kai tik būdavo riesta, žegnodavosi. Kai velnias 
dingo iš akių, Žmogus ėmė žegnotis. Vos tik jis persižegnojo, velnio 
duktė tarsi žemėn prasmego. Žmogus pažiūrėjo į saują — ji pilna pelenų. 
Atgniaužė, vėjas pelenus ir nupūtė. Sutiko velnią, tas klausia: 

— Žmogau, kur mano duktė? Kas jai nutiko? 

— Tavo duktė pelenais virto, o vėjas juos nupūtė,— sako žmogus. 

— Dukrele, dukrele!— šaukia velnias. 

— Aš čia, tėve,— atsiliepia duktė ir tuojau vėl pasirodo. 

— Štai, bičiuli, imk dukterį, tegul ji bus tavo šeimininkė, — sako 
velnias. L 

Velnias vėl pastato dukterį prie žmogaus. Ji pagriebia jam už rankos. 
Eina žmogus su velnio dukteria, prieina jūrą. Žmogus griebė ir įmetė 
kūtvėlą į jūrą, kad nuskęstų. Pasiveja jį velnias ir klausia: 

— Žmogau, sakyk, kur mano duktė? Kas jai atsitiko? 

— Bičiuli, tavo duktė jūroje nuskendo, — sako žmogus. 

— Dukrele, dukrele!-— šaukia velnias. 

— Aš čia, tėve,— atsiliepia toji ir vėl pasirodo. 

— Imk, žmogau, dukterį už rankos, vis tiek jos neatsikratysi— sa- 
ko velnias. 

Žmogus galvoja, kaip čia tos kūtvėlos atsikračius, kad nereikėtų ves- 
tis namo. Bijo jis apsijuokti prieš žmoną ir kaimynus. Ir sumanė ją pa- 
smaugti. Iš pradžių geruoju prašo, kad ji eitų šalin. Toji nesitraukia, ir 
gana. Tada žmogus pagriebė velnio dukterį už gerklės ir smaugia. Kai 
tik sugriebė velnio dukterį už gerklės, ta ir dingo, rankoje liko raudo- 
nas kaip kraujas obuolys. Žmogus apžiūrėjo tą obuolį, patiko ir suvalgė. 

Velnias pasivijo žmogų ir klausia: 

— Žmogau, kur mano duktė? 

— Tavo duktė pabėgo, bičiuli — sako žmogus. 

— Dukrele, dukrele, kur tu?— šaukia velnias. 

— Aš čia, žmogaus širdyje, — atsiliepia duktė. 

— Gyvenk ten,— sako velnias — aš to ir norėjau. Tu kurstyk jį iš 
vidaus, o aš iš lauko. Greičiau nusiviliosime pas save. 


GS 


Kaip velnias tapo vyskupo mulu 


Gyveno kartą neturtingas žmogelis. Sunkiai dirbo, vargo ir susitaupė 
tūkstantį altanų. Suskaičiavo žmogus pinigus, ir baimė jį apėmė — dar 
kas nors pavogs ir vėl liks skurdžius. Sužinojo jis, kad vyskupas labai 
teisingas esąs — ką jam nuneši pasaugoti, gali būti ramus, vidurnaktį 
atėjęs pasiimsi. Vargšas patikėjo žmonių kalbomis, kad už vyskupą do- 
Iėsnio Žmogaus pasaulyje nėra, ir nunešė jam tūkstantį altanų pasaugoti. 
Velniui nepatiko, kad vyskupas ir tas žmogelis tokie teisingi, ir sumanė 
juos sugundyti. Ėmė atkakliai įkalbinėti vyskupą, kad pasisavintų varg- 
šo tūksiantį altanų, o vargšą — kurstyti, kad tas nueitų ir atsiimtų iš vys- 
kupo pinigus. Vieną rytą vargšas nuėjo pas vyskupą ir prašo pinigų. 

— Kokių pinigų tu nori, nedorėli, — sako vyskupas ir supykęs išvaro 
žmogelį iš kambario. 

Vargšas verkdamas parėjo namo ir papasakojo kaimynams, kad vys- 
kupas jam pinigų negrąžinąs. Šie nenorėjo tikėti, kad vyskupas galėtų 
taip padaryti. Vargšas turėjo prikąsti liežuvį. Jis liko toks elgeta, net 
duonos turėjo prašinėti. 

Vieną vakarą vargšas grįžta namo tuščiomis rankomis, be kąsnelio 
duonos ir sutinka velnią. Tas duoda vargšui keletą skatikų duonai nusi- 
pirkti. 

— Tegul tau viešpats atlygina už tuos pinigus, — sako vargšas— Kad 
ir kas tu būtum — ar šventasis, ar velnias, sakau tau: tegul tau viešpats 
atlygina, kad pinigų man davei, mano vaikams nereikės alkaniems gulti. 

Vakare nuėjo velnias pas vargšą ir pasisakė, kas esąs. 

— Žmogau, ar nori atsiimti iš vyskupo tūkstantį altanų? — klausia 
velnias. 

— Kaip nenorėsiu, bičiulį — sako žmogus, — tik kaip juos atsiimsi? 

— Ė, jeigu taip, tai aš tau velnišką patarimą duosiu,— sako velnias.— 
Aš pasiversiu labai gražiu mulu, o tu mane nuvesk pas vyskupą. Mulas 
jam patiks, ir jis nupirks mane. Tu paprašyk tūkstančio altanų, jis ir 
duos. O paskui pamatysi, kokį pokštą aš jam iškrėsiu. 

Vargšas sutiko su velnio pasiūlymu. Tas tuojau ir pavirto labai gra- 
žiu mulu. Vargšas sėdo ant jo ir nujojo prie vyskupo namų. Vyskupas 
sėdėjo prie lango. Pamatė mulą, tas jam labai patiko, ir panoro jį nupirk- 
ti. Vargšas pardavė mulą už tūkstantį altanų. Bet vyskupas prašo iš 
vargšo rašto, kad paskui nesugalvotų atsiimti mulo. 

Vyskupas labai mulą prižiūrėjo. Vieną rytą liepia arklininkui mulą 
gražiai sušukuoti ir pabalnoti, josiąs pasijodinėti. Arklininkas jį sušu- 
kavo, nuglostė ir eina balno atsinešti. Kai tik arklininkas nuėjo balno, 
mulas atsigulė ant žemės ir išsivoliojo visas nuo galvos ligi kojų. Tada 
arklininkas paėmė kastuvą ir jau lups. Kai tik arklininkas užsimojo kas- 
tuvu, mulas išsinėrė iš kamanų ir įlindo į sienos plyšį kaip koks peliūkš- 
tis, tik uodega lauke liko. Arklininkas pamatė tokį stebuklą, labai nuste- 
bo, čiupo už uodegos ir traukia lauk. Traukia traukia, niekaip negali iš- 
traukti. Tuo metu ateina vyskupas, žiūri — mulas plyšyje, tik uodega 
lauke. 

— Kas čia dabar, arklininke?— klausia vyskupas. 

— Ogi mulas įlindo į plyšį, dvasiškasis tėve, — sako arklininkas. — 
Ateik, čiupk už uodegos, padėsi ištraukti. 

Vyskupas priėjo, čiupo už uodegos, patraukė, uodega tik triukšt ir 
nutruko. Vyskupas pamatė, kad mulas liko plyšyje, liepia arklininkui 
versti sieną. Arklininkas išvertė sieną, bet mulo nerado. Vyskupas mato, 
kad mulas dingo, liepia greitai pašaukti žmogelį. Žmogelis atėjo pas vys- 
kupą. Vyskupas sako: 

— Matai, žmogau, mulas, kurį man pardavei, įlindo į plyšį. Jeigu ne- 
tiki, štai jo uodega. Betraukdamas iš plyšio, uodegą nutraukiau, sieną iš- 

verčiau, o mulo neradau. Tas tavo mulas turbūt velnio darbas. Kad ne- 
reikėtų eiti teisman, atiduok man tūkstantį altanų. 

Vargšas sako: 

— Kad tu, dvasiškasis tėve, pirkai mulą už tūkstantį altanų ir kad jis 
prapuolė, tikiu, nors tavo pinigai nedorai gauti. Bet kad aš mulą tau bū- 
čiau pardavęs, tai netiesa. 

Kai tik vargšas taip pasakė, vyskupas nuėjo pas karalių ir jį apskun- 
dė. Karalius pasišaukė žmogelį ir klausia: 

— Žmogau, ar iš tikrųjų vyskupui pardavei mulą, o tas įlindo į ply- 
šį? Sakyk man teisybę. 

— Šviesusis karaliau, — sako vargšas, — nei aš jam mulą pardaviau, 
nei tas mulas į plyšį įlindo. Vyskupas meluoja, ir viskas. 

— Kaip aš meluoju, jeigu turiu tavo raštą — sako vyskupas. 

Vyskupas įkišo ranką į užantį, ištraukė vargšo raštą ir padavė ka- 
raliui. Bet velnias pavertė raštą kortomis. Karalius žiūri, — vietoj rašto 
kortos. Sako vyskupui: 

— Ko čia iš manęs šaipaisi, juk čia ne raštas, o kortos? 

Vyskupas labai susigėdo. Norėdamas įtikinti karalių, kad tikrai pir- 
kęs iš vargšo mulą, vyskupas ištraukė iš kišenės mulo uodegą ir duoda 
jam. 

— Štai žiūrėk, karaliau, mulo uodega, ją nutraukiau, kai mulas įlindo 
į plyšį — sako vyskupas. 

Vos tik karalius paėmė į rankas uodegą, velnias ją pavertė dvylika- 
styge tambura. Karalius supyko ir sako: 

— Begėdi, šaipaisi iš manęs, — kiši man tamburą? Įmeskite jį į ka- 
lėjimą! 

Taip velnias nubaudė vyskupą. 


Kaip bajoras išmoko pintines pinti 


Kartą vienas bajoras sumanė vesti, bet į žmonas norėjo gauti ne paprastą 
mergelę, o karalaitę. Netoli bajoro dvaro gyveno karalius. Jis turėjo 
labai gražią dukterį. Jaunasis bajoras siunčia pas karalių piršlius,— prašo 
karalaitės rankos. Karalius išklausė piršlių, nusijuokė, papurtė galvą. O 
sau galvoja: „Na ir begėdis tas bajoras, argi jam dera karalaitę į žmonas 
gauti. Palauk, tu man dar paprakaituosi, žinosi, kaip piršlius siuntinėti.“ 
Ir sako piršliams: 

— Klausykite, piršliai, dėkoju už garbę, kurią man parodė jūsų bajo- 
ras. O dabar keliaukite namo, parneškite jam nuo manęs sveikinimų ir 
pasakykite, kad pas mane ateitų. Pasikalbėsime, gal ir susigiminiuosime. 

Piršliai išklausė karaliaus, nusilenkė ir eina pas bajorą. Atėję jam pa- 
sakė, kaip karalius liepė. Išgirdęs tokius karaliaus žodžius, bajoras nu- 
ėjo pas jį, nusilenkė, kaip prieš karalių nusilenkti dera, ir pradėjo kalbą 
apie karalaitę. Karalius sako: 

— Tai tu nori mano dukters, gerbiamas bajore? 

— Taip, noriu, — sako tasai. 

— (Gerai, mielasis,— sako karalius,— bet ar moki kokio nors amato, 
kad galėtum mano dukterį išmaitinti? 

— Mano amatas būti bajoru, šviesusis karaliau,— sako jis.— Iš to ir 
aš maitinuosi, ir tavo dukterį išmaitinsiu. Juk tai ir jūsų šviesybė su- 
pranta. 

— Suprasti tai suprantu, kad būdamas bajoras mano dukterį išmai- 
tinsi, bet noriu, kad išmoktum kokio amato ir, juo versdamasis, namus 
išlaikytum. Išmok amato, tada ateik pas mane prašyti dukters rankos. O 
jei ne, kad ir karalium taptum, dukters negausi. Taip ir žinok — sako 
karalius. 

Išgirdęs tokius karaliaus žodžius, bajoras nuleido galvą ir nuėjo namo 
mokytis amato. 

Bajoras labai norėjo turėti karalaitę už žmoną. Dieną naktį galvoja, 
kokio čia amato išmokus. Visus amatus pergalvojo, bet nė vienas nebuvo 
jam prie širdies. Dėl to bajoras labai kankinosi. Norėdamas atsikratyti 
liūdesio, dažnai eidavo į miestą pasivaikščioti. Kartą bevaikščiodamas 
nuklydo į užmiestį ir pamatė čigoną prie palapinės pintines pinant. Ba- 
joras nuėjo pažiūrėti, kaip tas čigonas pintines pina. Bežiūrėdamas ir 
pats užsigeidė išmokti. Parsivedė čigoną namo, kad tas jį pamokytų. Ba- 
joras labai norėjo karalaitę vesti, tad greitai išmoko pintines pinti net 
kelis kartus geriau už čigoną. Kiekvieną pintinę bajoras parduodavo už 
didelius pinigus. Pamatęs, kad iš pynimo gali namus išlaikyti, nuėjo pas 
karalių ir papasakojo, kad amato išmokęs ir kad per dieną daug pinigų 
uždirbąs. 

Karalius mato, kad bajoras amato išmoko, ir išleido už jo dukterį. 
Paskui sako bajorui: 

— Neleidau už tavęs dukters, kad amato nemokėjai. Tu manęs pa- 
klausei ir išmokai amato, kad galėtum mano dukterį išmaitinti. Dabar 
tau nėra reikalo amatu verstis, bet gyvenimas sudėtingas, vieni praturtė- 
ja, kiti nusigyvena ir tampa elgetomis. O tas, kas moka amato, niekada 
nepražūva. Todėl, mielas žente, tave priverčiau pirma amato išmokti, 
o tik paskui už tavęs dukterį išleidau. 

Bajoras klausėsi karaliaus žodžių, stebėjosi jo išmintimi ir dėkojo, kad 
ir jį tos išminties pamokė. 


Protas ir pinigai 


Kadai kadės gyveno vienas žmogus. Jis eidavo keliu ir šaukdavo: 

— Turiu proto, bet neturiu pinigų! Turiu proto, bet neturiu pinigų! 

Vieną dieną išgirdo karalius žmogų taip šaukiant ir pakvietė pas sa- 
ve. Karalius davė žmogui pinigų ir pasiuntė tarną, kad žiūrėtų, ką tas 
darys su pinigais. 

Žmogus, gavęs pinigų, nuėjo ir už visus nusipirko nendrių. Paskui 
sukrovė jas į laivą, nuvežė į kitą jūros krantą ir paklojo ant žemės. O 
ten naktimis iš jūros išlipdavo laukiniai arkliai ir ganydavosi pakrantėje. 
Kad geriau būtų matyti naktį, kiekvienas arklys dantyse atsinešdavo po 
brangakmenį ir pasidėdavo ant žemės. Kai prisiganydavo, pasiimdavo 
brangakmenius ir dingdavo jūroje. Tą vakarą arkliai irgi išlipo iš jū- 
ros, padėjo brangakmenius ant nendrių ir ganosi. 

Žmogus pasislėpęs žiūri, ką jie darys. Pamatė, kad arkliai brangak- 
menius ant nendrių padėjo, prišoko ir padegė nendres iš visų pusių. 
Laukiniai arkliai pamatė iš visų pusių liepsną ir pasileido įūron. Protin- 
gasis žmogus ir susirinko brangakmenius. Užbaigęs vieną gudrybę, žmo- 
gus tuojau sugalvojo kitą. Išminkė molį ir pasidarė plytų. Pusę plytų 
paėmė ir į kiekvieną įdėjo po brangakmenį, o kitą pusę paliko be brang- 
akmenių. Kai plytos išdžiūvo, žmogus susitarė su laivo savininku, kad 
jis plytas pervežtų į tą krantą, kur karalius gyveno. Prikrovė laivą plytų 

ir išplaukė. Netrukus papūtė stiprus vėjas, jūroje kilo audra, ir laivas 
su prekėmis ir žmonėmis pradėjo skęsti. Tada laivo savininkas susitarė 
su plytų savininku tą sunkią ir pigią prekę išmesti į jūrą, — norėjo išsi- 
gelbėti nuo mirties. Gudrusis žmogus jau iš anksto viską buvo numatęs. 
Plytas su brangakmeniais sukrovė apačioje, o be brangakmenių — viršu- 
je. Prieš išmesdamas plytas į jūrą, gudrusis žmogus pasirašė su laivo sa- 
vininku sutartį, kad tas sumokės už išmestas plytas. Kai pusę plytų išme- 
tė, gudrusis žmogus prašo daugiau nemesti, nes laivas palengvėjęs ir 
nebeskęstąs. Buvo kaip tik išmestos plytos be brangakmenių. Laivo savi- 
ninkas sutiko ir liepė jūreiviams daugiau plytų nemesti į jūrą. 

Kai laivas priplaukė krantą, gudrusis žmogus paprašė, kad laivo sa- 
vininkas jam sumokėtų už išmestas į jūrą plytas, kaip raštu buvo susi- 
tarę. Laivo savininkas apskaičiavo, kiek kainuoja paprastos plytos, ir pa- 
kvietė gudrųjį žmogų atsiskaityti. Gudrusis žmogus sako laivo savinin- 
kui, kad plytos buvusios ne paprastos, kiekvienoje buvę po brangakmenį. 
Laivo savininkas pasijuokė iš tokios jo kalbos, netiki. Tada gudrusis 
žmogus prie laivo savininko sudaužė keletą plytų ir kiekvienoje iš tikrų- 
jų rado po brangakmenį. Laivo savininkas nežino, ką ir daryti, kaip at- 
silyginti už tuos brangakmenius. Jeigu už plytas atiduotų visas prekes ir 
dar laivą, ir tai dar būtų mažai. Ginčas pasiekė karališkąjį teismą ir patį 
karalių. Karalius priteisė atiduoti plytų savininkui už plytas visas pre- 
kes, laivą ir dar pačiam laivo savininkui visą gyvenimą jam vergauti. 

Tai štai ką su pinigais padarė žmogus, kuris šaukė: „Turiu proto, ne- 
turiu pinigų!“ Gudrusis žmogus grąžino karaliui pinigus, kur buvo ga- 
ves, ir dar davė pilną skrynią brangakmenių. 


Trys seserys 


Kartą gyveno trys seserys. Susiginčijo jos, kuri iš jų esanti gražiausia. 
Ginčijosi ginčijosi, niekaip negali jos ginčo išspręsti. Tada klausia saulės: 

— Saule, saule, pasakyk, kuri iš mūsų gražiausia? 

Saulė joms sako: 

— Jauniausioji gražiausia. 

Vyresniosioms seserims nepatiko toks saulės atsakymas, vėl klausia. 
O saulė vėl pakartojo tą patį. Tada vyresniosios seserys sumanė jaunėlę 
pražudyti. Motina buvo mirusi, tai jos iškepė pyrago, išvirė kvietinės 
sriubos ir sako seseriai: 

— Sesute, eime, nunešime ant motinos kapo pyrago. 

Vargšė sesuo nė neitarė, ką seserys buvo sumaniusios. Pasiėmė pyragą 
ir eina visos trys. Priėjo dykynę, seserys sustojo ir sako: 

— Užmiršome žvakes pasiimti. Tu, sesute, pasėdėk čia truputį, 0 mes 
eisime žvakių atsinešti. 

Vyresniosios seserys nuėjo atsinešti žvakių, o jaunėlė pasiliko laukti. 
Laukia laukia, ir vakaras atėjo, pradėjo temti, 0 seserų vis nėra. Seserys 
ją paliko, kad koks žvėris sudraskytų. | 

Vakare atėjo ėriukas. Jaunėlė davė jam sriubos, kur motinai nešė. 
Ėriukas išėdė sriubą ir nuėjo sau. Mergelė galvoja: „Belaukiant sutems, 
ateis žvėrys ir suės mane. Eisiu ir aš paskui ėriuką.“ O ėriukas buvo 


devynių brolių. 


Ėriukas parėjo namo, o iš paskos ir mergelė. Šeimininkų — devynių 
brolių — namie nebuvo. Jie dar nebuvo iš darbo grįžę. Mergelė pamatė, 
kad kambariai netvarkyti, iššlavė juos, išvirė broliams vakarienę ir pasi- 
slėpė už durų. Pareina broliai, žiūri — kambariai sutvarkyti, vakarienė 
išvirta. O mergelė stovi už durų ir tyli. 

Rytą vyriausiasis brolis sako: 

— Tas, kas vakar išvirė vakarienę, ir šiandien gali ateiti. Aš šiandien 
pasiliksiu namie ir pasaugosiu, kas tas geradarys. 

Visą dieną vyriausias brolis saugojo namus. Į pavakarę jį suėmė mie- 
gas, ir užsnūdo. Mergelė išlindo iš už durų, greitai sutvarkė kambarius, 
išvirė vakarienę ir vėl pasislėpė. 

Brolis atsibudo ir nustebo, — vėl kambariai sutvarkyti, vakarienė iš- 
virta. Brolis galvoja: „Ką aš pasakysiu broliams, kad likau ir nepama- 
čiau? Kas galėjo kambarius sutvarkyti ir vakarienę išvirti?“ 

Kitą rytą pasiliko antrasis brolis. Bet ir tas nenusaugojo. Taip aštuoni 
broliai iš eilės liko namie, bet nė vienas negalėjo nusaugoti. Atėjo eilė 
jauniausiajam broliui. Tas galvoja: „Kaip jie saugojo ir nenusaugojo? 
Sėsiu ir pažiūrėsiu— kas ateis.“ 

Jauniausias brolis saugoja saugoja, o mergelė vis nepasirodo. Tada 
jaunikaitis atsigulė ir apsimetė miegančiu. Mergelė pamanė, kad jis už- 
migo, išlindo iš už durų ir ėmėsi kasdieninio darbo — šluoja, tvarko kam- 
barius, verda vakarienę. Jaunikaitis pašoko, sugriebė mergelę už rankos 
ir sako: 

— Sese! Tu tiek daug gero mums padarei, tu esi mūsų sesuo. 

Vakare parėjo broliai, pamatė mergelę, labai nustebo ir apsidžiaugė. 
Mergelė gyvena pas brolius mylima kaip tikra sesuo. Kad nebūtų nuo- 
bodu vienai, kai broliai išeina į darbą, nupirko jai du balandžius. 

Netrukus vyresniosios seserys sužinojo, kad jaunėlė sveika gyva ir 
gerai gyvena. Seseris pagavo pavydas, ir sumanė ją nunuodyti. Siunčia 
pas jaunėlę senę, kad ta nuneštų apniuodytą paplotėlį. Kai tik sesuo at- 
sikąs, tuoj numirs. Senė nunešė paplotėlį ir padavė seseriai. Ta paėmė, 
atsilaužė gabaliuką, jau ragaus. Tik keli paplotėlio trupiniai nukrito ant 
žemės. Balandžiai juos sulesė ir tuojau nusigalavo. Mergelė suprato, kad 
paplotėlis apnuodytas, ir jo nevalgė. 

Vakare parėjo devyni broliai iš darbo, ieško balandžių. Mergelė iiems 
ir papasakojo, kas atsitiko. Tada broliai sako: 

— Jeigu ta senė dar kartą ateitų, tu jos neįsileisk, durų neatidaryk, 
kad vėl kokios niekšybės nepadarytų. Tu esi mylima devynių brolių 
sesuo. 

Seserys sužinojo, kad jaunėlė liko gyva, dar daug kartų siuntė sene, 
kad ta kaip nors ją nunuodytų. Bet mergelė vis neatidarydavo durų ir 
senės neįsileisdavo. Tada seserys sumanė ją apgaule nunuodyti. Įdavė 
senei žiedą, kad nuneštų seseriai, ir nuodų, kad ją nunuodytų. Senė joms 
sako: 

— Kai aš nueinu pas ją, ji neįsileidžia, net durų neatidaro. 

Seserys sako senei: 

— Jeigu neatidarys durų, tu prieik ir pabelsk į langą. Sesuo atidarys 
langą pažiūrėti, kas beldžiasi. Tada sakyk jai, kad seserys labai gailisi, 
kad negali pamatyti jos, ir liepė tau paduoti jai žiedą. Kai sesuo iškiš 
ranką žiedo paimti, tu įpjauk mažąjį pirščiuką ir patepk jį nuodais. Ji 
iš skausmo pirštą įsikiš į burną ir nusinuodys. 

Senė nuėjo, padarė, kaip seserys liepė, ir nunuodijo seserį. 

Vakare pareina devyni broliai, randa mergelę negyvą. Broliai pravir- 
ko iš širdgėlos, galvoja, kas galėjo tokią blogybę padaryti. Aprengė mer- 
gelę kaip nuotaką, apraudojo. Broliams mergelės buvo labai gaila, tai 
nepalaidojo žemėje, o padarė stiklo karstą ir įdėjo į jį. O namą juodu 
šilku išpuošė. Karstą nunešė ir įkėlė į medį prie upės, kur karaliaus 
žirgai eidavo gerti. 

Rytą žirgai ateina prie upės gerti, o iš karsto sklinda tokia šviesa, kad 
žirgai negali prie vandens prieiti. Ir taip kas kartą. Karalius klausia 
tarnus: 

— Kodėl žirgai vandens negeria? 

Ir siunčia sūnų pažiūrėti. Karalaitis nueina, pamato karstą medyje, 
liepia jį nukelti, nori pažiūrėti, kas jame yra. Tarnai nukėlė karstą, ka- 
ralaitis pamatė jame negyvą mergelę ir susižavėjo jos grožiu. Tada jis 
mergelę su karstu liepė namo parnešti ir kambaryje pastatyti. Karalaitis 
kiekvieną dieną ateidavo jos pažiūrėti. 

Vieną dieną karalaičiui reikėjo išvykti į tolimą šalį. Prisakė jis mo- 
tinai, kad į kambarį, kur karstas stovi, ji nieko neleistų, kad net durų 
niekas nepravertų. Karalaitis iškeliavo, o motina neiškentusi įėjo kam- 
barin ir pažiūrėjo, kas ten yra, kodėl sūnus taip draudžia įeiti. Pamatė ji 
negyvą mergelę ir negali akių atitraukti — tokia ji graži buvo. Šovė jai 

į galvą mintis sudrėkinti vyne skarelę ir nušluostyti mergelės veidą. Kai 
taip padarė, mergelė ir atgijo. 

Karalienė labai apsidžiaugė, aprengė mergelę nuotakos drabužiais ir 
apgyvendino kitame kambaryje kaip karalienę. 

Grįžta karalaitis, įeina kambarin, kur stovėjo mergelės karstas, 0 mer- 
gelės nėra. Karalaitis net žado neteko. Paskui ėmė kelti triukšmą, kam 
prieš jo valią kažkas įėjo į kambarį ir išnešė mergelę. Tada motina pa- 
pasakojo, kaip ji įėjusi kambarin ir kaip mergelė atgijusi. Karalaitis la- 
bai apsidžiaugė ir nuėjo pas mergelę. Netrukus karalaitis tą mergelę 
vedė ir iškėlė karališką puotą. 

Taip jauniausioji sesuo tapo karaliene. 


9. Gyvatės drevė 


Ištikima karaliaus žmona 


Senų senovėje vienas karalius turėjo labai gražią žmoną. Kartą karaliui 
teko išvykti karan. Paliko ją kūdikio belaukiančią. 

Kol karalius kariavo, vienas dvariškis įsimylėjo karalienę ir norėjo, 
kad ji paklustų jam. Bet karalienė nesutiko. Tada dvariškis ją uždarė gi- 
liame rūsyje. 

To dvariškio pati turėjo berniuką. Tas berniukas vis sukinėdavosi apie 
rūsį, kur karalienė buvo uždaryta. Jis pastebėjo, kad į tą rūsį yra skylė. 
Tai atsineša duonos ir kiša per tą skylę rūsin. Taip ir maitino karalienę. 
Netrukus ji susilaukė sūnaus. Karalienė ir augino jį rūsyje. 

Praėjo keleri metai. Dvariškis, kur karalienę buvo uždaręs rūsyje. 
sako: 

— Nagi, pažiūrėkime, ką ji ten veikia. Bent kaulus reikia išmesti. 

Atidaro rūsio duris, žiūri — karalienė su sūnum gyva, tik be drabužių. 
Dvariškis nusigando, nes greitai turėjo grįžti karalius. Pašaukė budelius 
ir sako: 

— Nuveskite ją į kalnus ir nužudykite, o kaip įrodymą parneškite 
man jos širdį ir kūdikio akis. 

Budeliai nuvedė karalienę į kalnus, bet jiems pagailo jos. Galvoja, 
iš kur gauti širdį ir akis, nes kalnuose nebuvo nė gyvos dvasios. Laimė, 
pasitaikė šuo. Budeliai sugavo šunį, išėmė širdį, akis ir nunešė dvariškiui. 
Dvariškis karalienę mylėjo, tai ir suvalgė širdį bei akis. 

Budeliai paliko karalienę kalnuose. Kadangi ji buvo visai nuoga, tai 
iš gėdos neturėjo kur dėtis. Su sūnum ėmė rinkti akmenis ir pasistatė 
būstą. Būdavo, dieną išlenda iš savo urvo, pasirauna žolės ir vėl atgal 
įlenda. Kartą prie urvo atėjo avis. Karalienė ją prisijaukino, šėrė žole, 
o ta savo pienu maitino jos sūnų. Pagaliau berniukas paaugo, o avis pa- 
seno ir nudvėsė. Karalienė iš jos kailio pasidarė sau drabužį, o berniukas 
ir toliau vaikščiojo nuogas. 

Pagaliau karalius grįžta iš karo. Randa jis visus dvariškius nusiminu- 
sius. Tie sako karaliui: 

— Tu esi gyvas, o karalienė jau prieš kelerius metus mirė. 

Ką darys karalius, gyvena sau be žmonos. Kiti karaliai vyksta me- 
džioti, ir jis drauge joja. Kartą jie nuvyko medžioti į tuos kalnus, kur 
gyveno karalienė. Užtiko tenai didžiulį liūtą. Tas šoko bėgti, o skalikai 
puolė jį vytis. Liūtas įbėgo tiesiai į karalienės urvą. Karalienė labai iš- 
sigando. Iš paskos atėjo karalius, žiūri — urve žmogus. Karalius klausia: 

— Kas tu esi ir iš kur čia atsiradai? 

Karalienė tyli. Karalius vėl klausia, bet karalienė vis tiek tyli, bijo 
to nenaudėlio dvariškio, nes ir jis stovėjo šalia karaliaus. Paskui kara- 
lienė sako: 

— Ko viešpats nenuslėpė, ir aš nenuslėpsiu. Tu esi mano vyras. 

— Kaip tai tavo vyras?— klausia karalius. 

— Taip, tu esi mano vyras. 

Tada karalius nusisiautė kailinius, susupo karalienę su kūdikiu, už- 
kėlė ant žirgo ir parjojo namo. Čia juos išprausė ir aprengė karališkais 
drabužiais. Karalius klausia karalienės, kaip čia taip įvyko. Ji ir papasa- 
kojo. 

— Kaip jį nubausti? — klausia karalius. 

— Nenoriu, kad baustum. Tegul viešpats jį baudžia. 

Bet karalius pririšo dvariškį prie dviejų arklių. Arkliai ėmė bėgti kas 
sau ir perplėšė tą nenaudėlį pusiau. 


Jaunikaitis ir undinės 


Kadai kadės gyveno mergelė. Kiekvieną rytą, kai ji atsikėlusi nueidavo 
prie češmos praustis, paukštis jai užgiedodavo: 

— Oi mergele, mergele, prauskis nesiprausk, vis tiek ištekėsi už mi- 
rusio jaunikaičio. 

Ilgą laiką taip giedojo paukštis mergelei. O tame mieste gyveno jau- 
nikaitis. Jis buvo gražiausias jaunikaitis aplinkui. Tą jaunikaitį pamilo 
trys undinės. Tik jo gyvo jos negalėjo pasiimti į kalnus ir ten juo džiaug- 
tis. Kartą undinės susitarė, nusiviliojo jaunikaitį į kalnus ir sako: 

— Mirk, jaunikaiti, mirk! 

Žmonės pamatę pranešė motinai, kad jos sūnus mirė. Motina parnešė 
sūnaus kūną ir palaidojo koplyčioje. Naktį undinės atgaivino jaunikaitį 
ir vėl nusinešė jį į kalnus, kur pačios gyveno. Jos kalnuose turėjo gra- 
žiausius sodus su pavėsinėmis, balto marmuro fontanais, kokių žmogaus 
akys nėra regėjusios. 

Netrukus jaunikaitis panoro vesti. Ėmė ieškoti tos mergelės, kuriai 
paukštis giedojo, kad už mirusio jaunikaičio ištekės. .Jaunikaitis ją su- 
rado ir nusinešė į koplytėlę, kur naktį pats gyvendavo. Jaunikaitis val- 
gyti, gerti jai atnešdavo, taip jie ir gyveno. Mergelė stebėjosi, kad išsi- 
pildė paukščio pranašystė. Kartą mergelė tarė sau: „Pala, pažiūrėsiu, kur 
mano vyras dieną eina, kad nebūna su manim.“ Jaunikaitis išėjo, 0 ji iš 

paskos. Ėjo ėjo ir nuėjo į kalnus, kur undinės gyvena. Undinės pamatė 
jaunikaitį ir nusivedė į savo sodus. 

Jaunikaičio žmona prisiglaudė už krūmo prie šaltinio. Čia jai gimė 
sūnus. Netrukus ateina undinė ąsočiu nešina vandens pasisemti. Mote- 
riškė prašo duoti atsigerti, bet undinė neducda, ir gana. Atėjo antroji 
undinė, ir ta nedavė vandens. Atėjo trečioji undinė, jai pagailo moteriš- 
kės, ir davė atsigerti. Begerdama moteriškė įmetė į ąsotį žiedą. Undinė 
nunešė ąsotį jaunikaičiui. Kai jis gėrė vandenį, žiedas įkrito jam į bur- 
ną. Jaunikaitis nustebo, kaip čia galėjo atsirasti jo žmonos žiedas. Klau- 
sia undinės, ar ji nemačiusi kur nors kokios mergelės. Toji sako mačiusi. 
Vakare undinės išėjo į mišką, o jaunikaitis patraukė namo. Priėjo šalti- 
nį, rado žmoną su sūneliu ir parsivedė namolei. Nuotaka jam sako: 

— Kam, mano šeimininke, eini pas tas velnio nuotakas? Ar aš tau 
bloga? Ar tau, šeimininke, negaila mano jaunystės, kad laikai mane su 
numirėliais. Pasigailėk sūnaus, kurį viešpats davė. Eime tiesiai namo, 
nudžiuginkim motiną. 

— Miela mano žmonele, aš nenoriu pas jas lankytis, tik tos nela- 
bosios manęs nepaleidžia. Jeigu kurią dieną nenueisiu, tai mirsiu. O žinai, 
kaip mane galima išvaduoti? Suverpk linus, išausk ir pasiūk marškinius. 
Kai undinės ateis manęs paimti, tu ir apvilk mane tais marškiniais. Taip 
ir išvaduosi mane. 

Žmona pasiuvo jam marškinius, ir kai tik undinės atėjo, jinai ir už- 
movė jam tuos marškinius per galvą. Bevelkant marškinius, susipainiojo 
rankovė. Atėjo undinės, bet per lininius marškinius negali už galvos pa- 
imti. Tada undinės griebė jį už kojų, tos ir sustingo. 

— Ak, žmonele,— sako jai jaunikaitis,— kokią bėda pasidarei. Dabar 
ieškok išsigelbėjimo. 

Eina vargšė moteriškė pas vieną burtininkę, pas kitą, ieško, kas galėtų 
pagelbėti. Rado vieną senę. Toji burdavo iš žvaigždžių. 

— Klausyk, dukrele,— sako senė,— štai ką man sako žvaigždės apie 
tavo vyro ligą. Pasidaryk geležines kurpes ir eik pas saulės motiną. Ji 
turi jam vaistų. Eidama pas saulės motiną, rasi aukštą medį. Jis paprašys, 
kad tu kai ką pasakytum saulei. Tu jam sakyk: palauk, nueisiu, tada ir 
pasakysiu. Tada rasi upę, o paskui tris susivėlusias merginas. Ir joms 
tą patį sakyk II praeisi. 

Moteriškė iškeliavo pas saulę. Priėjo medį. Jam pasakė, kaip senė 
buvo mokiusi, ir praėjo. Priėjo upę, ir ją perėjo. Priėjo tris susivėlėles. 
Ir pro jas praėjo. Atėjo pas saulės motiną ir sako: 

— Labas vakaras, senele, ar lauki viešnios? 

— Labas, labas, dukrele — sako saulės motina, — laukiame svečių, bet 
tų nemylime, kas bėga iš mūsų. Tik prašom truputį pasislėpti. Tuojau 
grįš saulė, visą dieną šildžiusi, išalkusi, kad tavęs neprarytų. Kai ji paval- 
gys, tai tavęs nelies. 

Vos tik senoji paslėpė moteriškę, parsirado saulė. 

— Mama, kas čia namuose žmogum kvepia?— klausia saulė. 

— Ak dukrele, jeigu čia žmogum kvepia, tai gal viešpats tau davė 
seserį. Eik vakarienės, o paskui pasikalbėsime,— sako motina. 

Motina padavė saulei vandens ir sutrupinto pyrago. Saulė prišoko ir 
viską suvalgė. Paskui ji sako: 

— Mama, mama, ką aš šiandien žemėje mačiau. Trys undinės jauni- 
kaitį nuo juosmens iki kojų sustingdė. Man jo labai pagailo, jis toks gra- 
žus. Kad jas kur bala, tas undines, jos pagrobė jaunikaičio gyvybę. 

— O gal žinai, dukrele, kokių vaistų, kad būtų galima jį atgaivinti?— 
klausia motina. 

— Mama, vaistų yra, tik kas jam juos nuneš. Štai trys trupiniai, kur 
man bevalgant nukrito. Reikia jam duoti, kad suvalgytų, ir pagis, — sako 
saulė. 

Saulė pakilo nuo stalo ir iškeliavo žemei šviesti. 

Saulės motina pasivadino moteriškę, davė tris trupinius ir sako: 

— Eik, dukrele, laimingai. Parnešk štai tuos tris trupinius savo vy- 
rui ir duok, tegul suvalgo. Kai tik juos suvalgys, tuojau ir pagis. Trims 
mergelėms, kur prašė paklausti saulės, kuri iš jų gražiausia, nieko nesa- 
kyk, kol nueisi dešimt žingsnių, o jei ne, jos tave nužudys. Tu joms sa- 
kyk: „Leiskite praeiti, tada pasakysiu.“ Tą patį ir upei sakyk. O kai 
prieisi medį su aukso obuoliais, tu obuolių nevalgyk, nes nusinuodysi. 
Tu jam štai ką sakyk: „Pasilenk truputį į šoną, aš tau viską pasakysiu.“ 
Kai jis pasilenks, tu, jį nutvėrusi, išrauk iš šaknų. Ten rasi pilną ąsotį 
altanų. Juos pasiimk, ir gyvenkite su jaunikaičiu kaip karaliai. 

Moteriškė paėmė tris trupinius, pabučiavo saulės motinai ranką ir iš- 
keliavo. Atėjo prie medžio ir sako, kaip saulės motina buvo liepusi: 

— Pasilenk, praeisiu, tada ir pasakysiu. 

Medis pasilenkė, moteriškė jį nutvėrė už viršūnės ir išvertė iš šaknų. 
Po medžiu rado lobį. Moteriškė pasiėmė tą lobį ir parsinešė namo. Davė 
savo vyrui tuos trupinius, tas juos suvalgė ir tuojau pasveiko. Labai 
džiaugėsi jaunoji pora, bet labiausiai džiaugėsi jaunosios motina. Nuo to 
laiko jų namuose prasidėjo tikra laimė — jaunavedžiai gražiai sutarė ir 
pinigų daug turėjo, tai galėjo gyventi kaip karaliai. 


SKC 


Žmogaus gyvenimas 


Kai viešpats sutvėrė pasaulį, žmogus atėjo pas jį ir tarė: 

— Tu mane sutvėrei žmogum, tai sakyk, kiek aš gyvensiu, ką valgy- 
siu ir ką veiksiu? 

Viešpats jam sako: 

— Tu gyvensi trisdešimt metų, valgysi viską, kas tavo sveikatai ne- 
kenkia, ir valdysi pasaulį. 

Žmogus sako: 

— Viešpatie, dėkoju už gerą gyvenimą, kurį man dovanojai, bet metų 
tai per mažai davei. 

Tada viešpats sako: 

— Eik, atsisėsk štai ten ir palauk. 

Atėjo pas viešpatį jautis. Sako: 

— Viešpatie, tu mane sutvėrei galviju. Sakyk, kiek ir kaip gyven- 
siu, ką dirbsiu ir kuo maitinsiuos? 

Viešpats jam sako: 

— Ar matai tą žmogų sėdintį? Jis bus tavo šeimininkas. Tu arsi že- 
me, tempsi vežimą, misi žole ir šiaudais, o gyvensi trisdešimt metų. 

Jautis sako: 

— Viešpatie, tokį blogą gyvenimą man skyrei. Sutrumpink truputį 
mano amžių. 

Žmogus išgirdo jautį taip kalbant, pamojo ranka ir tyliai prašo vieš- 
paties: 

— Paimk iš jo keletą metų ir pridėk man. 

Viešpats nusijuokė ir sako: 

— Kad būtumėt abu patenkinti, paimk iš jaučio dvidešimt metų. 

Viešpats ir pridėjo žmogui dvidešimt jaučio metų. Tada atėjo šuo 
ir sako viešpačiui: | 

— Viešpatie, tu mane sutvėrei šunimi. Sakyk, kiek metų aš gyven- 
siu, kuo misiu ir ką veiksiu? 

Viešpats jam sako: 

— Ar matai tą žmogų sėdintį? Jis bus tavo šeimininkas. Tu turėsi 
saugoti šeimininko namus, avis, turtą, maitinsies plutomis ir kaulais, ku- 
rie liks nuo šeimininko stalo, o gyvensi trisdešimt metų. 

Šuo sako: 

— O viešpatie, koks sunkus gyvenimas. Sutrumpink truputį. 

Žmogus išgirdo šuns žodžius, pamojo viešpačiui ranka ir tyliai sako: 

— Viešpatie, nuimk jam metų ir pridėk man. 

Viešpats vėl nusijuokė ir sako: 

— Kad būtumėte abu patenkinti, imk iš šuns dvidešimt metų. 

Žmogus jau turi septyniasdešimt metų, o šuo dešimt. Pagaliau pas 
viešpatį atėjo beždžionė. Sako: 

„— Viešpatie, tu mane sutvėrei beždžione. Sakyk, kiek metų aš gy- 
vensiu, kuo maitinsiuos ir ką veiksiu? 

Viešpats sako beždžionei: 


— Ar matai tą žmogų? Jis bus tavo šeimininkas. Tu maitinsies riešu- 
tais ir kitokiais vaisiais, linksminsi žmogų ir jo vaikus visokiomis išdai- 
gomis, o gyvensi trisdešimt metų. 

Beždžionė sako: 

— O viešpatie, toks sunkus gyvenimas. Ar negalėtum truputį su- 
trumpinti? 

Žmogus išgirdo beždžionę taip kalbant, pamojo viešpačiui ir sako: 

— Pridėk man keletą beždžionės metų. 

Viešpats vėl nusijuokė ir sako: 

— Kad būtumėte abu patenkinti, paimk iš jos dvidešimt metų. 

Žmogus gavo dar dvidešimt metų, dabar jau turi devyniasdešimt. 

Nuo tada žmogus ligi trisdešimt metų gyvena žmoniškai, laisvai, nuo 
trisdešimt ligi penkiasdešimt metų — jaučio gyvenimą, įsikinko į jungą, 
dirba, vargsta, kad išmaitintų žmoną ir vaikus, viską daro, kad tik susi- 
taupytų pinigų. Kai sukanka penkiasdešimt metų, žmogus saugoja sutau- 
pytus pinigus. Nuo penkiasdešimties ligi septyniasdešimties gyvena šu- 
nišką gyvenimą — visą dieną riejasi su namiškiais dėl mažiausios smulk- 
menos. Nuo septyniasdešimties iki devyniasdešimties metų žmogus gyve- 
na beždžionės gyvenimą: namuose visi iš jo šaiposi, visi su juo žaidžia 
kaip su mažu vaiku arba beždžione. 


Kaip atsirado moteris 


Moterį dievas sutvėrė iš velnio uodegos, dėl to ji labai išdykusi. Žmonės 
štai ką pasakoja. 

Dievas sutvėrė pirmąjį pasaulyje žmogų Adomą, įpūtė jam dvasią, tas 
tapo gyvas žmogus, kaip mes dabar. Dievas galvoja: ,,Tam žmogui reikia 
draugo, kad turėtų su kuo pasikalbėti, kad jo dvasia neliūdėtų.“ Pasi- 
šaukė angelą ir sako: 

— Klausyk, angele, nueik į sodą, ten rasi miegantį Adomą. Prieik, 
tyliai išimk kairijį šonkaulį ir atnešk man čia. Tik žiūrėk, jo nepri- 
žadink. 

Angelas nusilenkė viešpačiui, surado sode miegantį Adomą ir tyliai 
išėmė šonkaulį. Adomas nė nepajuto. Angelas atnešė šonkaulį viešpa- 
čiui, bet tas Miegojo. Angelas nedrįsta jo žadinti, atsistojo prie durų ir 
laukia. 

Angelui belaukiant uolomis atstriksėjo velnias. Pamatė angelą, priėjo 
ir klausia: 

— Ko sėdi prie durų? Ko neini į vidų? 

— Bijau viešpatį pažadinti — sako angelas. 

— O ką čia laikai rankoje?— klausia velnias. 

— Adomo šonkaulį, — sako angelas. 

— Angele, duok man pažiūrėti, kaip jis atrodo, — prašo velnias. 

Vos tik angelas padavė velniui Adomo šonkaulį, tas tuojau pasileido 
bėgti. Angelas vejasi. Velnias su šonkauliu šen bėga, ten bėga, o ange- 
las — iš paskos, nori atimti šonkaulį. Velnias bėgo bėgo, šmurkšt ir įlindo 
į skylę. Angelas čiupt už uodegos ir laiko. Velnias lenda gilyn, angelas 
už uodegos traukia atgal. Angelas tempė tempė ir nutraukė uodegą. Vel- 
nias ir pabėgo. Angelas galvoja: „Ką aš dabar pasakysiu viešpačiui?“ 
Nuėjo pas viešpatį, o tas vis dar miega. „Reikia žadinti, — galvoja, — ką 
nori, tegul daro man, kad tik nebartų, kam anksčiau nepažadinau.“ An- 
gelas šaukia: 

— Viešpatie! Viešpatie! 

Viešpats jam sako per miegus: 

— Eik sau, tegul tas, ką turi rankoje, virsta, kuo sakiau. 

Taip velnio uodega virto moterim. Pavadino ją Ieva. 


Gaidys ir saulė 


Sutvėręs dangų ir žemę, viešpats sutvėrė ir visus žemės gyvūnus. Visi 
jie dėkojo saulei už šilumą ir šviesą. Iš didelės meilės kai kurie gyvūnai 
saulei lenkėsi. 

Praėjo daug metų nuo pasaulio sutvėrimo, gyvūnai veisėsi ir daugi- 
nosi. Vieną pavasario dieną gyvūnai ir žvėrys susirinko ant kalno prie 
jūros pasitarti. Žvėrys ir gyvūnai po du, po tris kalbasi, reikalus svarsto. 
Saulė švietė, malonią šilumą skleidė, ir gaidžiui į galvą šovė mintis pa- 
sakyti žvėrims kalbą apie saulę. 

— Klausykite, broliai, ką aš noriu jums pasakyti, — tarė gaidys.— Vi- 
siems mums Malonu, kad saulė šviečia ir šildo. Manau, kad visi esate 
už tai saulei labai dėkingi, bet niekas jai nėra padaręs gero darbo, nėra 
suteikęs malonumo. Tik pagalvokite, jeigu mes padarysime gerą darbą, 
jai bus malonu. 

Išklausė visi gyvūnai gaidžio ir susimąstė, ką čia gero saulei padarius. 
Kiekvienas vis ką nors siūlo. Tiktai nė vieno pasiūlymas gaidžiui nepa- 
tiko. Pagaliau ežys atsistojo ir sako: 

— Klausykite, broliai, ką aš jums pasakysiu. 

— Klausome, ežy, klausome,— sako gyvūnai, —tik tu pasakyk ką 
nors doro, kad mes „valio“ sušuktume. 

Žvėrys ištempė ausis ir klausosi. Ežys jiems sako: 


141 


— Viešpats, mus sutvėręs, palaimino, liepė sueiti į poras ir daugintis. 
Nuo to laiko iki šiol mūsų giminė gausėja, o vargšė saulė ligi šiolei vis 
viena. Imkime ir sutuokime ją, kad ir ji galėtų džiaugtis. 

Išklausė gyvūnai ežio, visi jam pritarė ir gyrė jį. Tik liūtas ežio ne- 
gyrė, stovėjo ir mąstė. 

— Ką tu pasakysi, šviesusis karaliau, apie ežio pasiūlymą? Ar gerai 
būtų saulę sutuokus?— klausia liūto meška. 

Saulė klausėsi žvėrių kalbos ir spėliojo, kokį jai jaunikį išrinks. Tik 
liūtas vis tylėjo. Kai meška paklausė, liūtas atsistojo ir tarė: 

— Jūs, broliai, ežiui pritarėte, bet jeigu gerai pamąstysite, pamaty- 
site, kad jo pasiūlymas netikęs. Tik pagalvokite: saulė ištekės, atsiras 
daug vaikų, o kai visi ims šildyti, tai mus visus gyvus sudegins. Dabar 
ji viena yra, ir tai, kai pašildo, nuo karščio nėra kur dingti, o kai atsi- 
Ias daug, kas galės iškęsti. Ar ne tiesą sakau? 

— Taip, šviesusis karaliau, taip, — šaukia visi gyvūnai. — Nereikia 
saulės už vyro leisti. 

Saulė išgirdo liūto žodžius, labai supyko, pliumpt ir paniro į jūrą. 
Tuojau visur sutemo, užėjo šalčiai. 

Kai užėjo tamsa ir šaltis, visi gyvūnai įšsigando — be saulės gyventi 
tikra kančia. Tada gaidys atsistojo ir sako: 

— Broliai, ko jūs taip rūpinatės? Kad tik būčiau gyvas, užgiedosiu 
saulei, ji ir pakils iš jūros. 

Gaidys ėmė giedoti. Giedojo giedojo tris dienas ir tris naktis, bet 
saulė vis nesirodė. Gaidys mato, kad giedojimu saulės iš jūros neištrauks. 
sumanė kitą būdą. Vieną rytą gaidys įlipo į jūrą, išsimaudė kaip katinas 
rasale, išlipęs atsistojo ant kranto ir dreba. Saulė pamatė gaidi visą šla- 
pią, nuleista galva, nusvirusia uodega, drebantį, nustebo ir klausia: 

— Gaideli, ko toks nusiminęs, ko drebiė 

Gaidys jai sako: 

— Sesute saule, toks pasidariau, kai bičiuliai privertė vesti. Dabar 
visi iš manęs šaiposi. Ak ta auksinė viengungystė! Už viengungystę vi- 
same pasaulyje nėra nieko geresnio. Tegul prakeiktas būsiu, jeigu 
savo bičiuliams leisiu vesti. 

Saulė išgirdo gaidį taip kalbant, ir jai praėjo noras tekėti. Išlipo iš 
jūros ir pakilo į dangų žemės šildyti. Vakare saulė nusileido į jūrą, 0 ry- 
tą vėl pakilo. Nuo to laiko saulė kasdien rytą pakyla iš jūros, 0 vakare 

į jūrą nusileidžia. O kas netiki, tegul nueina prie jūros, savo akimis įsi- 
tikins. Kai tik saulė pakyla, gaidys suplasnoja sparnais, norėdamas 
plunksnas išsidžiovinti, ir užgieda. Visi gyvūnai dėkojo gaidžiui, kad sau- 
lę iš jūros ištraukė. O gaidys ir dabar prieš giedodamas suplasnoja spar- 
nais, mat, jam vis atrodo, kad plunksnos šlapios. O niekadėjas ežys, kurį 
liūtas ir kiti žvėrys sugėdino, ir dabar, ką sutikęs, veidą spygliuose iš 
gėdos slepia. 


Žvirbliai karaliai 


Kartą žvirbliai atskrido į aukštą medį, sutūpė ant šakų ir kiekvienas 
čirškia: 

— Aš karalius! Aš karalius! 

Kuris buvo ant aukštesnės šakos, stengėsi nustumti ant žemesnės ša- 
kos tupintį, o nustūmęs gyrėsi karalius esąs. Visi žvirbliai čirškėjo: 

— Mes karaliai! Mes karaliai! 

Žvirbliai čirškė, triukšmavo, kaip žydai sinagogoje. Visi, kas matė ir 
girdėjo žvirblius medyje karaliais besiskelbiančius, juokėsi iš jų. 

Išgirdo žvirblių čirškėjimą sakalas, atskrido kaip žaibas ir puolė jų 
gaudyti. Pagavo vieną — plunksnos išlakstė, pagavo kitą — sudraskė ir 
suėdė, pagavo trečią — nunešė į savo lizdą ir pamaitino vaikus. Žvirbliai 
išsigando, kad visų nenubaustų už norą karaliais būti, nėrė į šakas 
čirškėdami sakalui: 

— Žemdirbys, žemdirbys! 

Iš baimės visi žvirbliai atsisakė būti karaliais ir skelbėsi esą žem- 
dirbiai. 

Kai sakalas nuskrido, žvirbliai vėl pradėjo iš visur rinktis ir vienas 
kitą klausinėti: 

— Gyvs? Gyvs? Gyvs? 


Liūtas ir Žmogus 


Kartą subėgo žvėrys krūvon karaliaus rinkti. Visi šaukia: 

— Tegul liūtas būna karalium! 

Ir išrinko liūtą žvėrių karalium. 

Liūtas pasipūtė ir sako: 

— Stipresnio už mane nėra visame pasaulyje. 

O viena šlubakojė meška jam sako: 

— Nesigirk. Yra pasaulyje už tave stipresnių. 

Liūtas pašoko ir klausia meškos: 

— Kas už mane stipresnis? 

— Žmogus, — sako meška. 

— O kur tas žmogus yra?— klausia liūtas. 

— Nueik į lauką ir rasi žmogų, — sako meška. 

Liūtas nuėjo į lauką ir pamatė arklį. Priėjo prie jo dr2bėdamas iš 
iš baimės ir klausia: 

— Kas tu toks esi? 

— Ar nematai? Arklys, — sako tasai. 

— O kas tave pririšo?— klausia liūtas. 

— Žmogus, — sako arklys. 

— O kur tas Žmogus yra?— klausia liūtas. 

— Eik į mišką, ten ir rasi, — sako arklys. 

Liūtas nuėjo į mišką. Pamatė pakinkytus jaučius, klausia: 

— Kas jūs esate? 

— Jaučiai, — sako tie. 

— O kodėl jūs įkinkyti į vežimą? 

— Žmogus mus įkinkė ir pastatė čia. Mes nedrįstame nė pajudėti. Jei- 
gu tik pajudėtume, žmogus mums kailį iškarštų. 

Liūtas dar labiau išsigando, klausia jaučių: 

— O kur yra tas žmogus? 

— Eik toliau ir pamatysi — sako jaučiai. 

Liūtas eina toliau. Pamatė buivolus, klausia jų: 

— Kas esate? 

— Buivolai,— sako tie. 

— O ko čia stovite? 

— Laukiame žmogaus. Jis nuėjo į mišką malkų kirsti, tuojau ateis. 
Sukraus malkas į vežimą, pats atsisės, pasiims dūdelę ir dūduos. O mes 
trauksime vežimą. 

Liūtas dar labiau nusigando, apsidairė ir pamatė medyje žmogų. Nu- 
ėjo ir klausia iš tolo: 

— Kas tu toks esi? 

— Žmogus,— sako tas. 

Liūtas jam sako: 

— Aš atėjau su tavim pasigalynėti. Noriu sužinoti, katras iš mudvie- 
jų stipresnis. 

Žmogus nusigando ir sako: 

— Tuojau išlipsiu iš medžio ir galėsime galynėtis. Bet jei esi toks 
stiprus, nulaužk medį, kaip aš, tada galynėsimės. 

Žmogus norėjo liūtą apgauti, kad tas į medį nagus ir dantis nusi- 
laužytų. 

Liūtas prišoko prie medžio, ėmė jį graužti, nagais draskyti. Graužė 
graužė ir nugraužė medį. Medis virto ir prispaudė liūtui užpakalines ko- 
jas. Tada žmogus išlipo iš medžio, pasiėmė kirvį ir pritrenkė liūtą. Žmo- 
gus prikrovė vežimą malkų, ant viršaus užmetė liūtą, pats atsisėdo ir 
važiuoja dūduodamas. | 

Bevažiuojant liūtas atsigavo, bet nejuda, bijo, kad žmogus vėl nepri- 
muštų. Važiavo važiavo, privažiavo žmogaus namus. Žmogus šaukia: 

— Pačiute, pačiute,— atidaryk, vežu malkų židiniui pakūrenti ir kailį 
tau pasišildyti. 

Pati su vaikais išėjo tėvo pasitikti. Žmogus paėmė liūtą už uodegos 
ir nutempė nuo vežimo. Liūtas iš baimės ir krustelti bijojo. Vaikai sako 
tėvui: 

— Tėte, kokią didelę mešką užmušei. 

Liūtą jie paliko daržinėje, o patys suėjo trobon. Pati žiūri, kad ka- 
tinas suėdęs žuvį, kurią ji taisėsi kepti. Žmogus supyko, kad nėra ko val- 
gyti, stvėrė pagaikštį ir ėmė katinui kailį karšti. Liūtas girdi — žmogus 
kažką lupa, ir dreba iš baimės. Pagaliau katinas ištrūko ir nubėgo į dar- 
žinę. Mato jis gulintį liūtą, prieina artyn ir uostinėja. Paskui pradėjo 
jį už ausų tampyti. Liūtas nė krust. Pagaliau liūtas atsipeikėjo, pamatė, 
kad čia katinas, ir klausia: 

— Ką čia šeimininkas neseniai taip mušė? 

— Mane,— sako katinas. 

— O už ką?— klausia liūtas. 

— Kam žuvį suėdžiau,— sako katinas. 

— Ar tau neskauda?— klausia liūtas. 

— Mane kasdien daugel kartų lupa, bet aš jau pripratau. Štai ką tik 
suėdžiau žuvį, o dabar atėjau pas tave, žiūriu, ką čia dar suėdus. 

Liūtas šoko bėgti. Galvoja: „Iš tikrųjų pasaulyje nėra stipresnių už 
žmogų ir katiną.“ Nubėgo jis į mišką, susirado šlubąją mešką ir sa- 
ko jai: 

— Tu man teisybę sakei, o aš tavęs nepaklausiau. Iš tikrųjų Žmogus 
stipriausias pasaulyje. 


Žvejys, smauglys, skalikas, arklys ir lapė 


Kartą žvejys visą dieną upėje žvejojo, bet nesugavo nė vienos žuvies. 
Pro šalį eina žmogus ir klausia: 

— Žvejy, kur tavo žuvys? 

— Neklausk, bičiuli, per visą dieną nė vienos žuvelės nesugavau,— 
sako žvejys. 

— Štai tau grašį, užmesk tinklą. Ką sugausi, bus mano,— sako žmo- 
gus. 

Žvejys galvoja: „Ėhė, aš visą dieną žvejojau, nė vienos žuvies nesu- 
gavau, 0 tu tikiesi vienu tinklo užmetimu sugauti. Palauk, paimsiu iš 
tavęs grašį, nors tiek šiandien būsiu uždirbęs.“ Sako žmogui: 

— Nagi, bičiuli, duok grašį, jeigu nori, kad užmesčiau tinklą. Pama- 
tysim, kokia tavo laimė. 

Žmogus davė žvejui grašį, tas ir užmetė tinklą. Žvejys traukia tinklą, 
o tas sunkus. Manė, kad žuvies pilnas. Ištraukia,— o tinkle dėžė su laki- 
niu antspaudu. Žvejys ir atidavė laimikį tam žmogui. Žmogus džiaugiasi, 
mano, kad dėžėje pinigai. Atidaro ją, o iš dėžės kyšt galvą smauglys, 
apsivyniojo žmogui apie kaklą ir sako: 

— Sakyk, žmogau, ko dabar nori: ar kad tave pasmaugčiau, ar kad 
suėsčiau? 

Žmogus jam sako: 


146 


— Broleli smaugly, kodėl tu mane nori nugalabyti? 

— Aš tave nugalabysiu, kam tu mane uždarei dėžėje ir upėn įme- 
tei — sako smauglys. 

— Tegul mane viešpats nubaudžia, tegul skradžiai žemę prasmegsiu, 
jeigu aš tave dėžėje uždariau ir į upę įmečiau,— sako žmogus. 

— Taip, ne tu, žmogau, mane dėžėje uždarei. Bet tas, kas mane užda- 
rė, taip pat buvo žmogus. Per žmogų aš tiek metų išbuvau toje bjaurio- 
je dėžėje upės dugne. Jeigu tave pasmaugsiu arba suėsiu, tai būsiu atsi- 
keršijęs žmogui. Ką tu dabar man pasakysi?— klausia smauglys. 

Žmogus jam sako: 

— Brolau smaugly, atiduok mane teisman. Nuteistam ranką kerta, ir 
tai neskauda. 

— Gerai, jeigu nori, bylinėkimės. Pamatysime, kieno bus viršus, — sa- 
ko smauglys. 

Eina žmogus teisman. Eina eina, mato — po krūmu tupi skalikas ir 
žemę kapsto. Žmogus sako smaugliui: 

— Paprašykime skaliko, tegul jis mūsų ginčą išsprendžia. 

— Gerai, prašyk,— sako smauglys. 

— Klausyk, brolau skalike, išspręsk teisingai mūsų ginčą, kaip vieš- 
pats yra liepęs, — prašo žmogus skaliko. 

— Papasakok viską, žmogau, ir, kiek mano išmintis leis, jūsų ginčą 
pasistengsiu išspręsti — sako skalikas. 

— Štai koks mūsų su smaugliu ginčas. Jo laimė ir mano nelaimė, 
ėjau pro žvejį. Tasai žvejys visą dieną upėje žvejojo, bet nė vienos žu- 
vies nesugavo. Daviau žvejui grašį ir liepiau užmesti tinklą — norėjau 
savo laimę išbandyti. Žvejys užmetė tinklą ir ištraukė štai tą dėžę, kur 
rankose turiu. Paėmiau dėžę, žiūriu — užantspauduota. Maniau, kad joje 
pinigai. Išsitraukiau peilį ir atidariau dėžę, o ten smauglys besąs. Jisai 
bemat apsivijo man apie kaklą ir nori mane pasmaugti arba suėsti. Aš. 
jam gera padariau, o jis nori man blogu atsilyginti. Kitas žmogus jį dė- 
žėn uždarė, o jis nori man atkeršyti. Kaip sakoma, negali asilui įspirti, 
tai spiria balnui. Sakyk, brolau skalike, argi smauglys turi teisę mane: 
suėsti arba pasmaugti? 

Tada skalikas klausia smauglio: 

— Ką tu pasakysi, smaugly? Ar žmogus teisybę sako? 

— Teisybę sako, brolau skalike. Bet paklausyk, ką aš tau papasako- 
siu. Mane vienas žmogus uždarė dėžėje ir įmetė upėn, kad ten metų me- 
tus gulėčiau. Kitas žmogus man padėjo išsigelbėti. Apie tą žmogų aš 
nieko blogo negaliu pasakyti, brolau skalike. Tu spręsk, kaip nuspręsi, 
taip ir tegul būna, — sako smauglys. | 

Tada skalikas sako: 

— Tu turi teisę jį suėsti arba pasmaugti, nes visi žmonės pasaulyje 
yra negailestingi. Tą aš pats patyriau. Šeimininkas mane išgujo iš namų, 
nepasigailėjo manęs, nors esu visas nušašęs. Kol sveikas buvau, kasdien 
jam kiškius gaudžiau, mane laikė ir lepino, o kai susirgau, iš kiemo iš- 
vijo. Todėl štai koks mano nuosprendis: teisus yra smauglys, o ne tu, 
žmogau. 

Tuomet smauglys jam sako: 

— Tai kaip, žmogau, ar tave suėsti, ar pasmaugti? Jeigu nori, eime 
toliau teisybės ieškoti. Tegul bus trys nuosprendžiai, kad paskui nesa- 
kytum, kad be teismo tave suėdžiau. 

— Ačiū tau už malonę, — sako žmogus. 

Keliauja Žmogus su smaugliu toliau. Pamatė lankoje besiganantį ark- 
lį. Jis buvo labai senas, visas žilas žilas. Žmogus jam papasakojo vis- 
ką, kaip buvo pasakojęs skalikui. Arklys išklausė abiejų ir nusprendė, 
kad smauglys turi teisę suėsti žmogų. Mat, šeimininkas arklį išvijo, nes 
tas buvo senas ir negalėjo dirbti. 

Keliauja žmogus su smaugliu ieškoti trečio teisėjo. Sutinka juodu 
lapę. Papasakojo jai viską, kaip buvo pasakoję skalikui ir arkliui. Lapė 
buvo gudri, žmogui davė ženklą išgelbėsianti nuo smauglio. Lapė sako 
smaugliui: 

— Brolau smaugly, negaliu patikėti, kad tu toks didelis galėjai tilpti 
tokioje mažoje dėžutėje. Kol nepamatysiu, nepatikėsiu, kad joje buvai. 

Smauglys sako: 

— Ė, lape, jeigu netiki, palauk, įlįsiu į dėžę, tada patikėsi. 

Smauglys nusivijo žmogui nuo kaklo, įlindo į dėžę, tik galva liko 
lauke. 

— Kūma lape, dabar matai, kad buvau dėžėje?— klausia smauglys. 

— Smaugly, meluoji. Kaip tu buvai dėžėje, jeigu galva netelpa. Kai 
įlįsi visas, tada patikėsiu,— sako lapė. 

Smauglys bemat ir galvą paslėpė dėžutėje. Tuo tarpu lapė davė ženk- 
lą žmogui, kad tas uždarytų dėžę. Žmogus braukšt —ir užvožė dangtį. 
Iš džiaugsmo žmogus apkabino lapę, išbučiavo visas keturias kojas, rau- 
dodamas dėkojo jai, kad išgelbėjo nuo baisiojo smauglio, kuris norėjo jį 
nugalabyti. 

— Lapute kūmute, — sako žmogus, — už tą gerą darbą, kurį man pa- 
darei, noriu tau atsilyginti. Ateik pas mane vakare arba anksti rytą, aš 
tau duosiu dešimt riebių vištų. Būtinai ateik, lapute kūmute. Mano namas 
be kamino ir be tvoros. Supyksiu, jeigu neateisi. 

Vakare žmogus papasakojo savo pačiai, kad lapė jį išgelbėjusi nuo 
smauglio ir už tai jis jai pažadėjęs dešimt vištų. Pati, išgirdusi, kad vy- 
ras lapei dešimt vištų pažadėjo, už galvos susiėmė ir ėmė vyrą barti. 

Žmogus, nepaisydamas pačios, sugavo dešimt vištų ir sudėjo maišan. 
Pati sugalvojo gudrybę, kaip lapei vištų neduoti, o ją sugauti, nunerti 
kailį ir pasidaryti apykaklę. Pati išleido iš maišo vištas, o vietoje jų įdė- 
jo šunį, kad tasai sudraskytų lapę. 

Auštant lapė ateina pasiimti žadėto atlyginimo. Žmogus ją su džiaugs- 
mu pasitinka. Atriša maišą, kad lapė vištas pasiimtų. Tuo tarpu iš maišo 
iššoko šuo, griebė lapei už. sprando ir sudraskė. Mato žmogus, kad ne- 
tyčia lapei už gerą blogu atsimokėjo, ir stovi kaip įbestas. Jis suprato, 
kad tai jo pati padarė, ir labai nusiminė. Nuo tos dienos ir prasidėjo jų 
namuose nesantaika. Bet, kas padaryta, to nepataisysi. 


Gyvatės drevė 


Kartą gyveno du broliai. Abu turėjo po sūnų. Mirus tėvui, broliai namą 
ir sodą pusiau pasidalino. Vieno brolio sodo dalyje augo kriaušė. Šei- 
mininkas po ta kriauše padarė suolelį. Kartą gėrė pieną ir paliko ąsotėlį 
su pienu. Iš po kriaušės išlindo gyvatė, išgėrė pieną ir paliko altaną. Nuo 
to laiko Žmogus kiekvieną rytą palikdavo pieno, o gyvatė — altaną. Ne- 
trukus žmogus praturtėjo, nusipirko avių, kitokio turto, nereikėjo jam ir 
darbo dirbti. 

— Tavo tėvas ir mano tėvas — broliai. Kodėl jūs — turtingi, o mes — 
vargšai? 

Turtingojo sūnus ir papasakojo apie gyvatę. Tada vargšo sūnus sako: 

— O tave gyvatė ar pažista? Ar išlenda, kai tu atneši pieno? 

— Žinoma, — sako vaikas, — juk pieną aš nešu. 

— Jeigu taip, tai klausyk. Kai tik tėvo nebus, tu nunešk gyvatei pie- 
no, o kai tik ji išlįs, pašauk mane. Mudu ją užmušime, surasime lobį, iš 
kurio ji ima altanus, ir pasidalinsime. 

Kai tik tėvas išėjo, berniukas nunešė gyvatei pieno ir pašaukė pus- 
brolį. Tas pasiėmė akmenį, o turtingojo brolio sūnus su kirviu rankoje 
įlipo į kriaušę. Jeigu gyvatė lips į medį, jis ją užmuš. Pusbrolis sviedė 
akmenį ir pataikė gyvatei į uodegą. Ta metėsi į kriaušę ir pasmaugė 

turtingojo sūnų. Grįžta tėvas, randa sūnų negyvą. Apverkė jį, palaidojo 
po ta pačia kriauše, kur tas buvo miręs. 

Po sūnaus laidotuvių tėvas mato, kad pinigai mažėja. Nuėjo prie 
drevės ir sako gyvatei: 

— Kas buvo, to nepakeisi, miela sesute. Vėl susibičiuliaukime. Aš 
tau kasdien atnešiu po ąsotėlį pieno, o tu man po altaną. 

Gyvatė jam tarė: 

— Ė brolau, niekc nebus. Kol aš matau sumuštą uodegą, o tu savo 
sūnaus kapą, bičiuliais, kokiais buvome, negalėsime būti. 


Meška ir skruzdėlės 


Kartą meška užpuolė skruzdėles, tos negalėjo išlįsti nė maisto pasirinkti. 
Mato skruzdėlės, koks didelis pavojus užklupo, suėjo pasitarti, kaip bai- 
siosios meškos atsikratyti. Viena skruzdėlė taip sako, kita taip, pagaliau 
susitarė iškasti didelę gilią duobę, o iš viršaus palikti per porą pirštų 
žemės, kad meška nesuprastų ten duobę esant. O kad meška užliptų ant 
duobės, viršumi leido skruzdėlėms vaikščioti. 

Meška eina skruzdėlių ieškodama, užlipo ant duobės ir įgriuvo į ją. 
Šiaip bando išlipti, taip bando, bet neišlipa, ir gana. Tada supuolė iš 
visur skruzdėlės ir sugraužė mešką. 


Meška ir berniukas 


Kadaise vienerių metų valstiečio berniukas išėjo iš namų į kalnus ir 
paklydo. Tėvas su motina visą naktį jo ieškojo, bet taip ir nerado. Ėjo 
per mišką meška, rado berniuką ir parsinešė į savo guolį prie meškiukų. 
Ten jį maitino ir globojo kaip tikrą savo kūdikį. Vakarais užkurdavo 
laužą pasišildyti. Meškiukai su berniuku susėdavo aplink laužą ir šil- 
dydavosi. 

Vieną vakarą, sėdėdama prie laužo, meška sušilo ir pradėjo snausti. 
Berniukas pamatė, kad meška snaudžia, ir sako: 

— Nesnausk, burbuti, nesnausk! 

Bet meška vis tiek snaudžia prie laužo. Tada berniukas paėmė degan- 
tį nuodėgulį ir vėl sako: 

— Nesnausk, burbuti, nesnausk! 

Berniukas kyštelėjo nuodėgulį meškai prie kailio — norėjo ją paža- 
dinti. Meškos vilnos bemat užsiliepsnojo. Meška atsibudo, išsigandusi 
šoko į vandenį ir nuskendo. | 

Meška ir gandras 


Kartą meška papjovė asilą. Beėdant kaulas įstrigo jai gerklėje. Meška 
šiaip krapšto, taip krapšto, bet niekaip negali ištraukti. Eina ieškoti, kas. 
galėtų jai pagelbėti. Sutinka vilką. Dejuodama meška prašo: 

— Pasigailėk, broleli vilke, maldauju tavęs, padaryk gerą darbą, iš- 
trauk asilo kaulą man iš gerklės, o jei ne — mirsiu. 

Vilkas jai sako: 

— Kaipgi, meškute, asilo kaulas tavo gerklėje įstrigo? Ar tik ne asilą 
suėdei? Kam gi tu, meškute, asilą ėdei, kai turi rūgščių obuolių, supuvu- 
sių kriaušių? Juos ėstum, ir nereikėtų išsikruvinti kaip kokiam mėsinin- 
kui. Bet pala, noriu paklausti. Sakyk, vargše meškute, ar asilą iš karto 
prarijai, ar po truputį ėdei? 

— Iš karto, vilke, prarijau, buvau labai alkana, — sako meška. 

— Reikia kantrybės, meškute,— sako vilkas,—ir neraudok, kad aš. 
tau negaliu padėti. Kaip aš tau pagelbėsiu, jeigu nenusimanau? Tau ne- 
reikėjo viso asilo iš karto ėsti. Pirmiausia reikėjo suėsti kepenis, paskui 
mėsą, o tada jau galima ir kaulų pagraužti. Bet tu ne taip darei. O aš 
nežinau, kaip tą kaulą ištraukti. Eik pas kūmutę lapę, gal ji ištrauks. Ji 
vištų kaulus graužia, jai dažniau įstringa. 

Meška nuėjo pas lapę. 

— O, sveika, tetule meška, sveika. Kas atsitiko, kad pas mane atėjai? 
Prašom sėstis, prašom,— sako lapė. 

— Galiu ir prisėsti, lape, — sako meška, — tik maldauju tavęs, jeigu 
Žinai kaip, nepagailėk laiko, išimk asilo kaulą man iš gerklės. 

— Ak meška, kaip gaila, kad negaliu tau padėti, — sako lapė— Man 
kiekvieną dieną vištos kaulai įstringa gerklėje, bet gandras (tegul jam 
viešpats duoda sveikatą) su savo ilgu snapu ištraukia. Eik, meška, į pie- 
vą, pamatysi gandrą, paprašyk, kad tau kaulą išimtų. 

Meška paklausė lapės, nuėjo į pievą ir pamatė gandrą. Sako jam: 

— Atleisk, gandre, atėjau pas tave, kad išimtum man iš gerklės asi- 
lo kaulą. Buvau nuėjusi pas vilką, tas nusiuntė pas lapę. Lapė, negalė- 
dama kaulo ištraukti, atsiuntė pas tave. Broleli gandre, būk toks malo- 
nus, ištrauk kaulą. 

— Cha, — sako gandras, — man nesunku tai padaryti. Tik kiek tu man 
duosi, kad kaulą ištrauksiu? 

— Broleli gandre, — sako meška. — Kiek norėsi, tiek ir duosiu, tik 
greičiau trauk kaulą laukan. 

Gandras priėjo prie meškos, įkišo snapą į gerklę ir ištraukė kaulą. 

— Štai, tetule meška, kaulą — sako gandras — o dabar duok man, ką 
žadėjai. 

— Gandre, niekadėjau, ar tau dar reikia didesnio atlyginimo. Džiau- 
kis, kad galvos nenukandau, kai kaulą traukei. Ar tau dar maža meškai 
į nasrus įkišti galvą ir sveiką ištraukti?— tarė meška ir nuėjo sau, pa- 
likusi sutrikusį ir susimąsčiusį gandrą. 


Vilkas, lapė ir kupranugaris 


Kartą vilkas su lape susitarė kartu medžioti kalnuose. Vaikščiojo vaikš- 
čiojo juodu, bet taip nieko ir nesumedžiojo. 

Vilkas su lape nusileido iš kalnų į lygumą. Beeidami keliu rado pilną 
duonos krepšelį. Vilkas pagriebė duoną ir ėda, o lapė jam iš nasrų 
traukia. 

— Lape, ko tu man iš nasrų duoną trauki? — sako vilkas. 

— Juk mudu esame dalininkai. Ką randame, tą broliškai turime ir pa- 
sidalinti — sako lapė. 

Vilkas paėmė ir padalino duoną. Mažesnę dalį davė lapei, o didesnę 
pasiliko sau. Lapė atsikando duonos ir sako supykusi: 

— Ar tik tiek mažai duonos man duodi? 

Ir lapė su vilku ėmė bartis. Ateina kupranugaris: 

— Liaukitės, liaukitės, bartis, — sako jis vilkui su lape. 

Kupranugaris mato, kad vilkas neteisingai duoną padalino, siūlosi 
pagalbon, bet.už tai irgi prašo dalies. Lapė paėmė duoną ir padalino 
į tris dalis. Kupranugaris mato, kad ir lapė nelygiai dalina, tada ėmė pats 
dalinti. Sako: 

— Ir vilkas, ir tu, lape, neteisingai dalinate. Palaukite, aš iškelsiu 
duoną į viršų, kas jums nukris, tą ir griebkite. 

Kupranugaris apžiojo duoną, iškėlė galvą ant ilgo kaklo 1 viršų ir 
ėda. Vilkas su lape net pabalo. Kupranugaris sau ėda duoną, o tie spokso. 

Nukrinta koks duonos trupinėlis iš kupranugario burnos, vilkas su lape 
susirenka ir vis į viršų žiūri. Vilkas su lape šokinėjo, staipėsi, stengėsi 
bent gabaliuką duonos iš kupranugario burnos pagriebti. Bet kupranuga- 
rio kaklas ilgas kaip kartis, kur ten pasieksi. Lapė ir sako: 

— Vienas randa, o kitas suėda. 


Lapė ir vilkas 


Kartą susibičiuliavo lapė su vilku ir nutarė drauge gyventi, kartu maistu 
rūpintis. Vieną dieną rado juodu ąsotį medaus ir paslėpė drevėje netoli 
namų. Netrukus lapė užsigeidė medaus, galvoja, kaip čia jo prisiėdus. 
Sako vilkui: 


— Brolau vilke, kažkas beldžia į duris. Eisiu pažiūrėti, kas ten. 

— Eik,— sako vilkas. 

Lapė nespėjo ligi durų nueiti ir vėl sugrįžo. Vilkas jos klausia: 

— Kas ten beldėsi? 

— Mane kviečia į kūmas. Eiti ar neiti?— klausia lapė. 

— Eik,— sako vilkas. 

Lapė nuėjo prie ąsočio, prisiėdė medaus ir sugrįžo. Vilkas jos klausia: 
— Kokiu vardu kūdikį pakrikštijo? 

— Medėdžiu,— sako lapė. 

Kvailas vilkas nesuprato, kad lapė medaus prisiėdė. 

Po kiek laiko lapė vėl užsigeidė medaus. Sako vilkui: 

— Kažkas beldžiasi. 

Lapė vėl nuėjo ligi durų, sugrįžo ir sako: 

— Brolau vilke, mane į kūmas kviečia. Eiti ar neiti? 

— Eik,— sako vilkas. 

Lapė vėl nuskubėjo prie ąsočio, suėdė pusę medaus ir sugrįžo namo. 


Vilkas jos klausia: 

— Kokiu vardu kūdikį pakrikštijo? 

— Medėdys Pusėdys. 

Kvailas vilkas vėl nesuprato, kad lapė pusę ąsočio medaus suėdė. 

Po kiek laiko lapė vėl medaus užsinorėjo, vėl sako vilkui: 

— Kažkas į duris beldžiasi. 

Lapė nuėjo pažiūrėti. Sugrįžusi sako: 

— Brolau vilke, mane į kūmas kviečia. Eiti ar neiti? 

Vilkas liepė eiti. Lapė nuėjo prie ąsočio ir išėdė visą medų, net ąsotį 
išlaižė. Lapė grįžo namo, vilkas ir klausia: 

— Kokiu vardu kūdikį pakrikštijo? 

— Jo vardas, brolau, Medų laižęs, ligi dugno išlaižęs. 

Taip lapė suėdė visą medų, o kvailas vilkas nieko ir nesuprato. 


ti. Gyvatės dievė 


Lapė ir malūnininkas 


Vienas malūnininkas labai vogė miltus iš tų, kas atveždavo grūdus malti. 
Bet, kaip sakoma, vogdamas nepralobsi. Kiek malūnininkas per dieną 
miltų pavogdavo, tiek naktį lapė jų suėsdavo. Malūnininkas, negalėda- 
mas nutverti, kas miltus ėda, net sublogo iš rūpesčio. 

Vieną vakarą malūnininkas padėjo spąstus su masalu. Atbėgo lapė. 
Pamatė ji masalą ir panoro suėsti. Kad ir gudri lapė, bet įkišo abi kojas 
į spąstus. 

— Tai tu, kūmute lape, mano miltus ėdei,— sako malūnininkas.— Pa- 
la, tuojau tau nunersiu kailį, parduosiu ir atsigriebsiu už suėstus miltus. 

— Pasigailėk, malūnininke, nenerk man kailio, aš galiu tau būti nau- 
dinga,— sako lapė. 

— Sakyk, lape, o ką gero tu man gali padaryti? — klausia malūninin- 
kas. 

— Galiu, malūnininke, tave karaliaus žentu padaryti — sako lapė— 
Jeigu nori, sakyk, per savaitę viską sutvarkysiu. 

Malūnininkas mano sau: „Jeigu ją paleisiu, ir ji mane padarys kara- 
liaus žentu, tai laimėsiu, o jeigu man pameluos, vis tiek kitą kartą bijos 
eiti miltų ėsti. Tiesą sakant, juk ji ne mano, o žmonių miltus ėsdavo. 
Kaip sakoma — nesidžiauk radęs, neverk pametęs.“ Malūnininkas vis- 
ką apmąstė, paleido lapę ir sako: 

— Paleidžiu tave, kūmute, bet jeigu pameluosi ir neivykdysi pažado, 
bus tau riesta, kai pakliūsi į mano rankas. 

— Jeigu tik nori būti karaliaus žentu, malūnininkėli, tai nesirūpink, 
aš viską sutvarkysiu,— sako lapė. 

— Ak lape, — sako malūnininkas, — jeigu yra tokių, kas nenorėtų su 
vyskupu papietauti, tai aš nenoriu karaliaus žentu būti. 

Nuėjo lapė pas karalių malūnininko piršti. Karalius klausia: 

— Kokią naujieną, lapute kūmute, atnešei? 

— Šviesusis karaliau, atėjau tavo dukteriai piršti Tumburlibeką,— sa- 
ko lapė. 

— Labai gerai, — sako karalius — o ar tas jaunikaitis gražus, ar tur- 
tingas? 

Lapė sako: 

— Šviesusis karaliau, jaunikaitis gražus kaip lėlytė, o už jį turtinges- 
nio nėra buvę pasaulyje. Turi malūną, brangakmenių galybę. Net ranko- 
mis jų neima, vis kastuvu semia, šviesusis karaliau. Aš tau gero noriu — 
meluoti man liežuvis neapsiverstų. Daryk, kaip nori. Jeigu jau aš atėjau, 
tau nereikės nė piršto pajudinti. O jeigu bus blogai, tai mane pribaigsi. 

— Kad taip giri jaunikį, lapute kūmute, patikėsiu, tegul bus sutarta. 
Duok dovanas jaunajai. 

Lapė nukūrė į pirtį, rado ten kurpaičių porą ir ryšulėlį su drabužiais, — 
viską buvo palikusi turtuolė iš miesto. Lapė tyliai prisėlino ir pavogė ry- 
šulėlį, paskui nunešė karaliui ir padavė kaip jaunikio dovaną jaunajai. 
Karalius sutiko išleisti dukterį už malūnininko. 

Lapė prašė karalių, kad vestuves keltų artimiausią sekmadienį. Ka- 
ralius sutiko. 

Laputė kūmutė vedasi malūnininką pas karalių nuotakos. Malūninin- 
kas netiki, kad karalius už jo savo dukterį leistų. Nors ir netiki, bet eina 
lapei iš paskos, nori pamatyti, kur jį nuves. 

Lapė su malūnininku priėjo balą. Lapė liepė malūnininkui lipti į van- 
denį ir išsidumblinti nuo galvos ligi kojų. Tuo tarpu pati pasileido tekina 
pas karalių. Įeina vidun, dedasi labai išsigandusi ir sako dusdama: 

— Ak, vargšė aš, ką man daryti, šviesusis karaliau? 

— Ko aimanuoji, lapute?— klausia karalius. 

— Kaip neaimanuosi, šviesusis karaliau, jeigu visi vestuvininkai liū- 
ne nuskendo, tik Tumburlibeką šiaip taip išgelbėjau. Tik tave mylėdama 

jį gelbėjau. Dabar meldžiu tavęs, nusiųsk jam drabužių, — jam reikia per- 
sirengti, ir karietą, kad galėtų čia atvažiuoti, — sako lapė. 

Karalius liepia nusiųsti jaunikiui drabužių ir karietą. Lapė malūninin- 
ką gražiais drabužiais perrengė, įsodino į karietą ir atvežė pas karalių. 
Malūnininkas rūmuose atsistojo nuošaly ir apžiūrinėja drabužius, — tokių 
savo gyvenime nebuvo matęs. 

— Lape, lape, ko žentas spokso į drabužius?— klausia karalius. 

— Šviesusis karaliau, kaip jis nespoksos, jeigu pats turi tris šimtus 
kartų geresnių. 

Lapė tik linkčioja galvą, tik kraipo savo ilgą snukutį, duoda ženklą 
malūnininkui, kad tas į drabužius nespoksotų. 

— Taip, suprantu, kodėl žentas taip žiūri į drabužius, — sako kara- 
lius.— Ei tarnai, greitai neškite jam gražiausius drabužius. 

Tarnai atnešė drabužius, lapė juos paėmė, nusivedė malūnininką į ki- 
tą kambarį persirengti ir sako: 

— Ko tu, nenaudėli, spoksai į tuos drabužius? Nedrįsk daugiau žval- 
gytis. Jeigu susiprotės, kas tu esi, tai šunimis užpjudys. Supratai? 

Karalius iškėlė vestuves, po vestuvių davė malūnininkui karietą, tar- 
nų, kad parvežtų Tumburlibeką namo. Karalius palydėjo jaunuosius ligi 
vartų, ir jie iškeliavo. 

Važiuoja keliu. Lapė pamato pakelėj avis ar kitokį turtą ir sako ka- 
raliaus pasiuntiniams: 

— Žiūrėkite, visos tos avių ir galvijų kaimenės yra Tumburlibeko. 
Tegul žino karalius, kokį žentą aš jam išrinkau. 

Karaliaus duktė klausėsi tų lapės pagyrų ir rietė nosį. 

— Aš laiminga, kad tokį turtingą jaunikį gavau. Tikrą teisybę lapė 
sakė, pati savo akimis matau. 

Kvailutė nežinojo, kad visas malūnininko turtas — nešvarūs marški- 
niai. Bet lapė nebūtų lapė, jei malūnininko neįpirštų. 

Vestuvininkai privažiavo miestą, kur malūnininkas gyveno. Lapė grei- 
tai nukūrė pirma ir padegė tuščią seną daržinę. Paskui atbėga prie ves- 
tuvininkų ir liepia jiems grįžti atgal, girdi, užsidegę Tumburlibeko rūmai. 

Vestuvininkai grįžta pas karalių ir papasakoja jam, kad užsidegę jau- 
nikio rūmai. 

— Kodėl sugrįžote, lape?— klausia karalius. 

— Šviesusis karaliau, vos tik privažiavome Tumburlibeko miestą, už- 
sidegė jo rūmai. Kai kurie vestuvininkai nuo dūmų užtroško. Tumburli- 
beką ištiko nelaimė. Šviesusis karaliau, priimk jį čia pagyventi, ir dukterį 
galėsi kasdien matyti. Tumburlibeko turtai — avys, karvės, jaučiai, bui- 
volai ir kitkas — tegul dega. Geriau tegul nukenčia turtai, negu Žmonės. 
Argi ne taip, šviesusis karaliau, ar aš blogai sakau? 

— Taip, lapute kūmutė, — sako karalius — duok dieve tau sveikatos. 

Karalius davė žentui rūmus, tas ir gyvena kaip tikras karalius. 

Lapė jam sako: 

— Malūnininke, už gera, kurį tau padariau, ir tu man tuo pačiu at- 
simokėk. Kai numirsiu, palaidok mane kaip karalienę. 

— Gerai, lapute kūmute, be abejonės tokią garbę tau padarysiu — 
sako malūnininkas. 

Netrukus lapė apsimetė negyva. Tarnai pasakė karaliaus žentui, kad 
jo senoji lapė nusibaigusi. 

— Jeigu nusibaigė, meskite į šiukšlyną, — sako malūnininkas. 

Tarnai ir numetė lapę į šiukšlyną. Tada toji atsikėlė, nuėjo pas ma- 
lūnininką ir sako: 

— Tai šitaip, malūnininke, tu man atsidėkoji. Reikės pasakyti, kas tu 
esi. 

— Dovanok man, lapute kūmute, nusikaltau!— sako malūnininkas. 

Nuo to laiko malūnininkas rūpinosi lape kaip tikra motina, o kai ta 
nusibaigė, palaidojo kaip karalienę. 


Vilkas ir asilas 


Kartą vilkas buvo labai alkanas ir iškeliavo per kalnus, slėnius ir laukus 
maisto ieškoti. Priėjo kaimą. O tuo tarpu iš kaimo asilas beeinąs su šiltu 
pyragu ir ąsočiu vyno. Tą pyragą ir vyną vienas kaimietis į vestuves 
gabeno, — jis buvo kviestas ten piršliu. Tasai kaimietis, vos iš kaimo koją 
iškėlė, prisiminė kažką namie užmiršęs ir grįžo pasiimti, o asilą paliko 
kelyje vieną. 

Vilkas priėjo prie asilo, tris kartus iš džiaugsmo per jį peršoko ir 
sako: 

— Gulkis, asile, aš tave suėsiu. 

Asilas jam sako: 

— Broleli vilke, kam tau mane ėsti. Užšok ant balno, krepšyje rasi 
dar šiltą baltą pyragą ir ąsotį raudono vyno. Suvalgyk pyragą, išgerk 
vyną ir sėdėk sau balne. Mano šeimininkas liepė tau pasakyti, kad ke- 
liautum į vestuves ir piršliu ten būtum. Ak, broleli vilkeli, kokia laimė, 
kad aš tave taip greitai sutikau. Man būtų reikėję išvaikščioti visus 
kalnus ir miškus, kol tave būčiau radęs. Šeimininkas man liepė be tavęs 
negrįžti. O jis — seniūnas, visi kaimo žmonės jo klauso. Koks laimingas 
tu, broleli vilke! Nėra ko ir sakyti, tokia garbė tau teko — piršliu būti. 
Sėdėsi garbingiausioje vietoje už stalo ir ėsi ėriukų kepenis. Kai priartė- 
sime prie kaimo, visi kaimo žmonės su dainomis ir muzika pasitiks tave. 

Vieni tau lenksis ligi žemės, kiti spaus ranką. Tokios garbės, kokia tavęs 
laukia šiandien, tu nė sapne nesapnavai. Dabar supratai, ar ne? 

Asilas persižegnojo ir sako: 

— Tegul tau padeda dievas, kuris tau tokią garbę suteikė šiandien, 
ir tegul suteikia dar šimtą kartų didesne. 

Vilkas išgėrė vyną, jam galva apsvaigo, ir patikėjo asilo melu, sutiko 
eiti piršliuosna. Sako jis asilui: 

— Ak asile, aš tavęs neėsiu, patikėsiu tavim, bet jeigu pameluosi, 
į gabalus tave sudraskysiu. Keliaujam į kaimą. 

Asilas pasileido risčia, nunešė vilką į kaimo vidurį ir kad subliaus 
iš visos gerklės. Gatvėje žaidė vaikai, jie pirmieji ir pamatė asilą su vil- 
ku. Vaikai parbėgo namo ir papasakojo naujieną namiškiams. Žmonės 
griebė kas šautuvą, kas kirvį, kas lazdą ir puolė vilką mušti. 

— Broleli vilke, nulipk nuo manęs, matai, visas kaimas išėjo tavęs 
pasitikti, — sako asilas.— Gal nori, kad tave kaip kokią nuotaką iš balno 
iškeltų? Nulipk, nulipk, nelauk, kad ateitų ir pasakytų: „Štai piršlys, tik 
nuo asilo nenulipa, nori, kad nukeltume.“ 

Vilkas nušoko nuo balno, o asilas pasileido bėgti ir namo parbėgo. 

Žmonės apstojo vilką, vieni šaudo iš šautuvų, kiti mėto akmenimis, 
lazdomis. Taip apdaužė šonkaulius, kad tas vos galo negavo. 

Vilkas pasileido bėgti iš kaimo, kiek kojos neša, raudodamas ir keik- 
damas asilą, kam tas apgavo. Bebėgdamas užduso, įlindo į krūmus atsi- 
kvėpti ir plūsta save: „Ak tu kvaila galvele, ne galva tu, o arbūzas. 
Kad atsirastų Žmogus ir pagriebęs už uodegos trenktų į žemę. Kam tau 
reikėjo piršliu būti, į kaimą keliauti? Ko paklausei asilo? Nei mano tė- 
vas piršliu buvo, nei man būti reikėjo. Vilkui nereikia rūkytų kumpių, 
jis ėda, ką radęs.“ 

Krūmuose žmogus kirto žilvičius pintinėms. Jis pagriebė vilką už 
uodegos ir, apsukęs apie save, trenkė į žemę. Vilko uodega pokšt ir nu- 
trūko. , 

— Taip man ir reikia, — sako vilkas, bėgdamas į kalnus, — ko norėjau, 
to ir gavau. 

Vilkai pamatė beuodegį ir šaukia: 

— Bėk, šunie beuodegi! Bėk, šunie beuodegi! 


Gaidelis ir ožiukas 


Kartą gaidelis ir ožiukas nuėjo į kalnus riešutauti. Gaidelis įsilipo į laz- 
dyną riešutų skinti. Gaidelis skina ir skina riešutus, o ožiukas stovi po 
krūmu ir laižosi. Kad taip bent vieną riešutėlį sukrimtus, mano jis. Bet 
gaidelis buvo godus, nenori mesti ožiukui riešutų. 

— Broliuk, numesk ir man kokį riešutėlį, — prašo ožiukas.— Išgliau- 
dyčiau ir suvalgyčiau. Juk ir aš turiu širdelę. 

— Še,— sako gaidelis, — pažiūrėsiu, ar valgysi. 

Metė gaidelis riešutą ir pataikė tiesiai ožiukui į akį. Vargšas ožiukas 
ėmė bliauti, verkti. Gaidelis išlipa iš lazdyno pažiūrėti, kas ožiukui atsi- 
tiko. Mato, kad akį išmušė. Susibarė gaidelis su ožiuku. Eina ožiukas pas 
teisėją, kad tas gaidelį nubaustų. 

— Ponas teisėjau, nubausk gaidelį. Jis su riešutu man akį išmušė, — 
prašo ožiukas. 

— Kodėl, gaideli, tu išmušei ožiukui aki?— klausia teisėjas. 

— O kam lazdynas mano kelnaites suplėšė?— sako ožiukas. 

Teisėjas klausia lazdyno: 

— Lazdyne, kodėl tu suplėšei gaideliui kelnaites? 

— O kam ožka mano lapus nuėdė?— sako lazdynas. 

Teisėjas klausia ožkos: 

— Ožka, kam tu nuėdei lazdynui lapus? 

— O kodėl manęs piemuo neganė?— sako ožka. 
"Teisėjas klausia piemens: 

— Piemenie, kodėl tu ožkos neganei? 

— O kam šeimininkė man valgyti nedavė?— sako piemuo. 
Teisėjas klausia šeimininkės: 

— Šeimininke, kodėl piemeniui nedavei valgyti? 
— O kam šuo tešlą suėdė?— sako šeimininkė. 
Teisėjas klausia šuns: 

— Šunie, kam tu tešlą suėdei? 

— Alkanas buvau ir suėdžiau,— sako šuo. 

Taip ir baigėsi byla. 

Mėsa pati atėjo 


Kartą asilui dirbti atsibodo, ir pabėgo jis nuo šeimininko. Ieško tokios 
vietos, kur dirbti nereiktų. Beeidamas sutinka aviną. Avinas jam sako: 

— Sveikas! Kur eini, bičiulię 

— Daugiau negaliu kentėti, — sako asilas.— Jeigu keliamos vestuvės, 
nešiok, asile, vandenį, malkas. Reikia mėšlą į dirvą išvežti — temk, asi- 
le. O ėsti, tai kaip dievas davė — sauja šiaudų arba arklių išėdos. Arba 
pameta sausų šakų, tegul, girdi, graužia. O nuo ankstyvo ryto dirbk, 
tampyk vandenį, malkas. Ne, negaliu kentėti, negaliu pakęsti tų kančių. 
Bėgu, paieškosiu vietos, kur nereikia dirbti, noriu truputį pailsėti. 

— Ir aš bėgu nuo šeimininko, — sako avinas.— Jeigu kas vestuves ke- 
lia, — pjauna aviną, kur nors šventė, — pjauna aviną, draugai ar priešai 
atėjo, — vaišina aviena. 

Susibičiuliavo asilas su avinu ir keliauja drauge. Beeidami sutiko la- 
pę. Ta jiems sako: 

— Sveiki, bičiuliai! 

Asilas su avinu papasakojo lapei, kur keliauja. 

— Ir aš bėgu ramybės ieškoti — sako lapė.— Kas nors vestuves ke- 
lia, tuojau lupa lapės kailį, kad jaunikiui ir nuotakai padovanotų. 

Dabar jie keliauja trise. Sutinka gaidį. 

— Sveiki, bičiuliai! Kur keliaujate?— klausia gaidys. 


170 


Šie ir papasakojo jam. 

— Ir aš bėgu nuo šeimininko, — sako gaidys.— Atsilanko žentas į sve- 
čius, tuojau gaidį pjauna, ateina užgavėnės,— gaidį pjauna. Nežiūri, ar 
riebus, ar liesas, gieda, ar ne, deda ant stalo, ir viskas. Negaliu daugiau 
kentėti, bėgsiu ir aš su jumis, — sako gaidys. 

Dabar jie keliauja keturiese. 

Eina eina keliu ir randa vilko kailį. Nori jį pasiimti, bet sunku nešti. 
Tada asilas sako: 

— Uždėkit man aht nugaros, aš panešiu. Aš įpratęs nešioti krovinius. 

Keliauninkai uždėjo vilko kailį ant asilo ir eina toliau. Eina eina ir 
prieina olą. Jau temti pradėjo. Sulindo į olą nakvynės. Žiūri — ugnis be- 
sikūrenanti, vakarienė beverdanti, o aplinkui nė gyvos dvasios. Toje olo- 
je gyveno meškos ir vilkai, bet jie buvo išėję medžioti. Žvėrys įlindo 
į olą ir nežino, ką daryti, ar pasilikti, ar eiti sau. Likti bijo, nes mato, 
kad čia kažkas gyvena, o toliau keliauti tamsu. Kas bus tas, ir pasiliko 
oloje nakvoti. Vilko kailį, kur buvo radę, prikimšo šiaudų ir pakabino 
prie angos, 0 patys susėdo prie ugnies. 

Netrukus pareina šeimininkai — dvi meškos ir du vilkai. Svečiai, pa- 
matę šeimininkus, pasisveikino ir apmirė iš baimės. 

— Sveiki atvykę, bičiuliai — sako meškos ir vilkai. 

— Gerai, kad jus radome, — sako svečiai. 

-— Sėskit, sėskit,— sako šeimininkai. 

Svečiai susėdo. Pirmiausia atsisėdo asilas, prie jo avinas, paskui la- 
pė, o visų užpakaly — gaidys. Visi valgo vakarienę, geria ir linksminasi. 
Šeimininkai prašo, kad svečiai padainuotų. Asilas jiems sako: 

— Pirmiausia turi šeimininkai padainuoti, o paskui svečiai. Toks jau 
paprotys. | 

Tada meška užtraukė: 

—- Mėsa pati atėjo į namus, mėsa pati atėjo į namus. 

Svečiai girdi meškos dainą ir tirta iš baimės. Paskui šeimininkai lie- 
pia asilui dainuoti. Vargšui asilui ne daina rūpi, bet ką darys, užtraukė: 

— Išeikit lauk ir pažiūrėkit, kas prie durų kabo. Išeikit lauk ir pažiū- 
rėkit, kokie stebuklai daros. 

Meškos su vilkais žvilgt žvilgt į kits kitą — reikia pažiūrėti, kas ten 
dedasi. Siunčia jie vieną mešką. Jeigu pamatysianti ką nors baisaus, tai 
tegul bėganti sau ir į olą negrįžtanti. Meška išeina, žiūri — prie angos 

vilkas pakabintas. Meškos ir vilkai, eidami vidun, jo nematė. Meška iš. 
baimės ir akių daugiau neparodė, nukūrė į kalnus. Nesulaukę meškos: 
grįžtant, jie siunčia meškiuką pažiūrėti. Bet ir tas negrįžo. Taip vienas po: 
kito vilkiukai ir meškiukai ėjo žiūrėti, kas lauke dedasi, ir nė vienas 
negrįžo. Meška su vilku, nesulaukę vaikų, patys pakilo eiti. Avinas pa- 
manė, kad vilkas su meška tariasi juos suėsti, ir pašokęs puolė prie durų. 
Ir netyčia ragais jas užtrenkė. Visi keliauninkai liko oloje. Dabar šeimi- 
ninkai išsigando svečių, o svečiai šeimininkų. Iš baimės asilas pradėjo 
bliauti, lapė lakstyti iš kampo į kampą, ieškodama skylės, o gaidys už- 
šoko ant uolos ir užgiedojo: „,Kakariekū“. Visi ieškojo, kaip čia išbėgus. 
Pagaliau vilkas su meška šiaip taip išlindo pro duris ir nubėgo vaikų. 
ieškoti. 

Vilkas su meška susiieškojo vaikus, susėdo ir kalbasi. Vilkas sako 
meškai: 

— Matei, tas mažasis užšoko ant uolos ir šaukia: „„Atneškite virvę, 
pakarsiu juos čia“. O toji su ilga uodega vis po kampus siuva — virvės 
ieško. O tas ilgaausis, kur aukščiausias, kad subliaus, mus karti liepda- 
mas. Jeigu nebūtume pabėgę, jau visi kabotume. 


Netepsi — nevažiuosi 


“Gyveno kartą popas su popiene. Jie turėjo berną ir kviečių lauką. Popas 
su popiene buvo labai šykštūs. Kai bernas eidavo į laukus dirbti, teįdė- 
davo jam svogūno galvutę ir duonos kriaukšlę. 

Lauke augo kriaušė. Bernas kiekvieną rytą, kai nueidavo į lauką, su- 
stodavo po kriauše ir sakydavo: 

— Labas rytas, kriauše! 

— Ir tau labo ryto linkiu, — pats atsakydavo. 

— Ar šiandien kviečius kirsime, ar miegosime? Nagi, pažiūrėkime, 
kas krepšy yra, ar duonos pluta, ar dar kas nors. 

Žiūri — krepšy svogūno galvutė ir duonos kriaukšlė. „Ėhė,— galvoja 
bernas, — jeigu nėra vištienos ir pyrago, tai miegosime.“ Šešias savaites 
bernas vis eidavo į laukus ir vis tą patį darydavo. Žmonės mato, kad 
kviečiai nepjauti stovi, ir sako popui: 

— Pope, ko kviečių nepjauni, juk greitai duoklės rinkėjai ateis. 

— Aš vis siunčiu berną ir liepiu nupjauti. O ką jis ten nuėjęs da- 
TO4— sako popas. 

— Ką jis darys,— sako žmonės.— Pažiūri į krepšį ir sako pjausiąs, 
jeigu rasiąs vištienos ir pyrago, o jeigu rasiąs svogūno su duonos 
kriaukšle, tai visą dieną miegosiąs. 

Popas nepatikėjo žmonių žodžiais, nuėjo pats savo akimis įsitikinti. 
„Atėjo į lauką ir pasislėpė. Bernas atėjo ir sako kriaušei: 

— Labas rytas, kriauše, tegul dievas tau duoda sveikatos. Ar šian- 
dien kviečius kirsime, ar miegosime? Palauk, pažiūrėsime, kas krepšy 
yIa. 

Bernas pamatė, kad krepšy tik svogūno galvutė ir sausos duonos 
kriaukšlelė, vėl atsigulė po kriauše ir miega. Popas jam nieko nesakė. 
Parėjo namo ir papasakojo popienei, kad bernas nieko nedirba, tik su 
kriauše kalbasi. Vakare, kai bernas sugrįžo namo, popas jam sako: 

— Sūneli, kviečiai dar nekirsti, o žmonės šneka, kad rytoj duoklės 
rinkėjai žada ateiti. 

Tada bernas sako popui: 

— Kviečiais, dvasiškas tėve, nesirūpink, rytoj per dieną nukirsiu. 

Popas tarė: 

— Kaip tu juos per dieną nukirsi, jeigu per keturiasdešimt dienų ne- 
nukirtai. Tau, matyt, kažko trūksta, kad nedirbi. 

— Ėhė, tu supranti, ko man trūksta, — sako bernas. 

Tada popas tyliai sako popienei: 

— Nagi, popiene, tuojau jam papjauk vištą ir iškepk pyrago. 

Rytą, dar bernui miegant, popienė prikrovė krepšį maisto. Bernas atsi- 
kėlė, pasiėmė krepšį su pusryčiais, nuėjo prie kriaušės ir, kaip visada, 
sako: 

— Labas rytas, kriauše! Ar šiandien pjausime kviečius, ar miegosime? 
Pažiūrėsime, kas yra krepšyje, tada... | | 

Bernas atidaro krepšį, žiūri — įdėta višta, pyrago, sviesto. 

— Na,— sako bernas, — tuojau pasivaišinsime. Šiandien nebus kada 
miegoti, reikės kviečius kirsti. 

Bernas suvalgė pusryčius ir kibo į darbą. Ligi pietų kviečius nupjo- 
vė, o ligi vakaro surišo. Taip dirba sotus žmogus. Juk sakoma, netepsi — 
nevažiuosi. 


Projas aria, aga Rašidas valgo 


Gyveno kartą Mariovoje Projas. Buvo sausringi metai, duonos vos už- 
teko. Projas galvoja, kaip čia vaikus išmaitinti. Nuėjo jis į Kavadarečką 
pas agą Rašidą ir sako: 

— Aga Rašidai, atėjau pas tave su prašymu. Suariau penkis ralus 
dirvos, bet neturiu kuo užsėti. Duok man dvidešimt pūrų grūdų. Apsėsiu 
lauką, o kai užaugs, pusiau dalinsimės. 

Aga Rašidas davė Projui dvidešimt pūrų grūdų, o tas juos su vaikais 
ir suvalgė. 

Atėjo kovas. Aga Rašidas klausia Projo: 

— Ei Projau, kaip mūsų kviečiai auga? 

— Gerai, gerai! Duos dievas, pilnus aruodus prisipilsime, — sako 
Projas. 

Atėjo gegužės mėnuo. Projas ėmė baimintis, kad aga Rašidas supyks, 
kam grūdus ne pasėjo, o suvalgė. Aga Rašidas neturėjo vaikų, neturėjo 
šeimos. Projas nuėjo pas agos vietininką ir sako: 

— Aš suvalgiau kviečius, jais vaikus maitinau. Jeigu pasakysime agai 
Rašidui, tai jis mane prilups. 

Vietininkas jam sako: 

— Dabar bėjus gerai nusiteikęs, jam gimė kūdikis. Eik pas jį ir viską 
pasakyk. 

Projas nuėjo pas bėjų. Ten į puotą buvo susirinkę daug bėjų. Aga Ra- 
šidas klausia Proją: 

— Projau, kaip kviečiai auga? 

Projas jam sako: 

— Aga Rašidai, tau viešpats davė kūdikį, tegu auga jis sveikas. Aš 
su tais kviečiais maitinau savo vaikus. Jeigu nebūtų buvę tų kviečių, 
mano vaikai būtų badu mire. 

Tada aga Rašidas nusijuokė ir sako: 

— Cha cha cha! Projas aria, aga Rašidas valgo. Tegul tau bus at- 
leista. 


Agos meilė 


Kartą į Galištės kaimą atkeliavo turkas su tambura. Apsistojo name, kur 
gyveno dvi mergelės ir trys marčios, visos trys jaunos. Turkas pradėjo 
groti. Groja ir klausia: 

— Ei sene, kas čia toji mergelė? 

— Mano duktė, aga, duktė, — sako senutė. 

Mergelė turkui labai patiko, ėmė jis groti tambura: dzm dzm... Plo- 
nai groja, plonu balsu dainuoja. Parėjo antroji duktė, aga vėl klausia: 

— Ei sene, o kas toji tokia? 

— Mano duktė, aga, duktė! 

Aga dar ploniau groja, dar plonesniu balsu dainuoja: dzm dzm 
dzm... Pareina marti, aga vėl klausia: 

— Ei sene, kas šitoji tokia? 

— Mano marti, aga, marti! 

Aga dar meiliau groja ir dainuoja: dzm dzm dzm dzm... Plonai gro- 
ja, laibu balsu šūkčioja. Parėjo antroji ir trečioji marčios. Aga užmetė 
koją ant kojos ir dar ploniau groja, dar laibesniu balsu dainuoja: dzm 
dzm dzm dzm dzm... 

Atėjo vakaras, pradėjo temti. Aga taip plonai groja, taip laibai dai- 
nuoja, kad ploniau ir negali. Temstant parėjo senės sūnus. Aga klausia: 

— Ei sene, kas jis toks? 

— Mano sūnus, aga, sūnus. 

Aga pradėjo storesniu balsu groti ir dainuoti: dzm dzm dzm dzm dzm 
dzm dzm dzm... Girdi, meilė pradėjo vėsti, tai ir groti mažiau groja. 
Parėjo ir antrasis sūnus. Aga vėl klausia senės: 

— Ei sene, o kas jisai? 

— Mano sūnus, aga, mano sūnus. 

Aga du kartus sudzizeno: dzm dzm ir tris kartus: dm dm dm. Agos 
balsas vos girdėti. Nuleido galvą ir atsiduso: 

— Hm! 

Parėjo trečiasis sūnus. Aga dar labiau nusigando ir klausia: 

— Ei sene, kas tas toksai, kur naktį parėjo? 

— Mano sūnus, aga, mano sūnus. 

Aga nuleido galvą net ligi juosmens, vieną kartą užgavo stygą: dzm, 
dar tris kartus brūkštelėjo: dm dm dm ir sako: 

— Sene, pastatyk tamburą į kampą. 

Taip ir išgaravo agos meilė. 


Valstietis ir seniūnas 


Vargšas Stojanas neturėjo pinigų mokesčiams sumokėti. Seniūnas jį pri- 
rišo prie stulpo ir sako: 

— Kol nesumokėsi mokesčių, tol taves nepaleisiu. 

Tais laikais buvo toks paprotys. 

Stojanas pamatė, kad kitoje pusėje saulė šildo, o jis pririštas šešė- 
lyje, ir sako: 

— Aga, maldauju tavęs, atrišk mane nuo to stulpo ir pririšk prie ano. 

— Ek Stojanai, stulpas pinigų neduoda, — sako seniūnas. 

Stojanas vėl maldauja: 

— Atrišk mane nuo to stulpo ir pririšk prie ano, meldžiu tavęs, aga. 
Noriu saulėje pasišildyti, nes čia labai šalta. 

— Asanai, atrišk Stojaną nuo to stulpo ir pririšk prie ano, — liepia 
seniūnas. 

“ Asanas atrišo Stojaną nuo vieno stulpo ir pririšo prie kito. Stojanas 
sėdi pririštas ir dairosi, gal eis kas pro šalį, pasigailės jo, sumokės mo- 
kesčius ir atriš nuo stulpo. Bet žmonės bijo prie jo ir priartėti. Taip nie- 
kas ir nepriėjo. 

Stojanas sėdi ir dairosi. Pamatė netoli stulpo baltą mazgelį. Pasisiekė, 
paėmė mazgelį, atrišo, žiūri — jame auksinis pinigas. Stojanas šaukia iš 
visų jėgų: 

— Ei aga, kodėl tu mane pririšai prie to stulpo? 

— Nesumokėjai karaliui mokesčių, todėl ir pririšau. Laikysiu, kol 
sumokėsi, — sako seniūnas. 

— Štai tau, aga, auksinį mokesčiams, duok grąžos ir atrišk nuo stul- 
po, turiu namo eiti, verkiančius vaikus nuraminti. 

Seniūnas paėmė auksinį, atidavė Stojanui grąžą, atrišo jį nuo stulpo 
ir sako: 

— Jūs, giaurai !, esate kaip miltuoti maišai. Kol lazda nepadaužysi, 
tol miltų neišdulkinsi. 

Seniūnas atrišo Stojaną, tas linksmas ir patenkintas namo nuėjo. 


I! Giauras— kitatikis, ne musulmonas. 


Kaip varkalys save nubaudė 


Senų senovėje gyveno labai vargingas varkalys. Ėjo per kaimus, norė- 
damas užsidirbti pinigų, kad bent senatvėje be rūpesčių galėtų gyven- 
ti. Kartą galvoja jis: „Eisiu kur pas bičiulius pasišnekučiuoti. Lyg pri- 
svilęs čia toje dirbtuvėje tūnau. Juk ne šimtą metų gyvensiu. Netrukus 
ir į aną pasaulį teks iškeliauti.“ Ir varkalys išėjo iš savo dirbtuvės. Jo 
nelaimė, kai viešėjo pas bičiulius, į jo dirbtuvę atėjo kaimietis ir atnešė 
parduoti keletą gabalų aukso ir sidabro. O tas kaimietis net nežinojo, 
kad ten buvo auksas. Varkalio neradęs, kaimietis šiek tiek palaukė, 
o, kai nusibodo laukti, išėjo. Netoli varkalio gyveno krautuvininkas. Tas 
pašaukė kaimietį užeiti duonos nusipirkti. Klausia kaimiečio, ką jis mai- 
šelyje turįs ir ko varkalio ieškąs. Kaimietis pasakė, kad ardamas radęs 
vario ir švino, tai atnešęs parduoti. Krautuvininkas irgi neatpažino, kad 
čia auksas ir sidabras, ir nupirko už niekus. Už gautus pinigus kaimietis 
nusipirko druskos, pipirų ir išėjo. Netrukus pareina namo varkalys. At- 
sisėda ir kalinėja. Krautuvininkas atneša jam savo pirkinį pažiūrėti. Var- 
kalys pasidėjo tą metalą ir kaukštelėjo kaltuku. Žiūri — grynas auksas ir 
sidabras. 

— Kaimyne,— sako krautuvininkui,— juk čia grynas auksas ir sidab- 
Tas. Sakyk, kur tu juos gavai? 

Krautuvininkas ir papasakojo viską, kaip buvo. Varkalys iš pykčio 
ir širdgėlos pasidėjo dešinę koją ant priekalo, paėmė didžiausią kūjį ir 
trenkė į koją iš visų jėgų. Ir sutrupino sau koją, kam nelaiku išėjo iš 
namų ir prarado tiek turto. Seni žmonės sako: „Ką duoda valanda, to 
neduoda metai.“ 

Vienuoliai su pypkėmis 


Kartą gyveno trys draugai. Visi trys buvo dideli tinginiai. Pypkių iš bur- 
nos nepadėjo, vis dūmą traukė, jokio darbo nedirbo. Kol turėjo tėvų pa- 
likimo, tol maitinosi, o kai išbaigė, visai nuskurdo. Eiti bernauti neno- 
rėjo,— tingėjo dirbti. Sėdėti be darbo irgi buvo sunku, nes nebuvo ko 
valgyti. 

Galvojo galvojo draugai ir nutarė keliauti Sveta Goros vienuolynan, 
pasidaryti vienuoliais, girdi, ten dirbti nereikėsią. 

Vieną dieną susirinko visi trys, apsiavė batus, pasiėmė po maišą ta- 
bako ir iškeliavo į vienuolyną. Atėjo pas igumeną ! ir prašo, kad priim- 
tų juos į vienuolius. Igumenas jų klausia: 

— Kokia kančia jus slegia, Kristaus kūdikiai, kad atėjote vienuolynan 
ir norite vienuoliais tapti? Ar žinote, kad vienuoliu būti yra labai sunku? 
Tik pasninkaudami, mažai valgydami ir gerdami, daug melsdamiesi ga- 
lėsite tapti šventais. 

— Tėve, igumene, mes pirma davėme įžadus, oc paskui atėjome įsi- 
švęsti į vienuolius. 

Išgirdo igumenas tokius žodžius, liepė duoti naujiesiems vienuoliams 
celę, ir tegul sau gyvena. Kai tik liko vieni celėje, draugai sėdėjo ir 
pypkes rūkė. Daug vakarų igumenas ėjo prie naujųjų vienuolių celės 


!Igumenas— vienuolyno viršininkas. 

durų pasiklausyti, ar jie meldžiasi. Bet vietoj maldų girdėjo juos kosint 
kaip vežikus, vietoj smilkalų kvapo iš ten sklido tabako dūmai. Atida- 
rė igumenas celės duris ir rado draugus su pypkėmis rankose. Rytą visi 
vienuoliai ėjo į cerkvę, nuėjo ir tie trys draugai. Igumenas pasišaukė juos 
ir klausinėja apie šventuosius, kurie buvo cerkvėje nupiešti: 

— Ar žinote jūs, naujieji vienuoliai, kas buvo šie šventieji? 

— Tokie žmonės, kaip ir mes, tėve igumene,— sako tie. 

— Iš tikrųjų, vaikai mano, jie buvo paprasti žmonės ir tapo šven- 
taisiais, dėl to jie čia ir nupiešti. Bet jie nė vienas rankose neturi pypkių, 
nė vienas nerūko tabako, kaip jūs. Todėl jūsų čia nenupiešime, nes turė- 
tume piešti su pypkėmis. O dabar jūs tik pagalvokite, kaip piešti su pyp- 
kėmis rankose, jeigu nė vieno šventojo su pypke nėra nupiešta? — sako 
jiems igumenas. i 

Trys draugai išsigando tokių igumeno žodžių ir metė rūkyti. 


Senų Žmonių išmintis 


Vienoje karalystėje senais laikais buvo paprotys: kai žmogus pasendavo 
ir negalėdavo dirbti, nunešdavo į kalnus ir palikdavo, kad badu mirtų. 
Vienas jaunikaitis užsimetė tėvą ant pečių ir neša į kalnus. Benešdamas 
pavargo, nukėlė tėvą nuo pečių ir pastatė ant žemės. Tėvas sako sūnui: 

— Maldauju tavęs, sūnau, nepalik manęs čia mirti, nunešk aukščiau. 

— O kodėl tau nepatinka ši vieta?— klausia sūnus. 

— Ak sūnau,— sako tėvas, — argi tėvas pasirenka kapui vietą? Kai aš 
buvau jaunas, irgi čia atnešiau savo tėvą, kad mirtų badu. Todėl ir ne- 
noriu, sūnau, kad mane čia paliktum. Paklausyk dar šį sykį manęs, sū- 
nau, užsimesk ant pečių ir nunešk aukščiau į kalnus. 

Sūnus, tėvo prašomas, užsimetė jį vėl ant pečių ir neša aukštyn į kal- 
nus. Benešdamas ėmė galvoti: „Tegul būna prakeiktas tasai žmogus, ku- 
ris sugalvojo tokį blogą paprotį, kad savo tėvus į kalnus neštume ir pa- 
liktume mirti badu. Juk ir mane, kai pasensiu, sūnus atneš čia, kad mir- 
čiau badu. Ne, aš parsinešiu savo tėvą atgal namo ir laikysiu, kol mirs 
savo mirtimi. Gal pagaliau žmonės atsikratys to blogo papročio. O kad 
iš manęs nesišaipytų draugai ir kaimynai, tėvą parnešiu namo slapčia ir 
paslėpęs laikysiu, prižiūrėsiu.“ Viską apmąstęs, sūnus vakare parsinešė 
tėvą namo, davė jam vieną kambarį ir prižiūrėjo, kaip tėvą dera pri- 
žiūrėti. 

Niekas nežinojo, nei kaimynai, nei draugai, kad jaunikaitis namuose 
tėvą slepia. Kiekvieną vakarą, grįžęs iš turgaus, vis klausinėdavo senu- 
ko apie dieną matytus ir girdėtus dalykus ir vis ko nors iš savo senojo 
tėvo išmokdavo. Sūnus labai džiaugėsi tėvo kalnuose nepalikęs. 

Tos karalystės valdovui labai nepatiko, kad vaikai savo tėvus neša 
į kalnus ir palieka mirti badu. Bet jis nieko negalėjo padaryti, kadangi 
nuo senų senovės taip buvo įprasta. Karalius suko galvą, kaip vaikus 
atpratinti, kad jie tėvų į kalnus neneštų. Pagaliau išleido įsakymą, kad 
kiekvienas jaunikaitis, turintis seną tėvą, padarytų iš smėlio po grandi- 
ne. Ir liepė karalius vieną dieną susirinkti visiems jaunikaičiams. Kai vi- 
si susirinko, karalius sako: : 

— Klausykitės jūs, jaunikaičiai, noriu, kad iš smėlio padarytumėte 
grandinę. Duodu jums tris dienas. Jeigu padarysite, gerai, o jei nepada- 
Iysite, visiems galvas nukaposiu. 

Jaunikaičiai išklausė karaliaus, jam nusilenkė ir nuėjo daryti smėlio 
grandinės. Susirinko visi vienoje vietoje ir lipdo iš smėlio grandines. 
Dirba, vargsta, bet nieko neišeina. Du vakarus jaunikaitis, kuris tėvą tu- 
rėjo paslėpęs, parėjęs namo tėvui nė žodžio nesako. 

— Sūnau, kodėl tu jau antras vakaras toks nelinksmas? — klausia 
tėvas. 

— Kaip aš būsiu linksmas, jei rytoj man galvą nukirs. Karalius liepė 
padaryti iš smėlio grandinę, bet mes niekaip jos negalim padaryti, — sa- 
ko sūnus. 

Tada tėvas tarė: 

— Štai ką pasakykite karaliui: „Šviesusis karaliau, mes pradėjome 
daryti iš smėlio grandinę, bet nežinome, ar tau patiks. Kad be reikalo 
nevargtume, atėjome paprašyti, kad parodytumei, kokios nori: ar storos, 
ar plonos. Mes ligi vakaro tau ją atnešime." 

Nuėjo jaunikaitis pas karalių ir pasakė tuos žodžius. Karalius labai 
nustebo, iš kur toks gudruolis atsirado. Ir klausia: 

— Pasakyk, ar pats taip sugalvojai, ar tau kas pasakė? 

Jaunikaitis papasakojo karaliui, kad tėvas taip jį pamokęs. Karalius 
klausia, kodėl jaunikaitis neišnešęs tėvo į kalnus. Jaunikaitis viską papa- 
sakojo. 

Karalius tai išgirdęs labai apsidžiaugė. Jis tarė: 

— Matote, jaunikaičiai, senas žmogus išgelbėjo jūsų gyvybes. Koks 
naudingas senas žmogus, kiek gyvybių išgelbėjo vienu žodžiu. Todėl nuo 
šios dienos globokite senus tėvus iki pat mirties, nes jie reikalingi, kaip 
mamui reikalingos sienos. 

Nuo to laiko buvo atsisakyta blogo papročio atsikratyti senų žmonių. 


Karalius ir išmintingas artojas 


Kartą vienas karalius persirengė paprastais drabužiais, pasiėmė kelis 
patarėjus ir ėjo per miestus ir kaimus pažiūrėti, ką žmonės veikia, ką 
apie karalių šneka. Rado jis senį, lauką ariantį. Priėjo karalius prie se- 
nio paklausti, kaip jam sekasi, pasikalbėti. 

— Senuk, kodėl, sulaukęs tokio amžiaus, ari?— klausia karalius.— Ar 
neturi vaikų, kad tave pakeistų? Tau laikas pasilsėti. 

— Bičiuli, mano vaikai padeda žmonėms,— sako senis.— O mano jau 
toks likimas, todėl ir ariu senatvėje. Du kartus mane jau buvo apiplėšę 
plėšikai ir dar kartą apiplėš. Dėl to, bičiuli, senatvėje ir dirbu, ir ariu. 

— O kaip tavo dvejetas, toli ar arti? — klausia karalius. 

— Mano dvejetas labai arti — sako senis. 

— O kaip laikosi trisdešimt du?— klausia karalius. 

— Skatiko neverti, nes tie trisdešimt du be dvidešimt aštuonių, — 
sako senis. 

— Kaip tavo dvejetas arklių, ar tavęs klauso, ar naštą paneša?— 
klausia karalius. 

— Neklausk apie arklius — sako senis — kai prie jų trečią pridedu, 
ir tai vos paneša. 

— Aš tau atsiųsiu keletą žąsų, — sako karalius.— Ar mokėsi gerai nu- 
pešti jas? 

— Žąsis pešti aš moku, tik tegul pakliūva man į rankas,— sako senis. 

Karalius baigė kalbėti su seniu ir nuėjo su patarėjais į rūmus. Pra- 
dėjo karalius dvariškiams pasakoti, ką keliaudamas matė ir girdėjo. Ka- 
ralius klausia patarėjų, kurie keliavo su juo, ar jie supratę, ką jis kalbė- 
josi su seniu. Patarėjai jam pakartojo viską, ką senasis artojas sakė, bet 
karalius norėjo, kad ne jų žodžius kartotų, bet jų kalbą paaiškintų. 

— Klausykite jūs, seniai, jeigu nepaaiškinsite, apie ką mudu su se- 
nuoju artoju kalbėjomės, nukaposiu galvas. Duodu pagalvoti tris die- 
nas ir tris naktis. 

Patarėjai išklausė karaliaus, nusilenkė ir namo parėjo. Namie suka 
galvas, ką koks žodis galėtų reikšti. Šiaip galvoja, taip galvoja, nieko 
nesugalvoja. Pagaliau susitarė nueiti pas senąjį artoją ir paprašyti, kad 
paaiškintų. Pasiėmė daug pinigų ir iškeliavo į lauką pas artoją. Klausia 
jie šenio: 

— Senuk, vakar mes buvome atėję pas tave su savo bičiuliu. Pasa- 
kyk mums, ko jis tavęs klausė ir ką tu jam atsakei. Pasakyk mums, mes 
su juo susilažinome. 

— Ei brolyčiai, jūs norite už dyką išminties išmokti, — sako senis.— 
Jei už kiekvieną žodį mokėsite po šimtą altanų, tai pasakysiu. 

Karaliaus patarėjai, išgirdę tokius artojo žodžius, labai nusiminė. Ir 
taip prašo, ir kitaip, bet artojas nesako, ir viskas. Mato patarėjai, kad 
nieko nepeš, sutiko sumokėti po šimtą altanų už kiekvieną žodį. Tada ar- 
tojas sako: 

— Dabar klausykite, brolyčiai: pasakysiu, ko vakar“ manęs jūsų bi- 
čiulis klausė. Jis manęs klausė, ar aš turiu vaikų, kurie man galėtų pa- 
dėti. Aš jam atsakiau, kad turiu, bet visos dukterys tai ištekėjusios, turi 
padėti savo vyrams. Aš jam pasakiau, kad mane du kartus plėšikai buvo 
užpuolę ir dar kartą užpuls. Vadinasi, dvi dukteris išleidau už vyrų ir 
daviau didelius kraičius. Liko dar viena duktė, tai jai irgi reikės duoti 
"kraitį. Todėl ir sakiau, kad toks jau mano likimas. Jis klausė ar dveje- 
tas toli, ar arti. Jis norėjo sužinoti, ar mano akys toli mato. Jūsų bičiulis 
klausė, kaip laikosi mano trisdešimt du, galvodamas apie dantis. Aš jam 
pasakiau, kad mano trisdešimt du be dvidešimt aštuonių, vadinasi, turiu 
tik keturis dantis. Kai klausė apie arklius, ar jie manęs klauso, turėjo 
galvoje mano kojas. Aš jam atsakiau, kad lazda pasiramsčiuodamas ir 
tai vos paeinu. Jūsų bičiulis žadėjo atsiųsti žąsų, kad nupeščiau. Tos žą- 

sys tai jūs, nes iš jūsų aš pinigų išpešiau. Tai tokia buvo slapta kalba 
su jūsų bičiuliu. Jis turi būti labai išmintingas žmogus, kad taip manęs. 
klausinėjo. 

Sužinoję iš artojo, ką jis su karalium kalbėjo, patarėjai parėjo namo. 
Vienas jų ir sako: 

— Gėda mums, esame karaliaus patarėjai, o paprastas kaimietis gud- 
resnis už mus. 


Jaunikaitis ir katinas 


Seniai, labai seniai pas vieną pirklį tarnavo jaunikaitis. Praėjo metai, 
pirklys jam sumokėjo, kiek buvo sutarta. Jaunikaitis pinigus grąžino 
pirkliui, o sau pasiliko tik tris grašius. Paskui nuėjo prie upės ir metė 
pinigus į vandenį, tie ir dingo. Kitais metais jis vėl taip pat padarė. Tre- 
čiaisiais metais pinigai jau nenuskendo, juos jaunikaitis buvo gavęs pel- 
nytai. Ketvirtaisiais metais jaunikaitis vėl pasiliko tarnauti pas pirklį. 

Kartą pirklys išsirengė į mugę. Jaunikaitis jam duoda tris grašius ir 
prašo, kad tas jam ką nors nupirktų. Šeimininkas paėmė pinigus, nusi- 
juokė ir sako: 

— Aš tau nupirksiu dūdelę. 

Tada jaunikaitis sako šeimininkui: 

— Veskis ir mane į mugę. Aš tau patarnausiu kelionėje. 

Pirklys sutiko, ir juodu iškeliavo. Vienoje vietoje jaunikaitis pamatė 
vaikus katiną mMušant. Jaunikaičiui pagailo katino, norėjo ji iš vaikų 
atimti. Bet vaikai katino jam neduoda ir toliau muša. Tada jaunikaitis 
pasiūlė vaikams už katiną grašį. Vaikai atidavė jam katiną. Jaunikaitis 
pasiėmė katiną ir nuėjo pas šeimininką. Sėdo abu į laivą ir išplaukė 
į jūrą. Kilo audra, laivas išklydo iš kelio. Bangos atnešė laivą prie vie- 
nos salos. Pirklys su jaunikaičiu pririšo laivą pakrantėje ir nuėjo į salą. 
Saloje rado žmonių. Tie žmonės ir nusivedė juodu pavakarieniauti. Tuo- 

se namuose, kur apsistojo pirklys su jaunikaičiu, susirinko valstiečiai 
pasikalbėti. Atėjo vakarienės metas. Šeimininkai kiekvienam padavė po 
lazdą. Mat, kai tik padėdavo duoną, tuoj iš urvų išlįsdavo daugybė pelių 
ir nusinešdavo duoną. Tuomet jaunikaitis nuėjo, atsinešė katiną, laiko 
glėbyje ir laukia, kada pelės išlįs. Vos tik šeimininkė padėjo ant stalo 
duoną, pelės tuojau ir puolė iš visų kampų. Jaunikaitis paleido katiną, 
tas šoko pelių gaudyti. Pelės išsigando, sucypsėjo ir pasklido į visus 
kraštus. Pusę jų katinas išgaudė, o kitos sulindo į urvus. 

Salos gyventojai pamatė, kad katino pelės bijo, ir prašo jį parduoti. 
Pirklys sako: 

— Žmonės, kiek tūkstančių duosite už tą katiną? Jis išgaudys visas 
peles, išgelbės jus nuo didelių kančių. 

— Kiek paprašysit, tiek ir duosime, tik parduokit jį mums. 

Ir gavo jie už katiną dvigubai daugiau, negu prašė. Tada juodu nu- 
keliavo į mugę. Pirklys prisipirko daugybę prekių, o jo tarnas dukart 
tiek daugiau. Ir tapo jaunikaitis garsiu pirkliu. 

Štai kokią naudą duoda dorai uždirbti pinigai. 


Vežikas ir valstietis 


Kartą vežikas važiavo į miestą. Kai miestas buvo jau netoli, jis uždrožė. 
arkliams ir leidosi važiuoti zovada. Sutinka einantį valstietį ir klausia: | 

— Ar nuvažiuosiu į miestą? 

Valstietis jam sako: 

— Jeigu lėtai važiuosi, tuojau nuvažiuosi, o jeigu lėksi taip, kaip da- 
bar, tai ir ligi vakaro nenuvažiuosi. 

Vežikas supyko ant valstiečio už tokį atsakymą, sukirto arkliams bo- 
tagu ir dar greičiau pasileido lėkti. Valstietis nuėjo savo keliu. Netrukus 
nuo greito važiavimo subiro vežimas — vienas ratas nulėkė į vieną pusę, 
kitas — į kitą, sulūžo ašis, vežėjas krisdamas prisitrenkė. Pradėjo temti, 
vežikas negalėjo vežimo pataisyti, tai ir liko nakvoti ant kelio. Kitą die- 
ną pėsčias jis nuėjo į miestą, nusipirko įrankių, sveiką ašį ir sugrįžęs 
pasitaisė vežimą. Pasitaisęs iš lėto nuvažiavo į miestą. 


13. Gyvatės drevė 


Vienakis jaunikaitis ir popo duktė 


Vienas turtingas vienakis jaunikaitis vedė popo dukterį. Mergaitė neno- 
rėjo už jo tekėti, bet popas savo dukterį už jo varu išvarė. 

Jaunikaitis žinojo, kad popo duktė nenoromis už jo tekėjo, tai pra- 
dėjo ją visaip lepinti, siūdinti visokius drabužius, pirkinėti, ko tik ji už- 
simanydavo. Savo žmonai jaunikaitis daug pinigų išeido, o kai ji paėmė 
vadžias į savo rankas, pradėjo pinigus švaistyti, dalinti viską seserims, 
ko tik jos paprašydavo. Diena po dienos ir iššvaistė visą jaunikaičio tur- 
tą, nė skatiko neliko. 

Vieną vakarą vyras grįžta namo tuščiomis rankomis, neparneša, kaip 
kitais vakarais, pilnos kraitelės visokių vaisių, nes neturėjo nė surūdiju- 
sio skatiko. Žmona mato, kad vyras neparnešė vaisių, pažiūrėjo į jį šnai- 
ra ir pasipūtė kaip kokia kalakutė. ,„Na, palauk, velnio vaike, pamatysi, 
ką aš tau padarysiu rytoj vakare, jeigu man neparneši pilnos kraitelės 
vaisių ',— galvoja popaitė. 

Kitą vakarą žmona užrakino vartus, raktą užkišo už vartų, o pati žiūri 
pro plyšį, ar neša vyras vaisių. 

Tą vakarą vyras irgi nieko neparnešė. Priėjo prie vartų, traukia už 
rankenos. Žiūri — vartai užrakinti. Beldžia jis į vartus ir šaukia. O žmo- 
na iš už vartų sako: 

— Kas ten į vartus beldžia? 

— Čia aš, žmonele, atidaryk vartus, kam juos užrakinai,— sako vyras. 

— Gerai, kad čia tu, bet pasakyk kuo tu vardu?— klausia žmona. 

— Kodėl aš turiu pasakyti savo vardą? Ar nepažįsti savo vyro?— 
sako jis. 

— Žmogau, mano vyras buvo su abiem akimis, o ne su viena, kaip 
tu,— sako žmona. 

Taip pasakiusi, įėjo į trobą, o vyrą paliko už vartų. Vargšas vyras 
beldė beldė, bet žmona vartų taip ir neatidarė. Tada jis, radęs plyšį, 
įlindo pro tvorą ir parėjo namo. Parėjęs užkalbino žmoną, o ta jam sako: 

— Mano vyras buvo su abiem akimis, o ne toks vienakis, kaip tu. 

Paskui dar pridūrė: 

— Ak, vyre, kas teisybė, tai teisybė, kol pareidavai iš turgaus su pil- 
na kraitele vaisių, nematydavau, kad esi vienakis. Vis žiūrėdavau į vai- 
sius ir į drabužius, kuriuos man dovanodavai, bet niekada nežiūrėdavau 
tau į akis, dėl to ir nematydavau, kad esi vienakis. O dabar, kai nepar- 
neši vaisių, kai nedovanoji drabužių, vis tau į akis žiūriu, dėl to ir matau, 
kad esi vienakis. 

Išgirdęs tokius savo žmonos, išlepintos popaitės, žodžius, vargšas vy- 
ras nuleido galvą ir iš didelio skausmo net burnos nepravėrė. 

Kitą rytą popo duktė susirinko savo drabužius ir išėjo pas tėvą. Taip 
daugiau ir negrįžo pas buvusį turtingą, o dabar nusigyvenusį vienakį 
vyrą. 


Bloga marti 


Kartą gyveno motina, sūnus ir marti. Sūnus kiekvieną dieną eidavo į dar- 
bą. Išeidamas liepdavo žmonai prižiūrėti ir gerbti savo uošvę. Bet marti 
ne tik kad jo motinos negerbė, bet ir duonos užtektinai nedavė, kasdien 
liepdavo po tris kuodelius vilnų suverpti, paskui šokti, dainas dainuoti. 
Tada pagaliau paduodavo sudžiūvusios duonos kriaukšlę, tegul sau grau- 
žia bedantė senė, tegul traškina. 
motiną. Ta vis atsakydavo: 

— Kaipgi ne! Kur ji ras geriau, žiūriu kaip tikrą motiną. 

Sūnus klausia motinos: 

Senoji bijojo sūnui pasakyti teisybę. Kur paskui pasidėsi, marčią už- 
pykinusi. 

— Labai gerai mane prižiūri martelė, neskriaudžia manęs, — sako mo- 
tina sūnui. 

Ilgą laiką taip buvo, ilgą laiką senutė nuo marčios didžias kančias 
kentėjo. Bet vargšė sūnui nieko nesakė. 

Pagaliau vieną dieną senoji nebeištvėrė ir pasakė sūnui teisybę, kai 
tas paklausė, kaip su marčia sekasi gyventi. Motina ir sako sūnui: 

— Sūnau, jeigu nori sužinoti teisybę, kaip mudvi su marčia sugyve- 
name, vieną dieną pasislėpk kamaroje, tada pats pamatysi, viską suprasi. 

Sūnus suprato, kad namuose ne viskas gerai. Vieną dieną, žmonai ne- 
matant, pasislėpė kamaroje ir sėdi visą dieną, nori pamatyti, kas namuo- 
se dedasi. Netrukus sužinojo visą teisybę. 

Marti ir uošvė sėdėjo kambaryje ir verpė. Senoji išalko ir prašo 
marčios: 

— Duok man duonos gabaliuką, martele, valgyti išalkau. 

— Sėdėk ir verpk,— sako marti — Dar nė vieno kuodelio nesuverpei, 
tai kaip aš tau duosiu duonos? 

Senoji vėl prašo: 

— Duok, martele, duonos gabaliuką. Esu sena, valgyti išalkau. 

— Sėdėk ir verpk,— vėl sako marti.— Kol štai to kuodelio nesuverpsi, 
valgyti negausi. 

Praėjo kiek laiko, senoji visai nebegali kentėti, vėl prašo marčios, 
kad duotų duonos gabaliuką: 

— Štai, martele, suverpiau kuodelį. Dabar duok man gabaliuką duo- 
nos... 
Marti jai sako: 

— Pašok, padainuok, jeigu nori, kad duočiau duonos. 

Senutė švelniai sako mairčiai: 

— Kaip aš šoksiu, martele. Juk esu sena. 

O marti vėl sako: 

— Kol nepašoksi, neprašyk ir negausi. 

Sūnus pasislėpęs kamaroje klausosi ir tyli. 

Ką darys senoji nevalgiusi, pradėjo šokti ir dainuoti. Susiėmusi ran- 
kas dainuoja: 

— Taip, sūneli, būna kasdien! Taip, sūneli, būna kasdien! Taip dėl 
duonos kriaukšlės būna kasdien! 

— Ką tu čia dainuoji, nenaudėle, — sako marti. — Dainuok gražiai, 
kad net akys juoktųsi. 

— Kad, martele, kitaip nemoku,— sako vargšė senutė. Ir vėl uždai- 
navo.— Taip, sūneli, būna kasdien... 

— Ak tu, nedorėle, kad tau akys iš kaktos iššoktų. Ko nedainuoji 
gražiai?— sako marti, 

Marti griebė pagaikštį ir užsimojo. .. 

Ligi šiol sūnus žiūrėjo, klausėsi ir tylėjo, laukė, kas bus. Pamatė, kad 
žmona, pačiupusi pagaikštį, taikosi uošvei į galvą trenkti, daugiau ne- 
ištvėrė. Puolė lauk iš kamaros, griebė žmoną už plaukų, atėmė pagaikštį, 
viena ranka laiko už plaukų, o kita jai per šonus, per šonus. Vanoja 
žmoną ir sako: 

— Tai tu taip prižiūri uošvę kaip tikrą motiną, bjaurybe? Štai tau, 
štai tau! 

Žmona pradėjo atsiprašinėti, atgailauti. Puolė prieš vyrą ir uošvę ant 
kelių, prisiekinėja, kad tikrai daugiau taip nedarysianti. 

Vyras jai atleido, ir žmona nuo to laiko prižiūrėjo uošvę kaip tikrą 
motiną. 

Du broliai 


Kartą gyveno du broliai. Kol buvo gyvas tėvas, abu dirbo: vienas žemę 
arė, kitas avis ganė. Kai tėvas mirė, vyresnysis sūnus tapo šeimininku. 
Jaunesnysis daug dirbo laukuose, labai klausė brolio ir retai namo te- 
grįždavo. Vyresnysis brolis nieko nedirbo, vis namie sėdėjo, draugus 
vaišino. Jis turėjo gražius žirgus, medžioklinių skalikų ir sakalų ir gy- 
veno kaip tikras ponas. 

Per keletą metų broliai dar labiau praturtėjo. Vyresnysis brolis buvo 
vedęs, o jaunesnysis — ne. Jaunėlis brolis pareidavo namo tik per 
šventes. 

Kartą vieną šventadienį jaunesnysis brolis parėjo į kaimą. Pavyduo- 
liai kaimynai norėjo brolius supjudyti. Jie pasitiko jaunėlį ir sako: 

— Ar tu ne to paties tėvo sūnus? 

— Kaip ne to paties?— klausia tasai. 

— Jeigu to paties, tai kodėl visą dieną kaip koks bernas dirbi lau- 
"kuose, avis ganai? Į ką tu pavirtai dirbdamas, lietui lyjant, griaustiniui 
griaudėjant ir saulei kepinant? Tavo vyresnysis brolis gyvena kaip koks 
ponas, gražiai jis apsirengęs, pavalgęs, pagėręs, visų gerbiamas, o tu 
vargsti kaip koks tarnas. Pasakyk jam, tegul jis eina padirbėti, o tu pa- 
būk namie. Tada pamatysi, ar jis tikras tavo brolis, ar ne. | 

Jaunėlis jiems nieko neatsakė, tik pačiam pradėjo širdį mausti. Va- 
kare parėjo namo, permiegojo. Rytą vyresnysis brolis klausia: 

— Kaip naktį praleidai, brolau? Ar gerai miegojai? 

O tas jam sako: 

— Ak, brolau, visą naktį akių nesumerkiau. 

— Kodėl? — klausia vyresnysis brolis. 


— Štai jau tiek metų praėjo nuo tėvo mirties, o aš vis dieną naktį 
lauke, po atviru dangumi. Namo pareinu tik kartą per metus. Su niekuo 
nesusitinku, neturiu nei draugų, nei priešų. Ar ne laikas man įsigyti na- 
mus ir vesti žmoną? Kaip tvarkysiu namus, jeigu nieko nepažįstu, jeigu 
apie tai nieko nenusimanau? Tokios mintys visą naktį neleido užmigti. 
Gal pasikeičiam mudu vietomis? Aš keletą metų pabūčiau namie, o tu 
imtumeis mano darbų. 


— Labai gerai — sako vyresnysis brolis, apsimesdamas, kad visai ne- 
pykstąs,— tu pasilik namie, o aš eisiu tavo darbų dirbti. Tik šiandien dar 
noriu pamedžioti, paskui kartu papietausime, o rytoj ir pasikeisime vie- 
tomis. 

Paskui jis pašoko ir nuėjo žirgo balnoti. Pasišaukė žmoną į arklidę ir 
sako: 

— Klausyk! Aš joju medžioti. Broliui sakiau, kad grįšiu pietų, bet 
tu žinok, kad aš negrįšiu. Iškepk ėriuką, prikimšk jį nuodų ir paduok 
į stalą broliui. Ir žiūrėk, jeigu vakare sugrįžęs neišgirsiu raudant, tai gal- 
vą tau nusuksiu. 

Vyresnysis brolis sėdo ant žirgo ir su skalikais bei sakalais išjojo 
medžioti. 

Žmona, tai išgirdusi, labai nusiminė, stovi lyg suakmenėjusi. Paskui 
galvoja, ką čia daryti, ar pačiai mirti, ar dieverį nunuodyti. Ir nutarė pa- 
sikliauti likimu. Jeigu galės pati išsigelbėti, tai gerai, o jei ne, geriau 
mirsianti, negu savo dieverį nunuodysianti. Iškepė ėriuką, išvirė pietus, 
o kai atėjo laikas valgyti, padengė stalą. Kviečia dieverį pietauti, o tas 
ir sako: 

— Kaip aš vienas pietausiu, jeigu brolis sakė, kad pietausime drauge. 

Moteriškė mato, kaip dieveris myli savo brolį, o tas neapkenčia, nu- 
nuodyti liepia. Jai suspaudė širdį, išbėgo ji pro duris ir lieja ašaras, rau- 

da, žodžio ištarti negali. Dieveris, pamatęs brolienę verkiančią, puola ją 
raminti, klausia, ko ji taip lieja ašaras. Moteriškė jam sako: 

— Ak, broleli, šiandien man reikės mirti. 

— Kodėl, mieloji, taip kalbi?— klausia dieveris. 

— Tu mano vyro gailiesi, nenori be jo pietauti, o jis... O jis liepė 
tave nunuodyti. Jeigu, grįžęs iš medžioklės, neišgirs namuose raudos ir 
aimanos, mane nužudys. Nenorėjau tokios nuodėmės daryti, todėl tau 
viską pasakiau. Daryk, kaip išmanai, ir tegul tau dievas atleidžia — 
sako brolienė. 

Dieveris išklausė ir sako: 

— Neverk, miela broliene, ir nebijok. Kol mano galva ant pečių, tu 
nemirsi. Kad pamatytume, ką darys brolis, mane mirusį išvydęs, pasiųs- 
kime žmones prie kryžkelės, ir tegu jie ten aimanuoja, o tu užklok mane 
apdangalu, uždek žvakę ir raudok. 

Pasakyta — padaryta. 

O vyresnysis brolis nujojo ten medžioti, kur visada medžiodavo. Vi- 
są dieną jodinėjo, bet, kaip tyčia, nieko nesumedžiojo. Grįždamas mato 
erelį padebesy skraidant. Paleido du sakalus, kad jį pagautų. Sakalai 
kaip strėlės šovė į viršų prie erelio. Netrukus sakalai erelį įveikė, tas 
ir nusileido žemyn. Kai erelis buvo taip netoli, kad buvo galima ranka 
pasiekti, šeimininkas pagavo jį ir sako: 

— Matai, ir tu, kuris taip aukštai padebesiais skraidai, ir tu iš mano 
rankų negali pasprukti. 

Erelis apsiverkė ir sako: 


— Ak, būtų mano brolis gyvas, ne tik du, bet ir dvidešimt tavo sakalų 
man nieko nepadarytų. Tegul ranka nudžiūsta tam, kas jį užmušė. 

— O kas jį užmušė?— klausia medžiotojąs. 

— Ak,— sako erelis — užklupo mus Juodojoje jūroje smarki audra 
"su šaltu vėju ir šlapdriba. Vėjas mus. užnešė ant burlaivio, brolis ir at- 
sitūpė ant lyno. Tada vienas jūreivis, kad jam ranka nudžiūtų, trenkė 
jam lazda, tas ir įkrito į jūrą. Dabar vienas esu, sunkiu metu neturiu 
jokios paramos. Ir nuo tavo sakalų negalėjau apsiginti. 

Medžiotojas išgirdo erelio skundą, prisiminė brolį ir ėmė gailėtis jo. 
Paleido erelį, paragino žirgą ir nušuoliavo namo. Žirgas šuoliavo šuolia- 
vo, visai jėgų neteko. Medžiotojas paliko žirgą, pėsčias skuba. Vos. tik 

priartėjo prie namų, išgirdo raudą. Įėjo vidun, išsitraukė kardą ir puolė 
prie žmonos, sakydamas: 

— Ak, bjaurybe, tu nunuodijai mano brolį! 

Tada jaunėlis pašoko ir sako: 

— Neliesk jos, brolau! Ji manęs nenunuodijo. Tai tu norėjai mane 
nunuodyti. 

Vyresnysis brolis puolė jaunėliui ant kaklo, sakydamas: 

— Ak broleli, ar tu gyvas? Tu gyvas, broleli? Tu gyvas? 

Vyresnysis brolis apsiverkė, išbučiavo jaunėlį, išpažino savo kaltę ir 
papasakojo atsitikimą su ereliu. Abu broliai verkdami puolė viens ki- 
tam į glėbį. 

Nuo to laiko abu darniai gyveno ir niekada nesipyko. 


Zvirbliai ir tinginys 


Kartą vieno tinginio vynuogyne du žvirbliai susisuko lizdą. Susisuko pa- 
čiam vynuogyno vidury, po vynuogės krūmeliu, visai prie žemės. 

Atėjo laikas vynuogynus purenti. Visi žmonės išėjo pirmiausiai vyn- 
uogynų grėbstyti, paskui karpyti ir kaupti. Ateina ir tinginys vynuogy- 
no grėbstyti. Pirmiausiai jis atsisėda po medžiu, kur vynuogyne augo, 
truputį pasilsėti, mat, toli buvo pėsčias ėjęs. Žvirbliai pamatė tinginį, 
išskrido iš lizdo, sutūpė medžio viršūnėje ir kalbasi tarp savęs. 

— Oi vyreli — sako žvirblienė žvirbliui — mūsų namams galas. Štai 
šeimininkas atėjo vynuogyno grėbstyti. Kaip aš nesusipratau, kad vyn- 
uogynuose žmonės dirba ir lizdą išardys. 

— Kaip dievas duos, žmonele,— sako žvirblis — gal šeimininkas pa- 
sigailės, neišardys lizdo. 

Taip žvirbliams besikalbant, pakilo vynuogyno šeimininkas. Vynuo- 
gynas per žiemą buvo ištryptas, žemė sudžiūvusi. Žmogus eina per vyn- 
uogyną ir mojuoja kauptuku, žiūri, kaip žemė purenasi. Bet lengviau 
akmenis purenti, negu vynuogyną. Žmogus pavaikštinėjo pavaikštinėjo 
po vynuogyną, nuėjo ir atsisėdo po medžiu. „Kur čia išpurensi tą vyn- 
uogyną, kai žemė taip sutrypta ir perdžiūvusi, — galvoja žmogus. — Gal 
palaukti lietaus, tada galėsiu grėbstyti, purenti, kiek patinka. O dabar 
tik kauptuką nulaušiu. Pala, tuojau papietausiu, o paskui galėsiu ir 
prigulti.“ 

Žmogus išsiėmė iš krepšio duonos, druskos, pipirų ir viską sušveitė. 
Paskui pasiėmė gertuvę vyno ir visą išmaukė. Prisikimšo pypkę tabako, 
išsiėmė skiltuvą, įskėlė ugnį ir užsidegė pypkę. Išrūkė vieną pypkę, vėl 
prikimšo tabako, ant viršaus uždėjo kempinę ir uždūmijo. Berūkant tin- 
ginį suėmė snaudulys. Atsigulė po medžiu ir užmigo. Rodos, tik valan- 
dėlę nusnūdo, tik vieną sapną susapnavo, o čia jau ir pavakarių metas. 
Tinginys atsikėlė, pasitrynė akis ir tik tada išsibudino. Vargšai žvirbliai 
išsigando, — bijo, kad šeimininkas neitų vynuogyno grėbstyti. Bet tingi- 
nys pasiėmė krepšį ir vėl sėdo valgyti. Pavalgęs prisikimšo pypkę, užsi- 
rūkė, užsimetė ant pečių kauptuką ir patraukė namolei. 

— Matai, žmonele, viešpats mūsų pasigailėjo? Štai mūsų lizdelis ir 
liko sveikas, — sako žvirblis. 

— Iš tikrųjų, vyreli, kaip tu sakei, taip ir yra,— sako Žvirblienė. 

Po kokios savaitės žmogus vėl taisosi eiti į vynuogyną apkarpyti 
vynuogienojų, kad ir negrėbstytų. Užsikišo už juostos žirkles, užsimetė 
ant pečių krepšį ir išdrožė. Nuėjo po medžiu ir atsisėdo. Vargšai žvirbliai 
vos išgirdo šeimininką atėjus, išskrido iš lizdo ir sutūpė medyje. 

— Vyreli, štai žmogus atėjo vynuogių karpyti. Bekarpydamas ras mū- 
sų lizdą ir išardys,— sako Žvirblienė. 

— Ek žmonele, gal išardys, o gal ir neišardys, kaip aną kartą. Todėl 
tau sakau, kaip dievas duos, taip ir bus, — sako žvirblis. 

Žvirbliams taip besikalbant, žmogus išsiėmė iš krepšio duoną, paval- 
gė sočiai, išmaukė vyno gertuvę ir užsirūkė pypkę. Berūkant apėmė 
snaudulys. 

— Tegul jas bala, nei aš tų vynuogių karpysiu, nei ką. Lyg nekar- 
pytos mažiau uogų tenokins. Tik kad žmonės iš manęs nesišaipytų. Et, 
šaipysis ar ne, nekarpysiu aš jų. Pirmiausiai aš tingiu, o antra — nekar- 
pytos prinokins daugiau uogų, — sako žmogus. 

Išgirdo žmogaus kalbą žvirbliai. Žvirblis ir sako pačiai: 

— Girdi, žmonele? Žmogus nekarpys vynuogių, neišardys mūsų liz- 
do. Viešpats pasigailėjo mūsų. | 

Žmogus išsimiegojo, užsirūkė pypkę ir nudrožė namolei. 

Atėjo laikas vynuogyną purenti. Tinginys nuėjo į vynuogyną, bet 
dirbti tingėjo ir vėl namo parėjo. Žvirblių lizdo taip ir nerado, taip ir 
neišardė. Atėjo žmogus vynuogyno kaupti. Žvirbliai vėl išsigando, kad 
jų lizdo nerastų ir neišardytų. Bet, žvirblių laimė, žmogus iš tingumo 

nei vynuogyno kaupė, nei lizdo ardė. Žvirbliai išperėjo žvirbliukus ir 
augina. 

Neravėtam vynuogyne užaugo žolė su vynuogėm lygi. Vynuogynas 
pasidarė tikra pieva. Paskui žolė nudžiūvo, pasidarė grynas šienas. 

Sumanė žmogus nueiti į vynuogyną ir pažiūrėti, ar vynuogių yra. 
Žvirbliai jį pamatė, išskrido iš lizdo ir sutūpė medyje pažiūrėti, ką žmo- 
gus veikia, pasiklausyti, ką jis kalba. 

— Kad ją kur bala, kiek žolės prižėlę! Vien tik piktžolės, — sako 
žmogus pasilenkdamas žolės rauti. | 

Bet žemė buvo sudžiūvusi, o žmogus labai tingėjo, tai nė saujos žo- 
lės neišrovė. Tuo metu žvirblio pati nuskrido prie lizdo žvirbliukų ža- 
dinti, kad žmogus jų nerastų žolę beraudamas. Bet žmogus, kaip vynuo- 
gyno negrėbstė, nepureno, nekarpė, nekaupė, taip ir dabar jo neravėjo. 
Tinginys pamatė, kad žolę rauti sunku, atsisėdo pavėsyje ir rūko pypkę. 
Sako: 

— Ak, ką čia su ta žole daryti? Nuravėti man per sunku, o tokią pa- 
likti — gėda. Ar ne? Aha, sugalvojau... Aš ją padegsiu, ir be vargo dar- 
bas bus atliktas. 

Žvirblis išgirdo tokius tinginio žodžius ir sako: 

— Skubėk, žmonele, išvesk vaikus iš lizdo. Tinginys uždegs žolę. Tą 
padaryti nesunku. 

— Iš tikrųjų, vyreli, taip tinginys gali padaryti — tarė žvirblio pati. 

Tinginys iškratė pypkę ant žolės, keletą kartų papūtė, ir žolė užsidegė. 
Neliko nei vynuogyno, nei vynuogių, nei žvirblių lizdo. Taip tinginys 
liko be vynuogyno ir be vynuogių, o žvirbliai, kad ir prarado lizdą, 
žvirbliukus išgelbėjo. 

Tinginys nė žvirblio nevertas. 


Beždžionė ir vagis 


Kartą vienas krautuvininkas vietoj tarno laikė beždžionę. Ta buvo taip 
išmokyta, kad geriau už sargą saugojo namus. Kai šeimininkas išeidavo, 
namuose palikdavo beždžionę. Ji taip gerai saugojo krautuvininko turtą, 
kad niekas negalėjo prisiartinti prie krautuvės ir ką nors paimti. 

Kartą krautuvininkas giriasi draugams: 

— Turiu tokią beždžionę, kad niekas negali įeiti į mano namus ir ką 
nors paimti. Ji saugo geriau už sargą. | 

Vienas krautuvininko bičiulis sako: 

— Irgi, mat, beždžionė nuo manęs išsaugos! Ką aš panorėsiu, tą ir 
pavogsiu. Jeigu gali, tegul išsaugo. 

Draugai ėmė ginčytis. Vienas šaukia: 

— Ką tik nori, galiu iš jos pavogti! 

Kitas šaukia: 

— Nepavogsi! 

Taip žodis po žodžio pirklys su draugu susilažino. | 

Vagis nuėjo prie pirklio namų ir taikosi ką nors paimti. Bet beždžio- 
nė išsprogino akis, čia šoka, ten šoka, puola vagį draskyti, neleidžia net 
ligi namų prieiti. Vagis nieko negalėjo pavogti. Tada jam atėjo į galvą 
gudri mintis. Sumanė beždžionę užmigdyti. Vagis atsistojo ir rodo bež- 
džionei visokias grimasas, rankom mojuoja, kojom trypia. Beždžionė 

pradėjo pamėgdžioti. Tada vagis ėmė mirksėti. Mirksėjo mirksėjo, 
paskui užsimerkė ir stovi užsimerkęs lyg miegotų. Beždžionė irgi jį pa- 
mėgdžioja. Mirksėjo mirksėjo, bemirksėdama ir užmigo. Tada vagis ty- 
liai tyliai įsėlino į namus, pasiėmė, kiek ko norėjo, ir nunešė pirkliui pa- 
rodyti, kad jo ištikimoji beždžionė nesugebėjo namų išsaugoti. 

Tada pirklys parėjo namo, paėmė rimbą ir lupa beždžionę. Kiekvieną 
kartą, duodamas jai rimbu, pirklys vis užsimerkia, rodo beždžionei, kad 
lupa už tai, kam ji užmigo ir leido apvogti namus. Paskui pirklys nuėjo 
pas vagį ir sako: 

— Jeigu nori, nueik, dar kartą pavok. 

Vagis nuėjo ir vėl norėjo mirksėdamas apgauti beždžionę ir užmig- 
dyti. Bet beždžionė nuo šeimininko jau buvo gavusi į kailį už tai, kam 
užmigo. Kai tik vagis užsimerkia, beždžionė dar labiau išplečia akis, net 
pirštais akių vokus prilaiko,— bijo užmigti, kad paskui negautų į kailį. 

Taip antrą kartą vagis nieko negalėjo pavogti. 


Tariamasis stipruolis 


Kartą mėsininkas nusipirko pietums medaus. Buvo vasara. Prie to medaus 
sulėkė daugybė musių. Mėsininkas norėjo jas nubaidyti, trinktelėjo del- 
nu ir užmušė septyniasdešimt musių. „Matai, koks stiprus esu! Vienu 
smūgiu septyniasdešimt užmušiau!"— galvoja mėsininkas. Ir sumanė ke- 
liauti į pasaulį savo stiprybės parodyti. Paėmė arklį, pririšo prie jo me- 
džiagos atraižą ir ant jos užrašė: „Esu stiprus, vienu smūgiu septynias- 
dešimt užmušu.“ Sėdo ant arklio ir joja. Prijojo pievą. O ta pieva buvo 
vieno turtuolio. Jo namas stovėjo visai netoli pievos. Į tą pievą niekas 
negalėjo kojos įkelti, nes turtuolis turėjo tris sūnus milžinus, tikrus gal- 
važudžius. Jie visą laiką saugojo pievą. 

Tariamasis stipruolis įjojo į pievą, nulipo nuo arklio ir įsmeigė į že- 
mę užrašą. Arklį paleido į pievą pasiganyti, o pats atsigulė pamiegoti. 
Turtuolis pamatė jį ir siunčia sūnus jo suimti. Broliai priėjo artyn, jau- 
niausias sūnus skaito: „(Vienu smūgiu septyniasdešimt užmušu.“ Bro- 
liai galvoja, ką čia daryti, bijo mėsininką žadinti. Jauniausias brolis buvo 
iš visų stipriausias ir drąsiausias, tai šaukia mėsininkui: 

— Ei, ei! 

Tas vis tiek miega. Jaunėlis vėl šaukia: 

— Ko čia atėjai? 

Mėsininkas atsibudo ir sako: 

— Aš esu keliauninkas. Čia sustojau arklio pasiganyti. 

— Kas tu toks esi?— klausia jo. 

— Aš esu žmogus, kuris vienu smūgiu septyniasdešimt užmuša. 

Broliai pareina namo ir pasakoja tėvui, ką jiems keliauninkas pasa- 
kes. Visi suka galvas, ką čia daryti. Sako vienas kitam: 

— Tas žmogus labai stiprus. Pakvieskime jį vakarieniauti, tada tikrai 
sužinosime, kas jis toks yra. | 

Broliai eina prie mėsininko ir sako: 

— Mūsų tėvas tave labai kviečia vakarienės. Jeigu gali, ateik. 

Vakare mėsininkas nuėjo pas turtuolį vakarienės. Ten jį pagarbiai 
priėmė. Vakarieniaudami jie apie šį bei tą kalba, klausinėja svečio, kas 
jis ir iš kur esąs. Mėsininkas sako: 

— Aš esu žmogus, kuris vienu smūgiu septyniasdešimt užmuša. 

Visi stebisi tokia jo jėga. Broliai ir sako vienas kitam: 

— Mes turime seserį. Išleiskime už jo. Jis mums padės pabaisą už- 
mušti, 

Mat, vienoje vietoje gyveno ragana. Kai tik ji pasirodydavo, visokių 
piktadarysčių žmonėms padarydavo. 

Broliai siūlo mėsininkui vesti jų seserį. Tasai sutinka. Iškėlė šaunias 
vestuves, padovanojo jam gražius namus, 

Po kelių savaičių broliai kviečia svainį keliauti kartu pabaisos gau- 
dyti. Broliai atsikėlė anksti rytą. Laukia, kol svainis atsikels ir ateis. 
Žmona pažadino jį ir ragina eiti. Mėsininkas jai sako: 

— Negaliu eiti kautis su pabaisa, bijau. = 

Taip ir nėjo tariamasis stipruolis su pabaisa kautis. Žmona persirengė 
jo drabužiais ir išėjo vietoj jo. Pakelėje vienas brolis sako kitiems: 

— Čia ne mūsų svainis. Man atrodo, kad čia moteris. Ar nebus tik 
mūsų sesuo persirengusi. 

— Ne,— sako kitas brolis,— čia svainis. 

— Jeigu taip, paleiskime jam į koją strėlę. Rytoj pamatysime, ar 
bus sutvarstyta, ar ne,— sako pirmasis. | 

Broliai paleido strėlę ir sužeidė seseriai koją. Paskui nuėjo pabaisos 
tykoti. Laukė laukė, bet ta nepasirodė. Sugrįžo visi namo. Žmona parėjo 
ir sako VyIUi. 

— Žiūrėk, kaip broliai mano koją paženklino. Jeigu nori, rytoj gali 
neiti. Tik truputį įdursiu tau į koją, tegul mano, kad iš tikrųjų tu buvai. 

Vyras nesutinka, kad jam įdurtų. 

— Neleisiu, kad durtum,— sako jis. 

Vyras šaukia, verkia, niekaip nepasiduoda. Žmona ir geruoju, ir blo- 
guoju prašo, paskui prisitaikiusi įdūrė vyrui į koją ir sutvarstė žaizdą. 

Anksti rytą, dar gerai neprašvitus, vėl atėjo broliai jo kviesti. Taria- 
masis stipruolis nenorėjo eiti, bet žmona ir maldavo, ir gąsdino, kad eitų. 
Tas ir išėjo. Eidami broliai pamatė svainio koją sutvarstytą ir sako: 

— Iš tikrųjų vakar buvo jis. 

Eina visi toliau. Randa trešnę. Jauniausiasis ir stipriausiasis brolis pa- 
lenkė šaką trešnių pasiskinti. Kviečia ir svainį trešnių valgyti. Bet tas 
nei pasiekti trešnių, nei šakos išlaikyti negali, dėl to stovi ir nė artyn 
neina. Broliai jį vėl kviečia. Tariamasis stipruolis susigėdo: kas bus, 
tas, — įsikibo į šaką ir valgo uogas. O šaką laikė jauniausiasis brolis. 
Jis ėmė ir paleido šaką. Svainis ir pakilo aukštyn su šaka. Perlėkė per 
trešnę ir nukrito į erškėčių krūmą. O po tuo erškėčių gulėjo kiškis. 
Svainis nukrito tiesiai prie kiškio ir pagavo jį. Atsistojo ir ateina kiškiu 
nešinas. Broliai jo klausia: 

— Ką tu ten darei? 

— Pamačiau po erškėčiu kiškį. Manau, kol ligi jo nueisiu, jis mane 
pamatys ir pabėgs. Tada peršokau per trešnę ir štai — sugavau kiškį. 

Broliai nusistebėjo ir šnekasi: 

— Iš tikrųjų jis labai stiprus. 

Paskui visi nuėjo raganos tykoti. Sustojo prie olos ir laukia, kol ji 
išlįs. Broliai svainį laikė stipriausiu, tai pastatė prie pat olos. O tas varg- 
šas stovi ir dreba iš baimės kaip epušės lapas. Netrukus pasirodė ir ra- 
gana. Išlindo iš olos ir įsiręžusi eina tiesiai prie tariamojo stipruolio. Ką 
jis darys, ėmė ir užšoko ant jos. Apžergė raganą ir įsikibo į plaukus. 
Ragana įsiuto ir pasileido per laukus ir kalnus. Paskui kaip vėjas atlėkė 
prie olos, norėjo įlįsti su juo vidun ir ten sudraskyti į gabalus. Bet kai 
tik ji priartėjo prie olos, broliai pamatė, kad svainį nešasi, paleido strėlę 
ir nukovė raganą. Svainis jiems šaukia: 

— Kam jūs ją nukovėte? Aš tiek kalnų su ja peršokau, seniai galėjau 
ją nukauti. Atsirado, mat, stipruoliai. Aš tyčia ją norėjau įjoti į olą, 
o paskui gyvą surišti ir nunešti jūsų tėvui, o jūs ir nukovėte, 

Tada visi parėjo namo. Tėvas klausia, kaip pasisekę, ar nukovę ra- 
ganą? 

— Klausk savo sūnų,— sako žentas, — jie ją nukovė. Aš norėjau tau 
gyvą atnešti, bet jie ėmė ir nukovė. 

Vakare visi valgė, gėrė ir linksminosi. O rytą išlydėjo žentą namo. 
Paskui broliai susirinko ir svarsto, kaip svainio atsikratyti. Sako: 

— Čia jis mus visus nugalabys. Darykime ką nors, kad tik jis toliau 
nuo mūsų būtų. Jeigu jis čia netoli gyvens, mums visiems bus galas. 

Vieną dieną broliai pasikvietė svainį ir atidavė jam viską, ką iš tėvo 
buvo gavę. Padovanojo jam gražius namus ir taip juo atsikratė. Svainis 
pasiėmė žmoną, turtą ir iškeliavo. Nuo to laiko jis labai turtingai gy- 
veno, 


Valgis iš akmenų 


Kartą į vieną kaimą atėjo spaja'. Užėjo į vienus namus nakvynės. Visi 
namiškiai dirbo laukuose, tik senutė buvo pasilikusi namų saugoti. Buvo 
pietų metas, tai spaja paprašė senutės valgyti. Senutė jam padavė juo- 
dos duonos ir druskos su pipirais. 

— Prašom, spaja, duonos ir druskos. Ką dievas davė, tuo ir vaišinu. 
Jeigu būtų marčios, tai ką nors pietums pataisytų, o dabar, kaip tyčia, 
visos į darbą išėjusios, — sako senutė. 

— Ak, močiute, ir juoda duona — ne badas. O jeigu turiu akmenu- 
kų, galiu tokį skanų valgi pataisyti, kad valgant pirštus laižysi. Eik 
į kiemą, parink saują akmenukų, perplauk juos keliais vandenimis, kad 
būtų švarūs, sudėk į puodą su vandeniu, ir tegul verda. Pamatysi, koks 
bus skanus valgis, pirštus laižysi, — sako spaja. 

Senutė paklausė spajos, nuėjo į kiemą, pririnko akmenukų, užkūrė 
ugnį ir užstatė puodą. Tada spaja paprašė senutės atnešti taukų ir miltų. 
Ta, nieko nesakiusi, atnešė, kad tik išmoktų iš akmenukų valgį gaminti. 

Spaja išvirė košės, sumetė į ją akmenukus ir trupučiuką pavirino. Pa- 
dėjo puodą ant stalo ir sėdo pietauti. O senutė vis stebisi, kaip čia tuos 
akmenukus valgys. 


! Spaja — ponas, dvarininkas. 

Spaja pakvietė ir senutę akmenų valgio paragauti. Ta nesiraginda- 
ma sėdo už stalo. Spaja valgo košę, kai pakliūva koks akmenukas, nu- 
laižo ir padeda ant stalo. O senutė išsigriebė akmenuką ir graužia. Grau- 
žė graužė, bet niekaip negali sugraužti. Padėjo akmenuką ant stalo ir 
supykusi sako spajai: 

— Ak spaja, argi kas taip gamina iš akmenukų valgį. Kas nemoka 
košės virti? Akmenukai į valgį patenka netyčia, o ne todėl, kad juos kas 
valgytų. Kiek tu man bėdos pridarei, juk aš dantį išsilaužiau. Čia ir yra 
visa tavo akmenukų valgio gudrybė. Turėjau vieną dantį, o dabar ir to 
neturiu. Tavo išmonė pamokė kvailą senę. Ką pats valgai, tą ir svečiui 
duok. Štai, matyt, ko savo gudrybe norėjai pamokyti, spaja. 


Besotis žentas 


Vienas paprastas bernaitis vedė pačią ir netrukus sumanė uošvį ap- 
lankyti. 

— Klausyk, vyreli — sako jam žmona,— tėvas kviečia vakare į sve- 
čius ateiti. Tik ten nevalgyk tiek daug, kaip esi įpratęs, nes negražu. 
Žiūrėk į mane. Kai aš nustosiu valgyti, ir tu nustok. Kai tau pamerksiu, 
padėk duoną ant stalo ir daugiau nevalgyk. 

Bernaitis buvo jaunas, nepatyręs. Įsidėmėjo žmonos pamokymą, kad 
gėda pas uošvį daug valgyti. Eidamas svečiuosna, žmonai nematant, pri- 
sikimšo užantį ir kišenes duonos, kad tenai nejaustų alkio. Mat, jis buvo 
didelis ėdrūnas, suvalgydavo kaip trys geri vyrai. 

Išsiruošė juodu su žmona pas uošvį į svečius. Atėjo vakaras. Su- 
sėdo visi prie stalo ir valgo vakarienę. Visi pavalgė, tik žentas vis dar 
nesotus. Vargšė žmona įsmeigė į jį akis, laukia, gal jis pažiūrės— nori 
duoti ženklą, kad tas nustotų valgęs, nes iš gėdos jai skruostai dega. Vos 
tik bernaitis pažiūrėjo į žmoną, ta jam linktelėjo galvą, kad nustotų 
valgyti. Jis susigriebęs nustojo prie stalo valgyti. Pasitraukė tolyn, pasi- 
tiesė staltiesėle, išsitraukė iš užančio ir kišenių duoną ir valgo atsigulęs. 

Tą vakarą buvo švento Andriejaus dienos išvakarės, lapkričio dvi- 
dešimt devintoji. Pradėjo smarkiai snigti. Uošvis išėjo į kiemą pažiūrėti, 
kaip sninga, ir šaukia plonu balsu: 


214 


— Šventas Andriejau, kimšk, kimšk, gerai prikimšk, pažiūrėsime, ką 
iš to turėsi. 

Bernaitis buvo Andriejus vardu. Išgirdo uošvį taip šaukiant, manė, kad 
jam sako, ir tarė: 

— Ei seni, kad ir kemšu, bet savo duoną, o ne tavo. Išėjai į kiemą 
ir rėki visam kaimui, kad aš daug valgau. Pirma gerai pasižiūrėk, o pas- 
kui rėkauk. 

— Žente, aš ne apie tave kalbu, apie sniegą, — sako uošvis, — tu val- 
gyk, kiek patinka, kas tau neleidžia. 

— Ak uošvi, ką aš galiu žinoti, ar tu man nemeluoji!-—- sako žentas. 

Vargšė žmona išgirdo tokius vyro žodžius ir numirė iš gėdos. 


Marti, kuri valgyti nenorėjo 


Gyveno kartą marti. Ji turėjo tik uošvį ir uošvę. Būdavo, uošviai paval- 
go, uošvis išeina į darbą, o uošvė pas kaimynus. Bet marti niekada nei- 
iš dešimties kiaušinių kiaušinienės, prisipildavo ąsotėlį vyno, pavalgyda- 
vo, atsigerdavo ir sakydavo: 

— Cha! Dešimt kiaušinių, ąsotėlis vyno, tai bent prisikirtau. 

Uošviai stebisi, kodėl marti su jais nevalgo. Šnekasi: 

— Kaip ta marti gyvena nevalgiusi? Iki pat vakaro nevalgo. 

Uošvis sako pačiai: 

— Tu išeik, o aš pasislėpsiu čia, pažiūrėsiu, ar ji šiandien valgys. 

Uošvis užlipo ant aukšto ir pasislėpė, o uošvė išėjo pas kaimynus. 

Marti prisipylė ąsotėlį vyno, pasiėmė dešimt kiaušinių ir sumušė 
į keptuvę. Kažkas pabeldė į duris, marti nuėjo atidaryti. Tuo metu uošvis 
nulipo nuo aukšto, sumušė dar dešimt kiaušinių ir vėl atgal užlipo. Marti 
grįžo ir iškepė kiaušiniene. | 

Atsisėdo marti valgyti. Valgo valgo, bet niekaip negali visko suval- 
gyti. Liko du kiaušiniai. Marti ir sako: 

— Viešpatie, būk pagarbintas! Ar tik kartais nesusirgau? Matyt, kaž- 
kas negerai. Dešimt kiaušinių ir ąsotėlis vyno būdavo kaip tik. O dabar 
privalgiau ir dar liko. 

Kitą dieną vėl taip pat. Marti valgė valgė, bet visko nesuvalgė, dar 
liko. Vėl dejuoja, ar nesusirgusi. Trečią dieną uošvis nulipo nuo aukšto, 
paėmė šluotą, vanoja marčią ir sako: 

— Ak tu, kiaule, kiaule, ar taip tave motina mokė? Ar tave mokė 
vieną valgyti? Bus tau dešimt kiaušinių, ąsotėlis vyno kaip tik pietūs. 
Aš tau parodysiu, kaip vienai valgyti! 

Uošvis išvanojo marčią, kad daugiau taip nedarytų. Nuo to laiko 
marti kartu su visais prie stalo sėsdavo valgyti. 


15. Gyvatės drevė 


Moteris, kuri be miltų, be taukų norėjo pyragą iškepti 


Viena moteris turėjo septynerių ar aštuonerių metų sūnų. 

— Ak, vaikeli, jeigu turėčiau truputį miltų ir taukų, iškepčiau pyra- 
gą, tokį storą. Prisivalgytume, paskui kad geriume vandenį. 

Vaikas žiūrėjo išpūtęs akis motinai tiesiai į burną, jam atrodė, kad 
motina iš tikrųjų jam pyragą kepa. Sako motinai: 

— Mamyte, kai iškepsi pyragą, aš atsilaušiu didelį gabalą ir visą 
dieną valgysiu. 

— Kam tokį didelį gabalą lauši tu, besoti. Po mažą gabaliuką laušk 
tu, besoti,— tarė motina ir plekštelėjo vaikui per veidą. 

Vaikas iš skausmo pradėjo verkti, kad net namas skamba. Tuo tarpu 
tėvas dirbo sode. Išgirdo vaiką verkiant, atėjo pažiūrėti, kas atsitiko. 

— Ko verkia vaikas? Kas jį muša?— klausia tėvas pačios. 

— Tegul verkia, jeigu nemoka dorai elgtis. Tegul nelaužo dideliais 
gabalais pyrago, tada nemušiu,— sako motina. 

Žmona papasakojo vyrui, kaip ji norėjusi pyragą iškepti, kaip sūnus 
norėjęs to pyrago didelį gabalą atsilaužti, ir dėl to jam sudavusi. Vyras 
supyko ir rėkia jai; 

— Kodėl neleidi vaikui valgyti pyrago, kiek jis nori? Jam reikia aug- 
ti. Pala, aš tau parodysiu, kaip vaiką skriausti, nedorėle! 

Vyras stvėrė lazdą ir ėmė žmoną lupti. Žmona pradėjo šaukti, kad 
net visas kaimas subėgo. 

— Palauk, žmogau, ką tau žmona padarė, kad ją muši? — klausia 
kaimynai. 

Vos sutramdė jį, kad žmonos nemuštų. Žmona papasakojo viską apie 
pyragą, kaimynai išklausė ir sako juokdamiesi: 

— Ė, Petka dar negimęs, o jam jau kepurę perka. 


Uošvis, uošvė ir marti 


Gyveno kartą marti, uošvė ir uošvis. Moterys sėdėdavo namie prie ži- 
dinio ir verpdavo, o uošvis dirbdavo laukuose. Sūnus buvo iškeliavęs 
į svetimus kraštus, 0 jo žmona laukėsi kūdikio. 

Vieną dieną moterys verpia prie židinio, marti ir klausia uošvės: 

— Mamyte, kokį vardą duosime mūsų kūdikiui? 

— Pakrikštysim Petka,— sako uošvė. 

— O kur mes jį paguldysime?— vėl klausia marti. 

— Štai čia, ant suolo prie ugnies, — sako uošvė. 

Virš suolo buvo lentyna, o ant lentynos kirvis. 

— O jeigu kirvis nukris ant jo? — klausia marti. 

— Tada jį užmuš, — sako uošvė. 

— Ai ai! Jeigu taip, tai apraudokime jį, — sako negimusio Petkos mo- 
tina. | 

— Nagi apraudokime,— tarė abi moterys ir pradėjo verkti. 

Vakare pareina uošvis iš darbo, mato, nei iš šio, nei iš to, abi mote- 
rIys verkia. Klausia, ko jos taip rauda, ko taip rypuoja. Tos jam papa- 
sakojo, kaip gims kūdikis, kaip jį Petka pakrikštys, kaip jį suvystys ir pa- 
guldys ant suolo, kaip nuo lentynos nukris kirvis ir užmuš jį. Dėl to iš 
anksto jį ir apraudančios. 

— Bijokit dievo, moterys,— sako uošvis.— Kur tai matyta apraudoti 
dar negimusį ir nemirusį Petką? Tokios kvailystės pasaulyje dar nebuvo. 
Aš einu į pasaulį pažiūrėti, ar yra kvailesnių žmonių už jus. 

Uošvis iškeliavo ieškoti, bene ras pasaulyje kvailesnių žmonių už jo 
moteris. 

Eina keliu ir mato lauke vyrus šakėmis riešutus į krūvas semiančius. 
Uošvis priėjo ir sako: 

— Padėk dieve, brolyčiai! 

— Ačiū, ačiū, seneli, — sako vyrai. 

— Ką čia veikiate su šakėmis?— klausia jis. 

— Norime riešutus į krūvas sukasti — sako vyrai. 

Senukas galvoja: „Tie žmonės dar kvailesni už mano moteris." 

— Kas gi riešutus šakėmis semia? Paimkite kastuvus, sukaskite rie- 
šutus į krūvą, o paskui supilkite į maišus. 

Vyrai paėmė kastuvus, tuojau sukasė riešutus į krūvą ir supylė į mai- 
šus. Vyrai padėkojo senukui už protingą patarimą. 

Uošvis eina toliau. Žiūri — žmonės kelia asilą ant stogo, kad tas nuės- 
tų ten užaugusią žolę, bet niekaip negali užkelti. 

— Padėk dieve, brolyčiai,— sako jis. 

— Tegul ir tau dievas padeda, senuk,— sako Žmonės. 

— Ką čia veikiate?— klausia uošvis. 

— Norime asilą užkelti ant stogo, kad žolę nuėstų, bet niekaip nega- 
lime užkelti, — sako tie. 

— Duokite man pjautuvą,— sako uošvis. 

Žmonės padavė seniui pjautuvą, tas užlipo ant stogo, nupjovė žolę ir 
padavė asilui. 

— Kad tau dievas duotų sveikatos už tokį gerą darbą. Mes tiek su 
tuo asilu privargome,— sako Žmonės. 

„Ir tie ne gudresni už mano moteris“, — galvoja senis. Eina toliau ieš- 
koti dar tokių pakvaišėlių. 

Eina eina ir pamato vešiikininikas: vedančius į cerkvę nuotaką. Nuo- 
taka buvo aukšta, aukštesnė už cerkvės duris, nepasilenkusi negali pro 
jas įeiti. Piršliai suka galvas, kaip čia ją įvedus cerkvėn. Vieni sako, kad 
reikia sutrumpinti kojas, kiti, kad ne. Kojos esančios lygiai su slenksčiu, 
o galva aukščiau staktos, tai galvą ir reikią sutrumpinti. Dar kiti siūlo 
išversti durų staktą, tada nuotaka ir įeisianti. | 

Pamatė juos uošvis, negimusio Petkos senelis, ir galvoja: „Tie žmo- 
nės dar kvailesni už maniškes.“ Priėjo jis, patapšnojo nuotakai per petį 
ir sako: 

— Pasilenk, martele! 

Jaunoji pasilenkė ir įėjo į cerkvę. Piršliai net išsižiojo iš nustebimo 
ir dėkojo senukui už gerą darbą. 

Eina jis toliau, mato — žmonės traukia veršiuko galvą iš puodynės ir 
negali ištraukti. Mat, tas įkišo galvą į puodynę sėlenų ėsti ir niekaip ne- 
gali ištraukti. Žmonės galvoja nesugalvoja, kaip jį išgelbėti. Vieni siūlo 
nupjauti veršiukui galvą, paskui sudaužyti puodynę ir ištraukti galvą. 
Senis priėjo ir sako: | 

— Sudaužykite puodynę ir ištrauksite veršiuko galvą. 

Žmonės sudaužė puodynę, ir po bėdos. 

Eina uošvis toliau. Mato — moteris puošia florinais ! kiaulę. Senis jos 
klausia, kam ji tą kiaulę bjaurojanti. 

— Siųsiu vestuvėsna į svočias,— sako moteris. 

— Duok man, aš ją nunešiu,— sako jis. 

Moteris atidavė seniui kiaulę, tas ir parsinešė namo. 

Senis, pamates, kiek pasaulyje daug kvailių, parėjo patenkintas na- 
mo ir parsinešė išpuoštąją kiaulę. 


! Florinas — piniginis vienetas. 


Kaip kvailutis lobį rado 


Kartą gyveno du broliai. Juodu turėjo seną, visai silpną motiną. Vienas 
brolis buvo protingas, o antras kvailutis. Visas jų turtas buvo jautis, 
asilas ir dviejų kambarių namelis. Kvailutis kasdien eidavo su asilu mal- 
kų, o protingasis brolis likdavo namie, slaugydavo motiną. Vieną dieną 
kvailutis sako broliui: 

— Aš visą laiką einu malkų, o tu sėdi namie. Nueik tu vieną kartą 
į mišką, o aš pabūsiu prie motinos. 

— Gerai, — sako brolis — nueisiu, tik tu pašildyk katilą vandens, iš- 
maudyk motiną, o paskui ją pamaitink. 

— Gerai,— sako kvailutis. 

Kitą rytą protingasis brolis išėjo malkų, o kvailutis namie liko. Tas 
pašildė vandens, kaip buvo brolis liepęs, norėjo motiną maudyti. Bet van- 
duo buvo labai karštas, tai motiną nuplikino. Vargšė tuojau ir mirė. Kvai- 
lelis ją pasodino kampe. Bet kur tau sėdės mirusi. Tada jis ją paramstė 
pagalviais. Kvailutis duoda motinai valgyti, bet ta nevalgo. Prikimšo bur- 
ną duonos su varške ir sako: 

— Šypsokis, mamyte, šypsokis, tave sūnus išmaudė. 

Grįžta namo brolis su malkomis ir klausia kvailučio: 

— Ką veiki, brolau? Ar motiną numaudei? 

— Numaudžiau,— sako kvailutis— bet ji nenori nei stovėti, nei sė- 
dėti, nei valgyti, tik šypsosi ir šypsosi man. 

Broliui dingtelėjo į galvą mintis, kad tas bus motiną nuplikinęs. Sako 
kvailučiui: 

— Ak, kad aš skradžiai žemę būčiau prasmegęs, kad mane perkūnas 
būtų nutrenkęs. Tu tikriausiai nuplikinai motiną? 

Protingasis brolis ieina į Vidų, žiūri — motina tikrai mirusi... Bro- 
liai palaidojo motiną. 

Praėjo keturiasdešimt dienų. Kvailutis sako protingajam broliui: 

— Motina mirė, tai imkime ir pasidalinkime turtą. 

— Ką pasidalinkime?— klausia brolis. 

— Kaip ką?— sako kvailutis.— Tu pasiimk asilą, o aš jautį. Ir namą 
pasidalinkime: tu imk vieną kambarį, o aš antrą. 

Taip juodu ir padarė. Protingasis brolis pasiėmė asilą ir kambarį, 
o kvailelis jautį ir kitą kambarį. Protingasis brolis kiekvieną dieną va- 
žiuodavo su asilu malkų, iš to ir gyveno. O kvailutis namie sėdėdavo. 

Vieną vakarą kvailutis pašėrė jautį šiaudais ir pats atsisėdo vakarie- 
niauti. Jautis atsisukęs į šeimininką gromuluoja. Kvailučiui pasirodė, 
kad jautis iš jo šaiposi. Ir sako jaučiui: 

— Ko tu čia tyčiojiesi iš manęs? Kai atsistosiu, tai žinosi, kaip ty- 
čiotis! 

Jautis vis tiek gromuluoja, šeimininko nė neklauso. Kvailutis supyko 
ir išvanojo jautį. Tai pamatė protingasis brolis ir sako kvailučiui: 

— Ką darai, brolau? Kam jautį muši? Juk matai, kad jis gromuluoja. 

— Ak, gromuluoja? Ar nematai, kad jis pamėgdžioja, kaip aš val- 
gau, tyčiojasi iš manęs?— sako kvailutis— Pamatysi, rytoj aš jį par- 
duosiu. 

Rytą kvailutis veda jautį parduoti. Priėjo drebulę, o toje drebulėje 
tupėjo daugybė varnų. Kvailutis joms sako: 

— Ar norite jautį pirkti? Aš jį parduodu, tik duokit glėbį pinigų. 
Sekmadienio rytą ateisiu pinigų pasiimti. 

O varnos jam: „„Karrr karrr!' 

— Nieko nežinau. Štai jums jautis, sekmadienį ateisiu pinigų. 

Kvailutis paliko jautį ir parėjo namo. Vakare protingasis brolis 
klausia: 

— Kur tavo jautis, brolau? 

— Pardaviau, — sako tas.— Kam aš jį laikysiu, jeigu jis iš manęs ty- 
čiojasi. Kam man toks jautis reikalingas. Pardaviau varnoms. Sekmadie- 
nio rytą eisiu pinigų pasiimti. 

— Kaipgi tu pardavei jautį varnoms? Ką jos išmano, ir kas tau pi- 
nigus atiduos?— klausia brolis. 

— Sekmadienio rytą eisiu iš jų atsiimti, — kartoja kvailutis. 

Sekmadienio rytą kvailutis nueina prie drebulės, randa medyje tu- 
pinčias varnas ir sako joms: 

— Dabar atiduokite už jautį pinigus. 

O varnos vėl jam tik kranksi. 

— Man nerūpi, ką jūs čia kranksit, atiduokite man už jautį pinigus, 
ir viskas. Juk jums sakiau, kad sekmadienio rytą ateisiu pinigų. Taip ir 
žinokite! 

O varnos vis kranksi. 

— Jūs dar iš manęs juoksitės! — supyko kvailutis. — Atiduokite man 
pinigus. Jokių „kar“ nenoriu nė girdėti. Noriu pinigų. 

O varnos nekreipia dėmesio, vis sau kranksi. Kvailelis supyko, pasi- 
ėmė kirvį ir kirs medį, numes visas varnas žemyn. Medis buvo išpuvu- 
siu viduriu. Kvailelis kirto kelis kartus, medis nugriuvo, o varnos nuskri- 
do. Kai medis nuvirto, kvailutis žiūri — po šaknimis aukso monetos — 
tlorinai. 

— Cha,— sako kvailutis— nenorėjote man mokėti už jautį, tai aš ra- 
dau lobį. 

Parbėgo namo ir sako broliui: 

— Brolau, brolau, varnos nenorėjo man mokėti už jautį, tai aš radau 
lobį. Greitai pasiimk du maišus, asilą, eime parsinešti pinigų, kol dar 
kas kitas nerado. 

Brolis netiki, eina pažiūrėti, ar teisybė. Žiūri — iš tikrųjų lobis. Prisi- 
pylė du maišus aukso, užkrovė ant asilo ir parsigabeno namo. Protinga- 
sis brolis tapo turtingu šeimininku, o kvailutis taip ir liko kvailutis. 

Piemuo siuvėjas 


Vienas siuvėjas ėjo per kaimus siūdamas. Visada jis būdavo gražiai ap- 
sirengęs, už juostos užsikišęs žirkles ir mastą, su lazda rankoje,— tikras 
ponas. Kartą eina pro aviganį ir girdi jį sakant: 

— Būčiau siuvėjas, dar išdidžiau vaikščiočiau! 

Siuvėjas sustojo ir sako jam: 

— Brolau, nori siuvėju būti? 

— Noriu, tik kas už mane avis ganys?— sako piemuo. 

— Aš už tave avis paganysiu,— sako siuvėjas.— Imk žirkles, mastą, 
lazdą, eik į aną turkų kaimą ir paklausk, kur gyvena bėjus. Žmonės tau 
parodys jo rūmus. Bėjus turi siuvimo. Tu jam sakyk, kad esi mano mo- 
kinys. Pakeisk mane dieną kitą, kad galėčiau pailsėti. Nusibodo kaip ko- 
kiam benamiui šuniui po kaimus klajoti. 

Piemuo tik to ir telaukė. Pasiėmė žirkles, mastą, lazdą ir drožia į kai- 
mą, kaip siuvėjas buvo sakęs. Nuėjo į kaimą ir, klausinėdamas žmonių, 
susirado bėjaus namus. 

— Ko atėjai, sūnau?— klausia bėjus. 

— Atėjau drabužių siūti. Meistras mane atsiuntė. Aš esu jo mokinys, 
bet siuvu geriau už patį meistrą. 

— Gerai, sūnau. Tokio man ir reikia. 

Bėjus nusivedė piemenį į kitą kambarį ir padavė visą rietimą gelum- 
bės. Piemuo matuoja gelumbę ir kerpa. Atkirpo kelis gabalus ir klausia 
bėjaus: 

— Ką pirmiausia siūti, bėjau? 

— Pasiūk man, sūnau, dolomą ! su aukso apvadais ir kelnes. O pas-- 
kui pažiūrėsime,— sako bėjus. 

Piemuo vėl karpo gelumbę. Karpė karpė ir sukarpė visą rietimą. Bė- 
jus sako: 

— Sūnau, ką tu darai? Sukarpei visą gelumbę. 

— Bėjau, štai ką sugalvojau. Aš tau pasiūsiu japandžaką *. Kai josi 
į karą, apsisiausi, jokio lietaus nebijosi. 

— (Gerai, sūnau, gerai, ir to man reikia,— sako bėjus. 

Siuvėjas tuojau ėmė karpyti gelumbės gabalus į skiautes. Taip ir su- 
karpė viską. 

— Ką tu darai? Sukarpei visą gelumbę. Iš tų skiaučių turbūt jau nie- 
ko neišeis?— sako bėjus. 

— Ne, aga, dabar aš kitką sugalvojau. Aš tau pasiūsiu krepšelį duo- 
nai. Kai josi į karą, galėsi duonos įsidėti. 

— Ak tu, bjaurybe, gelumbė ne oda, kad krepšeli siūtum. Tu suga- 
dinai man visą gelumbę! 

— Pala, aga, pala. Štai kas man atėjo į galvą. Aš tau padarysiu 
šaukštinę su kišenėlėm. Tokią, kaip piemenys pasidaro šaukštams susi- 
dėti. 

Bėjus daugiau neiškentė. Siuvėjas jam visą gelumbę sukarpė į tokius 
mažus gabalus, kad iš jų nieko nebuvo galima pasiūti. Bėjus pašoko ir 
kad ims vanoti piemenį lazda, sakydamas: 

— Palauk, nenaudėli, aš tave pamokysiu, kaip gelumbę karpyti ir 

Piemuo ištrūko ir leidosi bėgti, kiek kojos neša. Užmiršo pasiimti ir 
žirkles, ir mastą. Eina vėl prie savo avių. Bet žiūri — nėra nei avių, nei 
siuvėjo. Tas avis nusivaręs. Piemuo eina nusiminęs, nežino, nė kur dėtis. 
Vaikščiojo po laukus dvi dienas, bevaikščiodamas taip išalko, kad ken- 


!'Doloma — senovinis viršutinis vyrų drabužis iš gelumbės. 
2 Japandžakas— kelionės apsiaustas. 

tėti nebegali. Nuėjo į kaimą, pasibeldė pas vieną valstietį, prašo valgyti. 
Išėjo šeimininkas, apžiūrėjo piemenį nuo galvos ligi kojų ir sako: 

— Ko neini uždarbiauti? Užsidirbtum duonos. Jeigu nori, eik pas 
mane žąsų ganyti, duosiu ir maisto, ir drabužį. 

Piemuo iš karto sutiko. Kad ir žąsis ganys, vis gaus pavalgyti. Gano 
dieną, gano antrą, o žąsys vis skraido, žiūrėk, jau ir javuose. Pamato 
šeimininkas ir vanoja piemeniui šonus. Piemuo galvojo galvojo, ką čia 
padarius. Ir sugalvojo. Nupirks arba pavogs iš andžijos ! virvutę ir ta 
virvute suriš žąsims kojas. Mato piemuo, kad virvutės nepavogs, pavogė 
iš namų kelis kiaušinius ir nunešė andžijai. Tas už kiaušinius davė ilgą 
virvutę. Tada piemuo išsivarė žąsis į laukus, gaudė po vieną ir rišo vir- 
vute už kojų. O paskui nuėjo po medžiu ir atsigulė pamiegoti. Bet blogas 
buvo miegas. Vargšas nespėjo nė akių užmerkti, išgirdo — žąsys gagena. 
Pašoko ir žiūri, kas čia dedasi. O žąsys jau aukštai padebesy skrenda. 

Pasirodo, pro šalį skrido erelis. Pamatė jis žąsis, smigo žemyn lyg 
žaibas, pagriebė seniausią ir didžiausią žąsiną ir pakilo į dangų. Kartu su 
žąsinu nusinešė ir visas žąsis. Ką dabar piemeniui daryti? Grįš namo be 
žąsų — šeimininkas galvą nusuks. Pasileido bėgti. Bėga visą dieną, atsi- 
sukdamas pasižiūrėti, ar šeimininkas neatsiveja. Sutemus pribėgo kaimą 
ir nuėjo į vieną trobą nakvynės prašyti. Bet vos priėjo prie vartų, nu- 
trūko piktas šuo ir neleidžia įeiti. Išėjo senė ir atgynė šunį. Senė nusi- 
vedė jį į vidų, o pati taiso jam vakarienę. Atsinešė pintinę kiaušinių, 
puodynę taukų, patieks gerą vakarienę, kaip tikram svečiui, kad nerei- 
kėtų sausos duonos valgyti. Uždėjo ant ugnies keptuvę su taukais, o pa- 
ti išėjo malkų atsinešti. Piemuo galvoja: „Šįvakar senė mane pavaišins 
kiaušiniene. O ką aš rytoj valgysiu? Pala, pasiimsiu taukų ir kiaušinių, 
tai ir rytoj turėsiu ko valgyti.“ Piemuo pasikabino iš puodynės taukų ir 
susikimšo į kišenes ir į užantį, prisidėjo pilną kepurę kiaušinių. Atsisėdo 
vėl prie ugnies ir sėdi lyg niekur nieko. Taukai nuo šilumos pradėjo 
tirpti ir tekėti per marškinius. 

Ateina senė su malkom, žiūri — svečiui per marškinius taukai teka. 
Žiūri į puodynę, o ta tuščia. Ir kiaušinių pintinėje trūksta. 

— Ak tu, galvijau neraliuotas,— sako senė, — aš tau taisau vakarie- 
nę kaip žmogui, o tu vagi mano taukus ir kiaušinius? | 


1! Andžija— užeigos savininkas. 

Pagriebė ji žarsteklį ir kaukšt piemeniui per galvą. Kepurėje kiauši- 
niai sudužo ir pradėjo tekėti. Senė išsigando, manė, kad piemeniui sme- 
genys ištiško. Piemuo pasileido bėgti, kur akys mato. Bėgo visą naktį kaip 
vilkas, šunų genamas, nežinodamas kur. Kol turėjo, vis taukus laižė iš 
užančio, bet taukai ištirpo, o drabužiai pasidarė kaip pienininko pri- 
juostė. 


Nemokytas popas 


Vienas kaimo popas užgavėnių dieną suskaičiavo, kad ligi velykų liko 
lygiai penkiasdešimt dienų. Kad neužmirštų, kada bus velykos, popas 
įsipylė į kišenę penkiasdešimt žirnių ir kasdien vis išima po vieną. Manė, 
taip imdamas po žirnį kasdien, žinos, kada bus velykos. 

Bet kartą taip atsitiko, kad, parėjęs namo, atsigulė, o apsiaustą pasi- 
kabino ant sienos. Popienė kažko ieškojo kišenėse ir užgriebė žirnius. 
Galvoja, kas čia galėtų būti? Žiūri — pilna kišenė žirnių. Popienė pama- 
nė, kad jos vyras labai mėgsta žirnius, tad ėmė ir įpylė dar saują žir- 
nių, — tik popui nieko nesakė. 

Popas atsikėlė, užsivilko apsiaustą ir išėjo į darbą. Nežinodamas, kad 
popienė į kišenę dar įpylė saują žirnių, popas kasdien išima po žirnį ir 
išmeta. Kasdien mėtė po žirnį, mėtė, o tie vis niekaip nesibaigia. Vely- 
kos artėja, o kišenė vis pilna. Atėjo ir velykos, o žirnių vis dar yra ki- 
šenėje. 

Velykų rytą susirinko į cerkvę žmonės ir klausia popą: 

— Pope, kada bus velykos? Bepasninkaudami visai išbadėjome, nori- 
me truputį mėsos užkąsti. Atrodo, kad šiais metais pasninkas ilgiau už- 
truko. Kada pagaliau tos velykos? 

— Palaukit truputį, parapijiečiai, pažiūrėsime, ką žimiai pasakys, — 
sako popas. 

Popas įsikišo ranką į kišenę pažiūrėti, kiek dar žimių liko,— norėjo 
parapijiečiams pasakyti, kada bus velykos. Ištraukė žirnius ir skaičiuoja. 
Vargšas popas skaičiavo skaičiavo, bet žirnių nė kiek nesumažėję. Tada 
popas sako parapijiečiams: 

— Kaip rodo žirniai, šiais metais velykų nebus. 

Parapijiečiai nuliūdo, kad nebus velykų, ir išsiskirstė. Eina ir popas 
namo. Eina per kaimą, žiūri šiukšlyne margučių lukštai mėtosi. Popas 
suprato, kad velykos atėjo, ir šaukia parapijiečiams: 

— Ei parapijiečiai! Jau velykos! Šiandien velykos! 

Visi apsidžiaugė. 


Popas ir tarnas 


Kartą gyveno trys broliai. Vieną dieną vyriausiasis brolis sako: 

— Broliai! Ko mes čia sėdime? Aš einu laimės ieškoti. 

Broliai jo klausia: 

— Kur tu eisi? 

— Eisiu kur nors laimės ieškoti — sako tas. 

Ir vyriausiasis brolis išėjo. Eina eina ir viename kaime sutinka popą. 
Tas klausia: 

— Kur vaikštinėji, sūnau? 

— Ieškau laimės, — sako tas.— Noriu kur nors parsisamdyti už berną. 

— Ateik pas mane. Aš tave nusamdysiu,— sako popas. 

— Gerai,— sako bernas. 

— Kiek nori algos?— klausia popas. 

— Kiek duosi, tiek užteks — sako bernas. 

— Sumokėsiu, kaip dera,— sako popas, — bet turėsi daryti viską, ką 
liepsiu. Jeigu katras supyksime, tam iš nugaros diržą išrėšime. 

— Gerai, — sako bernas. 

— Duosiu tau du šimtus grašių ir mMaitinsiu, kol gegutė užkukuos. 

— Gerai, — vėl jam sako bernas. 

Popas parsivedė berną namo. Rytą siunčia berną į darbą. Užvertė 
jam ant pečių puspūrį kviečių, įdavė duonos kepalą, pyrago gabalą, ąs0- 
tį vyno, plūgą su pakinkytais jaučiais, šunį, kad priekyje bėgtų, ir sako: 

— Dabar eik. Kur šuo sustos, ten išark dirvą ir pasėk kviečius, o va- 
kare viską parnešk nepaliestą — kviečius, duoną, pyragą ir vyną. 

Bernas su plūgu ir maistu išėjo ieškoti lauko. Šuo vis bėga priekyje. 
Eina eina, o nelabasis šuo vis bėga. Ir vakaras atėjo. Pagaliau išvargęs 
ir išalkęs bernas parėjo namo. Kai tik bernas parėjo, popas ir klausia: 

— Ką, sūnau, nuveikei? Ar lauką išarei? Ar kviečius pasėjai? 

— Kur aš išarsiu? Kur aš pasėsiu?— sako bernas.— Šuo niekur nesu- 
stojo. Nevalgęs, pavargęs šiaip taip namo parėjau! 

— Turbūt supykai?— klausia popas. 

— Kaip nesupyksiu,— sako bernas.— Visą dieną alkanas bastausi. 

— Jeigu pyksti,— sako popas, — tai aš tau iš nugaros diržą išrėšiu. 

Popas išrėžė bernui iš nugaros diržą, permetė jam per petį ir išvijo jį. 

Bernas parėjo namo verkdamas. Broliai jo klausia: 

— Kas tau atsitiko, brolau? 

— Jūs nežinote, kiek aš nuo popo prisikentėjau,— sako tas. 

Brolis ir papasakojo viską, kas jam buvo atsitikę. Vidurinysis brolis 
sako: 

— Dabar aš eisiu laimės ieškoti. 

Vyriausias brolis jo leisti nenori, sako: 

— Ne, brolau, neik! Ir tave popas ras ir išrėš diržą kaip ir man. 

Bet brolis jo nepaklausė ir iškeliavo. Bet ir tas patyrė nuo popo, ką 
ir brolis. Tada jauniausias brolis sako: 

— (O dabar aš eisiu laimės ieškoti. Parsisamdysiu popui, pažiūrėsime, 
ką jis man padarys. 

Broliai jį uždarė ir neleidžia eiti. O tas jiems vėl sako: 

— Palaukite, palaukite, pamatysite, ką aš padarysiu! 

Iškeliavo jauniausiasis brolis ieškoti darbo. Beeidamas per kaimą su- 
tiko popą. Tas jo klausia: 

— Kur eini, sūnau? 

— Ieškau darbo. Noriu kur nors parsisamdyti už berną,— sako jau- 
nikaitis. 

— Ar neitum pas mane?— klausia popas.— Kiek norėsi atlyginimo? 

— Eisiu, — sako jaunikaitis.— O atlyginimo, kiek duosi, tiek bus gerai. 

Popas su jaunikaičiu taip susitarė, kaip ir su kitais broliais, kad jį 
maitins, kol gegutė užkukuos, ir kad nė vienas nepyks. Jeigu kuris. su- 

pyks, tam antrasis išrėš iš nugaros diržą. Ką tik popas sako, jaunikaitis 
jam vis pritaria: 

— Gerai. 

Nuėjo abu į popo namus. Rytą popas siunčia berną į darbą. Davė 
jam puspūrį kviečių, duonos kepalą, pyrago gabalą, vyno ąsotį, plūgą su 
pakinkytais jaučiais ir šunį, kad tas priekyje bėgtų ir rodytų, kur arti 
ir sėti. Liepia bernui suarti lauką ir pasėti kviečius ten, kur šuo sustos, 
ir viską, ką davė, parsinešti nepaliestus. 

— Gerai, — sako bernas. 

Bernas išėjo į darbą. Ėjo ėjo ir rado akmenį. Paėmė jį, paleido šu- 
niui į galvą ir užmušė. Paskui atsisėdo ir valgo pietus. Paėmė duoną, 
nuvalgė apatinę plutą ir minkštimą, o viršutinę plutą paliko. Plutą be 
minkštimo įdėjo į skardą, kad atrodytų duona neliesta. Tą pat padarė su 
pyragu. Išgėrė vyną, o ąsotį pripylė vandens. Paskui pardavė jaučius, 
pinigus susikišo į užantį ir drožia namo. 

Popas pasitiko berną ir klausia: 

— Ką nuveikei, sūnau? Ar išarei lauką? Ar pasėjai? 

— Ką ten nuveiksi,— sako bernas. — Šuo ir jaučiai ėjo priekyje ir 
įkrito į raistą. Aš jų negalėjau ištraukti, tai ir prigėrė. 

Popas jam šaukia: 

— Ek tu! Kaip tu jų neišgelbėjai?! 

— Kaip aš juos išgelbėsiu, — sako bernas. — Nespėjau apsidairyti, 
o jie ir nuskendo. Gal tu, pope, pyksti? 

— Ko aš turėčiau pykti — sako popas. 

Popas liepia popienei dengti stalą ir nešti vakarienę. Sako jai: 

— Ak popiene, tas, man atrodo, niekam tikęs. Denk stalą ir sėdame 
vakarieniauti. 

Popienė padengė stalą, padėjo duoną ir jau laužys. Žiūri — minkšti- 
mas išluptas, viena pluta likusi. Popas klausia berno: 

— Kodėl tokia duona, sūnau? 

— Norėjau valgyti, tai ir suvalgiau minkštimą,— sako tas. 

Popas paima pyragą, žiūri —ir to minkštimas išluptas. Paima vyną, 
žiūri — vynas išgertas, o ąsotis vandens pripiltas. Tada popas vėl šaukia: 

— Kodėl taip padarei, sūnau? Ką aš tau sakiau? Juk liepiau viską ne- 
paliesta parnešti! 

— Valgyti norėjau — vėl sako bernas.— Juk visą dieną alkanas ne- 
būsi? Ko tu pyksti, pope? | 

— Ko man pykti, — sako popas tvardydamasis. 

Rytą popas davė bernui arklį ir liepia važiuoti malkų. Bet bernas 
malkų nevažiavo. Pasisukinėjo po kaimą, surado pirkėją ir pardavė 
arklį. Pinigus susikišo į užantį, pasiėmė kirvį ir parėjo namo. 

— Kur malkos? Kur arklys?— klausia popas. 

— Nuvažiavau į mišką ir kertu buką, — sako bernas. — O arklys po 
medžiu ganėsi. Bukas virto ir užmušė arklį, kad kiek ir mane būtų pri- 
plojęs. Aš pasiėmiau kirvį ir parėjau. 

— Kodėl tu jo nesaugojai?— šaukia popas. 

— Ar tik nepyksti, pope?— klausia bernas. 

— Ko čia man pykti, — sako popas.— Bent kirvį ar parnešei? 

Kartą popas popienei sako: 

— Tas bernas mus suries į ožio ragą. Kaip čia mums juo atsikračius? 
Eime į svečius. Sutemus eikime per upę ir atsigulkime ant tilto nakvynei. 
Berną paguldykime iš krašto. Kai tik užmigs, pastumsime į upę ir nu- 
skandinsime. 

— Gerai sakai, — tarė popienė. 

Popas su popiene kalbasi, gulėdami lovoje, o bernas nemiega, viską 
girdi. Bernas galvoja: „Palaukite, dar jūs pamatysite." 

Vieną dieną popas sako bernui: 

— Vakare eisime į vieną kaimą svečiuosna. 

Visi susirengė ir išėjo. Buvo vėlus laikas, tai ligi kaimo nenuėjo. 
Sutemus priėjo upę. Popas ir sako: 

— Čia permiegosime, o rytą atsikelsime ir nueisime svečiuosna. 

Visi sugulė ant tilto, berną paguldė iš krašto, kad galėtų į upę įstum- 
ti. Vidury atsigulė popienė, o iš kito krašto popas. 

Naktį, kai popas su popiene užmigo, bernas tyliai atsikėlė ir atsigulė 
tarp popo ir popienės. Dabar iš krašto atsidūrė popienė. Jis sako po- 
pienei: 

— Pasislink, popiene, pasislink, berną stumsime į vandenį. 

Popienė pasislinko ligi tilto krašto. Tada bernas sako popui: 

— Pasislink, pope, pasislink, berną stumsime į vandenį. 

Popas prisislinko prie berno, tas ir pastūmė popienę. Popienė įkrito 
į upę ir nuskendo. 

Kai popienė įkrito į upe, popas džiaugdamasis sako: 

— Va ir nuskandinome berną. 

O bernas jam sako: 

— Va ir nuskandinome popienę. 

— Kaip tai nuskandinome, mulki tu?— sušuko popas. 

— Taip, — sako bernas.— Gal pyksti, pope? 

Popas neiškentė ir sako: 

— Kaip aš nepyksiu? Tu nuskandinai mano jaučius, užmušei arklį, 
sudeginai namus, o dabar popienę nuskandinai. Kaip aš galiu nepykti? 
Ar nėra už ką pykti? 

— Jeigu pyksti, tuojau tau išrėšiu diržą iš nugaros, — sako bernas. 

Bernas išrėžė popui iš nugaros diržą, persimetė per petį ir sako: 

— Ar atsimeni, kaip tu mano broliams padarei? Dabar pats kentėk. 
Kitą kartą žinosi, kaip bernus samdyti. 

Bernas paliko popą ir nuėjo sau. Taip jauniausiasis brolis atsilygino 
popui už brolius. Žmonės sako: kaip pasidėsi, taip ir rasi. 


Vagis šventuolis 


Įlindo du vagys cerkvės apiplėšti. Susirinko viską, ką buvo galima pa- 
imti, žiūri — dar lempelė kabo. Sumanė ir ją išsinešti. Bet lempelė labai 
aukštai, kad galėtum ją nusikabinti, reikia ant altoriaus užsilipti. Vienas 
vagis pasilypėjo ir siekia lempelės. 

— Brolau, tu negerai darai — sako antrasis vagis.— Kam lipi ant al- 
toriaus? Ant švento altoriaus dievo duoną deda, nešvariom kojom jį 
trypti nuodėmė. 

— Tik žiūrėk, kad sąžinė būtų švari, o kojomis ant altoriaus užsilipti 
jokios nuodėmės nėra, — sako pirmasis vagis. 

Pataikė kaip pirštu į dangų. 


Velnias ir atkaklus piemuo Spasė 


— Labas rytas, Spase,— sako velnias. 

— Blogų rytų man nebūna, — sako Spasė. 

— Ėjau pro tavo namus, Spase. 

— Kelias eina pro mano namus, tai ką tu darysi. 

— Ir tavo žmoną mačiau, Spase. 

— Ne aklas esi, tai ir matei. Tam tau viešpats ir akis davė, kad ma- 
tytum. 

— Girdėjau, kad tavo žmona kūdikį pagimdė. 

— Ne kurčias esi, tai ir girdėjai. 

— Du kūdikiai gimė, Spase, ir abu berniukai. 

— Brolis paskui brolį atėjo, tai ir gimė du. 

— Bet vienas mirė, Spase. 

— Viešpats davė, viešpats ir atsiėmė. 

— Bet ir antras mirė, Spase. 

— Brolis paskui brolį atėjo, brolis paskui brolį ir išėjo. 

— Bet ir tavo žmona mirė, Spase. 

— Jeigu mirė, tai tegul dievas ją palaimina. Juk amžinai negyvens. 
Gal kitą gausiu. 

— Tavo žalasis jautis nudvėsė, Spase. 

— Nudvėsė tai nudvėsė. Gyvas padaras — ne šuniui pašaras, Ir jis 
sielą turi. 

— Jaučio galvą, Spase, tau buvo palikę valgyti. 

— Galvotas žmogus galvą valgo. 

— Bet tą galvą šuo suėdė. 

— Suėdė tai suėdė. Netvarka namuose — grynas nuostolis. 

— Bet paskui šunį užmušė, Spase. 

— Ką užsidirbo, tą ir gavo. 

— Į šiukšlyną šunį išmetė, Spase, 

— Ten jam ir vieta. 

Velnias daugiau neturi ko sakyti Spasei. Iš pykčio vos neplyšo. 


Kas gudriau pameluos 


Gyveno kartą trys broliai. Jie turėjo namą, kuris kainavo kiekvienam 
po tris tūkstančius grašių. Gyveno ir vienas senis. Jis turėjo labai gra- 
žią dvylikametę dukterį. Bet senis žadėjo ją tik už to jaunikaičio išleisti, 
kuris gudriau už jį pameluos. O jeigu senis didesnį melą sugalvos, tai 
jaunikaitis ne tik negaus dukters, bet ir tris tūkstančius grašių turės jam 
sumokėti. 

Broliai žinojo, kad senasis melagis turi gražią dukterį, kiekvienas no- 
rėjo ją sau už žmoną gauti, bet vienas kitam nieko nesakė. Pagaliau visi 
trys nutarė parduoti namą ir keliauti pas senį. Vieną dieną pardavė na- 
mą ir pasidalino po tris tūkstančius grašių. 

Pirmiausia pas senį nuėjo vyriausiasis brolis. Padavė seniui tris tūks- 
tančius grašių, kol varžysis, kas gudriau pameluos. Senis atnešė didžiu- 
lį pyragą ir sako: 

— Jaunikaiti, ar esi kada nors matęs tokį didelį ir gražų pyragą? 

— Ar aš esu matęs tokį didelį pyragą?— paklausė jaunikaitis.— Tas 
pyragas tikras stebuklas. 

— Matai, jaunikaiti, kaip tave apgavau, — sako senis. — Jeigu turi, 
duok dar tris tūkstančius grašių, galėsi pamėginti dar kartą. O jeigu ne- 
turi, tai apsisuk ir eik iš kur atėjęs. 

Jaunikaitis atsikėlė ir, vos vilkdamas kojas, parėjo namo. Pasiėmė 
kauptuką ir išėjo bernauti, vynuogynų kaupti. | 

Netrukus nuėjo pas senį vidurinysis brolis. Ir tas nori pameluoti se- 
niui, kad gautų dukterį už žmoną. Bet ir tas gudresnio melo už senį ne- 
galėjo sugalvoti. Atidavė seniui tris tūkstančius grašių ir parėjo namo 
sugėdintas. 

Kad broliai buvo nuėję pas senį ir kad pralošė pinigus, sužinojo jau- 
nėlis. „Palauk, pamatys senasis melagis, koks aš gudrus, ir turės atiduoti 
man dukterį ' — galvoja jaunėlis. 

Vieną rytą jaunikaitis nuėjo pas senį. Įeinantį jį į kiemą pro langą 
pamatė senio duktė. Patiko jai jaunikaitis, nes buvo labai gražus. Jau- 
nikaitis pasisveikino su seniu ir padavė jam tris tūkstančius grašių. Se- 
nis atnešė didžiulį pyragą ir sako: 

— Ei jaunikaiti, ar esi kada matęs tokį didelį ir gražų pyragą? 

Jaunikaitis sako: 

— Seni, mano tėvas (tegul dievas jam duoda dangaus karalystę) tu- 
rėjo tūkstantį kartų didesnį ir gražesnį pyragą. Visą karaliaus kariuo- 
menę su juo pamaitino, vargšams išdalino, mus valgydino, kaimynams 
skolino, ligoniams nešė — ir tai neprariektas liko. Girdi, seni, ką aš tau 
sakau? 

— (Gal ir teisybė, — sako senis, — ko pasaulyje nebūna. 

— Jeigu taip, seni, atiduok man dukterį. 

Senis vėl sugalvojo kitą apgaulę. Atnešė šakotą pušinį kelmą, padė- 
jo ant jo kirvį ir sako: 

— Ar moki, jaunikaiti, pušinį kelmą suskaldyti? 

— Kaip nemokėsiu, jei mačiau, kaip tėvas skaldydavo. Randi tinka- 
mą vietą, užsimoji štai taip kirviu ir perskeli. 

Jaunikaitis perskėlė kelmą ir numetė seniui kirvį. 

— Na, seni, ar dar ką sugalvosi, — klausia jaunikaitis— ar atiduosi 
man dukterį ir tris tūkstančius grašių? 

— Dukrele, atvesk arklį, tegul pažiūri jaunikaitis— sako senis. 

Mergelė nuėjo ir atvedė didžiulį ožį, pamautą kamanom, pabalnotą 
balnu su balnakilpėm. 

— Jaunikaiti, ar esi matęs tokį arklį?— klausia senis. 

— Ek seni, — sako jaunikaitis,— tavo arklys tik žeme vaikšto, o mano 
tėvas tai bent turėjo arklį. Tas tai ir žeme vaikščiojo, ir padangėm skrai- 

dė, ne taip, kaip tavasis. Paklausyk, seni, kokį stebuklą mano tėvas su 
tuo arkliu padarė. Turėjome avilį, tai iš jo imdavome medų. Jo tiek daug 
būdavo, kad pilnus namus prikraudavome ir dar kaimynams išdalindavo- 
me. O bitės mums būdavo vietoj karvių ir jaučių: vienas melždavome, 
su kitomis pasikinkę ardavome. Visoms bitėms tėvas buvo davęs vardus. 
Vieną vadino Liepaite, kitą Lapute, trečią Taurele — kiekvieną vis kito- 
kiu vardu. Tėvas jas labai mylėjo, kiekvieną vakarą, būdavo, atsisėda su 
pintine ir laukia bičių grįžtant iš ganyklos. Sulaukęs skaičiuoja kaip ko- 
kias avis. Būdavo, kokia bitė ateina ir įlenda į pintinę, o tėvas ją pa- 
glosto. O kokios jos ramios būdavo — kaip ėriukai. 

Vieną vakarą tėvas skaičiuoja bites, žiūri — dviejų trūksta — Laputės 
ir Taurelės. Anksti rytą tėvas pasibalnojo arklį, užsimetė jį ant pečių 
ir išjojo bičių ieškoti. Čia ieško, ten ieško, žiūri — už ežero žmogus, bites 
pasikinkęs, lauką aria. Norėjo eiti jų atsiimti, bet nebuvo nei tilto per 
ežerą, nei valties ežere. Tėvas stovi ir galvoja, kaip čia prie bičių nu- 
sigavus. Ir tu būtum ieškojęs, kaip ligi jų nusikasti, nes bitės mielos. 
Ar ne taip, seni? 

— Taip, taip, jaunikaiti, bitės iš tikrųjų mielos, — sako senis. 

— Jeigu taip, tai duok man dukterį ir neversk daugiau meluoti. Na, 
bet aš užbaigsiu, kad pamatytum, koks aš meistras meluoti. Tėvas stovi, 
rankas į kišenes susikišęs, ir galvoja. Kišenėje rado arbūzo sėklą ir pa- 
sėjo. Nespėjo apsidairyti, arbūzas išdygo, stiebas užaugo per visą ežerą 
kaip koks tiltas. Aš tau teisybę meluoju, seni, nori, tikėk, nori netikėk. 
Tėvas pamatė, kad iš arbūzo stiebas per ežerą nusitiesė, paragino arklį, ir 
tas nuo lapo ant lapo nušuoliavo. Prijojo prie žmogaus, kur bitėmis arė, 
išbarė jį, sugėdino, išjuokė, kam svetimus jaučius pasikinkė. Tėvas pasi- 
ėmė bites, užsidėjo ant arklio ir arbūzo stiebu grįžo per ežerą namo. 

Pamatėme, kad tėvas grįžta su bitėmis, išgriuvome džiūgaudami iš 
trobos, apspitome bites ir glamonėjame. Arklys buvo suprakaitavęs, tai 
tėvas nuėmė balną, kad prakaitas išgaruotų. Žiūrim — ant nugaros jam 
didžiausia žaizda. O mano senelė buvo gydytoja, mokėjo žolelėmis gy- 
dyti. Paėmė riešutą, sumaišė su tešla ir uždėjo arkliui ant žaizdos. Per 
parą išaugo aukštas aukštas lazdynas, užmezgė riešutų, subrandino, o kai 
prinoko riešutai, patys pradėjo kristi ant žemės. Man, seni, melas, 
Oo tau — teisybė. Subėgo vaikai su maišais riešutų rinkti, prinešė aplink 
medį žemių ir padarė lauką. Tėvas pamatė, Kad ant arklio nugaros at- 


242 


sirado laukas, atsivedė dvi bites, išarė ir pasodino arbūzus. Per parą ar- 
būzai išdygo, užaugo ir prinoko. Aš tada buvau visai vaikas. Pamačiau 
arbūzus, išsirinkau didžiausią ir perskėliau pusiau. ir ką pamačiau viduj? 
Susirangiusią gyvatę! Išsigandęs numečiau ją ant žemės ir užmyniau 
per pusę. Gyvatė išsigando ir ištraukė didelį raštą. Ar girdėjai, seni, ką 
aš tau papasakojau, ar ne? 

— Girdėjau, sūnau, tik kaip neperskaitei, kas tame rašte buvo para- 
šyta? — sako senis. 

— Kaip aš neperskaitysiu. Perskaičiau. Tris kartus perskaičiau. Ar 
žinai, kas tame rašte buvo parašyta? Tegul senis atiduoda dukterį ir daug 
neplepa! 

Seniui neliko, kas daryti, ir gavo atiduoti jaunikaičiui dukterį. 


Gudrusis Petrė ir chodža Nasredinas 


Gudrusis Petrė, dar vaikas būdamas, iš Gradešnicos, kur buvo gimęs, 
nuėjo pas chodžą ! Nasrediną tarnauti. Chodža Nasredinas mokė vaikus, 
bet Petrė buvo už jį gudresnis. Dėl to chodža jo nemėgo. Vieną dieną 
chodža Nasredinas sako savo mokiniams: 

— Vaikai, eikite namo ir atneškite po kiaušinį. 

Vaikai nuėjo namo ir atnešė po kiaušinį. Tada chodža vėl sako jiems: 

— O dabar padėkite man po kiaušinį ir sakykite: „Kad kad kudak! 
Kad kad kudak!" 

Taip ir buvo. Vaikai padėjo po kiaušinį, kur iš namų buvo atnešę, 
ir šaukia: „Kad kad kudak! Kad kad kudak!“ Visi vaikai padėjo po kiau- 
šinį, tik Petrė neturėjo. Chodža jam ir sako: 

— Kodėl tu neatnešei kiaušinio? 

Petrė suplasnojo rankomis ir užgiedojo: 

— Kakariekūu! 

— Kur tavo kiaušinis? 

— Jie visi yra vištos, o aš — gaidys. Argi būna vištos be gaidžio? 

Taip Petrė, dar vaikas būdamas, pasirodė gudresnis už chodžą Nas- 
rediną. 


1 Chodža— musulmonų šventikas. 


Popo pamokymas 


Kartą popas moko parapijiečius: 

— Brangūs parapijiečiai! Kas turite dvejus marškinius, vienus atiduo- 
kite vargšams. 

Kai kurie parapijiečiai atidavė vargšams marškinius. Cerkvėje buvo 
ir popienė. Išgirdusi pamokymą, popienė vienus popo marškinius irgi ati- 
davė vargšui. Kitą sekmadienį popas laukia, kada popienė duos švarius 
marškinius persivilkti. Praėjo savaitė, antra, o popienė marškinių neduo- 
da. Tada popas klausia: 

— Pačiute, kodėl neduodi švarių marškinių? 

— Nėra marškinių, vyreli. 

— Kaip nėra? O kur mano antrieji marškiniai? 

Popienė jam sako: 

— Juk tu cerkvėje liepei tiems, kas turi dvejus marškinius, vienus 
atiduoti vargšams. Aš ir atidaviau. 

— Kvaiša, juk aš ne tau sakiau, o kitiems! 

H3AaTeABCTBO «Bara», BunbHIOC, Ip. Aenuna 50 


GYVATĖS DREVĖ. MAKEDONIEČIŲ PASAKOS 
Serija „Pasaulio pasakos“ 


Redaktorė S. Bulkienė. Dailininkė St. Jurkšaitė 
Techn. redaktorė D. Andriukonienė. Korektorė P. Žemaitytė 


Duota rinkti 1978.VII.7. Pasirašyta spaudai 1978.1X.21. Leidinio Nr. 9124. Popierius spaudos Nr. 2, forma- 
tas 70X90!'/16 — 7,75 pop. 1.=18,1 sp. 1; 11,2 leid. 1. Tiražas 30 000 egz. Užsak. Nr. 1829. 
Kaina 50 kp 


„Vagos“ leidykla, Vilnius, Lenino pr. 50 
Spaudė ,„Vaizdo“ spaustuvė, Vilnius, Strazdelio 1 


70803—306 
m“ 2 nano 7 
p M 852(10)—78 r 


U (Jug) 
Gi 394 


